
НОРМАТИВТІК СІЛТЕМЕЛЕР

Осы диссертацияда келесі құжаттарға сілтемелер қолданылды:
- «Мемлекеттiк жастар саясаты туралы» Қазақстан Республикасының 2015 жылғы 9 ақпандағы №285-V Заңы.
- «Білім туралы» Қазақстан Республикасының 2007 жылғы 27 шілдедегі №319 Заңы.
- «Сындарлы қоғамдық диалог – Қазақстанның тұрақтылығы мен өркендеуінің негізі» атты 2019 жылғы 2 қыркүйектегі Қазақстан Республикасы Президентінің Жолдауы.


































АНЫҚТАМАЛАР

Диссертациялық жұмыста төмендегідей анықтамаларға сәйкес терминдер қолданылды:
Айям – Құран, хадис, фәлсафа және қазақ дүниетанымында «күндер», «уақыт кезеңдері», «дәуірлік оқиғалар» мағынасында қолданылады. Ол жалаң күнтізбелік күндер ғана емес, тарихи-мәндік кезеңдерде де қолданыс табады.
Анизотропия – физикалық дене қасиеттерінің әртүрлі бағыттарда бірдей болмауы. Бұл ұғым кеңістіктің құрылымдық ерекшеліктерін сипаттау үшін қолданылады.
Аср – мұсылман философиясындағы уақыт өлшемі, тарихи дәуір, кезең ұғымын білдіреді. Ол «заман» және «уақыт» терминдерімен тығыз байланысты.
Дәһр – исламдық дүниетанымда, философия мен фәлсафада уақыт, заман, дәуір мағынасында қолданылады. Бұл дәуірлерді қамтитын уақыттық деңгей.
	Жол – қазақ фәлсафасында кеңістік пен уақытты байланыстыратын, адамның өмірлік қозғалысын, тағдырлық бағытын және рухани қалыптасуын білдіретін философиялық категория (кеңістікте қозғалыс, яғни көш, сапар, өмір жолы; уақытта үдеріс пен қалыптасу (өсу, сынақ, кемелдену); «жол сақтау», «жолдан таймау» ұғымдары арқылы моральдық өлшемге ие).
Заман – қазақ және мұсылман ой-өрісіндегі уақыт пен кеңістік бірлігін бейнелейтін ұғым. 
Кеңістік – физикалық, мәдени және метафизикалық өлшемдерді біріктіретін болмыстық құрылым. Қазақ дүниетанымында кеңістік қасиеттілікпен, ата-баба рухымен және өмірлік тәжірибемен байланысты.
Кие – қандай да бір заттың немесе тіршілік иесінің қасиеттілігін, жоғары тылсым күшін білдіретін ұғым. Қазақ фәлсафасында наным-сенімдер, киелі жануарлар, киелі күндер, киелі жас, т.с.с. қарастырылады. 
Коммеморация – қазақ фәлсафасындағы кеңістік пен уақыт мәселесін зерттеу аясында қоғамның тарихи уақытты кеңістіктік, мәдени және символдық формада бекіту арқылы ұжымдық жады мен ұлттық бірегейлікті қалыптастыруды қамтамасыз етеді.
Құт – қазақ дүниетанымында кеңістік пен уақыттың үйлесімінен туындайтын рухани-әлеуметтік игілік пен берекені білдіретін ұғым, мысалы құт қонған жер, құты қашты, т.б.
	Метафора (философиялық) – кеңістік пен уақыт секілді абстрактілі ұғымдарды көрнекі әрі танымдық тұрғыда сипаттау құралы. Метафоралар философиялық ұғымдардың мәдени мағынасын ашуға көмектеседі. 
Мекен – қазақ дүниетанымында уақытпен киеленген, тарихи жады мен рухани мәнге ие кеңістік, ата-баба ізі қалған тарихи кеңістік, уақыт арқылы қасиетке айналған жер, адам болмысының тірек нүктесі.
Онтология – болмыс туралы ілім. Кеңістік пен уақыт философияда онтологиялық категориялар ретінде қарастырылады, өйткені олар болмыстың құрылымын сипаттайды.
Релеванттық – кеңістік пен уақыт мәселесіне қатысты философиялық тұжырымдарды зерттеу мақсатында және қазіргі қазақ фәлсафасы үшін маңыздылығын бағалау өлшемі ретінде қолданылады. 	 
Сағат – араб тілінен аударғанда Құран, хадис және исламдық түсінікте қияметтің уақыты, ақыр заманның басталуы, тарихи-онтологиялық шешуші сәт мағынасында қолданылатын негізгі ұғым. Ол күнделікті «сағат» (60 минут) емес, уақыттың шектік нүктесі ретінде қолданылады.
	Топохрон – мәдени-тарихи модельде кеңістіктің (топос) уақыттан (хронос) басым болуын білдіретін философиялық ұғым. Кеңістік мәдени бірегейлікті сақтауда уақыттан маңыздырақ рөл атқарады.
Трактат – философиялық немесе ғылыми тақырыпты терең әрі жүйелі түрде қарастыратын жазбаша еңбек. Ол теориялық ұстанымдарды баяндауға, талдауға және негіздеуге арналған.
Уақт – араб тілінен аударғанда «сәт», «уақыт бірлігі» деген мағына береді. Көпше түрі – ауқат. Мұсылман дүниетанымында уақыттың бөлінбейтін сәтін белгілеу үшін қолданылған.
Уақыт – кеңістікпен тығыз байланыста қабылданатын болмыстық категория. Қазақ дүниетанымында уақыт циклдік, маусымдық, ритуалдық сипатқа ие, табиғатпен және күнделікті өмірмен үндестік арқылы танылады.
Фард – мұсылман философиясында «бірлік», «уақыттың бөлінбейтін сәті» ұғымын білдіретін термин. Ол атомистік уақыт теориясында қолданылады.
Философия – болмыстың, танымның, адам мен әлемнің іргелі негіздерін талдайтын рухани-теориялық білім саласы. Ол кеңістік пен уақытты ұғынудың әдіснамалық базасын жасайды.
Хронотоп – кеңістік пен уақыттың өзара табиғи әрі семантикалық байланысы. Әдебиеттану мен философияда адамның болмысын, әрекетін және тарихи тәжірибесін сипаттау үшін қолданылады.

Жұмыстың жалпы сипаттамасы. Зерттеу қазақ фәлсафасы аясындағы кеңістік пен уақыт ұғымдарын кешенді талдауға арналған. Қазақ фәлсафасының жалпы әлемдік философияға қосқан бірегей үлесін анықтауға бағытталған бұл тұжырымдамалардың қазақ халқының мәдени және әлеуметтік ерекшеліктерін қалыптастыруға қосқан үлесіне ерекше назар аударылады. Диссертант кеңістік пен уақытты түсінуде қазақ қоғамының фәлсафалық және мәдени негіздерін қалыптастырудағы осы ұғымдардың маңыздылығын атап көрсетеді. Зерттеуде теориялық талдау жасалып, сонымен бірге кеңістік пен уақыт арасындағы байланыс пен осы ұғымдардың қазақ фәлсафасындағы өзіндік ерекшеліктері анықталған.
Зерттеудің өзектілігі. Кеңістік пен уақыт түсініктері ежелгі дәуірден бастап философтардың қызығушылығын тудырды. Ғасырлар бойы философтар өткенді, бүгінді және болашақты өлшеу үшін уақыт ұғымына көңіл бөлген, ал уақыт пен кеңістік мәселесінің ғылыми сипаттамасы философия ғылымындағы «болмыс» ұғымымен байланысты болды. Кеңістік пен уақыт философия, физика, әдебиет, әлеуметтану, мәдениеттану, тарих сияқты ғылыми пәндерді және салаларды байланыстыратын ортақ мәселе болып саналады.
Кез келген халықтың, ұлттың даму жолында кеңістік пен уақыт категорияларының заңдары, өзіндік түсініктері, сонымен қатар ерекшеліктері бар. Бұл маңызды екі категория адам ойының терең және универсалды бөлімі ретінде философия ғылымының ерекше тақырыбы болып табылады. Бұл ретте уақыт пен кеңістік дегеніміз не? екі ұғым бір-бірімен қалай байланысады? олар адам өмір сүріп отырған ортада әлемді түсінуге қалай әсер етеді? сынды сұрақтардың ғылымда ғана емес, әртүрлі халықтардың  діні, ділі, дәстүрі толығымен мәдениеті үшін де маңызы тереңде. Қазақ елі тарихи мұрасы мол, географиялық жағдайы әралуан және діни, мәдени, саяси қақтығыстардың ықпалында біраз уақыт болғаны тарихтан белгілі. Бұл мәселенің тек философия ғылымында емес, басқа гуманитарлық және жаратылыстану ғылымдары үшін де маңызды екені белгілі. Сондықтан елімізде уақыт пен кеңістік ұғымдарын зерттеп, мәнін ашуға қызығушылықтың арта түсетінін мойындау керек. 
Мұсылман елі үшін асыл дін болып есептелетін ислам дінінде түркілер мен ескі діни сенімнің араласып, үйлесіп кетуі қазақ елінің фәлсафалық ұғымында тұрақты дүниені тануына әсер етті. Қазақ халқы өз тарихымен, мәдениетімен және салт-дәстүрімен, наным-сенімдерімен кеңістік пен уақыт туралы түсініктерді зерделеу үшін түрлі көзқарастарды ұсынады. Мұндай зерттеу тек қазақ фәлсафасын ғана емес, сонымен қатар қазақ мәдениеті мен бірегейлігін жақсы түсінуге ықпал етеді.
Әлемдік философиядағы кеңістік пен уақытқа деген елеулі қызығушылыққа, бұл тақырыпқа арналған жұмыстардың көптігіне қарамастан, оларды қазақ фәлсафасында қабылдаудың ерекшелігі жеткілікті зерттелмеген күйінде қалып отыр. Бұл осы тұжырымдамалардың қазақ халқының мәдени бірегейлігі мен әлеуметтік құрылымдарының қалыптасуына әсерін зерттеу қажеттігін көрсетеді.
Туындаған мәселеге және зерттеу өзектілігіне байланысты «Қазақ фәлсафасындағы кеңістік пен уақыт мәселесі» атты диссертация тақырыбы айқындалды. 
Кеңістік пен уақыт мәселесін зерттеу аясында бірнеше негізгі дереккөз топтарын ажыратуға болады. Бұл дереккөз топтары жұмыстың теориялық негізі ретінде қызмет етеді және қарастырылып отырған мәселелерге жан-жақты талдау жасайды.
Дереккөздердің бірінші тобына классикалық философиялық трактаттар мен кеңістік пен уақыт ұғымдарын талдауға арналған заманауи философиялық жұмыстар кіреді. Олардың қатарына ежелгі философтардың еңбектері, ортағасырлық ойшылдардың еңбектері, сондай-ақ кеңістік пен уақытты түсінудің әртүрлі теориялық тәсілдерін талқылайтын ХХ және ХХІ ғасырлардағы ғылыми басылымдар жатады. Бұл дереккөздер тобы жалпы философиялық ұғымдарды және зерттелетін ұғымдардың әртүрлі түсіндірмелерін зерделеуге негіз болады.
Дереккөздердің екінші тобы мұсылман дүниетанымы мен мәдениетіндегі кеңістік пен уақыттың рөліне бағытталған арнайы зерттеулерді қамтиды. Бұл дереккөздер тобы аталған ұғымдарды қабылдаудың ерекшеліктерін ислам діні аясында зерделеуге көмектеседі.
Дереккөздердің үшінші тобы классикалық және заманауи мәтіндерді, соның ішінде философиялық зерттеулерді, әдеби шығармаларды, сондай-ақ халық ауыз әдебиеті мен дәстүрлерін талдай отырып, қазақ мәдениетіне, дүниетанымына, ғылымына және фәлсафасына назар аударады. Бұл топқа төмендегілер кіреді:
 - кеңістік пен уақыт мәселелерін қарастыратын қазақ фәлсафасының тарихы бойынша зерттеулер;
- осы категориялар қолданылған қазақ халық шығармашылығын, жырларын, аңыз-әңгімелерін және эпостарын талдау;
- қазіргі қазақ ғалымдарының жаһандану және қазіргі әлеуметтік өзгерістер жағдайындағы кеңістік пен уақытты түсінудегі өзгерістерді талқылайтын еңбектері;
- қазақтардың күнделікті өміріне кеңістік пен уақыт ұғымдарының әсерін сипаттайтын әлеуметтік антропология және мәдениеттану бойынша зерттеулер. 
Зерттеу жұмысының мақсаты – қазақ фәлсафасындағы кеңістік пен уақыт мәселесін кешенді зерттеу, сондай-ақ олардың қазақ халқының мәдениеті мен қоғамдағы әлеуметтік өзгешелігін қалыптастыруға ықпалын нақтылау, сол арқылы қазақ халқы мәдениеті мен фәлсафасының қолданылу аясындағы кеңістік пен уақыт туралы тұжырымдамалардың фәлсафалық аспектілерін пайымдау, талдау және түсіну. 
Зерттеу мақсатына қол жеткізу үшін келесі міндеттер анықталды: 
- философиядағы кеңістік пен уақытқа байланысты негізгі теориялық көзқарастарды зерделеу;
- философия мен фәлсафадағы кеңістік пен уақыт мәселесін салыстырмалы түрде талдау;
- қазақ ғалымдарының кеңістік пен уақыт категориялары туралы тұжырымдарын зерттеу;
- қазақ фәлсафасында кеңістік пен уақыт категорияларының қазіргі заман ұғымындағы көрінесін зерделеу және қазақ халқының қазіргі әлеуметтік және мәдени өміріне тигізетін әсерін анықтау.
Зерттеу объектісі: Қазақ фәлсафасы аясындағы кеңістік пен уақыт тұжырымдамалары зерттеу объектісі болып табылады. 
Аталған объект қазақ халқының осы ұғымдарға қатысты бірегей дүниетанымдық көзқарасын бейнелейтін фәлсафалық идеяларды, мәдени дәстүрлер мен әдет-ғұрыптарды қамтиды. Нысан фольклор, ауыз әдебиеті, соның ішінде аңыздардан бастап жазба еңбектерге дейінгі көптеген материалдарды қамти отырып, қазақ халқының кеңістік пен уақытты қабылдау және түсіндіру ерекшеліктерін зерделеуге бағытталады.
Зepттey пәнi: кеңістік пен уақыт туралы философиялық ұғымдардың өзара байланысы мен қазақ халқының мәдени және әлеуметтік ерекшеліктерін қалыптастыруға әсері.
Тарихи, мәдени және діни факторлардың қазақ фәлсафасындағы кеңістік пен уақыт туралы ойларды қалыптастыруға қалай ықпал еткенін зерделеуге, сондай-ақ жаһандану мен мәдени өзгерістер жағдайында осы тұжырымдамалардың заманауи түсіндірмелерін талдауға ерекше назар аударылады. Сонымен қатар жаһандану үдерістері мен мәдени трансформациялар жағдайында кеңістік пен уақыт туралы дәстүрлі түсініктердің өзгеруі мен жаңаша интерпретациялары да қарастырылады. Осы арқылы қазақ фәлсафасындағы кеңістік пен уақыт категорияларының қазіргі ғылыми дискурстағы маңызы айқындалады.
Зерттеудің теориялық негізі. Бұл ғылыми еңбек қойылған мәселені жан-жақты зерттеуге мүмкіндік беретін әртүрлі материалдарды жан-жақты талдауға сүйенеді. Зерттеу негізін келесі материалдар құрайды: 
- Батыс, шығыс және ислам ойшылдарының еңбектері және кеңістік пен уақыт тақырыбына арналған классикалық және заманауи философиялық еңбектер қарастырылды. Осы ретте классикалық философиядағы ежелгі грек даналары (Демокрит, Парменид, Аристотель, Левкип, т.б.) онтологиялық негізгі түсініктерден бастап, дінді ғылыми негізде талдап көрсеткен ортағасырлық мұсылман фәлсафасындағы ғалымдардың еңбектері (Әл-Фараби, Әл-Кинди, Ибн Сина, Әл-Ғазали, Ибн Рушд, т.б.), сонымен қатар жаңа заман философиясындағы ғалымдардың (И. Ньютон, Р. Декарт, Г. Галилей, Спиноза, И. Кант, Г. Гегель, т.б.) кеңістік пен уақыт ұғымдарын түсіндіруге арналған зерттеулері негіз ретінде басшылыққа алынды. Классикалық емес философиядағы уақыт пен кеңістік ұғымдары болмыстық негізден алыстап, онтологиялық мағынасы әбебап болатынын көрсететін зерттеулер (Ф. Ницше, А. Бергсон, А. Шопенгауэр, О. Шпенглер, М. Хайдеггер, т.б.), сондай-ақ Л.Н. Гумилев, М.М. Бахтин, т.б. ғалымдардың еңбектері, Ресейдегі неокантшылдық бағытындағы көрнекті өкілдерінің негізгі зерттеулері (А.И. Введенский, Г.И. Челпанов, И.И.Лапшин, т.б.) қолданылды. Алынған материалдар философиялық, фәлсафалық көзқарастар мен теориялардың кең ауқымын бағалауға мүмкіндік берді.
- Қазақстан тарихы мен мәдениеті бойынша еңбектер, сондай-ақ қазақтың ұлттық бірегейлігінің ерекшеліктеріне, дін мен дәстүрге арналған зерттеулер. Бұл материалдардың диссертация тақырыбы бойынша әдістемелік маңызы бар.
- Қазақ философиясы тұрғысынан кеңістік пен уақытты талдауға арналған қазақ ғалымдарының еңбектері. Бұл еңбектер қазақ фәлсафалық ойының бірегей аспектілерін сәйкестендірудің кілті болып табылады. Кеңістік пен уақытты бейнелейтін эпикалық шығармаларды, жырлар мен аңыздарды талдау философиялық ұғымдардың мәдени бейнелерге қалай енетінін зерттеуге мүмкіндік берді.
- Қазақ фәлсафасының, мәдениетінің және әлеуметтік өзгерістерінің қазіргі жай-күйін талдауға арналған қазіргі зерттеулер. Бұл материалдар диссертация тақырыбы бойынша өзекті көзқарасты қамтамасыз етеді.
Зерттеу әдістері. Ғылыми жұмысты орындау барысында төмендегі зерттеу әдістер қолданылды:
- Тарихи-философиялық талдау. Әдістің бұл түрі зерттеу барысында негізгі әдістердің бірі ретінде қолданылып, кеңістік пен уақыт ұғымдарының философия тарихындағы қалыптасуы мен даму эволюциясын зерделеуге мүмкіндік береді.  
- Тарихи-мәдени  талдау. Зерттеу жұмысына әдіс ретінде таңдалған талдау түрі қазақ халқының тарихи және мәдени ерекшеліктерінің кеңістік пен уақыт туралы түсініктерге ықпалын  анықтауға бағытталды. 
- Лингвомәдени талдау. Таңдалған әдіс философиялық, фәлсафалық, дүниетанымдық көркем мәтіндердегі кеңістік пен уақытқа қатысты тілдік бірліктердің ұлттық-мәдени мазмұнын, олардың қазақ дүниетанымындағы концептуалдық мәнін айқындауға мүмкіндік береді. 
- Салыстырмалы талдау. Әдіс батыс философиясы мен қазақ фәлсафасындағы кеңістік пен уақыт категорияларын салыстыру үшін, сондай-ақ осы ұғымдардың ерекшеліктерін салыстырмалы сипаттау үшін қолданылды. 
-  Герменевтикалық талдау. Әдістің бұл түрі философиялық мәтіндерді түсіндіру барысында қолданылды.
Зерттеу дереккөздері. Уақыт туралы түсініктер ежелгі Мысыр дүниетанымында мәңгілік болмыс тұрғысында қарастырылды. Бұл тек діни көзқарастың бір бөлігі ғана емес, бүкіл болмыстың негізінде жатқан мән ретінде түсінілді. Мысырлықтар мәңгілікті екі ұғым арқылы бейнеледі: нехех (мәңгі қайталанып отыратын уақыт) және джет (өзгермейтін мәңгілік). Бұл түсініктер «Өлілер кітабы» мәтіндерінде көрініс тапқан: «Сен нехехпен ол түнде көтерілген кезде бірігесің» [1, б. 3]. 
Ежелгі Греция және Рим философтары Парменид, Элей мен Эфес, Гераклит өз трактаттарында уақыттың табиғатын сипаттаған [2, б. 5]. Ежелгі грек философтары Левкипп пен Демокрит әлемнің барлығы ұсақ бөлшектерден (атомдардан) тұрады деп есептеді, олар еркін қозғалады, бір-бірімен соқтығысады және кеңістікте белгілі бір жерде біріктіріледі. Левкипптің пайымдауынша, атомдар – болмыс, бос кеңістік – болмыс емес, дегенмен атомдар мен бос кеңістік әлемнің бастауы ретінде қызмет етеді [3, б. 446]. Демокрит Левкипптің ілімін жалғастырды және материяның құрылымдық деңгейлері – физикалық және математикалық, мұнда физикалық деңгей атомдар мен бос кеңістік, ал математикалық деңгей – амерлер (материяның кеңістіктік минимумы) теориясын жасады. Мұндай ілім бізге екі кеңістікті көрсетеді: сыйымдылық ретінде үздіксіз физикалық кеңістік және материяның кеңеюінің бірліктері ретінде амерлерге негізделген математикалық кеңістік. Осылайша Демокрит уақыт пен қозғалыстың табиғаты туралы теория жасады [4, б. 18]. Уақыттың болуы және оның бөлінуі туралы мәселені Аристотель қарастырды. Ол уақыт қозғалыссыз болмайды, бірақ уақыт қозғалыстың өзі емес деген қорытындыға келді. Уақытты кез келген қозғалыс бірлігінің көмегімен өлшеуге болады, ол үшін максималды жылдамдық пен қозғалыс қажет. Ғалым пәндер арасындағы қатынасты, объективті категорияны және табиғи заттардың қасиетін білдіретін кеңістікті зерттеді [5, б. 225].
Готфрид Вильгельм Лейбниц кеңістік (және уақыт) туралы реляциялық теорияны жақтады, яғни оларды кеңістікте (және уақытта) орналасқан физикалық заттарға қатысты құбылыс ретінде түсіндірді. Лейбництің «кеңістік ондағы заттарға қатысты» деген тезисі жекелеген жүйелердің ішкі салыстырмалылығын емес, тұтас мүмкін әлемдердің әртүрлілігі тұрғысынан түсіндіріледі. Бір әлемнің ішіндегі барлық заттардың өзара үйлесімділігі кеңістік пен уақыттың негізін құрайды. Яғни, кеңістік пен уақыт субстанциялардың өзара «қабылдауларының» үйлесімінен тыс өмір сүрмейді. Лейбниц былай деп жазады: «Субстанциялар (монадалар) арасында абсолютті кеңістіктік қашықтық та, жақындық та жоқ; оларды бір нүктеде шоғырланған немесе кеңістікте таралған деп айту – біздің санамыздың белгілі бір қияли құрылымдарын қолдану ғана» [6, б. 97].
В.И. Вернадский былай деп жазады: «Ғылыми тұрғыда зерттелетін материалдық ортаның негізгі қасиеті – оның барлық көріністерінің заңды түрде өткіншілігі… уақыт – заттың негізгі көріністерінің бірі, одан ажырамайтын мазмұны» [7, б. 64]. Уақыт, заттың қасиеті ретінде, әртүрлі деңгейде әрқалай көрініс табады: атомдар, планеталар, жұлдыздар, қара құрдымдар және галактикалар үшін уақыттың сипаты бірдей емес. Олардың уақытын жердегі жылдармен өлшеу бұл жүйелердің шынайы жасын толық бейнелей алмайды. 
С. Эмпириктің пікірінше, уақыт бірнеше қарама-қайшы қасиеттерге ие. Уақыттың бастауы болуы мүмкін емес, өйткені онда «уақыттан бұрынғы уақыт» болуы тиіс еді, дәл осы себеппен оның соңы да болмайды. Демек, уақыт шексіз. Алайда егер уақыт шексіз болса, онда оның әрбір бөлігі – тек қазіргі ғана емес, өткен мен болашақ та – белгілі бір түрде өмір сүруі керек. Себебі егер тек қазіргі шақ қана бар болса, онда уақыт шектеулі болар еді. Бірақ бұл жағдайда өткен мен болашақ та қандай да бір түрде бар деп мойындауға тура келеді, ал бұл айқын түрде мүмкін емес  [8, б. 132]. 
Шетелдік авторлардан кеңістік пен уақыт мәселесін A. Grünbaum [9, б. 150],  S. Baron, K. Miller [10, б. 200], S.E. Power [11], N. Huggett [12, б. 374], P.A. Heelan [13, б. 12], E. Grosz [14, б. 83], J. Malpas [15, б. 	179], A. Bunnag [16, б. 179],  S. Secundant, A. Oriekhova [17, б. 91], Y.F. Tuan [18, б. 22], T. Schatzki [19, б. 35],  W.H. Newton-Smith [20, б. 118], S. Hawking, R. Penrose [21, б. 529], т.б. ғалымдар зерттеген.
Отандық авторлардан О.А. Сегізбаев [22, б. 134], Д.Қ. Кішібеков [23], Ә. Нысанбаев [24, б. 285], Ж.М. Абдильдин [25], А. Сейдімбек [26], А.Х. Қасымжанов [27],  Ғарифолла Есім [28], М.С. Орынбеков [29], А. Қасабек [30], Т.Х. Ғабитов [31], С.Е. Нұрмұратов [32], Ж.А. Алтаев [33], Б.М. Сатершинов [34, б. 335], Т.Х. Рысқалиев [35], С. Раев [36], А.Е. Абдрахманова [37, б. 39], Г.Ж. Нұрышева [38], К.А. Медеуова [39], С.Ж. Сапарғалиева [40, б. 286], т.б. ғалымдар өз еңбектерінде кеңістік пен уақыт ұғымдарын зерделеген. 
Зерттеу тақырыбының ғылыми жаңалығы:
1. Қазақ фәлсафасындағы кеңістік пен уақыт бірлігі алғаш рет жүйеленіп, диссертация тақырыбы тарихи-мәдени, тарихи-философиялық, лингвомәдени, салыстырмалы-философиялық  және герменевтикалық талдау арқылы зерттеліп, олардың этникалық  дүниетанымдағы ерекшеліктері мен қоғамдық мәні ғылыми тұрғыдан дәлелденді.
2. Қазақ дүниетанымы мифологиялық, көшпелілік, жалпы түркі мәдениетімен тығыз байланыста кешенді түрде қарастырылып, негізгі сипаттамалары анық көрсетіліп, тарихи және қазіргі кезеңдегі этностық құндылықтық басымдықтары айқындалды. 
3. Қазақ дүниетанымындағы «кеңістік» ұғымы тек географиялық ұғым  емес, әлеуметтік, мәдени және символдық мәні бір ұғым екендігі айқындалды.
4. Қазақ фәлсафасындағы «уақыт» түсінігінің сызықтық емес, циклдік және тәжірибелік сипатта қалыптасатыны жүйелі түрде айшықталып, оның табиғи ырғақтармен және тарихи жадпен сабақтастығы дәлелденді.
	5. Қазақ фәлсафасындағы кеңістік пен уақыт ұғымдарының мәдени бірегейлікті сақтау мен болашақ ұрпақтар арасындағы сабақтастықты қамтамасыз етудегі негізгі ролі концептуалдық деңгейде негізделіп, дәстүрлі түсініктердің интерпретациясы ұсынылды.
6. Философия мен фәлсафадағы кеңістік пен уақыт категорияларының ұқсастықтары мен айырмашылықтары салыстырмалы-философиялық талдау негізінде жүйелі түрде айқындалды.
Диссертациялық жұмыстың теориялық мәні. Зерттеу қазақ фәлсафасындағы кеңістік пен уақыт мәселесі туралы қолданыстағы теориялық көзқарастарды жүйелеуге және талдауға ықпал етеді, осы салада одан әрі зерттеу үшін теориялық негіз жасайды; кеңістік пен уақыт ұғымдары бойынша теориялық жұмыс қазақ халқының мәдени ерекшелігі мен бірегейлігін, олардың табиғатпен, тарихпен және әлеуметтік құрылыммен байланысын терең түсінуге мүмкіндік береді; зерттеу фәлсафалық мәтіндерді талдаудың жаңа әдістемелік тәсілдерін ұсынады, бұл философиямен сабақтас пәндерде жаңа зерттеу стратегияларын жасауға негіз бола алады.
Диссертациялық жұмыстың практикалық мәні:
- Зерттеу нәтижелерін жоғары оқу орындарындағы философия, мәдениеттану және әлеуметтік ғылымдар бойынша оқу курстарына енгізуге болады. 
- Зерттеу негізінде білім алушыларға оқу үдерісіне зерттелген тақырыптарды енгізу, сондай-ақ арнаулы семинарлар мен шеберлік сағаттарын әзірлеуге арналған әдістемелік құралдар мен ұсынымдар жасауға болады.
- Қазақ мәдениетіндегі кеңістік пен уақытты қабылдау ерекшелігін түсіну ұлттық бірегейлікті нығайтуға, мәдени мұраны қолдауға және мәдениетаралық өзара іс-қимылды жақсартуға бағытталған тиімді әлеуметтік бағдарламаларды әзірлеуге көмектесе алады.
- Диссертацияның нәтижелері халықаралық деңгейде қазақ мәдениетінің бірегей аспектілерін талқылау үшін негіз ұсына отырып, терең мәдениетаралық алмасуға ықпал етуі мүмкін.
	Зерттеу нәтижелерінің дәлелділігі мен негізділігі. Қазақстандағы кеңістік пен уақыт ұғымдарының айрықша ерекшеліктерін анықтау; осы ұғымдарға әсер ететін концепциялар мен тарихи оқиғаларды сипаттау және талдау; басты мәселелерді белгілеу және келешек ұрпаққа арналған ұсынымдар тұжырымдау. Жүргізілген зерттеу кеңістік пен уақыттың қазіргі қоғам үшін маңызын тереңірек түсінуге жол ашып, аталған проблематиканы одан әрі зерделеуге негіз бола алады.
Зерттеу нәтижелерінің дұрыстығы мен негізділігі философиялық, тарихи еңбектерді, әдеби шығармаларды және ғылыми зерттеулерді, көптеген дереккөздерді талдаумен нығайтылады. Жоғарыда аталған әртүрлі зерттеу әдістерін қолдану зерттелетін тақырыпты жан-жақты қамтуға мүмкіндік береді. Алынған деректерді қолданыстағы теориялармен және алдыңғы зерттеулермен салыстыру арқылы одан әрі күшейтіледі, бұл тұжырымдалған гипотезалардың расталуын қамтамасыз етеді. Түрлі дереккөздерден алынған ақпаратты сыни талдау және синтездеу нәтижелердің жаңалығы мен маңыздылығына кепілдік береді.
Зерттеудің болжамы: егер қазақ фәлсафасындағы  кеңістік пен уақыт мәселесіне кешенді талдау жүргізілсе, онда қазақ фәлсафасының әлемдік мәдени мұраға қосқан үлесін, қазақ мәдени бірегейлігінің ерекшеліктерін анықтауға болады. 
Зерттеудің жетекші идеясы кеңістік пен уақыт категорияларының қазақ елінің әлемге деген өзіндік ерекшелігі бар көзқарасын және оның мәдениетпен, әлеуметпен, сонымен қатар дәстүрмен өзара сабақтастығын белгілей отырып, қазақ фәлсафасын, мәдениеті мен әлеуметтік өзгешелігін қалыптастыруда орталық рөл атқаратындығы айқын көрінетіндігі.
Қорғауға ұсынылатын негізгі тұжырымдар:
1. Қазақ фәлсафасындағы кеңістік пен уақыт ұғымдары дербес категориялар емес, өзара ажырамас бірлікте қарастырылатын дүниетанымдық тұтастық екендігін атау қажет. Зерттеу барысында кеңістік пен уақыт категорияларының мәдениетаралық және тарихи қабылдануының маңыздылығы, олардың қоғамның рухани құрылымын, әлеуметтік ырғағын, таным формаларын және өзіндік бірегейлігін қалыптастырудағы шешуші рөлі айқындалды. 
2. Қазақ дүниетанымындағы кеңістік ұғымы географиялық шеңберден тыс әлеуметтік, мәдени және символдық мәндермен сабақтасқан көпдеңгейлі құрылым ретінде айқындалды. Көшпелі өмір салты кеңістікті игерудің динамикалық сипатын қалыптастырып, халықтың тарихи қозғалысы арқылы аймақтардың табиғи-географиялық, әлеуметтік-мәдени және саяси ерекшеліктеріне ықпал еткені негізделді. Бұл үдеріс этномәдени тәжірибе мен білім алмасудың кеңеюіне, мәдени әртүрліліктің  қалыптасуына әсер етті. Соның нәтижесінде кеңістік пен уақытты қабылдау табиғатпен үйлесімді тіршілік ету тәжірибесімен және рухани құндылықтар жүйесімен өзара байланыста қалыптасқаны дәлелденді.
3. Ислам қазақ халқының дүниетанымына және оның кеңістік пен уақытқа деген көзқарасына айтарлықтай әсер етті. Ислам дінінің келуі қазақ жеріндегі діни дәстүрлер мен жоралғылар, мерекелер қазақ мәдениетінің ажырамас бөлігіне айналды. Мысалы, қатаң белгіленген уақыт шеңберімен реттелетін намаз, ораза, айт рәсімдері уақытқа деген ерекше көзқараспен орындалады. Мұсылмандық дүниетанымның қазақ мәдениетіндегі кеңістік пен уақыт арасындағы байланысын зерттеу халықтың тарихи және рухани дамуын жақсы түсінуге ықпал етеді.
4. Қазақ фәлсафасында кеңістік пен уақыт мәселесі «заман» категориясы негізінде тұтас философиялық жүйе ретінде қарастырылды. «Заман» ұғымының уақыттық өлшеммен қатар кеңістіктік, рухани және аксиологиялық мазмұндарды біріктіретін кешенді сипатқа ие екені айқындалды. Қазақ дүниетанымындағы «бейбіт заман», «кер заман», «тар заман», «ақыр заман» сияқты ұғымдардың уақытты сандық емес, сапалық тұрғыдан жіктеудің көрініс екені негізделді. Тәуелсіздік кезеңіндегі ұлттық жаңғыру үдерісі мәдени бірегейлікті нығайта отырып, кеңістік пен уақыт категорияларының заманауи интерпретациясын айқындайтын маңызды фактор ретінде тұжырымдалды.
5. Қазақ фәлсафасындағы кеңістік пен уақыт категориялары мәдени бірегейлікті сақтаудың және ұрпақаралық сабақтастықты қамтамасыз етудің маңызды ұғымдары ретінде қызмет атқарады. Қазіргі жаһандану жағдайында қазақ дүниетанымындағы кеңістік пен уақыт түсініктері әлеуметтік-мәдени трансформацияларды түсіндіруде әмбебап әдіснамалық әлеуетке ие екендігі көрсетілді.
6. Бүгінгі технологиялық прогресс қоғамдағы кеңістік пен уақытты қабылдауға едеуір ықпал етеді. Ең алдымен, коммуникация құралдары мен байланыс технологияларының дамуы кеңістікті қысқартады, бұл әлемдік кеңістікті қолжетімді және өзара байланысты етеді. Әртүрлі мәдениеттер мен қоғамдар арасындағы өзара әрекеттестіктің өзгеруі кеңістік пен уақытты қабылдауға, соның ішінде тарихи өткенге және болашаққа деген көзқарастарға әсер етуі мүмкін. Осы негізде жаһанданудың фәлсафадағы кеңістік пен уақытқа әсерін зерттеу жаһандық әлемнің заманауи, мәдени және философиялық түсініктердегі өзгерістердің себептері мен салдарын тереңірек түсінуге көмектеседі. 
Бұл тұжырымдар кеңістік пен уақыт мәдени мұра мен ұлттық сананы қалыптастырудың маңызды құрамдас бөлігі болып табылатын философияның жан-жақтылығын көрсетеді. Олар мәдениеттің қоршаған әлеммен, тарихпен және қазіргі заманмен байланысын, сондай-ақ бірегей құндылықтар мен тұрақты дәстүрлерді қалыптастыруды түсінуге жағдай туғызады.
Зерттеу нәтижелерінің апробациясы және жариялануы. Диссертациялық зерттеу жұмысы Л.Н. Гумилев атындағы Еуразия ұлттық университетінің философия кафедрасында орындалды және талқыланды. Зерттеудің негізгі тұжырымдары, теориялық және практикалық нәтижелері бойынша халықаралық конференцияларда және ғылыми басылымдарда 11 еңбек, соның ішінде: Scopus деректер қорына енетін басылымда 1 мақала, ҚР ҒЖБМ Ғылым және жоғары білім саласында сапаны қамтамасыз ету комитеті ұсынған ғылыми басылымдарда 5 мақала, халықаралық ғылыми және ғылыми-практикалық конференция материалдарында 5 мақала жарық көрді.

Зерттеудің құрылымы мен көлемі. Диссертациялық жұмыс кіріспеден, алты бөлімді құрайтын екі тараудан, қорытындыдан, пайдаланылған әдебиеттер тізімінен және қосымшалардан тұрады. Ғылыми жұмыстың жалпы көлемі 135 бетті құрайды.

1.1 Кеңістік пен уақыттың классикалық философиялық концепциялары

Кеңістік пен уақыт – болмыстың негізін құрайтын онтологиялық категориялар. Олар шынайылықтың тек сыртқы өлшемдері ғана емес, заттардың пайда болуы мен өмір сүруінің алғышарттары ретінде қарастырылады. Философиялық дәстүрде бұл ұғымдар әлемнің қалай құрылғанын, адам мен болмыстың өзара байланысын түсіндіруге мүмкіндік беретін іргелі түсініктердің қатарына жатады.
Бұл бөлімде кеңістік пен уақыттың болмыс ретіндегі табиғатын философия тарихындағы ғалымдардың еңбектерінде қалай қарастырылғанын зерттейміз. Негізгі идеяларды талдай отырып, оларды қазақ фәлсафасындағы көзқарастармен салыстырып, ұқсастықтары мен айырмашылықтарын анықтаймыз.
Ең алдымен, кеңістік пен уақыт ұғымдарының жалпы түсініктеріне тоқталайық. 
Кеңістік – бұл бір уақытта бар объектілердің орналасу ретін білдіретін материяның бар болуының әмбебап, объективті түрі. Философиядағы уақыт кеңістіктегі күйлердің өзгеру ұзақтығы мен реттілігінің қасиеттері бар материяның формасы ретінде ұсынылады. Кеңістік пен уақыттың жалпы және ерекше қасиеттері бар. Кеңістіктің жалпы қасиеттері: шексіздігі, материалдық жүйелердің құрылымдық сипаттамаларына тәуелділігі, объективтілігі, уақыт пен қозғалыс ұғымдарымен тығыз байланысы және үзіліс пен үздіксіздіктің бірлігі болып табылады. Ал уақыттың қасиеттеріне: сабақтастық пен бір бағыттылықта болуы, бағыттың қайтымсыздығы, туралығы, мәңгіліктігі, үзіліс пен үздіксіздіктің бірлігі, кеңістік және қозғалыспен тығыз байланыстылығы жатады. Бұл кеңістік пен уақыт категорияларының негізгі қасиеттеріне жатады.
Мұнда үзіліс өзара әрекеттесетін кеңістіктегі екі (немесе бірнеше) жүйеге қатысты. Үздіксіздік абсолютті ретінде сипатталады, өйткені кеңістікте үйлесімділік бар, онда дискреттілік болмайды. Уақыт кеңістіктік бос орындар пайда болған жерде де өтеді. 
Кеңістік пен уақыт – адамзат болмысының іргелі құрылымдары ретінде философиялық пайымдаудың өзегінде тұратын категориялар. Бұл ұғымдар тек шынайылықты сипаттаушы құрал ғана емес, болмыстың жүзеге асу формалары ретінде де мәнге ие. Кеңістік – бар болмыстың қатар өмір сүруін, ал уақыт – оның қозғалысын, өзгерісін және тарихи ретін білдіреді. Сондықтан да олар философия тарихында мәңгілік мәнін жоймаған сұрақтарға жауап іздеудің алғышарты ретінде көрініс тапқан.
Уақыт пен кеңістікті анықтаудағы философиялық тәсілдер – ғылым мен мәдениеттің дамуына байланысты үнемі өзгеріп отыратын динамикалық үрдіс. ХХ-ХХІ ғасырларда адамзаттың әлем туралы түсінігі түбегейлі трансформацияға ұшырады. Ғылым енді нақты шекараларға бағынбайтын, бір- бірімен өзара байланысты салааралық құрылымдарға айналды: физика биологиямен, ал термодинамика кванттық механикамен өзара ықпалдасып жатыр. Бұл жағдай ғалам бейнесін тану логикасын күрделендіріп, дәстүрлі жіктемелерден тыс, тұтас онтологиялық құрылымды қажет ететін түсінікке жол ашты. Осы тұрғыда Х. Рейхенбах уақыт мәселесінің кеңістікке қарағанда аз зерттелгенін атап өтеді. Оның пікірінше, уақыт кеңістікке ұқсас реттеуші мәселе болғанымен, бірөлшемділігіне байланысты әлдеқайда қарапайым болып көрінеді. Сондықтан кейбір философтар кеңістік мәселесін түсіндіру арқылы уақыт мәселесін де шешуге болады деп есептеген.
Рейхенбах уақыттың бірөлшемді болуына байланысты оған кеңістікке тән күрделі мәселелер тән емес екенін көрсетеді. Мысалы, кеңістіктегі көпөлшемділікке байланысты туындайтын геометриялық қиындықтар, симметрия немесе пішіндердің сәйкес келмеуі сияқты мәселелер уақытқа тән емес. Уақытта ішкі қисықтық немесе геометриялық құрылымдарды ажырату мүмкіндігі жоқ, себебі мұндай айырмашылықтар тек екі немесе одан да көп өлшемді кеңістіктерде ғана байқалады.
Осылайша, уақыттың бірөлшемді табиғаты оны философиялық талдауда салыстырмалы түрде «қарапайым» етіп көрсеткенімен, оны кеңістікпен тең дәрежеде қарастыру кей жағдайда жаңсақ қорытындыларға алып келуі мүмкін [41, б. 41].
Осы тұрғыдан алғанда кеңістік пен уақыт – тек физикалық шамалар немесе философиялық абстракциялар ғана емес, әлемнің ұйымдасу тәсілдері, болмыстың мүмкін болу формалары. Олар арқылы адам шындықты құрылымдайды, бейнелейді, әрі оны ұғыну арқылы өзінің орнын, қызметін, мәнін анықтайды. Сондықтан қазіргі ғалымның әлем бейнесін түсінуі де осы категориялардың болмыстық негіздерін танудан басталады.
Ғылыми парадигмалардағы бұл өзгерістер бір ғана логикалық-математикалық формуламен шектелмейді. Қазіргі әлем бейнесінде фактілер – бейнелермен, теориялар – гипотезалармен, ал заңдар – ішкі қарама-қайшылықтармен үйлесімді өмір сүреді. Бұл ғылыми танымдағы аналитикалық және интуитивтік ойдың бірлігін білдіреді. Қатаң рационалдылықтың шеңберінде де ғалым абстракция мен көркем қиялды қолданады, өйткені қазіргі болмыстың көпқырлылығы тек бір ғана әдіспен тануға көнбейді.
Кеңістік пен уақытты онтологиялық тұрғыда қарастыру осындай әлемдік бейнені құруда шешуші рөл атқарады. Олар болмыстың реттілігі мен құрылымын, адамның әлеммен қатынасын түсіндіруге негіз болады. Кеңістік пен уақыт – болмыс пен таным арасындағы дәнекер; оларсыз қандай да бір объектіні, құбылысты, не процесті анықтап, түсіндіру мүмкін емес. Сондықтан да олар философиялық зерттеулерде ғана емес, қазіргі ғылым мен мәдениетте де өзінің әмбебап сипатын сақтап отыр. Осы тұрғыда К. Рэй кеңістік пен уақыт туралы қазіргі түсініктердің ғылымдағы түбегейлі өзгерістермен тығыз байланысты екенін атап өтеді. Оның пікірінше, әсіресе салыстырмалылық теориясының дамуы кеңістік пен уақытты абсолютті негіз ретінде қарастырудан бас тартуға алып келді. Кеңістік пен уақыт енді өзгермейтін фон емес, керісінше физикалық процестермен өзара байланыста болатын, динамикалық сипатқа ие құрылым ретінде түсіндіріледі.
Рэй сондай-ақ кеңістік пен уақыт туралы қазіргі ғылыми көзқарастар тек физикалық теориялармен шектелмей, маңызды философиялық мәселелерді де қамтитынын көрсетеді. Атап айтқанда, олардың шексіздігі, құрылымы, өлшемділігі және танымдағы рөлі туралы сұрақтар ғылым мен философияның тоғысында қарастырылады. Бұл өз кезегінде кеңістік пен уақытты тек табиғаттың қасиеті ғана емес, адам танымының іргелі категориялары ретінде түсінуге мүмкіндік береді [42, б. 170].
 Қазіргі ғылым кеңістікті немесе уақытты толыққанды ұғынбай тұрып, болмысты тұтас түсіндіре алмайды. Ғалым қандай да бір құбылысты қабылдаған сәтте оның кеңістіктік және уақыттық контексі ескерілуі тиіс. Бұл категорияларсыз әлем бейнесі жалаң және үзілген күйінде қалып қояды. Сондықтан да уақыт пен кеңістік – ғылым үшін тек теориялық ұғымдар ғана емес, сонымен қатар танымның құрылымдық тіректері.
Бұл ретте түрік зерттеушісі Р. Йылмаздың зерттеуінде кеңістіктің, уақыттың және мәдениеттанудың байланысы қарастырылды. Автор ислам өркениетінің тарихи дәуірлерін және олардың әрқайсысы оның дәстүрлеріне, символизміне, әдебиетіне, тіліне, сәулетіне қалай әсер еткенін талдады. Ұлттың уақыт шеңбері мен тарихи оқиғаларын түсіну оның қазіргі әлемдегі мәдени бірегейлігі үшін маңызды деген қорытындыға келді [43, б. 899].
Уақытша және кеңістіктік контекстер арқылы берілетін мәдени мұра ұжымдық есте сақтауды және белгілі бір ұлтқа немесе этникалық топқа жату сезімін қалыптастыра алады. Кеңістік, уақыт және мәдениет арасындағы байланысты талдау ұлттық ерекшеліктерді және қоғам дамуының жалпы көрінісін тереңірек түсінуге ықпал етуі мүмкін. Алайда толық түсінікке жету үшін көпмәдениетті перспективаны, әлеуметтік, экономикалық және саяси факторлардың әсерін және басқа аймақтармен өзара әрекеттесуді ескеру қерек. 
О. Кизил адамзат өркениетінің эволюциясын түсінуге негіз болатын кеңістік, уақыт және тарих арасындағы байланысты көрсетті. Уақыт пен кеңістік білім мен мәдени мұраны жеткізуде, ұжымдық жадыны қалыптастыруда және өткеннен сабақтарды меңгеруде негізгі факторға айналғанын анықтады. Ол оқу орындарында тарихты оқытудың тиімділігін арттыру үшін ұсыныстар дайындады [44, б. 285].
Бұл көзқарас өткен оқиғалар мен процестерді түсінуді тереңдететін контексті, уақыт шеңберін және географиялық орналасуды ескере отырып, тарихи құбылыстарды талдаудың маңыздылығын көрсетеді. Бұл көші-қонды, климаттық өзгерістерді, сауданы, өркениеттерді салыстырмалы талдауды, тарихи қақтығыстар мен бейбіт процестерді және мәдени сәйкестікті қалыптастырудағы кеңістік пен уақыттың рөлін зерттеуді қамтуы мүмкін. Бұл зерттеулер өткен туралы білімді байытады және қазіргі заманды жақсы түсінуге мүмкіндік береді.
Дж.Ф. Уолтон кеңістік пен уақыттың адамзат мәдениеті мен тарихының маңызды аспектісі болып табылатын дінмен байланысына назар аударды. Діни ілімдердің қалыптасуына діни орындар мен храмдардың, уақыт шеңберлері мен тарихи баяндардың ықпалын талдады. Автор уақыт пен кеңістіктің өзара әрекеттесуі халықтар мен мәдениеттердің діни болмысын анықтап, тарихи оқиғаларға әсер етеді деген қорытындыға келген. Ол бұл туралы былай деп жазады: «Діни әртүрлілік әрқашан белгілі бір кеңістіктерде жүзеге асады және дәл осы кеңістіктік арқылы діни қауымдастықтардың өзара қатынасы, бірлесуі немесе бөлінуі айқындалады». Яғни, кеңістік тек физикалық орта ғана емес, діни мен мәдени өзара әрекеттестіктің маңызды алаңы ретінде көрініс табады [45, б. 81].
  Кеңістіктік ерекшеліктер қасиетті жерлерді, рәсімдер мен бейнелемелерді анықтайды. Уақыт циклдері діни өмір мен мерекелерді құрылымдайды. Бұл бағытты зерттеу мәдениет пен қоғамдағы нанымдардың рөлін, экология мен көші-қонға әсерін түсінуге көмектеседі.  
М. Странд кеңістік пен уақыттың әлеуметтанумен байланысына назар аударды, бұл қоғамның қоршаған әлеммен және уақыт шеңберімен өзара әрекеттесуін зерттеуге мүмкіндік береді. Оқиғалар тізбегінің, әлеуметтік нормалар мен құндылықтардың өзгеруінің әсеріне байланысты қоғамның эволюциясын талдады. Әлеуметтік-мәдени кеңістіктегі өзгерістерді болжау және бейімдеу бойынша ұсыныстар жасады [46, б. 43].
М.В. Демирел кеңістік пен уақыттың психологиямен байланысы адамның қабылдауының, ойлауының және мінез-құлқының қызықты аспектілерін ашатынын анықтады. Уақытты жеке қабылдау уәж және өмірдің мәні сияқты психологиялық сипаттамалармен де байланысты екенін ескертті. Кеңістіктік және уақыттық факторлардың мінез-құлыққа әсерін талдады, мысалы, уақыт мерзімі және уақыт шектеулері шешім қабылдауға және стресс деңгейіне әсер етуі мүмкін. Ол бұл туралы былай деп жазады: «Уақыт пен тілдік құрылымдар адамның қабылдауы мен мағына қалыптастыру үдерістерімен тығыз байланысты, сондықтан олар адамның психологиялық тәжірибесінде маңызды рөл атқарады». Осылайша, кеңістік пен уақыт адамның эмоционалдық күйіне, көңіл-күйіне және жалпы психологиялық жайлылығына тікелей әсер ететін факторлар ретінде қарастырылады [47, б. 6]. 
Ж. Сюй технология жылдам байланыс пен ақпарат беруді қамтамасыз ете отырып, кеңістіктік және уақыттық қашықтықты қысқартуға мүмкіндік беретінін анықтады. Автор телекоммуникация мен интернет онлайн түрде ақпарат алмасуға мүмкіндік беретінін және кеңістік пен уақытты қабылдауға әсер етіп, оны жылдам әрі серпінді ететінін көрсетеді. Оның пікірінше,  «Тұрақты дамуға қол жеткізудегі ілгерілеуді бағалау кеңістік пен уақыттағы өзгерістерді жүйелі түрде қадағалауды талап етеді, өйткені әртүрлі аймақтар мен кезеңдерде даму деңгейі әркелкі болады». Осылайша, заманауи технологиялар кеңістік пен уақыт шекараларын шартты түрде қысқартып қана қоймай, олардың әлеуметтік-экономикалық және жаһандық даму үдерістеріндегі рөлін қайта қарастыруға мүмкіндік береді [48, б. 74].
Технология жылдам байланыс пен ақпарат беруді қамтамасыз ету арқылы қашықтықты қысқартады. Олар сондай-ақ кеңістік пен уақытты қабылдауды өзгертеді, әлеуметтік-мәдени аспектілерге ықпал етеді және жаңа этикалық сұрақтарға себепкер болады. Жаңа кеңістіктік және уақытша әсерлерді қалыптастырудағы виртуалды шындықтың ықпалына да назар аударуға болады. 
К. Браун халықтың сана-сезімінің уақыт және кеңістікпен байланысын зерттеді. Олар ұлттық санаға, мәдени мұраның бірегейлігіне және менталитеттің ерекшеліктеріне әсер етеді деген қорытындыға келді. Соғыс, революция, мәдени қозғалыстар кезеңдерін талдады. Бұл халықтың сана сезімін қалыптастыруда түйінді факторлар болуы мүмкін [49, б. 11].
Кеңістік пен уақыт тарихи оқиғалар, дәстүрлер, мәдени мұра және менталитет арқылы халықтың сана сезіміне әсер етеді, ұжымдық өзіндік сана мен ұлттың бірегейлігін қалыптастырады. Сонымен қатар көші-қон, тіл, әдебиет, дәстүрлер және қазіргі мәдени ықпалы да маңызды аспектілер болып табылады. 
К. Мютлюер философиядағы кеңістік пен уақыттың маңызды рөлін ұсынды. Ғаламның табиғатын түсінуге және оның кеңістіктік-уақыттық ұйымдастырылуына назар аударды. Кеңістік пен уақыт туралы философиялық пайымдаулар шындықтың табиғатын, адам тәжірибесін және қоршаған әлеммен қарым-қатынасымызды түсінуге терең перспективалар ашады деген қорытындыға келді. Оның еңбегінде атап өтілгендей, «тәжірибенің мүмкін болу шарттарын айқындау үшін сезімдік қабылдау мен ойлаудың арақатынасын анықтау қажет, ал бұл кеңістік пен уақытты танымның іргелі формалары ретінде қарастыруды талап етеді». Кеңістік пен уақыт тек болмыстың құрылымдық элементтері ғана емес, сонымен қатар таным процесінің де негізгі шарттары ретінде көрініс табады [50, б. 204].
Философия кеңістік пен уақытты зерттеуде түйінді рөл атқарады, бұл ғалам мен адам болмысының ерекшеліктерін тереңірек түсінуге көмектеседі. Ол сонымен қатар гносеология, этика, әлеуметтік философия және метафизикамен айналыса алады, кеңістік және уақыт өзара байланыстың әртүрлі аспектілерін ашады. 
С. Бергер моральдық аспектілер туралы ойлаудан көрінетін уақыт, кеңістік және философиялық этика арасындағы байланысты зерттеді. Кеңістіктік аспектілер ресурстарды бөлумен, қоршаған ортаға жауапкершілікпен, тауарларды бөлудегі әділеттілікпен, ал уақытша аспектілер іс-әрекеттің ұзақ мерзімді салдары, тарихи оқиғаларды моральдық бағалау және моральдық нормалардың өзгеруі мәселелерімен байланысты екенін анықтады [51, б. 161].
Уақыттың, кеңістіктің және философиялық этиканың байланысы туралы бұл көзқарас маңызды және біздің моральдық пайымдауларымыз бен шешімдерімізге осы аспектілердің ықпалын терең қарастыруға мүмкіндік береді. Ол этикалық сенімдер мен мінез-құлықты қалыптастыру үшін кеңістіктік және уақыттық контекстердің маңыздылығын атап көрсетеді.
М. Билгили кеңістік пен уақыттың географиямен байланысын зерттеді. Бұл ұғымдардың географиялық процестерге, маусымдық циклдерге және климаттың өзгеруіне қалай ықпал ететініне назар аударды. Ол география жер бетіндегі табиғи және әлеуметтік-мәдени құбылыстардың кеңістікте таралуы мен өзара байланысын зерттейді, ал уақыт тарихи процестерді, уақытша өзгерістер мен салдарды бейнелейді деген қорытындыға келді. Ғалымның еңбегінде атап өтілгендей, «болу – белгілі бір кеңістікте болуды білдіреді, ал адам бір мезгілде әрі кеңістіктік, әрі уақыттық болмыс болып табылады». Кеңістік пен уақыт географияда өзара ажырамас категориялар ретінде қарастырылып, табиғи және әлеуметтік үдерістерді кешенді түсіндірудің негізін құрайды [52, б. 88].
Географиядағы кеңістік пен уақыт байланысын зерттеу, сонымен қатар технологиялар мен көлік инфрақұрылымының әртүрлі аймақтардың жұмылғыштығына және қолжетімділігіне ықпалын талдауды қамтуы мүмкін. Климаттың өзгеруі мен маусымдық ауытқулардың белгілі бір кеңістіктік контекстердегі әлеуметтік және экономикалық белсенділікпен байланысын да қарастыруға болады.
Я. Возный өз жұмысын кеңістік пен уақыттың адамның өткенін түсінуге көмектесетін археологиямен байланысын зерттеуге арнады. Тарихи оқиғаларды, алдыңғы өркениеттердің өмір салтын және мәдени өзгерістерді қалпына келтіруге мүмкіндік беретін елдегі табылған археологиялық ашылулардың хронологиясын талдады [53, б. 28]. 
Н. Чжан кеңістік және уақыттың әдебиет пен өнермен байланысын зерттеу осы іргелі ұғымдардың мәдениет пен шығармашылыққа қалай еніп, олардың көрінісін қалай табатынын жақсы түсінуге көмектесетінін анықтады. Кеңістіктің кеңдігі еркіндікті, ал тарлық пен шектеу тұтқындауды бейнелейтініне назар аударды. Уақытша аспектілер өмірлік кезеңдерді, қартаюды, жедел оқиғаларды және мәңгілік циклдерді білдіруі мүмкін. Әдебиет пен өнердегі кеңістік пен уақытты түсіну шығармашылық идеяларды білдіруге, мәдени мұраны қалыптастыруға және өнер туындыларын қабылдауға ықпал етеді деген қорытындыға келді[54]. 
[bookmark: _Hlk217484164]Уақыт пен кеңістік ұғымдарының мұндай көпқырлылығы ғылым, философия және өнердің дамуымен одан әрі күрделене түсті. Әрбір жаңа кезеңде бұл ұғымдар қайта қаралып, адам мен әлемнің қарым-қатынасын  сипаттаудың жаңа үлгілерін ұсынды. Қазіргі философиялық ағымдар ғылымдар арасындағы шекараларды бұзып, кеңістік пен уақытты түсінудің синтетикалық тәсілдерін қалыптастыруға ұмтылады. Бұл жаратылыстану мен гуманитарлық таным арасындағы диалогтың тереңдеуін білдіреді. 
Мұндай тарихи өзара әрекеттесудің маңызды мысалдарының бірі – уақыт пен кеңістіктің реляциялық теориясы. Атап айтқанда, арнайы салыстырмалылық теориясы дамымай тұрып-ақ Лейбниц кеңістік пен уақытты өз алдына дербес болмыс ретінде емес, заттар мен құбылыстар арасындағы қатынастар ретінде сипаттады. Оның реляциялық түсінігі кейін Эйнштейннің теориясымен сабақтасып, уақыт пен кеңістіктің абсолюттілігіне қарсы ғылыми-философиялық негіз қалыптастырды [55, б. 137]. 
XX ғасырда пайда болған жаңа ғылыми теориялар мен жаңалықтар кеңістік пен уақыттың табиғаты туралы бұрынғы түсініктерді күрт өзгертуге мәжбүр етті. Бұл өзгерістер жаратылыстану ғылымдары мен философия арасындағы шекараның айтарлықтай жойылғанын көрсетеді. Уақыт пен кеңістік туралы физика-математикалық ғылыми формула ретінде ғана емес, болмыс туралы философиялық тұжырымдарға негіз болып отыр. Бұл өз кезегінде онтология мен эпистемология арасындағы байланысты нығайтады.
Ғылым мен философия арасындағы өзара ықпалдастықты мойындау қазіргі зерттеудің жаңа бағыттарын қалыптастырады. Әлемді танудың әртүрлі тәсілдерінің (эмпирикалық, теориялық, рационалды, интуитивті) өзара әрекеттесуін талдау кеңістік пен уақыттың болмысын неғұрлым тереңірек ашуға мүмкіндік береді. Ғылыми жаңалықтар енді жеке шеңберде ғана емес, философиялық ұғымдармен үндестікте түсіндіріледі. Осы өзара әрекеттесу ғылымды тек техникалық прогресс емес, болмысты танудың терең мәдени-когнитивтік актісі ретінде қарастыруға жол ашады [56, б. 94].
Ғылым мен философия – адамзаттың болмысқа деген танымдық ұмтылысының екі түрлі, бірақ өзара толықтырып тұратын формасы. Уақыт өте келе бұл екі саланың өзара байланысы күрделене түсті. Әсіресе кеңістік пен уақытты түсіндіру мәселесінде олардың ықпалдастығы айқын көрініс табады. Бұл категориялар тек философиялық рефлексияның объектісі ғана емес, сонымен қатар жаратылыстану ғылымдарының іргелі координаттары ретінде де қарастырылады. Сондықтан олардың мәнін ашу кең әдіснамалық құралдарды талап етеді, бұл философия мен ғылымның бір-бірінен бөлінбейтінін білдіреді.
Кеңістік пен уақытты заманауи түсіндіру тәсілдері жаратылыстану ғылымдары мен философиялық пайымдаулардың қиылысында дамып келеді. Қазіргі ғылыми дискурс абстрактілі теория мен эмпирикалық бақылауды біріктіруді көздесе, философия осы бірлікті онтологиялық және гносеологиялық деңгейде ұғынуға тырысады. Бұл тәсілдер өз бастауын Кант пен Лейбниц сынды ойшылдардың ілімінен алады. Олар ғылыми әдістер мен философиялық пайымдауды қарсы қоймай, керісінше, бірін-бірі толықтыратын құбылыс ретінде қарастырған. Соның нәтижесінде ғылым мен философия арасындағы түпнұсқа синтез үлгілері пайда болды [57, б. 7].
Бұл дәстүр кейінгі философтардың еңбектерінен де байқалады. Көптеген заманауи философиялық мектептерде болмыс мәселесі жаратылыстану-ғылыми контексте талданады: кеңістік пен уақытты физика мен космологиядағы ұғымдар арқылы сипаттай отырып, оларды философиялық деңгейге көтеру жүзеге асады. Мұндай тәсіл – болмыс құрылымын тек логика немесе тіл арқылы емес, ғылыми бейнелеу құралдарымен де ұғыну әрекеті. Бұл кеңістік пен уақыт категорияларын тереңірек түсіндіруге, олардың шекараларын, мүмкіндіктерін және шындықпен байланысын жаңа деңгейде зерделеуге жол ашады.
Сол сияқты діни философияның да өзіндік орны бар. Көптеген діни ойшылдар өз ілімдерінде философиялық ұғымдарды діни догматиканың және жаратылыстану ғылымдарының жетістіктерімен ұштастыра білді. Кеңістік пен уақыттың жаратылысы, олардың бастамасы мен ақырғы шегі, мәңгілік пен өткіншілік туралы ойлар дін мен философия арасындағы байланысты нығайтты. Мұнда онтологиялық сұрақтар метафизикалық өлшемге ие болып, болмыстың мәні Құдай мен табиғаттың арақатынасы арқылы түсіндірілді. Осы синкреттік көзқарас – уақыт пен кеңістікті тек ғылыми немесе рационалды категориялар ретінде ғана емес, болмыстың қасиетті қырлары ретінде де ұғынуға мүмкіндік береді [58, б. 45].
Уақыт пен кеңістік категориялары – философиядағы мәңгілік маңызын жоғалтпаған, үнемі жаңаша сұрақтар туындататын ұғымдар. Бұл ұғымдарға деген қызығушылықтың артуы олардың болмысты танудағы рөлінің тек тереңдегенін ғана емес, сонымен бірге адам мен әлем арасындағы қатынасты түсінудегі негізгі кілтке айналғанын білдіреді. Заманауи философияда кеңістік пен уақыт тек ілімнің пәні ретінде ғана емес, жалпы адамзаттық мәдениет пен дүниетанымның айнасы ретінде қарастырылады.
Аталған тақырыптың философтар арасында ерекше танымал болуы оның мазмұндық тереңдігін көрсетеді. Уақыт пен кеңістіктің мәнін пайымдау әр дәуірде әртүрлі сипат алғанымен, қазіргі кезде бұл ұғымдар бұрынғыдан да кең ауқымда қарастырылуда. Бұл қызығушылықтың артуы мәселенің тек физикалық немесе логикалық сипатында емес, онтологиялық және эпистемологиялық мазмұнының ұлғайғанында жатыр.
Философиядағы кеңістік пен уақыт ұғымдарын талдаудың басты мақсаты – болмыстың іргелі формаларын тану арқылы әлем туралы тұтас көзқарас қалыптастыру. Бұл мақсат әлемдік философия алдында тұрған кең ауқымды міндеттермен үндес: бір жағынан, жаратылыстану ғылымдарының жаңа философиялық негіздерін іздеу, екінші жағынан, әлемнің онтологиялық және эпистемологиялық бейнесін қазіргі ғылыми жетістіктермен үйлестіру қажеттілігі. Уақыт пен кеңістікті осы қос тұғырда, яғни болмыстың табиғаты мен танымның құрылымы ретінде қатар қарастыру – заманауи философия үшін өзекті бағдар [59, б. 30].
Осы ретте орыс философиясындағы кеңістік пен уақыт ұғымын түсіндіру жолдары ерекше назар аудартады. ХХ ғасырдың басындағы орыс ойшылдарының еңбектері кеңістік пен уақытты терең әрі кешенді пайымдауға тырысқанымен, бұл бағыт тұтас философиялық дәстүр ретінде орнықпаған. Бұл – ішінара әлеуметтік-саяси тұрақсыздықтар мен идеологиялық қысымның әсерінен туындаған тарихи-мәдени  үзілістердің нәтижесі. Дегенмен жекелеген философтар кеңістік пен уақыттың болмыстық мәнін ашуда елеулі үлес қосты.
Мысалы, А.А. Ухтомский енгізген «хронотоп» ұғымы – кеңістік пен уақыттың біртұтас тұтастығын бейнелейтін аса құнды категория. Бұл ұғым тек философиялық тұрғыда ғана емес, әдебиеттану мен мәдениеттану сияқты гуманитарлық ғылымдардың да өзекті түсінігіне айналды. Хронотоп адамзат тәжірибесіндегі кеңістік пен уақыттың тоғысу нүктесін, яғни болмыстың нақты контексте жүзеге асуын сипаттайды. Бұл онтологиялық құрылым – оқиғаның «қайда» және «қашан» болатынын емес, оның қандай болмыстық күйде өмір сүретінін анықтайды.
Сонымен қатар П.А. Флоренскийдің кеңістік пен уақыт туралы идеялары философиялық дәстүрде ерекше орын алады. Оның еңбектері кеңістік пен уақытты тек физикалық өлшемдер ретінде емес, рухани және метафизикалық деңгейде де пайымдауға ұмтылды. Ол үшін уақыт – рухтың даму векторы, ал кеңістік – шекара мен шексіздіктің, нақты мен символикалықтың түйісу аймағы. Бұл тәсілдер кеңістік пен уақытты тек сана мен материяның арасындағы байланыс қана емес, сонымен қатар болмыстың ішкі құрылымының көрінісі ретінде ұғынуға мүмкіндік береді [60].
Кеңістік пен уақыт тақырыбы көптеген жеке философтардың шығармашылығында орын алғанымен, бұл құбылыстың күрделілігі мен көпқырлылығы олардың ілімдерінде толық ашыла қоймаған. Кеңістік пен уақыт тек жеке идеялар немесе концептуалды ұстанымдар шеңберінде емес, тұтас онтологиялық жүйе аясында қарастырылғанда ғана олардың мәні ашылады. Сондықтан бүгінгі таңда кеңістік пен уақыт болмысын кешенді түрде талдайтын, философия, ғылым, мәдениет және діни көзқарастарды біріктіретін жүйелі зерттеу аса қажет.
Бүгінде философияда да, ғылымда да бұл категорияларға қатысты пікірталастар жалғасуда. Кеңістік пен уақыттың абсолюттілігі мен релятивтілігі, олардың дискреттілігі мен үздіксіздігі, кеңістіктің «іргелі өлшемдерінің» бар-жоғы, уақыттың қайтымсыз табиғаты немесе өткен мен болашақ арасындағы асимметрия секілді сұрақтар әлі де толық шешімін тапқан жоқ [61, б. 79]. 
Бұл мәселелер өз табиғаты жағынан философиялық болғанымен, олар нақты ғылымдармен, яғни физика, космология, математика және информатикамен тығыз байланысты.
Осындай сұрақтар тек теориялық сипатта ғана емес, болмыстың өз құрылымын түсіндіруде де маңызды. Өйткені, кеңістік пен уақыт туралы категориялардың қалай қалыптасатыны, сонымен қатар, қандай тәсілдер арқылы түсіндіретініміз шындықты ұғынудың кешенді моделін көрсетеді. Сол себепті кеңістік пен уақыт ұғымдары философияны жаратылыстану ғылымдарымен тығыз байланыстыратын негізге айналады.
Қазіргі кезде кең ауқымды құбылыстарды біртұтас концепцияда сипаттау – жаңа ғылыми теориялар мен әдіснамалар құру үшін аса өзекті. Бұл философиялық ойлау мен ғылыми зерттеудің тоғысқан тұсы. Жаңа парадигмалар кеңістік пен уақытты болмыстың терең құрылымы ретінде қарастыру арқылы әлем туралы танымымызды күрделендіреді және нақты теорияларды жаңа онтологиялық негізде біріктіруге мүмкіндік береді [62, б. 131].
Кеңістік пен уақыт ұғымдарының еуропалық философиядағы дамуын өзара қарама-қарсы тұжырымдамалық бағыттардың эволюциясы ретінде қарастыруға болады. Бұл дамулар – тек логикалық-теориялық  ізденіс қана емес, болмыстың табиғатын әртүрлі онтологиялық деңгейде ұғынуға бағытталған күрделі метафизикалық қозғалыс. Бұл үдеріс шартты түрде екі негізгі ось бойынша өрбиді: біріншісі – кеңістік пен уақыттың объективтілігі мен субъективтілігі, екіншісі – олардың абсолюттілігі (субстанциалдылығы) мен реляционалдылығы арасындағы айырмашылықтар.
Бұл бағыттар – философиядағы іргелі онтологиялық таңдаулардың нәтижесі. Кеңістік пен уақытты объективті шындық ретінде қарастырған ойшылдар оларды материяның болмысқа тән әмбебап қасиеттері деп сипаттайды. Мұндай тәсіл Ньютон ілімінде айқын көрініс тапқан, онда кеңістік пен уақыт абсолютті, өз бетінше өмір сүретін және барлық құбылыстардан тәуелсіз болмыс ретінде қарастырылады.
Керісінше, субъективтілік ұстанымындағы бағыттар кеңістік пен уақытты адам танымының ішкі құрылымдары ретінде түсіндіреді. Мысалы, Канттың трансценденталды философиясында кеңістік пен уақыт болмыстың өзіне тән емес, тек оны қабылдайтын субъектінің априорлық таным формалары ретінде анықталады. Бұл тәсіл шындықтың өзінен бұрын оны қалай қабылдайтынымызды негізге алады.
Абсолюттілік пен релятивтілік арасындағы қарама-қайшылық та философиялық ізденістің негізгі бағыттарының бірі болды. Абсолюттік көзқараста кеңістік пен уақыт өз алдына жеке болмыс ретінде танылады, ал реляциялық тәсіл оларды тек заттар мен құбылыстардың арасындағы қатынастар жүйесі деп сипаттайды. Мысалы, Лейбниц кеңістік пен уақыттың болмысы заттардың арасындағы тәртіп пен реттілікте деп түсіндіріп, оларды дербес реалдылық ретінде қарастыруға қарсы шыққан.
Осы бағыттардың аясында философтар кеңістік пен уақыттың бірқатар маңызды сипаттарын талдады:
Локализация немесе әмбебаптық – кеңістік пен уақыт тек нақты объектіге тән бе, әлде бүкіл болмысқа ортақ па?
Динамика – уақыт бір бағытта қозғала ма, әлде қайтымды ма?
Симметрия – кеңістік пен уақыт өз құрылымында симметриялы ма, әлде ассиметриялы ма?
Өлшемділік – кеңістік пен уақыт неше өлшеммен шектеледі, ал бұл өлшемдер өзгермелі бола ала ма?
Үздіксіздік пен үзіктілік – кеңістік пен уақыт үздіксіз ағын ба, әлде олар дискретті бірліктерге бөлінетін құрылым ба?
Шектелу немесе шексіздік – кеңістік пен уақыт белгілі бір нүктеден басталып, аяқтала ма, әлде шексіз бе? [63, б. 1164].
Бұл мәселелер – кеңістік пен уақыт болмысының көпқырлы құрылымын ашатын онтологиялық зерттеудің негізі. Олар философиялық рефлексияда ғана емес, жаратылыстану ғылымдарында да өзекті бола отырып, шындықтың терең мәнін ұғынудың бірегей мүмкіндігін береді (Сурет 1).

Сурет 1 – Ғылымдағы кеңістік пен уақыттың мәнін зерттеудегі өзара 
қарама-қарсы бірқатар тұжырымдамалық бағыттар
Ескерту: [60-64] әдебиеттер негізінде автор құрастырған

Кеңістік көбіне адамның тікелей тәжірибесіне сай келеді. Ол психологиялық тұрғыдан айқын, көру, қозғалту, денемен сезіну арқылы қабылданады. Кеңістіктік құрылым – адамның өз орнын әлемде бағдарлауына мүмкіндік беретін нақты әрі бейнелік форма. Осы себепті кеңістік шындықтың көзбен көруге болатын, «қатыса алатын» бөлігі ретінде танымда еркін әрі интуитивті қабылданады.
Уақыт болса, керісінше, әлдеқайда күрделі және көп мағыналы категория. Уақытты түсіндірудің көптеген философиялық нұсқалары – бұл ұғымның мәні туралы ортақ пікірдің болмауын білдіреді. Уақыттың объективтілік дәрежесі, оның шындықтағы орны, басталуы мен аяқталуы, қайтымдылығы немесе бір бағыттылығы сынды мәселелер әлі де пікірталас тудырып келеді. Бұл жағдай уақыттың әмбебап әрі өзгермейтін болмыс ретінде қабылдануына күмән тудырады және уақыттың табиғатын субъективті сана мен тіл арқылы құрылатын ұғым ретінде қарастыруға себеп болады [64, б. 303].
Ғылым тарихындағы кеңістік пен уақыт туралы көзқарастарды талдауға келсек, кеңістік пен уақыт туралы түсініктер – рационалды білімнің бүкіл даму жолында орталық рөл атқарған іргелі ұғымдар. Олар тек философиялық ұғымдар ретінде ғана емес, ғылыми теориялардың іргетасы, болмысты құрылымдау мен түсінудің әмбебап тәсілдері ретінде көрінді. Уақыт пен кеңістікті бір-бірінен бөлек қарастыру мүмкін емес, себебі олар болмыстың қозғалыстағы бір тұтас құрылымын бейнелейді.
Философия тарихында кеңістік, уақыт және қозғалыс ұғымдары әр кезеңде шындықты түсіндірудің негізгі ұғымдарына айналды. Бұл ұғымдар арқылы табиғат, адам, материя мен сана арасындағы өзара байланыстар пайымдалып, болмыстың мәні мен құрылымы туралы түрлі теориялар жасалды.
Мысалы, Демокрит кеңістікті біртекті деп сипаттады. Оның пікірінше, кеңістіктің барлық нүктелері бір-бірінен ешқандай ерекшеленбейді, олардың арасында артық немесе төмен тұрған орындар жоқ. Кеңістіктің мұндай құрылымы – біркелкілік пен орталықсыздық – оны  шексіздік ұғымымен байланыстырады. Себебі егер кеңістікте ешбір нүкте басқаларынан ерекшеленбесе, онда ол тек белгілі бір шекаралардан тыс емес, толық шекарасыз болмысты білдіреді. Демокрит үшін кеңістік – атомдардың қозғалыс жасайтын фоны, ол пассивті, бірақ қажетті болмыстық негіз болып табылады. Бұл жөнінде көне деректерде былай делінеді: «...кеңістіктегі орынмен байланысты болмысқа тек атомдар ғана ие» [65, б. 175].
Кеңістіктің бұл біртектілігі оның геометриялық бейтараптығын ғана емес, сонымен бірге онтологиялық бейтараптығын да білдіреді, яғни кеңістік заттардың қасиеті емес, олардың өмір сүруіне қажетті шарт ретінде қарастырылады.
Аристотельдің философиясында кеңістік ұғымы мүлде өзге сипат алады. Ол кеңістікті (грекше топос, яғни «орын») қатынас категориясы ретінде қарастырды. Яғни кеңістік – заттардың бір-біріне қатысты орналасуын сипаттайтын ұғым. Бұл түсінікке сай кеңістік – өз алдына дербес болмыс емес, материалдық денелердің қатынасынан туындайтын, олардың бір-біріне ықпал етуінің формасы. Мұнда кеңістік табиғаттың ішкі құрылымынан ажырамас, заттардың қозғалыс және өзгеріс мүмкіндігін анықтайтын маңызды шарт ретінде көрінеді [66, б. 867].
Аристотель үшін кеңістіктің басты мәні – ол қозғалыспен тығыз байланысты. Ол: «Қозғалыс болмаса, кеңістік ұғымының өзі болмас еді», - деп пайымдаған [67, б. 47]. Бұл тұжырым кеңістікті динамикалық жүйе ретінде түсінудің алғашқы философиялық негіздерінің бірі болды. Яғни кеңістік тек статикалық фон емес, болмыстың ішкі ұйымдасу тәсілі ретінде қарастырылады.
Уақыттың субъективтілігі туралы тұжырымдамалық ұстаным философиялық дәстүрде терең тамыр жайған. Бұл көзқарастың бастауы Аристотельге барып тіреледі. Ол уақытты қозғалысқа қатысты сана арқылы өлшенетін нәрсе ретінде түсіндіріп, оны объективті болмыстан гөрі танымдық үрдіске жақындатты. Бұл тұрғыда уақыт – жеке сананың әсерін реттейтін, сол арқылы ғана мәнге ие болатын феномен. Уақыт тек санада және сана арқылы өмір сүреді деген тұжырым – субъективтілік ұстанымының өзегі. 
Қозғалыс Аристотель үшін, әртүрлі категориялармен байланысты деп көрсетеді. Мысалы, қозғалыстың сапаға байланыстылығы – сапалық өзгеріс делінеді; санға байланыстылығы – ұлғаю, кему азаю; орынға байланысты – бір орыннан екінші орынға қозғалу,  т.б. болып түрленеді. 
Аристотельде кеңістік атауындағы категория болмады, оны «орын» ұғымы алмастырады. «Орын» үнемі қозғалыста болатын денелермен байланыста болады. Оның қозғалыстан айырмашылығы бір қалыпсыздығында: бірде баяу, бірде жылдам қозғалады. Сол себепті Аристотель қозғалыстың мөлшері – уақыт деп атады. Уақыт дегеніміз – қозғалыс. 
Кеңістік пен уақыт қасиеттерінің абсолюттілігі туралы мәселе философиялық талдаудағы аса іргелі бағыттардың бірі болып табылады. Аристотель кеңістіктік құрылымның өзегінде біртұтас симметрия жатыр деп есептеді, бұл табиғаттағы қозғалыс пен өзгерістің ұйымдасқан сипатын білдіреді. Ол кеңістіктің үш өлшемділігі мен үздіксіздігі сияқты сипаттарын да әмбебап қасиеттер қатарына жатқызған. Оның пікірінше, үш өлшем – болмыстың материалдық денелер үшін жеткілікті әрі қажетті құрылымы. Үздіксіздік кеңістіктің табиғи ағымдылығы мен бөлінбейтін біртұтастығын сипаттайды. Бұл түсініктер кейінгі ғасырларда кеңістікті метафизикалық құрылым ретінде қарастыруда маңызды рөл атқарды [68, б. 100].
Аристотельдің ойынша, кез келген қозғалыс – белгілі бір орынды талап ететін процесс. Егер мұндай орын болмаса, онда қозғалыстың жүзеге асуы да мүмкін емес. Сондықтан кеңістік – қозғалыс пен әрекеттің қажетті шарты. Кеңістік тек нақты денелердің тіршілік ету ортасы ғана емес, олардың өзара қатынасқа түсуін қамтамасыз ететін болмыстық негіз. Ал бос кеңістікте бұл қатынастар болмағандықтан, ол әрекетке жарамсыз.
Уақытқа келсек, Аристотель оны кеңістіктен бөлек, бірақ қозғалыспен байланысты ұғым ретінде қарастырды. Уақыттың басты ерекшелігі – оның шексіздігі. Уақыттың бір бөлігі өткен шақта қалып қойған, екіншісі әлі келмеген. Осыған қарамастан, уақыт үздіксіз қозғалыс ретінде қабылданады. Аристотель уақытты әрі қарай шексіз бөлуге болатынын алға тартты, яғни кез келген уақыт сәті одан да кіші сәттерге бөлініп, өлшеусіз бөлшектерге дейін тарала алады. Бұл уақыттың шексіз бөлінетін құрылым екенін білдіреді. Сонымен бірге ол уақытты қозғалыстың әмбебап өлшемі деп сипаттап, барлық қозғалыс түрлері уақытпен өлшенуге тиіс екенін айтты [69, б. 51].
Ежелгі грек философиясында кеңістік туралы ұғымдар біртіндеп дамып, шексіз бос кеңістік туралы ой пайда бола бастады. Мұндай кеңістік орталықтан айырылған, мәңгі және шекарасыз деп түсіндірілді. Алайда Эпикур бұл кеңістікті абсолютті біркелкі деп танудан бас тартып, оның изотроптылығын шектеді. Ол кеңістіктегі денелердің құлауын түсіндіру үшін бағыттар арасындағы айырмашылықтарды сақтап қалу қажет деп есептеді [70, б. 93].
Эпикур кеңістік пен уақытты дискретті құрылым ретінде қарастырып, олардың үздіксіз, бірақ әрі қарай бөлінбейтін элементтерден тұратындығын ұсынды. Уақытты ол сезім арқылы қабылдаудың нәтижесі ретінде түсіндіреді,  біз уақытты заттардың ұзақтығымен емес, өзіміздің ішкі әсерімізбен өлшейміз. Осыған байланысты ол уақытты ерекше әдіспен зерттеудің қажеті жоқ деп есептеді. Уақыт туралы білім – сезімдік тәжірибеге, күн мен түннің, тыныштық пен қозғалыстың ауысуына, сезімдердің бар немесе жоқ болуына негізделуі тиіс [71]. Эпикур уақытты екіге бөледі:
- біріншісі – адамның сезімдік қабылдауына жататын макроскопиялық уақыт;
- екіншісі – сезіммен қабылданбайтын, атомдардың жеке қозғалыстары арқылы сипатталатын микроскопиялық уақыт.
Бұл жіктеу уақыттың құрылымы мен оны қабылдаудың табиғаты туралы алғаш рет жүйелі философиялық ой айтқан ілімдердің бірі болды. Уақытты тек өлшеу емес, оны сезіну мен тіршілікпен байланыстыру Эпикурдың философиясында маңызды орын алды.
Уақыт туралы философиялық пайымдаулар Августин Аврелийдің шығармаларында терең рухани әрі психологиялық сипат алды. Ол уақытты бір мезгілде жүре алмайтын әртүрлі сәттердің тізбегі ретінде сипаттады. Уақыт үздіксіз ағын емес, бірінен соң бірі ауысып отыратын сәттердің тізбегі, әрі олардың әрқайсысы тек санада ұғынылады. Бұл – уақыттың табиғатын субъективті сипатта түсіндіруге негізделген көзқарас.
Августин болашақ, қазіргі және өткен ұғымдарына философиялық тұрғыдан мән бере отырып, былай дейді: «Егер болашақ пен өткен шақ бар болса, олар қайда? Бір нәрсені нық айта аламын: олар қай жерде болса да, сол жерде олар – осы шақ» [72, б. 68]. Августиннің ойынша, уақыттың шынайы өтуі – бұл физикалық процестердің сипаттамасы емес, адам санасының ішкі құрылымы. Ол уақытты адам сезімдеріне тәуелді құбылыс ретінде қарастырды: «Біз уақыт аралықтары не екенін сеземіз, оларды өзара салыстырып, біреулері ұзағырақ, ал басқалары қысқарақ деп айтамыз. Тіпті бір уақыттың екіншісінен қаншалықты ұзын немесе қысқа екенін де өлшейміз» [72, б. 69]. Бұл тұжырым уақыттың нақты, объективті құрылымнан гөрі, адам тәжірибесімен байланыста өмір сүретін күрделі құбылыс екенін көрсетеді. Уақыт болмыстың құрылымын емес, адам санасының қозғалысын сипаттайды.
Галилео Галилейдің жүйесінде кеңістік үш өлшемді құрылымға ие: ұзындығы, ені және биіктігі. Бұл үш өлшем кез келген дененің кеңістіктегі орнын сипаттауға жеткілікті деп есептелді. Кеңістіктің мұндай сипаттамасы геометриялық құрылымдардың негізінде тұжырымдалды. Галилей екі нүкте арасындағы ең қысқа қашықтық – түзу сызық деген аксиомалық ұстанымға сүйене отырып, кеңістіктің үш өлшемділігін негіздеді. Алғашқыда екі өлшем жазықтықтағы тікбұрышты координаттар жүйесі арқылы анықталса, кейін үшінші өлшем ретінде биіктік енгізіліп, толық кеңістік моделіне қол жеткізді [73, б. 2]. Осы философиялық және математикалық алғышарттар негізінде Галилей бос кеңістіктің болуы туралы тұжырым жасады. Егер кеңістік барлық бағытта біртекті және физикалық заңдар онда бірдей іске асатын болса, онда кеңістіктің өзі денелерден тәуелсіз, бос күйде де өмір сүре алады деген қорытынды шығады. Бұл тұжырым бос кеңістіктің онтологиялық мүмкіндігін растады [74, б. 224].
Алайда Рене Декарт бұл идеямен келіспеді. Ол бос кеңістіктің бар екенін жоққа шығарды, себебі ештеңенің қасиеті жоқ, ал қасиеті жоқ нәрсе болмысқа ие бола алмайды. Декарт үшін кеңістік – бұл нақты физикалық заттардың ұзындық, ен және тереңдік сипаттарына ие болуынан туындайтын заттық құрылым. Яғни кеңістік – денеден ажырамайтын сипат, ал бос кеңістік – болмыстан тыс ұғым. Осыдан келіп Декарт кеңістікті мәңгілік әрі шексіз деп сипаттады, бірақ бұл кеңістік – бар дененің жалғасымды формасы ретінде ғана өмір сүреді [75, б. 185].
Декарт болмыстың негізін тек ойлау деп танып, кеңістікті де сананың құрылымы ретінде ұғынды. Оның көзқарасы математикалық емес, механикалық және рационалистік сипатқа ие болды. Бұл бағыт классикалық механикалық әлем бейнесінің философиялық-онтологиялық негізін қалады. Сонымен қатар Декарт уақытты да математикалық және рационалдық ұғым ретінде сипаттады. Ол уақыттың ұзақтық ретінде қарастырылуы қажет екенін атап өтті. Ұзақтық – бұл тек физикалық процестермен ғана емес, ойлаумен де сипатталатын қозғалыс формасы. Осылайша уақыт – ойлау режимдерінің ішкі ырғағы ретінде де, эмпирикалық бақылауға болатын сандық шама ретінде де көрініс табады [76, б. 45]. 
Уақыт тек танымдық құрылым немесе ойлау режимі ғана емес, сонымен қатар болмыстың нақты бір формасы ретінде де қарастырылады. Оның шексіз бөлінетін құрылымы – уақыттың үздіксіздігін, ал әрбір сәттің бір-бірінен тәуелсіз болуы – оның жеке фрагменттік сипатын көрсетеді. Бұл шындықтың аясында тек объектілер ғана емес, сонымен қатар субъект – адамның өзі де бар. Осылайша адам уақытта өмір сүреді және оның бөлшектерін өзі үшін мағыналы етіп құрастырады.
Исаак Ньютон уақыт ұғымына ерекше мән береді. Ол уақыт ұғымының екі түрлі формасын ажыратуды ұсынды: абсолютті (шын, математикалық) уақыт және салыстырмалы (қарапайым, тәжірибелік) уақыт. Бұл жіктеу уақытты тек тәжірибе мен бақылауға байланысты құбылыс ретінде емес, болмыстың терең онтологиялық құрылымы ретінде түсінудің бастамасын қалады. Ньютон бұл екі ұғымды нақты типологиялық сипаттамалар арқылы бөледі [77, б. 10]. 
Абсолютті уақыт – бұл табиғатта өздігінен, қандай да бір сыртқы құбылыстарға немесе оқиғаларға тәуелсіз жүретін объективті, тұрақты уақыт. Ол денелердің қозғалысына, процестердің жылдамдығына немесе бақылаушының қабылдауына тәуелді емес. Бұл – уақыттың математикалық, идеалдық бейнесі. 
Ньютон уақытты қозғалыс арқылы анықтау қажеттілігін мойындаса да, уақыттың өзі қозғалыстан тәуелсіз деген ұстанымды ұстанды. Яғни кез келген қозғалыс түрі – баяу ма, тез бе – уақыттың ішіндегі оқиға ретінде ғана көрінеді. Сондықтан уақыт денелердің қозғалысына байланысты жүріп жатпайды, керісінше, барлық қозғалыстар уақыттың ішінде жүзеге асады. Бұл түсінік уақыттың табиғатын абсолютті деп тануға негіз болды.
Ньютонның осы тұжырымдамасы уақыт ұғымының ұзақ мерзімді ғылыми-философиялық дамуына негіз салды. Кейінгі ғасырларда, әсіресе салыстырмалылық теориясы пайда болғанға дейін, абсолютті уақыт туралы түсінік ғылыми танымның өзегінде болды (Сурет 2).



Сурет 2 – Ньютон бойынша уақыттың мәні
Ескерту: [77-78] әдебиеттер негізінде автор құрастырған

Готфрид Лейбниц  Ньютонның кеңістік пен уақытты абсолютті, дербес болмыс ретінде түсіндіруімен келіспеді. Лейбництің көзқарасында кеңістік – бұл заттар арасындағы өзара қатынас қана, ал уақыт – оқиғалардың бірінен кейін бірі келу реттілігі. Демек, кеңістік те, уақыт та дербес болмыстық мәнге ие емес, олар құбылыстар арасындағы қатынастардың формалары ғана[78, б. 137].
Лейбниц үшін табиғи объектілер кеңістіктен немесе уақыттан тыс өз алдына өмір сүре алмайды, бірақ олардың арасында туындайтын байланыстар кеңістікті қалыптастырады. Егер бірде-бір дене болмаса, онда кеңістік туралы айту мәнсіз. Осыған сәйкес, егер белгілі бір аймақта ешқандай қозғалыс не өзгеріс болмаса, онда уақыт та бұл аймаққа ешқандай әсер ете алмайды. Бұл – уақыттың да кеңістік секілді қатынастық (реляциялық) сипатқа ие екендігін білдіреді. Дискреттілік кеңістіктегі қозғалыс пен уақыт өлшемін сипаттайтын параметрлермен байланыстырылады, ал үздіксіздік – кеңістіктің өзі мен ондағы объектілердің орналасуын бейнелеуге бағытталады. Осы екі тәсіл – ғылыми танымның әмбебап құралдары ретінде кеңістіктік және уақыттық құрылымдарды жүйелі пайымдауға мүмкіндік береді [79, б. 135].
Иммануил Кант біздің зерттеп отырған негізгі мәселемізді өзінің «Таза зердеге сын» еңбегінде ашады. Зерде – априорлық білім принциптерін беретін негізгі қабілет. Зерденің пайым категорияларының ішіндегі уақыт пен кеңістік жағынан шартты жағдайларының белгілі бір бір-біріне бағынышты қатары.        
A priori – бұл қандайда болмасын тәжірибеден бұрынғы деп аталады. Оның кеңістік туралы көзқарастары – философия тарихындағы кеңістік ұғымын гносеологиялық теориясы тұрғысынан қайта пайымдаудың маңызды кезеңі болып есептеледі. И. Кант практикалық зерде адам үшін басты нәрсе деп есептеп,  кеңістікті «метафизикалық» және «трансцендентальды» деген екі түрлі деңгейде қарастырады. 
Метафизикалық ғылым – адам зердесінің табиғаты метафизикасыз бола алмайтындығына қарамастан, ол априорлық білімдерден құрылуы тиіс. Трансцендентальдық философия – ғылыми идея, ал ол үшін таза зердеге сын архитектоникалық, принциптерге негізделген, бүкіл априорлық танымның толық жүйедегі толық талдаудан құрылуы керек, тек сонда ғана трансцендентальдық философия деп атауға болады. Бұл екі тәсіл кеңістікке қатысты түсініктің бір жағынан – априорлық таным формасы, екінші жағынан – сананың ұйымдастыру қабілеті ретінде пайымдалуына жол ашады [80, б. 7]. 
Кант дамытқан кеңістік тұжырымдамасын ерекше атап өткіміз келеді (Сурет 3):



Сурет 3 – И. Кант бойынша кеңістік («Таза ақылға сын» еңбегі негізінде)
Ескерту: [57] әдебиет негізінде автор құрастырған

И. Канттың метафизикалық түсіндірмесі бойынша, кеңістік – барлық сыртқы көріністерге ортақ және оларды мүмкін ететін априорлық қажетті ұғым. Бұл – тәжірибеге дейінгі, яғни адамның сыртқы әлемді қабылдауының негізінде жатқан құрылым. Кеңістік – адам тәжірибесінен бұрын берілген, оған тәуелсіз, бірақ кез келген қабылдаудың алғышарты. Ол заттардың өзінде емес, біз оларды қалай қабылдайтынымызда жатыр. Ал трансцендентальды тұрғыдан, кеңістік – адамның сыртқы сезім қабілетінің формасы. Бұл адам сыртқы дүниені түйсік арқылы қабылдағанда, оның санасы автоматты түрде осы қабылдауды кеңістік түрінде ұйымдастырады дегенді білдіреді. 
Кант үшін кеңістік – материяның өмір сүруінің объективті формасы емес. Ол тек адам санасының құрылымы, яғни сенсорлық ойлаудың априорлық формасы. Кеңістік біздің санамызда сыртқы объектілерді бір-бірінен ажыратып, олардың орналасуын тәртіпке келтіретін ұйымдастыру сызбасы ретінде қызмет етеді. Бұл жерде кеңістік онтологиялық шындық емес, гносеологиялық құрал. Біз кеңістікті өз тәжірибемізден шығарып ала алмаймыз, себебі ол тәжірибе мүмкіндігінің алғышарты болып табылады [81, б. 23]. 
Сондықтан Кант философиясында кеңістік пен болмыс ұғымдары философиялық ойдың екі бөлек саласына бөлініп кетпейді, керісінше, олар бір-бірімен тығыз байланысты, әрі олардың ара-жігін таным теориясы арқылы ғана түсіндіруге болады.
Георг Вильгельм Фридрих Гегель кеңістік пен уақытты тек үздіксіз ғана емес, сонымен қатар үзіліссіз құрылым ретінде қарастырды. Оның пайымдауынша, кеңістік пен уақыт – өз табиғаты бойынша шексіз, яғни олардың ешқандай соңғы шекарасы жоқ. Әрбір нақты кеңістік нүктесі немесе уақыт сәті – бұл тек өтпелі фаза, оларды әрдайым әрі қарай кеңейтуге, жалғастыруға болады. Бірақ бұл шексіздік, Гегельдің пікірінше, тек ұғым деңгейінде ғана шынайы, ал тәжірибеде ол тек шексіз прогресс түрінде көрініс табады [82, б. 145]. 
Кеңістік – даму үдерісінің экстенсивті, ал уақыт – интенсивті аспектісін көрсетеді. Сонымен бірге бұл аспектілердің арасындағы тәуелділігі соншалықты форманың қалыптасуы төменгі сатыда болған сайын: материяның қозғалыс формасының деңгейі бойынша кеңістік-экстенсивтік аспектісі басым болады, ал ол үшін уақыт өлшемінің маңыздылығы төмен [83, б. 24]. 
Бұл көзқарас кеңістік пен уақытты диалектикалық дамудың формалары ретінде қарастырады: олар бір жағынан – шекарасыз, екінші жағынан – үнемі алға ілгерілейтін, өзін-өзі терістеу арқылы қозғалысқа түсетін құрылымдар. Гегель үшін уақыт пен кеңістік – абсолютті идеяның өзін іске асыруының формалары. Демек, олар болмыстың терең логикасына сәйкес дамып отырады.
Неміс классикалық философиясының негізгі өкілі Людвиг Фейербахтың уақыт пен кеңістікке байланысты негізгі тұжырымдары терең. Ол уақыт категориясын антропологиялық негізде талдап, уақыт ұғымына өз дүниетанымы шеңберінде жаңа мазмұн берді. Ғалымның бұл жердегі ерекшелігі де осында. Фейербахтың пікірінше, уақыт – адамның табиғатпен қарым-қатынасынан туындайтын ұғым. Адам уақытты табиғи объектілердің қозғалысынан, яғни тәжірибеде байқалатын нақты құбылыстардан абстракциялау арқылы қалыптастырады. Уақыт тәуелсіз өмір сүретін жалпы ұғымдарға емес, нақты нәрселерге бағытталуы тиіс. Осы себепті ол мәңгілікті уақыттан бөліп қарастырмайды: мәңгілік дегеніміз – уақыттың айырмашылықтары мен шекараларынан тазартылған күйі ғана [84, бб. 229].
Анри Бергсон уақытты тек физикалық, математикалық шама ретінде емес, адам санасының ішкі құрылымымен тығыз байланыстағы, материалдық емес құбылыс ретінде пайымдайды. Оның философиясындағы уақыт – адамның ішкі әлемімен бірлікте жүретін, субъективті субстанция. Мұндай түсінікте уақыт – тек сыртқы өлшеу немесе құрал арқылы анықталатын физикалық процесс емес, сананың ішкі ағыны, тәжірибенің үздіксіздігі мен тереңдігіне негізделген ерекше болмыс формасы [85, б. 82]. 
Бергсон бұл ұғымды ұзақтық (la durée) деп атады. Ұзақтық – бұл тек сағатпен өлшенетін сандық уақыт емес, керісінше, сананың үздіксіз өмір сүру ағыны. Ол адамның ішкі тәжірибесіндегі өткен мен болашақ арасындағы байланысты қамтитын, есте сақтау арқылы сезілетін уақыт. Яғни ұзақтық – бұл жадының кеңістігі, адамның бір сәттен екінші сәтке өтуі, өзгерісті сезінуі мен өмірді тұтас күйде ұғынуы.
Бергсон барлық адамдар шындықты бірдей қабылдайды деуге болмайды. Дегенмен адамдардың барлығы бірдей таным құрылымына ие: олар әлемді түсінудің ұқсас тәсілдерін қолданады, қабылдау мен ойлау бірдей процестер арқылы жүзеге асады. Сананың барлық үдерістері бірдей уақыт аралығында, бірдей жылдамдықпен өтеді деген пікір – ортақтыққа негізделген антропологиялық болжам [86, б. 510].
Эрнст Мах кеңістік пен уақыт туралы классикалық механикаға тән абсолюттілік ұғымына қарсы шыққан ойшылдардың бірі болды. Ол Исаак Ньютонның кеңістік пен уақытты дербес, объектілерден тәуелсіз құрылымдар ретінде түсіндіруін түбегейлі сынады. Бұл тұрғыда Махтың сын-пайымдары  Джордж Беркли мен Давид Юмның сенсуалистік және эмпиристік философиялық көзқарастарына сүйенеді. Яғни ол тек бақылау мен тәжірибе арқылы тексерілмейтін ұғымдарды ғылымнан алып тастау қажет деп есептеді [87, б. 128].
Махтың ілімі бойынша, кеңістік пен уақыт өз алдына дербес болмыс ретінде өмір сүрмейді. Олар – бақылаушы субъектінің тәжірибесіне тәуелді құрылымдар. Кеңістік пен уақыт – адам сезімінің нәтижесінде қалыптасатын түсініктер. Осыған байланысты ол физиологиялық уақыт пен физикалық уақыт арасындағы айырмашылыққа ерекше назар аударады. Оның ойынша, адам ағзасының физиологиясы – уақыт сезімінің негізгі қайнар көзі. Бұл уақыттың қабылдануы мен тәжірибе арқылы бейнеленуінің бастапқы нүктесі [88, б. 13]. 
Мах болашақ, қазіргі және өткен сияқты категориялардың нақты шекараларын да тікелей уақытқа тән емес, ойлауға тән конструкциялар ретінде қарастырады. Оның ойынша, «уақытты ойлау» ұғымы адамның сана қызметінің нәтижесінде пайда болады. Бұл – шындықтағы үздіксіз ағымды шартты түрде сегменттерге бөлу әрекеті. Яғни уақыт тек өлшенетін физикалық құбылыс қана емес, сонымен бірге сананың өзгерістерді бейнелеу қабілетіне қажетті құрылым [89, б. 341].
Ресейдегі неокантшылдықтың ең көрнекті өкілдерінің бірі Александр Иванович Введенский логика принципіне сүйене отырып, кеңістік пен уақытты ғылым жағдайда нақты табиғаты туралы айту мүмкін емес ойлау категориялары ретінде түсіндіреді. 1901 жылғы «Сыни философияға қарсы ерік-жігер туралы дау» еңбегінде А.И. Введенский заңдары белгілі геометриялық кеңістікті нақты  кеңістікке қарсы қояды. Ойшыл адам санасынан тыс кеңістік кез келген нәрсеге айналуы мүмкін деп сенді: «Бір нәрсе – бұл  біздің кеңістік туралы еріксіз идеяларымыз, ал басқа нәрсе – бұл  туралы біздің идеяларымыздан тыс кеңістік» [90].
А.И. Введенский өз еңбектерінде уақыт пен кеңістікті субъектіні қабылдау жағдайында да, одан тыс жерлерде де қарастырады. Алайда ойшылдың скептикалық ұстанымы уақыт пен кеңістіктің нақты табиғатын бағалауға мүмкіндік бермейді. Зерттеушінің «Білімге деген қарым-қатынасындағы сенім түрлері туралы» еңбегі нақты уақыт пен кеңістіктің (өзі сияқты) болу қажеттілігін көрсетеді, бірақ олардың тәжірибеде болмауы олардың теориялық негіздемесін мүмкін емес етеді. Олардың бар екендігін және субъект әлемді тану үшін пайдаланатын уақыт пен кеңістік категорияларының болуын дәлелдемейді [91, б. 115].
Неокантшылдықтың тағы бір өкілі Георгий Иванович Челпанов өз еңбегін кеңістік категориясына арнады. Г.И. Челпановтың «Туа біткен ілімге байланысты кеңістікті қабылдау мәселесінде» уақыттың табиғатын зерттеу арқылы физикалық және психикалық мәселені біріктіруге болады. Ғалым уақыт пен кеңістікке деген көзқарастарын неокантшылдық философия бағытын жалғастырады [92, б. 40]. Оның тұжырымдамаларындағы кеңістік пен уақыт қабылдаудың мазмұнын психология мен физиология арқылы талдайды. Бұл категориялардың объективті жағы қайтадан теориялық танымнан тыс болып шығады, бірақ оның бар екендігі күмән тудырмайды, өйткені кеңістікті қабылдауды оның ұзындығы жоқ нәрседен, ал уақытты қабылдауды оның ұзақтығы жоқ нәрседен шығаруға болмайды 
Челпановтың уақытты өлшеу мәселелеріне арналған «Ми мен жан. Материализмді сынау және жан туралы заманауи ілімдердің эскизі» атты зерттеуінде уақытты қабылдаудың физиологиялық ерекшеліктерге тәуелділігін көрсететін бірқатар мысалдар келтіріледі: «балалық шақты, жетілген жасты және кәрілікті қамтитын адам өмірі бір айға азаяды деп болжауға болады, ал адамның импульсі әдеттегіден мың есе тез соғып кетті; содан кейін оның ойы қазіргіден мың есе жылдам жүре бастайды. Содан кейін құбылыстарды қабылдау түбегейлі өзгерер еді, дәлірек айтсақ, оның ойы тезірек болғандықтан, ол енді олардың шамадан тыс жылдамдығына байланысты қабылдай алмайтын қозғалыстарды қабылдай алады» [93, б. 84].
И.И. Лапшин неокантшылдық философиясын жалғастырды. А.И. Введенскийдің шәкірті ретінде ол тәжірибелік таным мүмкіндіктері туралы сұрақтарға қызығушылығын тудырған сыни философия бағытын жалғастырды. Кеңістік пен уақыт мәселелерін аттас ұғымдарды қолдану тәсілі ретінде түсіндіреді. «Ойлау заңдары мен таным формалары» сыни зерттеуінің төртінші тарауында Лапшин бос уақыт пен кеңістік – сезімсіз және басқа психикалық күйлерсіз ойлау формалары туралы сұрақ екенін айтады. Мазмұнсыз ойлау формасының болу мүмкіндігін мойындайтын қазіргі психологияның көзқарасына қарамастан, Лапшин ойлаудың таза түрі тәжірибеде жоқ екенін дәйекті түрде дәлелдейді [94, б. 94]. 
Кеңістік пен уақыттың эмпирикалық шығу тегі, Лапшиннің пікірінше, ішкі түйсік деңгейінде. Ойшыл ұғымдардың сипаттамалары ретінде оқиғалар ағымының үздіксіздігін, олардың қайтымсыздығы мен бірегейлігін, сондай-ақ уақыт өзгерістерінің біртұтас санадан бөлінбейтіндігін келтіреді. Лапшиннің осы төрт сипаттамасын «аксиомалар» деп атайды [95].
«Ақиқат деген не?» еңбегінде Лапшин кеңістік пен уақытты білімнің ең жоғары түрі деп атайды. Зерттеуші ойлауды «мен» кеңістік пен уақыттың арақатынасы мысалында негіздейтін қатынастарды орнату ретінде анықтайды. Сонымен уақыт бойынша өзгеретін идея өзгермейтін, яғни өзіне ұқсас идеяны білдіреді. Лапшин санасының бұл «Сезімсіз» сәтін «Психофизикалық мен» құрылымына жатқызады. Сондай-ақ сәйкестік идеясының негізгі бөлігі қабылданған кеңістіктің біртектілігі болып табылады: «Кеңістіктің толтырылуы қандай болса да, біз оны біртекті деп санаймыз, біз кеңістікті сәйкестіктің біртектілігі деп атаймыз, өйткені біздің барлық қабылдауларымыз бен барлық жеке ішкі күйлерімізді біз кеңістікте мойындаймыз, біздің барлық идеяларымыз, эмоцияларымыз, есте сақтау мен қиялдың бейнелері, күш-жігер сезімдері, ләззат кеңістіктік бірлікке субъективті түрде сәйкес келеді» [96].
А.И. Введенский сияқты уақыт пен кеңістік ұғымын И.И. Лапшин да тек санат деңгейінде анықтайды. Ойлаудың канттық формалары, оның пікірінше, тәжірибені түсіндірудің нәтижесі болады. Өз идеяларындағы прагматизм элементтеріне қарамастан, Лапшин философиялық білімді рационалды бастауға дейін әкелмейді. Сонымен қатар орыс философы метафизикалық, этикалық және эстетикалық ұғымдарды теориялау үшін классикалық емес логиканы қолдануды ұсынады. Мұндай әдіснамалық тәсіл ойшылдың әйгілі «Өнертабыс философиясы және философияның өнертабысы» еңбегінде көрсетілген [97, б. 60].
Орыс философиясының кейбір тарихшылары, атап айтқанда В.В. Зенковский орыс лейбницизмінің басталуы туралы айтып өтті. Бұл идеяларды дамытудың негізі Г.А. Тейхмюллердің проективизм және перспективизм тұжырымдамалары болды. Проективизм жеке әсерлерді шынайы шындық ретінде қабылдауды білдіреді. Тейхмюллер тұрғысынан ойлаудың бұл бағыты марксизм, позитивизм, эволюционизм сияқты көптеген философиялық бағыттардың қайнар көзі болды [98, б. 3]. 
Алексей Александрович Козловтың зерттеуі орыс неолейбницизмінің қалыптасуындағы маңызды кезең болды. Козлов кеңістік пен уақытты жеке жұмыстарда тікелей қарастырды. Сонымен қатар Козловтың философиядағы жолы «кеңістік» және «уақыт» ұғымдарынан басталды. Оның 1884 жылғы «Канттағы кеңістік пен уақыт теориясының генезисі» атты докторлық диссертациясы осы тақырыпқа арналды [99]. 
ХХ ғасырдың басында осы бағыттың өкілдері Евгений Александрович Бобровтың «Жеке және үйлестірілген болу» жұмысын ұсынды, онда неолейбницизм философиясындағы уақыт пен кеңістікті түсіндіруге тән салыстырмалылық бар. Кеңістік пен уақыт қайтадан көрінетін әлемнің шарттары болып табылады, оның артында өзгермейтін идеялар жатыр. Бобров былай деп жазады: «Мәңгілік және өзгермейтіндіктің белгісі деп санай отырып, әмбебаптылық (идеализм) шынайы болмысты жалпы идеяларда, ақылға қонымды ортақ субъектілер жүйесінде табады, өйткені идеялар мәңгілік, жойылмайды және кеңістік пен уақыт жағдайынан өзгермейді, оларға бағынбайды». Сонымен орыс ойшылы «дене» мен «менді» объект және тұлға ретінде ажыратады. Егер «дене» көрінетін әлемнің белгісі болса, онда «мен» кеңістікте ораналаспаған, демек, ол өлгеннен кейін ешқайда кетпейді. Бұл кезеңде Бобров Тейхмюллердің идеяларын қайталайды. 
Кеңістік пен уақыт, ең алдымен, материалдық әлеммен байланысты: «қозғалатын заттардың маңыздылығы олардың уақыт пен кеңістікте болуын болжайды». Орыс ойшылы бұл жерде кеңістік пен уақытты өз мәні бойынша транссубъективті (ойлау субъектісінен тыс) деп атайды. «Психологияға тарихи кіріспе» еңбегінде Бобров ежелгі ойшылдардан Юмға дейінгі жан ілімдерін талдау шеңберінде кеңістік категориясының эволюциясын келтірді. Бұл жұмыс, ең алдымен, тарихи эссе болып табылатынына қарамастан және барлық жұмыс жазылған философиялық жүйені қорытындылайтын кіріспелер мен қорытындыларды қамтымаса да, мәтінде неолейбницизм философиясына тән сипаттамалық сәттер байқалады [100, б.7].
Берілген философиялық және ғылыми зерттеулердің нәтижелері уақыт пен кеңістіктің көпқабатты табиғатын көрсетіп отыр. Классикалық философиялық көзқарастардан Кант, Гегель, Фейербах, Бергсоннан бастап қазіргі физикалық теориялар мен психологиялық зерттеулерге Мах, Эйнштейн, Ровелли, Челпанов, Лапшинге дейінгі талдаулар уақыт пен кеңістіктің абсолютті, тәуелсіз субстанциялар емес, сананың танымдық құрылымдары және құбылыстар арасындағы реттілікті қамтамасыз ететін форма екенін дәлелдейді. Бұл категориялар субъективті тәжірибеден туындай отырып, эмпирикалық және физикалық әлемнің заңдылықтарымен үйлеседі. Ресей неокантшылары Введенский, Лапшин, Козлов, Бобров осы ұғымдарды кеңістік пен уақытты таным категориясы ретінде қарастыра отырып, олардың философиялық және ғылыми зерттеулерде маңызды рөл атқаратынын көрсетті. Осылайша уақыт пен кеңістік – адам санасының ішкі құрылымы мен физикалық әлемнің объективті заңдылықтарын байланыстыратын көпқабатты, интегративті категориялар болып табылады.












1.2  Шығыс және мұсылман фәлсафасындағы уақыт пен кеңістік түсінігі 

Орта Шығыс елдеріндегі мәдениет, өнер және білімге ислам идеологиясының тигізген әсері зор. Ислам тарихы араб және түрік кезеңі болып бөлінеді. Шығыс философиясына мән берсек, оның негізгі үш бағытта: үнді, қытай, араб мұсылмандық болып дамығанын көреміз [101]. Осы жерде шығыс философиясының өзіндік ерекшелігі бар, ол өзгеріске ие және белгілі бағыттардың әртүрлілігіне, өміршеңдігіне көзіміз жетеді. Бұл бөлімде  шығыс философиясының бір бөлігі болып табылатын араб және түркі тілдес ортағасырлық мұсылман шығыс фәлсафасын қарастырамыз. 
Уақыт пен кеңістік мәселесі көптеген ғасырлар бойы философтардың назарында болды. Бұл ұғымдар мұсылман фәлсафасында да маңызды орын алады және оған әртүрлі көзқарастар бар. Бұл ретте А. Буттаева мұсылман мәдениетіндегі ислам қайта өрлеуін қарастыра отырып, оның сандық және сапалық қырлары бір-бірін толықтырады және бүгінгі күнгі әлеуметтік-мәдени кеңістіктің жалпы жағдайына сәйкес келеді деп пікір білдіреді [102, б. 35].
Мұсылман дүниетанымындағы  кеңістік пен уақыт ұғымдарына көшпес бұрын ежелгі философтардың ойларын қорытындылап, оны мұсылман фәлсафасымен салыстырдық. Мұсылман және жалпы әртүрлі мәдениеттердің тарихы уақытты зерттеудің ұзақ тарихы бар екенін көрсетеді. Мысалы, ежелгі Иранда, Грецияда философиялық пікірталастар басталғанға дейін көптеген ғасырлар бұрын зурван дәуіріндегі Лорд виданың (архетиптің) бар екеніне сеніп, оны алғашқы, мәңгілік және әлемнің жаратушысы деп санады. Кейінірек бұл көзқарас грек философиясына әсер етті, Платонның кейбір сөздерінен ол уақытты Құдайдың өзі сияқты шексіз деп атап, уақытты әлеммен байланысты және онымен бірге жоғалып кетеді деп санады. 
	Шығыс мәдениетінің зерттеу жұмыстарын жүргізген профессор Ғарифолла Есім мұсылмандық елде орныққан түрлі ұғымдар мен даналық жөнінде ілімдердің  көрінісін, мәнін құндылықтар негізінде тұжырым жасаған: ешқайсысы исламға қарсы бағыт ұстанған емес, керісінше, олар әлемдік мәдени мұраны, әсіресе антикалық философияны мұсылмандық дүниетаным аясында түсіндіріп, соған лайықтап қайта зерделеді. Фәлсафаның дәл осы сипаты бір кездері христиан ойшылдарының наразылығы мен қарсылығын тудырғаны белгілі. Мұндай бағыттың қалыптасуы тарихи әрі табиғи қажеттіліктен туындады. Араб халифтері мен сол дәуірдің зиялы қауымы мұсылман мәдениеті мен өнерінің деңгейін көтерудің маңызын терең түсінді. Мұның басты себебі – ислам дінінің христиан дінінен алты ғасыр кейін пайда болып, онымен тарихи бәсекеге түсуі еді. Бұл бәсеке ең алдымен әлемге ықпал ету, рухани үстемдік орнату мәселесімен байланысты болды. Осы кезеңде «мұсылмандар» және «кәпірлер» деген ұғымдар шықты. Алғашында исламды күшпен, соғыс пен зорлық арқылы тарату басым болса, уақыт өте келе мұндай әдістің тиімсіз екені белгілі болды. Халифтер мен олардың кеңесшілері дүниені игерудің неғұрлым маңызды жолы ғылым, білім, өнер және философия арқылы жүзеге асатынын түсінді. Соның нәтижесінде бұл салалардың дамуына кең мүмкіндік жасалып, араб тіліндегі философиялық ой қалыптасты. Ол тарихта «фәлсафа» деген атаумен сақталып қалды [103]. 
Араб-мұсылмандық фәлсафаны тарихи-аймақтық тұрғыдан үш негізгі кезеңге бөліп қарастырады.
 Бірінші кезең Бағдат халифаты тұсындағы ойшылдарды қамтиды: Әл-Кинди, «Таза ағайындар» (Ихван ас-Сафа) және басқалар. 
Екінші кезең Орта Азия топырағында қалыптасқан фәлсафалық дәстүрмен байланысты болып, әл-Фараби, Ибн Сина, Омар Хайям, Аттар, әл-Ғазали сынды ойшылдардың еңбектерін біріктіреді. 
Үшінші кезең мұсылмандық Испанияда өркендеген философияны қамтып, Ибн Баджа, Ибн Туфейль, Ибн Араби, Ибн Рушд сияқты тұлғалардың шығармашылығымен айқындалады.
Орта ғасырлардағы араб-мұсылмандық өрлеу дәуірінің түркі жеріне тигізген ықпалы осы кеңістіктегі рухани-ғылыми ойдың, танымдық мәдениеттің қарқынды дамуына жол ашты. Дегенмен түркі халықтарының  дүниетанымы бұл кезеңге дейін-ақ өзіндік төлтума бағытта қалыптасып, айқын белгілерімен көрініс берген. Бұған көне түркі жазба ескерткіштері дәлел бола алады, оларда тек тарихи деректер ғана емес, тұтас дүниетанымдық жүйе бейнеленген. 
Мұсылмандық өрлеу дәуірі (ренессанс) тек араб халықтарымен шектелмей, ислам діні таралған кең байтақ өңірлерді, соның ішінде Орта Азия мен Шығыс Еуропа аумақтарын да қамтыды. Осы себепті бұл кезеңдегі философиялық ойды жинақтап, «араб тілінде жазылған философия» немесе «араб философтарының мұрасы» деп атау дәстүрге айналды, ал «философия» ұғымы исламдық ортада «фалсафа» терминімен алмастырылды. 
Мұсылман ғалымдарының көпшілігі уақытты бір немесе бірнеше заттардың қозғалысының салдары деп санады, олардың субстанциясы өзгермейді, бірақ орнын (макан) немесе позициясын (вад) өзгерту мағынасында қозғалады. Олар әдетте бұл нәрсені бірінші аспан сферасымен сәйкестендірді және осы мағынада Аристотельмен үндеседі.
Кейбір мұсылман теологтары уақытты иллюзиялық (мавхум) құбылыс деп санады. Ортағасырлық христиан теологтары мен философтарының бір бөлігі өз кезегінде екі шақ – материалдық және рухани туралы ілім алды. 
Платоннан кейін Аристотель жаратылысқа табиғи-ғылыми және механикалық көзқарасымен уақытты бірінші сфераның үздіксіз айналмалы қозғалысының салдары деп санады. Бұл қозғалыс, Аристотельдің пікірінше, оған сырттан хабарланған және Жаратушының бар екендігінің дәлелі болған. Аристотельден бұрын да Пифагор философы Архит Тарентский бұл көзқарасты ұстанған, ол уақытты қозғалыстың салдары деп санаған, алайда аспан сферасының қозғалысы нені білдіретінін түсіндірмеді.
Стоиктер уақыттың өзін жоққа шығарғанымен, олар уақыттың анықтамасын «әлемнің басталуы мен оның аяқталуы арасындағы тіршілікті алатын адам» ретінде берген, шын мәнінде бұл пифагоршылдардың анықтамасының модификациясы болып саналады, оған сәйкес уақыт әлемде болатын өзгерістер мен қозғалыстардың салдары болып табылады [104, б. 176].
Кант пен Хайдеггердің көзқарастарына келетін болсақ, Кант уақытты ішкі немесе психикалық табиғатқа қатысты тәжірибеге дейінгі деректер ретінде және сенсорлық қабылдаудың «шикі» деректерін реттейтін ақылға қонымды форма ретінде анықтайды. Хайдеггер өз кезегінде уақыт пен болмысты бір-бірінен ажыратуға болмайды деп санайды. Бұл оның пікірі ишракиттердің, сонымен қатар кейбір басқа ирандық философтардың және Абу әл-Баракат әл-Бағдадидің ілімдеріне ұқсайды.
Жалпы алғанда, олардың уақыт туралы көзқарастары тұрғысынан ежелгі философтарды екі топқа бөлуге болады:
1) уақытты акциденттік және сезімдік тұрғыдан түсінілетін қозғалыстың салдары деп санайтын және тек бір сәт, «қазіргі күй» сәтін шынайы уақыт деп танитын философтар;
2) уақыттың сызықтық қозғалыстардан және өзгеруінен туындайтын өзгерістерден «алатын» және оны абстрактілі нәрсе деп санайтын философтар.
Мұсылман фәлсафашылары қозғалысты уақытқа қатынасы тұрғысынан екі түрге бөледі (Сурет 4):

Сурет 4 – Мұсылман философиясындағы қозғалыстың уақытқа қатынасы
Ескерту: [102] әдебиет негізінде автор құрастырған

Мұсылман ғалымдарының көпшілігі уақыттың ақиқатының критерийі ретінде лездік қозғалысты қарастырады, бірақ кейбіреулері (олардың арасында Мир Дамад пен Мулла Садра), керісінше, қозғалысты ұзақ уақыт өлшемі деп санайды. Бұл жоғарыда аталған екі теорияның арасындағы айырмашылықты көрсетеді. Уақытты сыртқы және акциденттік қозғалыстың нәтижесінде пайда болады деп санайтын барлық философтар лездік қозғалысты ақиқат, ал ұзақ қозғалысты  дерексіз деп санайды. 
Мұсылман фәлсафасының маңызды тақырыптарының бірі – мәңгілік әлем тақырыбы (физикалық және материалдық әлемге қарама-қарсы). Мұнда барлығын уақытша және өзгермелі, мезгілсіз және өзгермейтін деп бөлу әдетке айналған. Платондық ойлар (эйдос) уақытсыз немесе мезгілсіз болмыстарға жатқызылуы керек, ал олардың әлемі өзгермейтін субъектілер әлемі деп саналуы керек. Платонның ұқсастықтар туралы ілімі, соның ішінде, кейбір түсіндірулері мұсылман фәлсафасымен үйлеседі. Қазіргі заманғы еуропалық философияда бұл тақырып талқыланбайды. Мысалы, Хайдеггер Ренессанс әдет-ғұрпы бойынша, уақытты болмыстың сипаттамасы және болмыс уақыттың серігі деп санайды.
Хайдеггер уақытсыз болмыстың болуы мүмкін емес деп санайтындықтан, бұл уақыттан тыс кез келген нәрсе ол үшін жоқ және ол үшін әлем материалдық деген қорытындыға келеді. Мұсылман фәлсафасы кем дегенде екі әлемнің бар екендігін үйретеді – материалдық және материалдық емес немесе уақытша және мезгілсіз. Кейбір мұсылман ойшылдары, мысалы, Мир Дамад үш әлем туралы ойын білдірген, өйткені материалдық емес және мезгілсіз әлем екі шынайы және тәуелсіз бөлікке бөлінеді – метауақыт (дахр) және мәңгілік (сармад).
Метауақыт әлемі болмысқа толы және өзгермейді; ол қозғалыс пен өзгерістен, демек, уақыттан айырылған. Бұл әлем бізге Платондық ұқсастықтар әлемін еске түсіреді. Ол ислам философиясында ибда' (бірінші рет жасау) деген атпен белгілі. Мәңгілік әлемі гипотетикалық әлем болып табылады және тек Құдайға қатысты. Онда қозғалыс пен уақытқа орын жоқ, сонымен қатар оның материалдық уақыт әлемі арасында тікелей байланыс жоқ, өйткені материалдық әлемнің құрылуы және оны басқару метауақыт әлемі арқылы жүзеге асырылады.
Мир Дамад осы үш әлемді «тамырға» теңейді (ав‘ийа). Оның пікірінше, метауақыт әлемі материалдық уақытша әлемді қамтиды және оның болмысын одан біртіндеп уақыт өте келе алады; метауақыт берік және өзгермейтін бола отырып, материалдық болмыстардың өзгеруінің және жетілуінің көзі болып табылады. Екінші жағынан, метауақыт әлемінің өзі мәңгілік әлемімен ұштасқан, қамтылған, бұл оның объектілерінің абсолютті болмыстан мәңгілік болмысқа кенеттен ауысуының себебі болып табылады [105, б. 108]. 
Мир Дамад осы үш әлемнің уақытқа қатынасын қарастыра отырып, біз үш түрлі күйге ие боламыз деп мәлімдейді (Сурет 5).



Сурет 5 – Мир Дамад бойынша  әлемнің уақытқа қатынасы
Ескерту: [105] әдебиет негізінде автор құрастырған

Мир Дамад Әбу әл-Баракат әл-Бағдадидің уақыт туралы тұжырымын өзінің теориясына сәйкес түсіндіреді. Бұл теорияға сәйкес қозғалыстар мен өзгерістер сипатталған уақытша тіршілік иелері бұл уақыт кемесінде орналасқан, яғни біздің дамыған әлемде оның негізгі сипаттамасы кемелдікке қарай өзгеру және біржақты қозғалыс болып табылады. Алайда бұл әлем және оның қозғалысы уақыттың бұғауынсыз, метауақыт әлемде бір нүкте түрінде және өзгермейтін және қозғалмайтын нәрсе түрінде болады және оның болмысын одан алады. Платонның айтуы бойынша, жаратушы әлемді мәңгі тірі етуді көздеді, алайда ол мәңгілік бола алмайтындықтан және мәңгілік пен жаратылыстың арасындағы сәйкестік мүмкін болмағандықтан, ол мәңгіліктің қозғалмалы бейнесін жасады. Демек, уақыт пен бұл әлем бірге жаратылып, бірге жойылды.
Уақыт туралы көзқарастар мен теориялардың ішінде Мулла Садраның теориясы ең қисынды және негізделген болып көрінеді. Біріншіден, Садра заттардың субстанциясы өзгермейді және қозғалыс он категорияның төртеуінде ғана болады деп сенген Аристотель мен Ибн Синаның теориясын үзілді-кесілді жоққа шығарды.  Ол қозғалыс табиғатта және материалдық әлемде өзінің жеке қасиеті ретінде болатындығын, сандық, сапалық қозғалыстар олардың субстанциясындағы қозғалыс себебінен орын алатындығын, материалдық заттардың қозғалысы сырттан әкелінгеннен гөрі олардың өзіндік және табиғатына негізделгенін және олардың өзіндік атрибуты екенін анықтады [106, б. 489].
Садраға сәйкес, барлық материалдық заттардың болуы тұрақсыз болуына байланысты және тұрақты нүктеде болмайтындықтан, оның қозғалысында ол әртүрлі нүктелерден өтіп, қозғалыс сызығын алдыңғы және кейінгі және соңы мен басына бөледі. Демек, денелер табиғатының қозғалыс сызығы нүктелерінің жиынтығы болып табылатын уақыт осы денелердің субстанциясының қозғалысы нәтижесінде пайда болады.
Мир Дамад өзгеретін (материалдық) әлемді метауақыт әлеміне және оның өзгермейтін тіршілігіне дейін қысқартады, Садра табиғаттың «ағымын», уақытты Құдайдың тікелей әсерінің салдары деп санайды, бұл тіршілік иелерінің жаратылу тәсілін алдын-ала анықтайды. Мұнда мұсылман фәлсафасына сәйкес жаратылыстың бірнеше түрі бар екенін атап өткен жөн. Олардың ішіндегі ең көрнектілері «ибда» атымен белгілі таза болмыстың лездік туындысы және «халк» атымен белгілі нәрсенің біртіндеп жасалуы. Жаратылыстың екі түрі де құдайдың өзін-өзі ашуынан бастау алады (тажаллу), алайда материалдық емес тіршілік иелерінің жаратылуы біртұтас толық өзін-өзі ашудың салдары болып табылады, ал материалдық тіршілік иелерінің жаратылуы жалғасатын және қайталанатын өзін-өзі ашудың немесе үздіксіз және дәйекті қозғалудың салдары болып табылады.
Ислам мәдениеті мен дінінің нақтылау сипатын монотеистік,  пайғамбарлық секілді бірнеше ұғымдардан бастауға болады. Уақыт ұғымын екі негізге байланысты ажыратуға болады: біріншіден, уақыт бөлек, діни ұғымдарға қарағанда тәуелсіз салыстыру негізін білдіреді; екіншіден, уақыт исламның белгілі бір саласымен шектеусіз болады[107, б. 7 ].
Уақыт толық ислам тарихын құрайды, тіл мен поэзияда негізгі орын алады, ислам дінінде басты рөлді орындайды, ислам теологиясында, космологиясында және философиясында шешуші рөл атқарады. Исламға дейінгі дәуірдегі арабтардағы уақыт ұғымы фатализммен (дәһр) сипатталады, ол өлгеннен кейінгі өмірге қандай да бір үміт қалдырмайды. Дәһрды «күндер» немесе «түндер» деп те атайды, бұл жердегі бақыт пен бақытсыздықтың себептері, онда өлім мен тағдырдың көріну дәрежесі бар, ол бәрін өзгертеді және оған ештеңе қарсы тұра алмайды. Дәһр тағдыр сияқты бәрін басқарғанымен, оны белгілі бір сәттің арқасында жеңуге болады.
Құран исламға дейінгі фатализмді жоққа шығарады. Оның орнына ол уақытты трансцендентті монотеизм тұрғысынан түсіндіреді. Исламға дейін арабтар жеңіс пен кек алу күндерін атап өткендей, Алланың да азаттық пен жазалау күндері болады. Құдай бірінші адамды жаратып, аспан мен жерді жаратты. Ол адамның өмірінің басталуын анықтайды және әр адамды өлгеннен кейін соңғы есеп беруге шақырады. Құранда жеке  уақытқа орын жоқ, әр адамның тағдыры ерлер мен әйелдерді жарататын, өмір сыйлайтын және өлім әкелетін, байлық беретін және жоятын Құдайдың қолында. 
Мұсылман фәлсафасында уақытқа байланысты кең таралған заман термині Құранда көрсетілмеген, заман ұғымына сай «кидам» термині көрсетіледі, ол тұрақты, үздіксіз ұғымына байланысты. Сонымен қатар араб лексикасында уақытты білдіретін бірнеше терминдердің көп таңдауы бар. Олар «дәхр» сөзін әлемнің басталуынан аяғына дейінгі уақыт негізінде көрсетеді, яғни «заман» басы және соңы бар ұзақ уақыт; «'аср» сөзі уақыт аралығы негізінде көрсетіледі; «хин» сөзі уақыт кезеңдері негізінде беріледі; «дауам» ұзақтықты білдіреді; «мудда» ұзақтықтың кеңістігі ретінде; «уақт» уақыт сәті негізінде; «ан» қазіргі уақыт ретінде; «йаум» күндізгі немесе түнгі уақыт; сонымен қатар «са'а» уақыт бөлігі немесе сағатты көрсетеді. Бұл жерде барлығы уақытқа қатысты болғанымен олардың көрсететін уақыттың әр түрлілігі айқын нақтыланған. Ал «абад» аяқталусыз ұзақтықты, «азал» басталусыз ұзақтықты білдіреді, «кид» басталусыз уақытты білдіреді және «сармад» үздіксіз жалғасын көрсетеді, «хулуд» – мәңгілік өмір, әл-хулуд, жұмаққа кіруді білдіреді. Сонымен қатар, грек философиялық мәтіндерін араб тіліне аудару кезінде келесі сәйкестіктер жиі қолданылады: Chronos – заман, aion – дахр, kairos – вахт, diad stasis – мудда деп аударылады.
Грек ойының әсерінен ислам данышпандары уақыттың екі күшті және өзара қарама-қарсы философиялық ұғымдарымен танысты. Аристотельдік көзқарасты ұстанатындар үшін уақыт қозғалыстың акциденті (кездейсоқ, маңызды емес қасиеті) болды, ал Плотин тұжырымдамасын ұстанатындар үшін уақыт психикадан тыс шындыққа ие болмады, бұл ойлау ақыл-ойының сана ағымы, қозғалысқа тәуелсіз болған белгілі бір ұзақтық деп саналды. Аристотель уақыттың табиғатына сүйене отырып, ғаламның мәңгілік екенін дәлелдеуге тырысты. Ал Плотинде уақыт өзінің тіршілігін ғаламның пайда болуымен бастаған жоқ, бірақ Құдайдың шексіз санасының ұзақтығы ретінде мәңгі өмір сүрді.
Ортағасырлық сопы Ибн Араби пайғамбардың Алланың уақыт немесе дахрдың өзі деген дәстүрі негізінде уақыт ұғымын талдады. Құдайдың үздіксіз, тұрақты болғанындай, уақыт та – өшпейтін үздіксіз ретінде қарастырылды. Суфизмдік дәстүр бойынша «өз заманының адамдары» деп аталатын жандарды уақыттан бөлек болмыс немесе уақт деп те түсінуге әбден мүмкін. Адам уақыты белгілі бір сәттен тұрады. Осы негізде уақыттың екі деңгейдегі: Құдайдың уақыты – дахр және адамға берілген уақыты – уақт. Дегенмен бұл екі деңгей де біздің күнделікті уақыт түсінігімізбен көрсетілмейді, себебі Құдайдың уақыты үздіксіз, ал адамның уақыты шексіз емес. Осы екі деңгейдің арасындағы адамдар уақыттың өзіндік бейнесін құрады, яғни заман немесе хронос, нақты немесе объективті уақыт, дахр немесе уақт.
Құран мен хадистегі уақыттың теоцентрлік көрінісі, уақыттың теологиялық атомизмі және сопылық уақыт ислам ойының – адамның Жаратушыға толық тәуелділігі тұрғысынан білдіреді. Мұхаммедке дейін арабтар күн жылдық цикліне сәйкес өмір сүрді, кейде айды да ұстанды. Олардың шуақты жылмен танысуының дәлелі – белгілі бір маусымның атымен аталған араб айларының белгілері, мысалы, қыстың суық немесе мал жаю кезеңі, сондай-ақ мерекелер мен базарлар. Белгіленген күнтізбесі немесе жылдарды санаудың бірыңғай әдісі болмаса, арабтар уақытты белгілі бір оқиғаларға сүйене отырып есептеді, мысалы, Авраамның оты, Қағбаның құрылуы, Тихамадан тайпалық көші-қон немесе исламға дейінгі Мекке билеушісінің қайтыс болуы. 
Исламға дейін арабтар жұлдыздың орналасуына сәйкес есептелген 28 уақыт кезеңінің циклін қолданды, бұл көшпелілерге жаңбырлы кезеңдерді болжауға және жақсы жайылымдарды іздеуге мүмкіндік берді. Сонымен қатар олар айдың фазаларын ажырата білуді және оларды уақыт кезеңдеріне бейімдеуді үйренді, исламға тән ай жылы Мұхаммедтің Меккеге соңғы қажылық күндеріндегі үндеуі кезінде құрылды. Онда ол жыл 12 айдан тұрады деп шешті. Мұхаммедтің Құранда сенімсіздіктің көрінісі ретінде айтылған интеркалацияға тыйым салу мотиві екі жақты болды. Бір жағынан, тыйым Алланың уақыт тәртібіне қатысты билігін тұрақты түрде қорғады. Екінші жағынан, ол арабтарды жылдарды көпшілік алдында жариялаудың дәстүрлі құқығынан айырды.
Интеркалация ай жылының маусымдарын реттеуге ықпал етіп қана қоймай, тайпалар арасындағы соғыстарға да әсер етті. Араб тайпалары төрт ай бойы ішкі әскери әрекеттерден бас тарту дәстүрін қолдады. Осындай айдың бірі жылдың ортасында болды, бірақ қалған үшеуі жылдың соңында қатарынан жүрді. Кірістіру айының уақыты осы жылдың соңында жиі болатындықтан, ол қол сұғылмайтын айлар кезеңін тоқтатты немесе қасиетті айдың мәртебесін өзгертті. Қалай болғанда да, енгізілген ай қасиетті уақыт тәртібін бұзды. Мұхаммедке бұл әрекет Құдайдың тәртібіне құрбандықпен араласу сияқты көрінді, өйткені ол қол сұғылмайтын кезең ретінде анықталған уақыт ішінде соғыстар мен қантөгістерге ықпал етті.
Мұсылман ай-жылын енгізе отырып, Мұхаммед біртұтас мұсылман күнтізбесін орнатқан жоқ. Дәстүр бойынша, Омар салықтар мен алымдарды жинаудағы қиындықтарға байланысты уақытты есептеудегі шатасуларды жою үшін кеңес шақырды. Ұзақ пікірталастардан кейін мұсылман күнтізбесінің стандартын бекіту туралы шешім қабылданды, ол бүгінгі күнге дейін қолданыста. Күнтізбенің бар екендігінің дәлелі – Омардың билігі кезінде Дамаскіде соғылған тиындар және Кипрдегі мысырлық папирус пен құлпытас. Исламдық жаулап алулардың өсуімен тек ай жылын бақылауға негізделген стандартты мұсылман күнтізбесі енді өмірдің барлық жағдайларына сәйкес келмеді. Мемлекетті басқару және салықтарды жинау үшін бай күнтізбе қажет болды. Бұл қажеттілік күнтізбелердің әрқилы түрлерін бір уақытта пайдалану қажеттілігін көрсетті. Сонымен қатар, астрономдар өзгермелі ұзақтықтың бұрын қолданылған уақыттарын бірдей ұзындықтағы сағаттармен алмастырды – күндізгі уақытта 12 сағат және түнгі уақыттағы 12 сағат. Оған кереғар мұсылман басқарушылары үйренген сасанилердің күн күнтізбесіне бет бұру [108, б. 10]. 
Бұл уақытша реттеу ай күнтізбесі мен ауылшаруашылығының кезекті циклі ортасындағы келіспеушілікті болдырмау үшін қажет болды, бұл салық жинау уақыты егінді игеруге дейін басталуы керек деп табылған көпжылдық кезеңдерді тудырды. Ай күнтізбесін қалпына келтірудің бір жолы – салық жылынан әр 32 жыл сайын бас тарту. Ғасырлар бойы мұсылман билеушілері көктемгі күн мен түннің теңелуінде күнтізбелік жылдың басталуын белгілейтін күн күнтізбесін енгізу арқылы тиімді басқаруға бірқатар әрекеттер жасады. 
Бірегей психологиялық зерттеулердің бірі Т.Х. Стародубтың «Уақыттан тыс кеңістік» еңбегі мұсылмандардың кеңістіктік-уақыттық байланыстарды түсіну ерекшеліктеріне арналған. Жұмыс діни-философиялық және тарихи сипаттағы жазба дереккөздер (Құран, әл-Фараби, әл-Бируни, әл-Балазури, әл-Бухари, Ибн Араби шығармалары), заттай (сәулет) және визуалды (ислам өнері) дереккөздер негізінде жазылған. 
Т.Х. Стародубтың пікірінше, мұсылмандардың кеңістіктік қатынастар туралы абстрактілі екі өлшемді көзқарасы олардың діни тұжырымдамасының салдарынан пайда болған. Құбыла арқылы адам мен Құдай арасында тікелей байланыс желісі орнатылды. Дін жолындағы адам намаз кезінде исламдық қасиетті бағдар – құбылаға бет бұрып, исламның басты ғибадатханасы – тыйым салынған мешітке (әл-Харам мешіті) немесе Меккедегі Қағбаға жүгініп қана қоймай, оның Құдаймен тікелей рухани және елестететін байланысын жүзеге асыратын қасиетті «ислам орталығына» тап болады [109, б. 203].
Ислам дүниесінде визуалды қатынастар идеясына сәйкес архитектуралық құрылым, ою-өрнек немесе қасиетті жазумен ұйымдастырылған кеңістік – бұл адамға бейнелер арқылы емес, «Құдайдың бірнеше сипаттамалары (атаулары)» арқылы берілген әлемдік тәртіптің үлгісі. Ислам дүниетанымындағы кез келген ақыл-ойды қабылдайтын және діни тұрғыдан саналы кеңістіктік орта немесе құрылым микрокопия және макрокосмостың бір бөлігі болып табылады. Сондықтан мұсылмандардың діни құрылымдарының негізінде «кеңістіктің макрокосмостың белгісі және сызбасы ретіндегі тұжырымдамасы жатыр, ол көптеген ұқсас микрокосмостарды (бірнеше рет бөлу немесе көбейту арқылы) тудырады». Құран сүрелерінде адамдардың өміріндегі уақыттың құндылығын көрсететін  анттар беріледі:
«Жерді жауып тұрған түнмен ант етемін!»
«Таңмен ант етемін!»
«Таңның атысымен ант етемін!»
«Жарығын төгетін күнмен ант етемін!»
«Кеш алдындағы уақытпен ант етемін!»
«Қараңғылаған түнмен ант етемін!»
«Өтіп бара жатқан түнмен ант етемін!»
Мұнда біз күннің барлық бөліктерінің қалай ерекшеленетінін анық көреміз: түн-таң – кеш-түн [110, б. 145].
Хадистер мен Құран сүрелерінде де уақыт пен кеңістік мәселелері қозғалады. Пайғамбардың хадисінде былай делінген: «Қиямет күнінде құлдан төрт нәрсе сұралады: оның өмір сүрген жылдары – ол оларды не үшін жұмсады, жастық шағы – оны қалай өткізді, мүлік – оны қайдан алды және не үшін жұмсады және білім – онымен не істеді?» [111, б. 163]. Ал Қасиетті Құранда былай жазылған: «О, әлемде ешкімге пайда әкелмейтін жалқауды көру қаншалықты жеккөрінішті!» (Құран, «Әл-Муминун» сүресі, 23:61) [112]. Ол өз уақытының әр минутын бағалайды және оны бос және абайсызда өткізуден қорқады: «Сол күні сізден жақсылықтар сұралады» (Құран, «Әт-Тәкәсур» сүресі, 102:8) [113]. Уақыт дін жолындағы адам үшін бұл өмірдегі оның жалғыз сенімі, сондықтан ол оны қалай абайсызда құртып, босқа өткізеді? Уақытты сезінетін адам күн сайын күн шығып, жарық сәулелері пайда болған кезде оған: «О, адам, мен жаңа жаратылыспын, мен сенің істеріңе куә болуым керек, сондықтан ертең менен азық-түлік жинап, мені Құдайға ұнамды және өнімді істерде қолданыңыз. Өйткені мен кеткеннен кейін ешқашан саған оралмаймын» (Юсуф Әл-Карадауи).  Ол оны пайдалы істермен толтырып, бос уақытта кем дегенде бір күнді жіберіп аламын деп қорқатын адам: «шын күн мен түнсіз үшін жұмыс істейді, сондықтан оларды істермен толтырыңыз» (Омар Абдул Азиздің ұлы). Ол бүгінгі істерді ертеңге қалдырмайтын адам, өйткені ертеңгі күннің өз істері бар, оны басқа күндердің істерімен толтыруға болмайды: «Әр адам ертеңгі күнге не істейтіні туралы ойлансын» (Құран, «Әл-Хашр» сүресі, 59:18) [112].
Сенуші – қайтыс болғаннан кейін өз істерімен өмірін қалай ұзартуға болатынын ойлайтын адам. Ол пайдалы білімді, ізгі істерді, жақсы және Құдайдан қорқатын ұрпақтарды және адамдар пайдаланатын және одан пайда алатын жемісті жобаларды қалдыруға тырысады. Адамдардың өзіне қалдырған істерінен пайда көруіне және пайдалануына қарай, оған өмірдегі Алланың сыйақысы түрінде, тіпті ол қайтыс болғаннан кейін де өз жемісін береді: «Адам қайтыс болғаннан кейін тұрақты садақа, адамдарға пайда әкелетін білім және ол үшін дұға ететін саналы ұрпақ секілді үш нәрсені қоспағанда оның барлық әрекеттері тоқтайды» (Хадис). Діндар адам ол міндеттердің уақыттан артық екенін біледі, сондықтан өз уақытының бір минутын өзі үшін де, айналасындағылар үшін де пайдасыз өткізбейді. Діндар «Уақыт – бұл өмір!» ұстанымын ұстанады [113]. 
Пайғамбардың өз үмбетіне баға жетпес сөздерімен енгізген рухы уақыттың шынайы құндылығын анықтайды: «Егер Қиямет күні басталып, біреуіңіздің қолыңызда көшет болса, оны отырғызыңыз!». Алайда бұл туралы мың жылдан астам уақыт бұрын Құранда: «Жаратушының күні сіздердің санауларыныз бойынша мың жылға тең», - делінген (Құран, «Әл-Хадж» сүресі, 22:47) [112]. 
Бұл аятты екі жолмен қарастыруға болады: бір жағынан, Қиямет күнінің қорқынышты болғаны соншалық, ол адамдарға шексіз болып көрінеді, ол кем дегенде мың жылға созылады және аяқталмайды. Екінші жағынан, «Кедей адамдар жұмаққа байлардан жарты күн бұрын, яғни (жер есебіне сәйкес) бес жүз жыл бұрын кіреді» деген хадис бар (Тирмизи, Зухд, 37) [114, б. 43]. 
Келесі аятта: «Ол істерді аспаннан жерге дейін басқарады, содан кейін олар сіз ойлағандай мың жылға созылатын күн ішінде оған қайта оралады» (Құран, «Әс-Сәжда» сүресі, 32:5), ал тағы бір аятта: «Періштелер оған елу мың жылға тең күн ішінде оралады», - делінген (Құран, «Әл-Мааридж» сүресі, 70:4) [112]. Бұл аяттарды қиямет күнінің ұзақтығы адамның жақсы немесе жаман істерінің басым болуына байланысты болады деген мағынада түсіндіреді. Әбу Саид Худри (Алла оған батасын берсін және сәлем берсін) сахабалардан пайғамбардан елу мың жылға созылатын күннің ұзақтығы туралы деп сұрағанын хабарлайды. Ол: «менің жаным кімнің қолында болса, соған ант етемін!», - деген. Бұл діндар адамдар үшін міндетті дұға ету уақытына қарағанда жеңіл әрі қысқа болады (бұл хадисті Ахмад, Әбу Я'Али, Ибн Хиббан, Байхаки жеткізеді). Әбу Хурайра Пайғамбар (оған Алланың игілігі мен сәлемі болсын): «Бұл күні дін жолындағылар үшін уақыт аср мен мағрибтің дұғалары арасында болады», - деді. Бұл аяттардың айқын қарама-қайшылығын (күннің ұзақтығы – мың немесе елу мың жыл) «Баян Әл-Куран» түсініктемесінің авторы Ашраф Әли Санави түсіндіріп, мұндай айырмашылық көкжиек айырмашылығынан туындауы мүмкін дейді. 
Аристотельдың негізгі идеяларын зерттеп, оны ислам концепциясы аясында  жалғастырған ойшыл Ибн Синаның пікірінше, уақыт пен кеңістік қозғалыстың мөлшерлерін білдіреді. Ибн Сина «Даниш-намеде» былай деп жазады: «Барлық ғалымдар кеңістікті орын және бірнеше қасиетке ие деп есептейді. Дененің орны бастапқы материя да, форма да, көлем де, бостық та емес, дененің орны оның денесін қамтушы көлемнің шегі және кез келген шек емес көлемі бар дененің түйісетін және соның көмегімен бір дене келесі денемен түйісетіндей шек» [115, б. 211]. 
Уақыттың объективті өмір сүруін Ибн Сина алдыңғы да, кейінгі де жағдайда болатын дененің өзгермелілігі мен қозғалыстың объективті болмысынан шығарады. Қозғалыс дегенде ол дененің өзгеріске түскен жағдайын, сондай-ақ тек серпін арқылы ғана емес, бірте-бірте де іске әлеуетті потенцияда іс-қимылға өтуі деп түсінеді. Өзінің ізденістерінде ол қозғалыс пен өзгеріссіз уақыттың да болуы мүмкін емес, ал алдыңғыдан кейінгіге өту тізбегінсіз мүмкін емес деген түйінге тоқталады. Ибн Сина бос кеңістікте тыныштықтың болмайтыны сияқты, бос кеңістікте табиғи қозғалыстың да, мәжбүрлеуші қоғалыстың да болмайтындығын дәлелдейді. Біздің назарымызды ерекше аударатын нәрсе – Аристотель мен Ибн Сина уақыт мәселесін қозғалыс санын өлшеу міндеті тұрғысынан ғана емес, сонымен қатар философиялық және онтологиялық тұрғыдан шешті, яғни философиялық, теориялық тұрғыда уақыттың не екендігі туралы мәселені анықтады. Екінші мәселе ерекше мәнге ие, өйткені ол ортағасырлық мұсылман мәдениетіндегі білімнің өзіндік құндылығы, яғни білім үшін білімі болғанын көрсетеді. 
Ибн Сина фәлсафасында маңызды орын алатын теориялық және практикалық білімдердің бастауы адамзаттың діни рәміздер мен үлгі-өнегелерді таунынан шығады деп көрсетіледі. Сондай-ақ ойшылдың о дүниеге қатысты пайымдаулары да оның фәлсафалық жүйесінде елеулі мәнге ие. 
Осы мәселеге тереңірек үңіле отырып, Ибн Синаның айтуы бойынша, кеңістік (макон) дененің өзіне тең және тіпті эквивалентті (Макон бо ибисм мусовӣ аст), ол әр уақытта жаңарып отырады, дене одан бөлінеді, бірақ сонымен бірге басқа денелер сол жерге ауысады және олар кеңістікпен келеді, кетеді. Сондай-ақ кеңістік (бөлек) дене емес екенін түсіну маңызды. 
Бұл – таза ой, шынайы білім. Өзінің фәлсафалық дәстүріне сүйене отырып, Ибн Сина адамдарды екі санатқа бөлді: «таңдаулылар» (хауасс) және «қарапайымдар» (’ауамм). Алғашқы топқа пайғамбарлар мен фәлсафашылар жатады, екіншісіне қарапайым халық енеді. «Таңдаулылар» жоғарғы ақиқатты бурханға, яғни ғылымдағы тәжірибелік әдіске сүйенді, ал көпшілік қауым бұл ақиқатты тек рәміздер мен мысалдар арқылы ұғына алды [33]. 
Тиісінше, уақыттың табиғаты туралы мәселені Ибн Сина ежелгі дәуірдің де, Аристотельдің де табиғи философиялық идеялары аясында қарастырады, сондықтан мұсылмандық орта ғасырлардағы шындықтарға негізделген. Аристотель ғылым мен философия тарихындағы қозғалыс теориясын жүйелі түрде дамытқан, оны уақытты зерттеумен, уақыт ағымымен және қозғалысты өлшеу тәсілімен тікелей байланыстырған алғашқы ғалымдардың бірі болды. Біздің назарымызды ерекше аударатын нәрсе – Аристотель мен Ибн Сина уақыт мәселесін қозғалыс санын өлшеу міндеті тұрғысынан ғана емес, сонымен қатар философиялық және онтологиялық тұрғыдан шешті, яғни философиялық, теориялық тұрғыда уақыттың не екендігі туралы мәселені анықтады. Екінші мәселе ерекше мәнге ие, өйткені ол ортағасырлық мұсылман мәдениетіндегі білімнің өзіндік құндылығы, яғни білім үшін білім болғанын көрсетеді [116, б. 89]. 
Мұсылман фәлсафасындағы уақыт екі мағыналы терминмен белгіленді: «заман» және «уақт». Физикалық уақытпен қатар, екеуі де «аср (дәуір)» ұғымына жақындап, тарихты белгілей алады. Уақт көпше ауқатты құрайды және бұл жағдайда «уақыт сәті» дегенді білдіреді. Уақыттың атомистік теорияларында бірлік сәті екі терминмен де белгіленуі мүмкін, «Фард» бірлік деген мағынаны білдірсе, осы терминге жақын «халл» (сөзбе-сөз: мемлекет, қала) калам жүйесінде дененің «күйі», яғни оның белгілі бір акциденттері бар деп белгіленді. Континуалистік және атомистік теорияларда уақыт сәті, әсіресе қазіргі сәт «’а̄н» немесе «х̣ӣн» терминімен белгіленеді, дегенмен жедел сипаттамалық хадир (қазіргі), мұстақбал (болашақ) және мадин (өткен) жиі қолданылады.
Исмаилиттер дамытқан циклдік тарихи уақыт тұжырымдамасы уақыттың ауыспалы және құрылымдық жағынан ұқсас «циклдерін» қарастырады (әдуар, жекеше: дәур). Ортағасырлық араб-мұсылман философиясында дамыған уақыттың атомистік және континуалистік теориялары түбегейлі ерекшеленетін және сәйкес келмейтін көзқарастардан туындайды. Біріншісі каламда баяндалған, сопылықта қабылданған және дамыған әрі тәуелсіз болып көрінеді. Екіншісі араб тіліндегі перипатетизмінде ұсынылған және исмаилизм мен ишракизмде қабылданған уақыттың аристотельдік тұжырымдамасын қайталайды [117, б. 64].
Атомистік тұжырымдамаға сәйкес, уақыт атомдық сәттердің тізбегінен тұрады, олардың әрқайсысы ұзақтығынан айырылады; соңғысы уақыт атомдарынан кейін пайда болады. Уақыттың әр атомы екі оқиғамен құрылған, олар негізінен кез келген жұп бола алады. Дәл осы дәйектілік каламда орнығып, болашақта қабылданды. Осы екі оқиғаның әрқайсысы дененің халы (күйі) немесе оларды бастан кешіретін акциденттер ретінде белгіленуі мүмкін. Тиісінше, дене немесе акцидент уақыттың әр сәтінде жойылып, қайта пайда болады деп сипатталуы мүмкін. Бұл теория акциденттің жоғалып кетуін келесі сәтте қалпына келмеуі деп түсіндірді және оның жойылуының орнына оның пайда болуының негіздемесін іздеуді қисынды түрде ұсынды. Әр уақыт атомында екі аспект ерекшеленуі мүмкін болса да, бір уақыт атомындағы дене тек бір орынды алады (макан).
Мутазилизмде уақыттың атомистік тұжырымдамасы көптеген көзқарастардың өзара әрекеттесуінде қалыптасады, олардың көпшілігі уақытты іс-әрекеттің немесе оқиғаның қызметі ретінде түсінуді білдіреді. Кейбір мутазилиттер уақытты басқалармен бірге акцидент деп санаса, басқалары оны конвенциялық түрде, оның уақыты ретінде берілген әрекетке сәйкес келуі мүмкін кез келген әрекет ретінде түсінді. Кейбіреулер уақыт нүктесін әрекеттердің «бөлінуі» (фарк) немесе олардың арасындағы «шек» (мадан) деп анықтады [118, б.131].
Кейбіреулер уақыттың бір сәтінде шексіз «әрекеттер» (фи’л) немесе «іс-әрекеттің жетілмегендігі» (тарк) бірлесіп жасалуы мүмкін деп есептеді, ал басқалары тек бір әрекетке және әрекеттің жетілмегендігіне жол берді. Кейбіреулер мойындады, басқалары уақыттың сыртында заттардың бар екенін жоққа шығарды. Уақыт сәті қарама-қарсы қатынасты орнатудың негізі ретінде қарастырылды: кейбір нәрселер керісінше, өйткені олар уақыттың бір сәтінде өмір сүре алмайды, мысалы, «жою» және «жою», бірақ біріншісі уақыттың екінші сәтінен кейін болады.
Уақыттың атомистік тұжырымдамасы сопылықта қабылданды, мұнда әлем болмыстың мәңгілік жағында лезде еру және оның уақытша гипостазына жаңа инкарнация деп түсініледі. Тиісінше, болмыс «уақытша» (му’аққат) және «уақытша емес» (ғайр му'аққат) немесе «мәңгілік» (қадӣм) ретінде сипатталады. Заттардың «уақытша орналастырылуы» (тауқӣт) тағдыр (қадар) ұғымымен анықталады, ал олардың мезгілсіз өмір сүруі «алдын-ала тағайындау (қада') деп түсініледі. Уақыт сәтін екі оқиғаның конфигурациясы ретінде қарастыра отырып, Ибн 'Араби уақыт бойынша бір-бірінен «артта қалмайтын» (та'аххур) оқиғалар тізбегін білдіретін ұғымды енгізеді. Қарама-қарсы атомистік континуалистік уақыт теориясы аристотелизмнің тікелей әсерінен дамыды. Мұнда уақыт ұғымы іс-әрекетке емес, денеге байланысты түсіндіріледі. Уақыт дененің мөлшері мен орнынан өзгеше нәрсе ретінде және денеге «кейін» сәйкес келмейтін «дейін» жасайтын нәрсе ретінде анықталады. 
Денелер уақыттың арқасында «бұрын» және «кейін», ал уақыттың өзі өздігінен болады, сондықтан уақыттың уақыты болмайды, яғни уақытқа дейін немесе одан кейін уақыт болмайды. Қазіргі «жалпы шекара» (хадд муштарак) «бұрын» және «кейін» немесе өткен мен болашақ деп түсіндіріледі. Өткен және болашақты (муттасил) деп атайды және сәйкесінше басталуы мен аяқталуы жоқ. Уақыттың себебі – Аспан сфераларының айналмалы мәжбүрлі емес қозғалысы, өз кезегінде оның қозғаушы күші бар. Континуалистік уақыт теориясын қабылдаған мектептер бастапқыда уақыттан тыс делінді. Араб тілді перипатетизм мен исмаилизмде іс-әрекеттің үштік бөлінуі және олардың уақытқа қатысты өзектілігі қабылданды. Ең жоғарғы саты – «уақыт емес» (ла бизаман), яғни бастапқы және ол жасаған «жаратылыс» (ибда̄’). Орташа мән «уақыт өте келе» (ма’а зама̄н), яғни эманация. Төменгі жағы – «уақыт бойынша», яғни «пайда болу» (х̣удӯс̱) және әлемнің пайда болатын жаратылыстары. Соңғылары ең аз жетілдірілген, өйткені олардың себептері кедергілерге байланысты дереу емес, уақыт өте келе өз салдарын тудырады. Сонымен қатар жарықтың күннен немесе оттан таралуы уақыт бойынша емес, бір уақытта жасалады. Бұл мектептерде уақыт материямен және орынмен бірге дараланудың негіздерінің бірі ретінде түсіндірілді және уақыттың атомистік теориясындағыдай, бір субъектіде қарама-қайшылықтардың, мысалы, қарама-қарсы қозғалыстардың қатар өмір сүруі мүмкін емес деп танылды [119, б. 213].
[bookmark: _Hlk219383195]Карен Армстронг фәлсафаның негізін салушы түрік Әл-Фараби деді. Әл- Фараби философия, логика, музыка және ғылым саласында айтарлықтай мұра қалдырған орта ғасырлардағы көрнекті ғалымдардың бірі болды. Әл-Фараби Құдайдың біртұтастығын басты қағида ретінде негіздейді. Оның пайымдауынша, егер Құдайдың серігі болса, бұл Оның кемел еместігін білдірер еді, ал мұндай кемшілік әлемдегі барлық болмыстарға да тән болар еді. Ойшыл адам болмысының ең басты қасиеті ретінде ақылды алға қояды. Ақыл – материалдық та, метафизикалық та болмысты парасат арқылы тануға мүмкіндік беретін қабілет. Дегенмен материалдық заттардың өздері парасатты түрде танылатын күйге тікелей ие емес, сондай-ақ адамның ақылы да бастапқыда мұндай белсенді қасиеттен ада. Сондықтан ақылдың танымдық қызметі «белсенді ақылдың» көмегін қажет етеді. Бұл «әл-‘Акл әл-Фа’ал» – «Жігерлі ақыл» Бірінші Тіршілік иесінен туындай отырып, заттарды парасат жолымен тануға мүмкіндік жасайды [120]. 
Ғалым өз еңбектерінде Аристотель мен неоплатонистердің идеяларына негізделген кеңістік пен уақыт ұғымдарын талқылады. Ол уақыт «бұрын» және «кейін» негізінде қозғалыс өлшемі деген идеяны дамытты. Осылайша уақыт аспан денелерінің қозғалысымен байланысты және әлемнің әмбебап тәртібінің бөлігі болып табылады. Ол болмыстың табиғатын талқылайды, уақыт пен кеңістік мәселелеріне шындықтың негізгі аспектілері ретінде жанама түрде қатысты. «Бар нысандардың нәтижелері туралы» трактатында әл-Фараби болмыстың табиғатын талқылайды, уақыт пен кеңістік мәселелеріне шындықтың негізгі аспектілері ретінде жанама түрде қатысты. Ол «Азаматтық қоғам» (әл-Мадина әл-Фадила) еңбегінде идеалды мемлекет пен қоғамға көбірек көңіл бөлгенімен, идеалды қоғамда кеңістік пен уақытты ұйымдастыруды көздейді.
Әл-Фараби болмыс иерархиясында Алладан кейін «екінші кезектегі мәндерді» («әс-сауани») және «материалды емес интеллекттерді» («әл-‘үкүл әл-мүфарикат») орналастырады. Осы тұрғыдан алғанда, Бірінші Тіршілік иесі бір мезгілде ақылмен танушы («’ақыл»), ақылдың өзі («’ақл») және ақылмен танылатын («ма’ақұл») болмыс ретінде сипатталады. Бұл үш ұғым бөлінбес біртұтас мәнді, яғни жалғыз Болмысты білдіреді.
Әл-Фарабидің түсінігінде Алланың білімі мәңгі болғандықтан, сол білімнің нысаны болып табылатын әлем де мәңгілік сипатқа ие. Осыдан уақыт пен кеңістік ұғымдарының мәні айқындалады: әлем болмыссыз қалған уақыт деген түсінік жоқ. Алайда, әлемнің мәңгілігі тек «Бәрін білуші» Алланың болмысына тәуелді. Ал «Бәрінен мықты» деген сипат тұрғысынан алғанда, әлем Алладан кейінгі туынды болмыс ретінде қарастырылады [121].
Адам өмірінің ақиқаты түсінігінде өмірдің терең қырларының сипаты ыждағаттылықпен сипатталған әл-Фарабидің ілімінде адамның кез келген арманы мен мақсаты, өмірдегі қалауы өз уақыты жеткенде ғана жүзеге асады, өйткені әрбір істің өз мерзімі мен ішкі заңдылығы бар. Ойшылдың іліміне сәйкес, ақиқатты іздеу жолында бір-біріне қарама-қарсы көзқарастар неғұрлым көп болған сайын, пікірталас үдерісі де соғұрлым ұзаққа созылады. Әл-Фарабидің түсіндіруінше, бұл үдерісте басты мән уақыттың қаншалықты ұзаққа созылғанында емес, ғалымдардың шындық пен жалғанды дәл ажырата білуінде [122]. 
Осы жерден ойшыл кеңістік пен уақытты дербес, өздігінен өмір сүретін субстанция емес, болмыстың қоғалысы мен материясының өлшемдері ретінде қарастырған. Бұл тұрғыда ол Аристотель дәстүрін жалғастырып, оны исламдық метафизикамен тереңдетеді. Оның кейінгі ұрпаққа мұра етіп қалдырған барлық еңбектері мен философиялық трактаттарынан асқан ізгілікке толы жанның ниеті, рухани серпіні, шығармашылық қуаты мен шынайы ықыласы айқын аңғарылады. Бұл әл-Фараби даналығының, әлемге, адамзатқа және табиғатқа деген терең сүйіспеншілігінің көрінісі. Адамның әлеуметтік кеңістік пен уақыттың әлеуметтік негізін белгілі бір тарихи кезеңмен құндылықтық негізде келісумен ғана шектеу дұрыс емес. Рухани кемелдену мен жетілу жолына түскен әрбір тұлға тарихта қалыптасқан әрі болашақта да маңызын жойматын рухани құндылықтарды олардың айқын белгілері арқылы меңгере алады.
Ислам ойшылы, теолог Әбу Хамид Мұхаммед ибн Мұхаммед әл-Ғазали ілімі ислам фәлсафасына, теологиясына және сопылыққа айтарлықтай әсер етті. Оның шығармаларында этикалық, діни және мистикалық мәселелерге баса назар аударылады, бірақ оның кейбір философиялық трактаттарында кеңістік пен уақыт тақырыбы да қарастырылады. Әл-Ғазали болмыстың табиғаты мен Құдайдың әлеммен байланысы туралы өзінің пайымдауы аясында кеңістік пен уақыт мәселелеріне жүгінді. Ол уақытты қозғалыс пен өзгерістің өлшемі ретінде қарастырды және Құдайдың мәңгілігіне қарама-қарсы дүниелік болмыстың уақытша табиғатын талқылады. Әл-Ғазали уақыт пен кеңістік тәуелсіз субъектілер емес, барлық физикалық және рухани үдерістер жүретін жағдайлар деп есептеді. Бұл көзқарас оның жалпы фәлсафасына сәйкес келеді, онда Құдай абсолютті Жаратушы, ал уақыт пен кеңістік ол жасаған әлемнің бөлігі болып табылады. Ең маңызды «И’хйа ‘улум ад-дин» (дін ғылымдарының жандануы) еңбегінде Әл-Ғазали діни тәжірибенің, теологияның және мистицизмнің әртүрлі қырларын зерттейді.
 Әл-Ғазали, әл-Фараби мен Ибн Синаның аристотельдік философияның әсеріне беріліп, ықпалына түскен ілімдерін терең талдай отырып, сынға алды. Оның пікірінше, Құдай тек «жалпы мәндерді» ғана таниды да, олардың жекелеген көріністерін білмейді, ал өлімнен кейінгі өмір адамның тек рухани деңгейінде ғана жалғасады [123]. «Тахафут әл-Фаласифат» (Философтардың ұстанымдарының құлдырауы) еңбегінде әл-Ғазали исламға дейінгі бірнеше танымал философтарды, соның ішінде әл-Фараби мен Ибн Синаны табиғат пен тіршілік туралы көзқарастары үшін сынайды. Ол сондай-ақ уақыт пен кеңістік мәселелерін қозғайды, адамның мәңгілік құдайлық шындықтарға деген шектеулі түсінігін дәлелдейді [124]. 
Оның шығармаларында этикалық, діни және мистикалық мәселелерге баса назар аударылады, бірақ оның кейбір фәлсафалық трактаттарында кеңістік пен уақыт тақырыбы да қарастырылады. Әл-Ғазали болмыстың табиғаты мен Құдайдың әлеммен байланысы туралы өзінің пайымдауы аясында кеңістік пен уақыт мәселелеріне жүгінді. Ол уақытты қозғалыс пен өзгерістің өлшемі ретінде қарастырды және Құдайдың мәңгілігіне қарама-қарсы дүниелік болмыстың уақытша табиғатын талқылады. Әл-Ғазали уақыт пен кеңістік тәуелсіз субъектілер емес, барлық физикалық және рухани үдерістер жүретін жағдайлар деп есептеді. Бұл көзқарас оның жалпы тұжырымына сәйкес келеді, онда Құдай абсолютті Жаратушы, ал уақыт пен кеңістік ол жасаған әлемнің бөлігі болып табылады. Ең маңызды «Ихья улум ад-дин» (дін ғылымдарының жандануы) еңбегінде әл-Ғазали діни тәжірибенің, теологияның және мистицизмнің әртүрлі қырларын зерттейді. Рухани және этикалық мәселелерге назар аударылғанымен, адам өмірінің уақытша болуы және өлімнен кейінгі мәңгілік сияқты тақырыптар да қарастырылады [125, б. 88].
Ортағасырлық араб тілді өкілдері ішінен әл-Кинди мұсылман фәлсафасының бастауы болып табылады. Әл-Кинди іліміне сәйкес, кез келген болмыстың төрт түрлі себебі бар. Аристотель дәстүрін жалғастыра отырып, ол бұл себептерді материя, форма, әрекет және мақсат деп түсіндіреді. Аталған себептердің түпкі негізі ретінде Құдай танылады. Ойшыл әлемді екіге бөледі: ай бетіндегі және ай астындағы әлем. Ай бетіндегі кеңістікте өмір мен өлім заңдылықтары әрекет етпейді әрі онда төрт негізгі элементтің болуы шарт емес. Ал ай астындағы әлемде су, ауа, от, жер элементтері өзара қарама-қарсы әрекетке түсіп, соның нәтижесінде жылылық пен суықтық, құрғақтық пен дымқылдық сияқты құбылыстар туындайды.
Әл-Кинди эфирмен ажырамас байланыстағы болмыстарды денелік әрі материалды деп, ал эфирмен байланысы жоқтарды құдіретті деп атайды. Осылайша, ол құдіретті мен материалдының айырмашылығын эфирдің делдалдық рөлі арқылы айқындайды. Оның пікірінше, әрбір материалды зат бес негізгі сипатқа ие: эфир, форма, орын, уақыт және қозғалыс. Денелерді құрайтын бастапқы негіз «эфир» деп аталады, кеңістіктегі бейнесі форма ретінде танылады, орныққан мекені «орын» деп белгіленеді, негізгі қасиеті қозғалыс арқылы айқындалады, ал бір кеңістіктен екіншісіне ауысу үдерісі уақыт ұғымымен сипатталады.
Әл-Кинди Аристотельдің өзгермейтін уақыт туралы тұжырымын және Левкиптің мәңгі атомдар теориясын қайта қарастыра отырып, атомның Біртұтас, Мәңгі, Өзгермейтін Жаратушыдан пайда болғанын алға тартады. Оның түсінігінде атом материяның түпкі негізі бола алмайды, ол шексіз бөлінуге қабілетті денелік болмыс қана. Уақыт пен кеңістік те тек денемен байланысты құбылыстар ретінде қарастырылады. «Дене, қозғалыс және уақыт – біртұтас, олардың ешқайсысы бір-бірінен бұрын немесе кейін пайда болмайды», - деп атап көрсетеді. Осыған байланысты мәңгі өмір сүретін дене де, санмен өлшенетін мәңгілік зат та болуы мүмкін емес деген қорытынды жасайды [126, б. 41].
Әл-Фараби, Ибн Сина және әл-Кинди еңбектері мұсылмандық «хауасс», яғни білімді элита арасында кең таратып, фәлсафалық ойдың дамуына зор серпін береді. Сонымен қатар, ислам перипатетизмнің көрнекті өкілі Ибн Рушд  Аристотель көзқарастарының ең дәйекті интерпретаторы болды. Ойшылдың уақыт пен кеңістік туралы көзқарастары рационалистік-натуралистік бағытта қалыптасып, исламдағы теологиялық түсіндірмелерге, әсіресе әл-Ғазалидің каламдық ұстанымына қарсы теориялық балама ұсынды.
Ибн Рушд философия мен дінді бір-біріне қарсы қоймай, олардың гносеологиялық деңгейлері әртүрлі екенін атап көрсетеді. Ойшыл уақытты аристотельдік анықтамаға сәйкес қозғалыстың саны немесе өлшемі ретінде қарастырады. Уақыт өздігінен дербес субстанция емес, қозғалыспен бірге және қозғалыс арқылы мәнге ие болады. Осы негізде әлемнің уақыттық бастауы бар деген пікірді теріске шығарады. Оның ойынша «әлем жаратылмай тұрып уақыттық бастауы бар ма?» деген сұрақ туындайды, себебі уақыт әлемдік қозғалыстан тыс өмір сүре алмайды. Құдай уақыттың ішінде әрекет етуші емес, керісінше, мәңгі қозғалыстың алғашқы себебі ретінде түсіндіріледі. 
Ибн Рушд кеңістікті дербес болмыс немесе абсолютті орта ретінде мойындамайды. Ол кеңістікті денені қоршаған ең жақын шекара деп анықтайды. Бұл анықтама кеңістіктің тек материалдық денелерге қатысын көрсетеді. Абсолютті бос кеңістік жоқ, кеңістік денеден тыс өмір сүре алмайды, сонымен қатар кеңістік – табиғи денелердің орналасу тәртібін сипаттайтын қатынастық ұғым. Бұл тұжырым Ибн Синаның кейбір көзқарастарымен үндес болғанымен, Ибн Рушд оны таза аристотельдік негізде дамытты және метафизикалық абстракциядан алшақ қылды. Ойшылдың ілімінде уақыт пен кеңістік табиғи себептілікпен ажырамас бірлікте қарастырылды. Табиғатта себеп-салдар байланысы қажетті сипатқа ие, ал ғылыми таным дәл осы қажеттілікті ашуға бағытталуы тиіс. Егер уақыт пен кеңістік Құдай еркінің кездейсоқ көрінісі ретінде түсіндірілсе, онда табиғат туралы ғылымның өзі мүмкін болмайды [127]. 
Ибн Рушд уақыт пен кеңістікті жаратылған немесе шартты ұғымдар ретінде емес, табиғи қоғалыс пен себептіліктің объективті формалары ретінде қарастырды. Бұл ұстаным оны мұсылман фәлсафасындағы ең дәйекті рационалистік ойшылдардың қатарына қосып, уақыт пен кеңістік мәселесін теологиялық түсіндіруден ғылыми даналықтың деңгейіне көтерді. 
Уақыт пен кеңістік мәселесі ойшылдың дүниетанымында сопылық антропологиямен және рухани кемелдену ілімімен тығыз байланысты қарастырылады. Яссауи үшін уақыт – физикалық өлшем. Оның дүниетанымында уақыт екі деңгейде ұсынылады: дүние уақыты (фәни, өткінші) және хақиқат уақыты (мәңгілік, рухани). 
Қожа Ахмет Яссауидің хәл ілімі оның дүниетанымында адам болмысы, жаратылыстың мәні, адам мен әлемнің арақатынасы, ғашық пен мағшұқтың байланысы, сондай-ақ хәл ілімі мен қәл ілімінің өзара сабақтастығын ашып көрсетуге бағытталған ілім ретінде қалыптасты. Дүние уақыты адамды сынаққа салса, хақиқат уақыты рухтың Құдаймен қауышуын білдіреді. Бұл түсінік суфизмде фәна (жоқ болу, өлім) және басқа (мәңгі қалу) ілімдерімен тікелей байланысты. Уақыттың өткіншілігі ойшылдың адамды рухани жаупкершілікке шақыратын экзистенциялық факторы ретінде көрініс табады. Өмірдің қысқалығы мен ажалдың жақындығы адамды хақ жолына түсуге мәжбүр ететін рухани ескерту ретінде түсіндіріледі.
Яссауи ілімдерінде кеңістік көбіне терең рухани мағынаға ие. Бұл жай ғана орын емес, рухани өсуге арналған кеңістік. Яссауи негізін қалаған Ханака (рухани оқу орны) – бұл жалғыздық пен рухани ізденістің белгісі, мәңгілік даналыққа ұмтылу үшін әлемнің уақытша уайымдары есептелмейтін орын. Сопылықтағы және Яссауи жазбаларындағы уақыт көбінесе Құдайға апаратын жол ретінде қарастырылады, мұнда әр сәт рухани жетілуге және Құдайға жақындауға мүмкіндік береді.
Ол уақыттың шынайы хабардарлығы оның өлеңдері мен астарлы әңгімелерінен көрінетін мәңгілікті түсінуге әкеледі деп үйретті, мұнда уақыт ұғымдары құдайлық және мәңгілік шындықтарды сипаттау үшін қолданылады. Көптеген сопылық ілімдер сияқты Яссауи үшін уақыт пен кеңістік Құдайдың түсінігіне қол жеткізудің құралы болып табылады. Оның ілімінде нақты географиялық кеңістік те қасиетті (сакральды) сипат алады. 
Сопылық түсінік бойынша, адам табиғатынан әлсіз, оның иманы кез келген сәтте шайқалуы мүмкін. Сол себепті ол Құдайға жалбарынып: «Тек Саған ғана құлшылық етеміз және Сенен ғана жәрдем сұраймыз», - деп намазында үнемі тілек тілейді. Адамды өз «менінен» арылта алатын да бір Құдай ғана болғандықтан, сопылар: «Уа, Жаратқан, баршаны құлдық халге жеткіз, мені өз менімнен ажыратып, толық босат», - дейді [128, б. 21]. Сол сияқты, олар адамның тура жолға түсуі тек Құдайдың қалауымен жүзеге асады деп біледі, себебі Одан өзге ешкім жол көрсете алмайды, жер мен көкте шексіз құдірет Иесінің өзі ғана бар. Дерт те, шипа да – оның қолында, ал рақымы жанға қуат береді. Тіпті адам жанын беріп, сол мейірімді иеленуге дайын деген рухани күй болып табылады.
Қазіргі Қазақстандық философиялық зерттеулерде Яссаудің бұл көзқарастары түркі сопылық дәстүріндегі киелі уақыт пен кеңістік концепциясының негізі ретінде бағаланады.
Жүсіп Баласағұн – түркі-исламдық ойшыл және саяси-этикалық ойдың ірі өкілі. Оның кеңістік пен уақыт туралы көзқарастары тікелей абстрактілі трактат түрінде емес, этикалық-әлеуметтік және онтологиялық мағынада «Құтты білік» еңбегінде көрініс табады. 
«Құтты білік» шығармасының кіріспе бөлімінде Тәңірдің шексіз құдіреті айқын бейнеленіп, оның айды, күнді, жер мен көкті жаратқан Жаратушы екені көрсетіледі. Тәңірдің болмысы сандық өлшемдерге, кеңістік пен уақыт шектеріне бағынбайтын тікелей айтылмаса да, терең мағынамен ишара етіледі. Оның нақты мекені жоқ, ол мәңгілік. Табиғаттағы барлық құбылыстар, тау мен тас, орман мен көл – бәрі де Құдіреттің жаратушылық қуатының белгісі, көрінісі ретінде сипатталады.
«Жасыл көкті безендірдің жұлдызбен,
Қара күнді жарық еттің күндізбен.
Қанша ұшқан, жүрген, тынған інде өскен, 
Ішіп-жемі сенен болып күн кешкен.
Көк үсті мен жер қойнының арасы,
Мұқтаж саған, жоқ өзгеше шарасы...
Хақ қайда деп, қандай деп те сұрама,
Барлық жерде ол, біл де бұны сынама» [129]. 
Ж. Баласағұн үшін кеңістік – адам өмір сүретін әлеуметтік-рахани орта. Ол мемлекет, қала, қоғам, адам, иман, ақыл, қанағат ұғымдарын негізге алып, әлеуметтік, моральдық, рухани кеңістікке бөліп зерделеген. 
Кісі мәңгі болмас, мәңгі ат ары,
Мәңгі қалар оның жақсы атағы.
Өзің мәңгі емес, атың мәңгілік, 
Атың мәңгілік болса, затың мәңгілік...
Бұл жерде кеңістік географиялық шекарадан гөрі құндылықтық құрылым ретінде түсіндіріледі. Ал уақыт ұғымы қозғалыс пен жауапкершіліктің өлшемі ретінде адамға берілген сынақ, оның ізгі істермен толтыру қажеттілігін көрсетеді. Адам өміріндегі әрбір сәт – адам үшін таңдау болып табылады. 
Ахмед Иүгінеки түркілердегі кеңістік пен уақытты діни-этикалық тұрғыда түсіндірген ойшыл ретінде Жүсіп Баласағұн мен Ахмет Яссауи дәстүрін жалғастырды. Ойшыл уақытты фәни (өткінші), бақи (мәңгілік) деп екіге бөледі. Ал кеңістік түсінігі дүние алдамшы, уақытша кеңістік деп, ақырет ұғымын шынайы, тұрақты кеңістік деп қарастырады. Адам дүниеге жалаңаш келіп, жалаңаш кетеді. Сондықтан адамға бұл дүниеде астамсуға ешқандай негіз жоқ, бұл туралы: 
Болғаннан соң мал, дүние, жандығың,
Ұлылыққа қол сермедің, жанды ұғын!
Байлықтан не? Көрге жалаң кіресің,
Қалар мұнда кісе, себет, сандығың, - дейді [130]. 
Адам өміріндегі сөз бен тілдің айрықша маңызын негіздей отырып, ойшыл оны дұрыс қолдану мәселесін жалпы құндылықтар жүйесімен сабақтастырады және оны табиғи әрі әлеуметтік заңдылық ретінде түсіндіреді. Аталған әмбебапты заңды Жаратушының адамзатқа тарту еткен ақиқат сыйы деп қабылдауды ұсына отырып, өз ілімін рухани тұрғыдан жаңа деңгейге көтереді. Оның іліміндегі қарама-қарсылықтар туралы түсінік құдайлық бастаудан өрбіп, күн мен түннің, жарық пен қараңғының үздіксіз алмасуындағы табиғи заңдылықпен айқындалады. Данышпанның өлең жолдарында анық көрініс табады: 
Құдайым күн мен түнді жаратты,
Кезек-кезек ауысып, бірін-бірі алмастырады.
Күнді кетіріп түн орнатады,
Түнді кетіріп қайтадан жарық сыйлайды, - деген тұжырым арқылы әлемдегі өзгеріс пен үйлесімнің Жаратушы еркімен жүзеге асатыны бейнеленеді. Бұл пайымда ойшыл әлемнің жоқтан жаратылғаны жөніндегі креационистік қағиданы негізге ала отырып, сол жаратылыстың адам үшін табиғи әрі объективті болмыс екенін айқындайды және адам мен Құдай арасындағы байланыстың ақиқаттық деңгейін көрсетеді. Осылайша, бүкіл ғалам мен дүниені жаратқан біртұтас құдіретті күштің бар екенін мойындап, оның ұлылығы мен асқақтығын фәлсафалық тұрғыдан пайымдайды.
Сопылық мистик Джалал ад-Дин Руми махаббат, руханият және адам болмысы тақырыптарын талқылайтын поэтикалық еңбектерінің арқасында әдебиетте терең із қалдырды. Оның шығармаларындағы кеңістік пен уақыт мәселелері көбінесе мистицизм мен рухани ізденістің объективі арқылы қарастырылады, мұнда физикалық ұғымдар тереңірек, метафизикалық идеяларды бейнелеу үшін қолданылады. Руми уақыт пен кеңістікті абсолютті физикалық шындық ретінде емес, адамның қабылдауын шектейтін, бірақ рухани тәжірибе мен мистикалық бірлік арқылы жеңуге болатын конвенциялар ретінде көреді. Оның шығармасында уақыт көбіне дүниелік өмірдің өтпелілігімен және сонымен бірге рухани даму мүмкіндігімен байланысты деп саналады. Кеңістікті Құдаймен кездесу орны, ішкі тәжірибелер мен қайта құрулар үшін символдық кеңістік ретінде қарастыруға болады. Руми өзінің басты еңбегі «Маснауи» атты алты томдық поэтикалық шығармасында Құдайдың табиғаты, махаббат және жанның азаттық жолы туралы ой қозғайды. Маснауиде Руми көбіне кеңістік пен уақыттың символизміне жүгінеді, оларды рухани жол мен ішкі өзгерісті сипаттау үшін қолданады [131]. Рухани тәлімгері Табризи Шамс шабыттандырған «Диуан-и Шамс-и Табризи» атты лирикалық жинағы адам тәжірибесінің уақытша және мәңгілік табиғаты туралы тақырыпты қамтиды, мұнда кеңістік пен уақыт рухани жақындық пен қашықтық туралы ойлаудың жағдайы ретінде жиі аталады.
Жүргізілген талдау уақыт пен кеңістік ұғымдарының әсіресе мұсылман фәлсафасында көпқырлы, күрделі және терең онтологиялық әрі теологиялық мәнге ие екенін көрсетеді. Ежелгі философиядан бастап (Платон, Аристотель, Плотин) жаңа дәуір ойшылдарына дейінгі көзқарастар уақытты не қозғалыстың салдары, не абстрактілі ұзақтық, не сананың ішкі формасы ретінде түсіндіруге ұмтылды. Бұл идеялар мұсылман фәлсафасында өзіндік жалғасын тауып, уақыт пен кеңістік мәселесі Құдай, жаратылыс және болмыс ұғымдарымен тығыз байланыста қарастырылды.
Мұсылман фәлсафасында уақыт тек физикалық немесе эмпирикалық категория ретінде емес, жаратылыстың тәсілімен, Құдайдың үздіксіз әрекетімен және болмыстың әртүрлі деңгейлерімен (заман, дахр, сармад, уақт) сабақтастықта түсіндіріледі. Мир Дамадтың уақыт, метауақыт және мәңгілік туралы ілімі мен Мулла Садраның субстанциялық қозғалыс теориясы уақытты табиғаттың ішкі, үздіксіз жаңаруымен және Құдайдың тікелей ықпалымен байланыстыра отырып, классикалық аристотельдік концепциядан түбегейлі өзгеше тұжырым ұсынады. Осы тұрғыда уақыт болмыстың сыртқы өлшемі емес, оның онтологиялық құрылымының ажырамас сипаты ретінде көрінеді.
Құран мен хадистерде уақыт теоцентрлік сипатта беріледі: ол Алланың құдіретіне толық тәуелді және адам үшін жауапкершілік жүктейтін құндылық ретінде айқындалады. Исламдағы атомистік уақыт теориясы әр сәттің Құдай тарапынан қайта жаратылатынын негіздей отырып, себеп-салдарлық байланыстардың түпкі қайнары Алла екенін көрсетеді. Ал сопылық дәстүрде уақыт адамның рухани хал-ахуалына тәуелді субъективті шама ретінде қабылданып, «Құдай уақыты» мен «адам уақыты» арасындағы айырмашылық арқылы түсіндіріледі. 
Мұсылман фәлсафасындағы уақыт пен кеңістік тұжырымдамалары антикалық мұрамен сабақтас бола отырып, оны теологиялық, метафизикалық және этикалық өлшемдермен толықтырады. Уақыт мұнда тек физикалық ағыс емес, адамның рухани кемелденуінің, жауапкершілігінің және Құдаймен байланысының негізгі категориясына айналады. Бұл мұсылман фәлсафасында уақыт пен кеңістіктің болмыс, тарих және адам өмірінің мәнін түсіндірудегі шешуші рөлін айқындайды. 

1.3 Көшпелі өркениет контексіндегі уақыт пен кеңістік феномені

Кез келген философиялық бастау адамзат дүниесінде өзіндік тарихи бастауын мифологиядан алады. Өз даму тарихында мифтік кезеңнен өтпеген халық жоқ.  Мифтік уақытта заттар мен құбылыстар пайда болып, осы күнге дейінгі негіз болып келе жатқандықтан, осы уақытты ерекше, қасиетті деп есептелінген. Мифологиялық көзқарас бойынша әр заттың мән-мағынасын ұғыну басты түпнегізін білу абзал. Қандай да бір заттың болмасын шығу тегін білмейінше, оны пайдалану дұрыс емес. Қазақ халқының ата-тегінің дүниені мифтік көзқараста түсінуі әлемдік негіздің үлгісімен сәйкес. 
Ғалым А. Қасымжанов өзінің «Рухани тамырлар» еңбегінде: «Миф – алғашқы қауым адамына тән ойлау жүйесінің бастапқы бөлінбеген формасы. Оның негізіне поэзия да, кейінгі ғылым да, дін мен мораль да, сондай-ақ рационалды қабылдаудың белгілері қатар көрініс табады. Осы тұрғыдан алғанда, миф алғашқы адамның өмір сүру салтынан бөлінбейтін, рухани болмысының ажырамас құрамдас бөлігі болып табылады», - дейді [27]. 
Мифологияда қасиетті (сакральды) мағынаға ие сарындылық бар: ол адамның биологиялық жаратылысы, яғни тууы мен өлімі. Мифтік уақыттық-кеңістіктік бағыттарда әлем мен адам тығыз байланыста. Мифтік кезеңде адам мен табиғаттың арасындағы бірлік ерекше көріністе және алғашқы адамдардың өмір сүруінің негізгі бөлігі болып табылады.
Миф дегеніміз – адамның ойынан шыққан қиял емес, ол ғылымға да, қиялға да, дінге де жатпайды. Ол – адамзаттың тарихи негізі. Бұл кезеңде мифологиялық уақыт жазусыз мәдениетпен бірге қалыптасқанын негізге алған жөн. Дүниені тану негізінде даму үрдісінде дін мен философия оны ысырады. Бірақ ол жоғалмай, сана, архетиптік жадыдан тұрады. Бұл – алғашқы адамдардың тіршілігінің ажырамас негізі.
Осы дәуірден бастау алатын рәміздік жалғастық ретінде әлемнің үш қабатты құрылымы туралы түсінік, тәңіршілдік дүниетаным, қасиетті кеңістік пен циклдік уақыт ұғымдары, сондай-ақ «аң стилі» мен қазақтың дәстүрлі ою-өрнектеріндегі көркемдік үндестікті атап көрсетуге болады. Сонымен қатар қазақ арғы тектерінің мифтері туралы сөз болғанда мәдени ерекшеліктерін атауға болады. Оларға Орхон-Енисей жазбалары, әл-Фараби, Қорқыт, Ж. Баласағұн мұралары, т.с.с. фольклорлық және мифологиялық құрылымдарды айтуға болады. 
Қ. Нұрланованың пікірінше, қазақ дүниетанымының терең негізінде «Жарық дүние» ұғымы жатыр. Бұл түсінік «Адам мен Әлем – біртұтас» деген идеямен тығыз байланысты. Яғни әлемді тану адам мен ғарыш арасындағы үйлесім мен жарасымдылықты бейнелеуден бастау алады. Ежелгі философиялық ойда болмыстың өзі музыка ретінде ұсынылған (философиялық тілде бұл – онтология), яғни болмыс тұтас күйінде әуенге, ырғаққа толы құбылыс деп есептелген. Болмыстың құрылымы да музыкалық сипатқа ие, ол тек әуендік үйлесімнен тұрады деген түсінік қалыптасқан. Осы көзқарас негізінде әл-Фараби Жарық дүниені жеті қабат жер (сфера) қозғалысының әуенімен, яғни ғарыштық музыкамен байланыстырады [132, б. 38]. Ежелгі түркі мәдениетінен үзілмей жалғасып келе жатқан тағы бір маңызды дәстүр – Жарық дүниеде адамның жай ғана бар болуын емес, ең алдымен оның болмысының жария етілуін, танылуын алдыңғы орынға қою. Адамзаттың өмір сүріп отырған дүниесі уақыт жиегінде өткінші болса да, бұл мағыналы, мазмұнды, тұрақты уақыт. Жалпылама алғанда өмір сүруге, адамзат тіршілігіне қатысы бар «гомиостазис» атауы бар. Ол тоқтамайтын өзгеріс арқылы өз орнын сақтау деп түсінеміз. «Гомиостазис» – қазақ халқының мәдениеті үшін рәміздік мазмұнға ие. Ол дұрыс жол таңдап, тұрақты болу. Бұл – көшпелілік.
Бір кездері А.Дж. Тойнби көшпелілер өркениеті қатып қалған өркениет деп жазды, өйткені оның барлық күштері кеңістікті игеруге және бағындыруға кетті. Нәтижесінде көшпелілердің өркениеттері циклдік түрде дамиды. Бұл ретте уақыт кеңістікке бағынады. Егер мысырлықтар үшін уақыт кеңістікті бағындырса, онда көшпелілер үшін кеңістік уақытты бағындырады.  Көшпелілер үшін уақыт – бұл қашықтықты жүріп өтіп, жақсы жайылым тауып, өз отарын тамақтандыратын қозғалыс, ол үшін одан да көп отар сатып алуға, байытуға ақша алуға болады.
Қазақ тарихы, мәдениеттануы, философиясы салаларында көшпелі өмір салтына арналған зерттеулер аз емес. Бұл бағытта С. Ақатай, Н. Масанов,  Қ. Нұрланова, Ш. Мұқанов, Д. Кішібеков және өзге де ғалымдардың еңбектері жарық көрді. Көшпелі дүниетанымға тән әлем бейнесін сипаттайтын негізгі ұғымдар қатарында «үшқабатты әлем», «әлемдік ағаш», «ата-жұрт», «аспан атаулары», «қасиетті от», «жеті қат жер», «жеті қат көк», «алты тарап», «жеті тарап», «сегіз тарап кеңістік», «мүшел», «уақыттың ырғақтылығы», «жыл айналымы» сияқты түсініктер бар. Жеті саны көшпелі танымда «үштік», «төрттік» құрылымдардың тұтастығын білдіретін қасиетті сан болды. Жеті қат дүние түсінігінде кеңістіктің көлденең төрт бағыты бар: «ілгері» (күн шығыс), «оң» (күн ортасы), «кейін» (күн батысы), «сол» (түн ортасы). Бұл бағдарлар «Күлтегін» жазба ескерткішінде айқын көрініс тапқан, ал оларға тік өлшемдегі аспан, жер және жер асты деңгейлері қосылады. Тарихи-мәдени тұрғыда түркі өркениетінің рәміздік жүйесі өзіндік мазмұнға ие. Ол ең алдымен көне түркі жазбаларында, ауыз әдебиеті үлгілерінде және мифологиялық құрылымдарда көрініс табады. Бұл дүниетанымдағы басты категориялардың бірі – «көк» ұғымы. Көбіне ол аспанның түсімен теңестірілгенімен, түркілік мәдениетте «Көк Тәңірі» түсінігі тікелей көгілдір аспанды емес, сол аспанның иесі, жаратушысы, билеушісі деген мағынаны білдіреді. Адам белгілі бір кеңістік шеңберінде және нақты уақыт өлшемінде ғұмыр кешетіндіктен, «Адам – Кеңістік – Уақыт» ұғымдары өзара тығыз байланыста қарастырылып, бірін-бірі толықтыра отырып, болмысты тереңірек тануға мүмкіндік береді.
Ғарифолла Есім «Ұлттық ойлау мәдениеті және исламдық өркениет» атты еңбегінде бұл мәселеге қатысты бірқатар дәйекті уәждер келтіреді. Оның пайымдауынша, дәстүрлі рәміздік жүйеде байрақтағы арланның «көк» түсте бейнеленуі тікелей Көк Тәңірі ұғымымен сабақтас. Осыған байланысты оны орыс тіліне «синий» немесе «серый» деп емес, «небесный» деп аудару әлдеқайда дәл болар еді. Бұл тұжырымды ғалым қазақтың «Иттің иесі болса, бөрінің Тәңірі бар» деген мақалын мысалға ала отырып негіздейді. Қазақ танымында бөрі әрдайым «көк» ұғымымен, яғни Тәңірі атымен астастырыла қолданылған. Қазақ халқы сөзді талғаммен, мағынасына сай дәл қолдана білгенін атап өтеді. Мысалы, «аспанға қарап ұлыған иттей» деген тіркес пен түз тағысына қатысты айтылатын «көкке ұлыған бөрідей» деген бейнелі сөз сырттай ұқсас көрінгенімен, олардың ішкі мағынасы мүлде бөлек. Ит аспанға қарап ұлыса, бөрі көкке, яғни Тәңірге үн қатады. Демек, мұнда екі түрлі семантикалық қабат бар. Осы себепті де «синий волк» емес, «небесный волк» деген аударма әлдеқайда қисынды деп есептейді және өзінің берік позициясы деп атайды [133, б. 28].
Келесі мәселе – қазақ дүниетанымындағы ерекшеліктің бірі, ымыраға келу, келісу, мойындау, т.б. Қазақ ертегілері мен аңыз-әпсаналарында жеңілісті мойындау, ымыраға келу немесе туындаған қайшылықтарды күш қолданбай, өзара әңгімелесу мен пікір алмасу арқылы шешу нағыз адамгершіліктің көрінісі ретінде бейнеленеді. Осыған байланысты қазақ дүниетанымында мейірімділік көбіне өз мүддесінен бас тарта білуімен, қажет жағдайда өзін құрбан етуге даярлығымен, сезімді сыртқа шығармай, ішкі сабырды сақтай алуымен және күнделікті мінез-құлықтың қалыптасқан өмірлік қағидаларға сай болуымен ұштасады. Сонымен бірге ол ұстамдылықпен, шектен аспай және жауапкершілік сезімімен тығыз байланысты. Ұлттық тарихтағы көрнекті тұлғалар жайлы аңыз-әңгімелерде ел билеушілерінің болмысы көбіне олардың руластары мен жерлестерінің игілігі үшін жеке немесе отбасылық мүдделерінен бас тарту жағдайларына қарай бағаланған. Осыдан келіп, қазақ қоғамындағы көнбістік пен ымырашылдық тек келісімге келумен шектелмей, одан әлдеқайда терең әлеуметтік өзара түсіністікке негізделгенін аңғаруға болады. Нәтижесінде ымыра қағидасы тепе-теңдік пен тұрақтылықты қамтамасыз ететін маңызды категория ретінде қазақтың саяси мәдениетінің құрамдас бөлігіне айналды. 
Ә. Қодар бұл дүниетанымдық ерекшелікті былайша түсіндіреді. Көшпелілер күн қозғалысынан ажырамай, оның бағытына сай қоныс ауыстырып отырған. Осы арқылы олар уақытты бір тұйық шеңберге сыйдырып, тіршілігін сол ырғақпен үйлестірген. Бұл шеңбер – күн айналымының шеңбері – көшпелі халықтарды тынымсыз даму мен ілгерілеуге ұмтылған отырықшы жұрттан айқын ажыратты. Көшпелілер өзін уақыттың аясында емес, одан жоғары тұрғандай қабылдады. Ал отырықшы халық өзін уақыттың бейнесі ретінде таныса, көшпелілер өздерін кеңістікті еркін меңгеруші ретінде сезінеді. Олар кеңістікті кеңінен кешіп қана қоймай, уақыт шеңберінен де шығуға ұмтылды. Мұның өзі аспан мен жердің жарасымдылығына, күн айналымына негізделген тұрақты ойының бейнесі. Бұл дүниетаным ХХ ғасырдың басына дейін айтарлықтай өзгеріссіз сақталып, христиандық, ислам, буудизм, зороастризм сияқты ірі рухани жүйелермен қатар, біздің заманымызға дейін жеткен ерекше көзқарас ретінде сипатталады [134]. 
Осы тұрғыда көптеген зерттеушілер Қорқыт есімін түркі рухани мәдениетінің өзегі саналатын «құт» ұғымымен тығыз байланыстырады. Көк Тәңірі жаратқан әлем – құтқа толы, қасиетті кеңістік ретінде қабылданады. Конец формы Құтты әлем іздеген Қорқыт ата – қазақ және түркі халықтары (түркімен, қарақалпақ, әзірбайжан) фольклорының бас кейіпкері. Оның есімімен байланысты «Китаб-и дедем Қорқыт» кітабын шығыстанушы Д.В. Бартольд ХV ғасырға жатқызады. 
Қорқыт ата даналық сөздерінде адам тағдыры мен өмір заңдылықтарын терең пайымдайды. Оның айтуынша, ажал мерзімі жетпейінше ешбір жан дүниеден өтпейді, ал өмірден өткен жан қайта оралмайды. Ер азаматқа мол дәулет бұйырса да, ол оны жинап, арттырғанымен, өз несібесінен асып кете алмайды. Қанша арнасынан асып аққан сулар болса да, теңізді толтыра алмайтыны секілді, тәкаппарлықты Тәңір қабыл етпейді. Іші арам адамға бақ қонбайды, ал бөтеннің баласын қанша мәпелесең де, ол өз ұлыңдай болмайды, яғни ішіп-жеп, киініп кетсе де шынайы жақындық танытпайды. Қалың қар да күзге жетпейді, ерте гүлдеген бәйшешек те солып қалады. Тозған матадан сапалы мата шықпайтыны сияқты, ескі жау да шынайы досқа айналмайды. Ат бейнет көрмей жол алмас, ал қайсар қару қолданылмайынша жау жеңілмейді. Малдың көптігі жомарттықтың өлшемі емес. Тәрбиесіз өскен қыз да, өнегесіз қалған ұл да елге тірек бола алмайды, ондайлар қонақ күтіп, жұртты ұйыстыра алмайды. Ананың жүрегі әрдайым балада, ал ізгі ана үшін перзент – жанарының нұры. Ұл ер жетсе – әулеттің абыройы. Ал атадан мирас қалған дүние болмаса, баланың тіршілігі ауыр. Ақылсыз ұрпаққа мол дәулет те пайда әкелмейді. Соңында Қорқыт ханға тіл қатып, Жаратқан иеден сәтсіздікке ұшырағандардың жолынан сақтауды тілейді [135, б. 200].
Қорқыттың өлімнен қашуы туралы аңыздың негізгі желісі – өмірден бас тартпаған, тіршілікті қимаған бабаның мәңгілік ғұмырды іздеп, желмаяға мініп дүниенің төрт бұрышын аралап, ақырында Сыр өңіріне тұрақтауы туралы баяндайды. Аталған аңыздың фәлсафалық мазмұны болмыс пен бейболмыс, өмір мен өлім, мәңгілік пен өткіншілік, тән мен рух, соның негізінде кеңістік пен уақыт категорияларының арасындағы қайшылық пен байланыс сияқты іргелі мәселелерден көрінеді. Бұл құбылыс өлімнің адам өміріндегі ең соңғы, ең ауыр әрі міндетті түрде болатын экзистенциялық қасірет екенін негіздей отырып, адамзатты өмірге құштарлық идеясымен көрініс тапты. Сонымен қатар тіршілік етудің, бар болудың мәні мен бақытын айқындап, түркі дүниетанымында өмір құндылығын терең сезінуге жеткізді.
Қорқыттың өлімнен қашуы жайлы аңыздың тағы бір нұсқасында оның қобызынан төгілген күйді құстар, аң-құстар мен барша тіршілік иелері ұйып тыңдайтыны суреттеледі. Бұл көрініс рәміздік тұрғыда барлық өткінші болмыстың ортақ тағдыры – өлім қайғысын бірге сезінуін білдіреді. Яғни олар мәңгілікке ұмтылып, уақытша тіршіліктің өткіншілігіне налып, өлмес өмір туралы сарынға құлақ түреді. Аңыздағы ойдың тереңдігі әрбір детальдің рәміздік мәнге ие болуымен ерекшеленеді. Су бетіне жайылған кілем үстінде қобыз тартып отырған Қорқыт бейнесінде ағып жатқан су – уақыт пен өмірдің үздіксіз қозғалысын, кілем – дүниенің төрт тарапын(кеңістік), ал жылан – мәңгілік идеясын білдіреді. Жыланның табиғаттағы түлеп, жаңарып отыруы көне түркілік таным мен әлемдік мифологиялық жүйеде мәңгі өмір сүрудің нышаны ретінде қабылданған. 
Қорқыт аңыздарындағы уақыт көбінесе сызықтық үдеріс ретінде емес, циклдік құбылыс ретінде ұсынылады. Бұл жыл мезгілдерінің өзгеруі және бір маңызды оқиғадан екіншісіне ауысу (мысалы, туғаннан өлімге дейін) өмірдің маңызды сәттері болған көшпелілердегі уақыттың жалпы қабылдауын көрсетеді.
Қорқыттың осындай терең ойларынан уақыттың құндылығы, әрбір құбылыстың өмір ағысында өлшеніп, өз бағасын алатыны айқын аңғарылады [136, б. 180].
Мұхтар Әуезов Қорқыт туралы аңыздардың фәлсафалық мазмұнының тереңдігіне ерекше мән береді. Ол Қорқытты қазақ музыкасының бастауында тұрған тұлға ретінде бағалай отырып, оның ажалды мойындағысы келмей, адамдардың алыстап, табиғат қойнауына бет бұрғанын атап өтеді. Алайда таулар да, жазықтар да, ормандар да оған өлімнің қашып құтылмас екенін ишара етеді. «Қорқыныш бойын алдаған ол қобыз жасап, бірінші рет күй тартқан. Осыдан өлместің күйін өнерден тапса керек» [137, б. 15], - деп жазады.
Исламға дейінгі қазақ халқының рухани мәдениетінде тәңірлік дін мен анемизм, фетишизм, тотемизм, шаманизм сияқты діни сенімдер айрықша орын алады. Көне заман мәдениетінде, діни наным-сенімдеріне ерекше орын алған діни  сенім шаманизм. Шамандық діни сенімді жүйелі, тұтастықта зерттеген Шоқан Уәлихановтың пікірінше, шамандық дүниетаным табиғат пен әлемге деген сүйіспеншілікке, тіршілік иелеріне құрмет көрсетуге, сондай-ақ ата-баба рухтарын қадірлеуге негізделеді. Бұл сенім жүйесінде табиғатқа тағзым ету, оны киелі деп қабылдау басты орын алады [138, б. 190]. Шамандықты арнайы зерттеген М.С. Орынбековтің пікірінше, бақсының негізгі қызметі – адам мен әлем арасындағы үзіліп қалған рухани байланысты қайта қалпына келтіру. Ол үшін мистикалық тәжірибелер, зікір салу, әлем мен адам арасындағы бір болу күйі қолданылады, соның нәтижесінде адам санасының тұтастығы мен әлеммен үйлесімі қайта орнайды. Ғалымның тұжырымдауынша, шамандық дүниетанымның өзегі – сананың толықтығы, үйлесімділігі мен кеңдігі, ал ауру адамның ішкі болмысы әлем арасындағы тепе-теңдіктің бұзылуынан туындайды [29].
	К.Ш. Шүлембаев шамандықты революцияға дейінгі Қазақстан аймағында көп таралған діни наным-сенімдердің өзгеше түрі негізінде бағалайды. Оның ойынша, шаманизм анимизм мен магия компоненттері бар «пұттық» сенімдердің күрделі синтезі болып табылады [139, б. 52]. Бұл көзқарасқа ғалым Ғарифолла Есім қарсы пікір білдірген. Ол «Шамандық деген не?» деген мақаласында шамандық пен бақсылықты бір-біріне мүлде қатысы жоқ құбылыстар деп қарастырып, шаманизмді дербес дін ретінде мойындамайды. Ғалымның ойынша, шаманизм – әлемдегі түрлі діндік жүйелердің синкреттік бірігуінен жасанды түрде қалыптасқан ұғым деп келтіреді.
	Бұл мәселе төңірегінде С.А. Токарев шаманизмді айрықша діни форма ретінде сипаттайды. Ол шаманизмнің мәнін рухтармен ерекше күй арқылы байланыс орната алатын адамдардың қоғамда дараланып көрінуімен байланыстырады [140]. Ал А. Хюльткранц шаманизмді толық мағынасындағы дербес дін емес, діни көзқарастар жүйесінің құрамдас бөлігі ретінде қарастырады. Дегенмен кейбір халықтардың рухани өміріне ол басым рөл атқаруы мүмкін екенін жоққа шығармайды [141, б. 9]. 
	И.А. Крывелев «рух» пен «анимизм» ұғымдарынан бас тартып, олардың орнына «демон» және «полидемонизм» терминдерін қолдануды ұсынады. Осы ұстанымға сәйкес, шаманизм полидемонизмнің әдет-ғұрыптық қыры ғана болып табылады [142, б. 75]. Ал И.С. Вдовин шамандықты зұлым күштермен күрес, көріпкелдік және болашақты болжау қызметтерімен айқындалатын, өзге діни салт-жоралғылардан салыстырмалы түрде тәуелсіз жүйе ретінде сипаттайды. Ол шаманизмнің дамуында үш кезеңді ажыратады: бастапқыда шамандар емшілік пен болжаумен ғана шектелсе, кейін табиғат күштерін тыныштандыру қызметін атқарған, ал соңғы кезеңде қауымдық және отбасылық ғұрыптардың барлығы шамандардың жетекшілігімен жүзеге асқан [143].Конец формы
	Қазақ дүниетанымының қалыптасуына діндердің түп-тамыры ретінде Тәңіршілдік ілімнің негізгі ұстанымдары жетекші рөл атқарған. Тәңіршілдік – уақыт пен кеңістікті танып-білуге ұмтылған, табиғи ортамен үйлесім табуды көздеген адамзаттың ең алғашқы рухани-танымдық жүйелерінің бірі болды. Бұл сенім жүйесі көшпелі қауымның тіршілік етуінің басты тетігіне айналып, олардың өмір салты мен дүниені қабылдау тәсілін айқындады. Қазақ халқының дәстүрлі уақыт өлшемінде тәуліктің таң, сәске, түс, екінді, ақшам деп бес кезеңге бөлуі де осы дүниетанымдық жүйемен сабақтас. Аталған уақыттық құрылым Сырдария өңірінде пайда болған Заратуштра ілімі арқылы иудаизмге ықпал етіп, кейін ислам дініндегі бес уақыт намаздың қалыптасуына негіз болғаны атап өтіледі.
	Тәңірлік түсінік аясында әлем – құт пен ырыстың бастауы, киелі болмыс ретінде қабылданады. Ол адамзаттың мәдени тіршілігі жүзеге асатын кеңістік қана емес, метафизикалық уақытпен астасқан, үздіксіз жаңару мен жаратылу үдерісіндегі тірі жүйе ретінде ұғынылады. Осы себепті адам өзін әрдайым әлеммен бірлікте, үйлесімді тұтастықта қарастырады. Әлем адам үшін таным көзі, тәлімгер, тәңірдің көрінісі әрі мәдени құндылықтардың негізі саналады. Әлемнің құрылымы мен қызметі жөніндегі түсініктер «Жерұйық», «ғарыштық тау», «ғарыштық ағаш», «шаңырақ», «баған», «темірқазық» сынды ұғымдар төңірегінде қалыптасқан. Кеңістікті жіктеу арқылы адамның қоғамдағы орны, құндылықтар жүйесі мен моральдық бағдарлары айқындалады. Бұл жерде әлем құрылысы адамның әлеуметтік болмысымен теңестіріліп, антропоморфтық сипатта пайымдалады. Ал әлемді «иелену», отаны ету рәсімдері трансцендентальды болмысты сезіндірумен қатар, алғашқы космогониялық әрекеттерді қайта жаңғыртып отыратын рухани тетік ретінде көрініс табады [144]Конец формы
.
Адамдар кеңістік пен уақыт мәселесі туралы ғасырлар бойы ой қозғаған. Себебі олар адам болмысының ең маңызды және объективті детерминанттары. Әр халық өзі тұратын уақыт пен кеңістікке байланысты болып келеді. Бұл хронотоптың қағидаты – уақыт пен кеңістіктің бірлігі, өзара енуі және өзара тәуелділігі – халықтың дүниетанымын анықтауға мүмкіндік береді. Қазақ дүниетанымындағы кеңістік пен уақыт мәселесі тікелей көшпелілікпен байланысты. 
Қазақ  мәдениетінің тарихи дамуы, оның терең рухани қабаттары мен онтологиялық негіздері, сондай-ақ қазіргі мәдени ахуалдағы қайшылықтар мен келешек бағдарлары арнайы зерттеуді талап ететін өзекті мәселелер қатарына жатады. Бұл бағыттағы ізденістер зерттеліп отырған пәннің мазмұны мен мақсатынан туындайтын тікелей ғылыми міндеттерді айқындайды. Көшпелі өркениетке тән ұлттық дүниетаным көркемдік және діни сипаттағы дәстүрлі мәтіндерде, ақын-жыраулардың, би-шешендердің, ағартушы ойшылдардың шығармашылық мұрасында айқын көрініс тапқан. Адам баласы өзінің өмірлік қуаты мен рухани тірегін оны қалыптастырған мәдени ортадан алады. Әрбір мәдени жүйе өмір мен өлім мәселелерін пайымдауға бағытталған өзіндік құндылықтар жиынтығын қалыптастырады [145, б. 55].
Осы тұрғыдан алғанда, өлім адамзат дамуының тарихи және рухани сабақтастығын қамтамасыз ететін әмбебап құбылыс ретінде ұғынылады. Өлімнің мәні мен табиғатын түсіндіруге әр дәуірде әрбір мәдениет, қоғам мен жеке адам өзінше талпыныс жасаған. Өмір мен өлімнің өзара байланысын зерделеу барысында жан мен тән ұғымдары туындап, олар барлық мәдениеттер үшін іргелі фәлсафалық мәселе деңгейіне көтерілді. Дәстүрлі түсінік бойынша, өлім – жанның тәннен ажырауы. Көне түркі дүниетанымында өлім сәтінде жан құс бейнесінде ұшып келіп, адам тәнінен бөлінеді деген сенімнің тамыры терең тарихи қабаттардан бастау алады [146]. 
Жан Поль Рудың зерттеулерінде рух көктің сыйы, яғни ұлық құт тарапынан берілетін киелі несібе ретінде сипатталады. Құт ұғымы рух, тіршілік қуаты, бақыт, несібе секілді көпқырлы мағыналарды қамтиды. Ол көктегі «сүт көлінен» тарайды деген түсінікке байланысты пәктік пен тазалықтың символы саналады. Әлемдегі барлық тіршілік иесінде құт бар деп есептеледі, ал құттың өзі бақытпен теңестіріледі  [147, б.128]. 
Осы тұста Бұқар жырау толғауларында өмірдің өтпелілігі жайлы, оның қайта айналып келмейтіндігі туралы жиі сөз болады. Оның шығармаларында уақытты оқиғалар тізбегімен қатар өтіп жататын қарапайым құбылыс қана емес, белгілі бір кеңістікте өтіп жатқан фәлсафалық мәні бар ұғым ретінде танитынын аңғарамыз. Онда адамның кеңістіктегі орны, жеке тұлға ретінде қалыптасуы, қоғамдағы әр адам баласының қызметі туралы алуан түрлі байламдар жасайды. 
Бұқар жырау поэзиясы – қазақ мәдениеті мен дәстүрлерінің байлығын бейнелейтін, уақыт пен кеңістік туралы фәлсафалық ой-толғаулардың өзіндік синтезін ұсынатын бірегей құбылыс. Оның шығармаларында уақыт қозғалыс үстінде әрі көпқабатты құбылыс ретінде, ал кеңістік өмір сүру, әлеуметтік қатынастар өтетін орын ретінде бейнеленеді. Бұқар жырау шығармашылығында кеңістік тек өмірлік ақиқатты ғана емес, сонымен қатар халықтың мәдени өмірін де қамтып, оларды бірлікте қарастырады. Дала – символикаға толы кеңістік. 
Тоқсан бес деген тор екен,
Дүйім жанның қоры екен.
Қарайын десең –
Екі жағың ор екен. 
Найза бойы жар екен,
Түсіп кетсең түбіне, 
Түбі терең көл екен.
Ел қонбайтын шөл екен,
Келмейтұғын неме екен... [148, б. 131]. 
Бұл өлеңде уақыт пен кеңістік өзара астасып, азап пен үмітсіздіктің философиялық бейнесіне айналады. Уақыт – шексіз әрі тұйық, кеңістік – өлі әрі қимылсыз. Қазақтың ерекше төлтума мәдениетті терең танып-білу, оны қайта жаңғырту және халықтың табиғи болмысын толық түсіну үшін оның дүниетанымдық негіздері мен ұстанымдарын кеңінен қарастырған дұрыс. Қазақ дүниетанымында кеңістік категориясы айрықша мәнге ие, себебі дала тек географиялық орта ғана емес, сондай-ақ көшпелі өмір салтының шаруашылық-экономикалық тірегі болды.
	Батыстық дүниетанымда кеңістік көбінесе бос әрі абсолютті шексіздік ретінде қабылданып, адам күнделікті тұрмыстық әрекеттердің аясында шектеліп қалса, көшпелі ата-бабаларымыз бұл қайшылықты өз болмысында үйлесімді түрде шешіп келген. Көшпелілердің өмір салтында бұл мәселе айқын жүйеге түсіп, табиғи тепе-теңдікпен сипатталды. Л.Н. Гумилевтің пікірінше, дәстүрлі түркілік дүниетаным материалдық игіліктерге емес, ата-бабалардың өмір жолы мен ерлік істерін ұрпақтан-ұрпаққа жеткізетін рухани мұраға, сөз мәдениетіне негізделіп қалыптасты [149, б. 245].
	Көшпелі өмір кеңістігіндегі ғұмыр кешкен адамның тіршілік ахуалын философиядағы уақыт, кеңістік, қозғалыс, болмыс, сана, әлем және таным ұғымдары арқылы пайымдасақ, бұл үнемі қозғалыстағы мәдениет екені анық байқалады. Көшпелінің рухани дүниесі де, шаруашылығы да, оны қоршаған құндылықтар жүйесі де белгілі бір уақыттық ырғақта, нақты кеңістіктік бағдарда, үнемі қоғалыс үстінде болды. Бұл қозғалыстың өзі уақытпен шартталып, бағыты кеңістікпен айқындалып, тұтас бір үйлесімді жүйе ретінде қабылданды.
Ондағы көшу, қозғалу, кеңістік ауыстыру уақытқа байланысты. Басқа өмір салты мен қызмет түрі сияқты, көшпелілік кеңістіктің уақытша табиғатын және уақыттың кеңістіктік көрінісін сезінуге және түсінуге мүмкіндік берді. Бұл көшіп-қону бағытының негізі уақыттың, табиғи циклдің, жыл мезгілдерінің өзгеруімен қатар өздерін қорған орта жағдайларына бір сөзбен айтқанда кеңістікке байланысты орын алды. Осы уақыттағы білімнің жеткіліксіздігі көшпелілердің барлық экономикалық циклді қамту үшін, болжам жасау үшін көптеген уақыт қажет болды. Ол жылдарға созылды. 
Жылдың әр мезгілінде және тәулікте кез келген ауа-райында ұзақ көшіп-қонатын көшпелілерге таныс емес немесе нақты бағдарлары жоқ кеңістікте бағдарлау дағдылары қажет болды. Бұл оларды уақыт бойынша тұрақты және жақын кеңістікте тұрақты нәрсе іздеуге итермеледі және олар бұл белгілерді аспаннан табады. Көшпелі аумақты кеңейте отырып немесе алыс жерлерге жорықтар жасай отырып, көшпелілер мыңдаған шақырым жол жүрді. 
Көшпелілердің ұзақ уақытты бақылау заңдылықтарды, циклдік қайталануларды, олардың планеталардың орналасуына және планеталардың Күн айналасындағы қозғалысына тәуелділігін байқауға мүмкіндік берді. Көшпелілердің өмірі үшін маңызды уақыт туралы осы білімді біріктірген, жүйеде баяндаған негіз тәңірлік циклдік күнтізбе болды, оған сәйкес көшпелі түріктер 1926 жылға дейін өмір сүрді. Циклдерді ескере отырып, күнтізбе кенет құрлықтық климат ахуалында өмір сүруге мүмкіндік берді. Бұл көшпелілер өмірінің барлық тұстарын жан-жақты анықтады. Циклдік тәңіршілдік күнтізбесінің негізінде аспандағы белгісіз құбылыстарды, ғарышты, жұлдыздардың қозғалысын және олардың Жерге әсерін айқындау, қоршаған табиғатты бақылау орын алды [150, б. 32].
Көшпелілер күнтізбесі күн мен айдың қозғалысын ескереді (ай шеңбері – 1 ай: Айдың өсуі және азаюы), Жер Күнді айналады (1 жыл). Дәстүрлі көшпелілер күнтізбесі әрқайсысы 30 күннен тұратын 12 айдан тұрды. «Қосымша» 5-6 күн бесқонақ деп аталды. Сонымен қатар Юпитердің Күнді айналып өтуінің 12 жылдық циклі қарастырылды. Осыдан күнтізбенің негізгі бірлігі деп аталатын мүшел 12 жылдан тұрады. 12 жылдық уақыт циклі – бұл қайталану заңдылығын, күшін, қалың қардың, құрғақшылықтың ықтимал салдарын анықтауға және сол арқылы шығындарды азайтуға, тәуекелдердің алдын алуға, қиын жағдайдан шығу жолдарын қарастыруға болатын ең қысқа уақыт.
Жылдың бұл қиын түс жүйесі бес түстің бірінде көрсетілген 10 жылдық цикл (60 жастағы мүшелде 6) арқылы вариацияларды көрсетті. Бұл түстер мен олардың реті қатаң түрде анықталған және көшпелілерде болуы мүмкін негізгі бағыттар бойынша анықталған. Алдымен көк аспанның түсі, содан кейін күннің бағыты бойынша негізгі нүктелердің түстері: қызыл – Шығыс, сары – Оңтүстік, ақ – Батыс, қара – Солтүстік. 60 жастағы үш толық (кейде дәуір деп аталады) мүшел 180 жастағы мүшелді құрайды. 180 жастағы он екі үлкен мүшел 2160 жылға тең әмбебап жылды құрайды. 
Үлкен кеңістікті анықтау, бақылау, салыстыру, қауіп факторларын бағалау, көшіп-қонудың қолайлы жолдарын іздестіру, үйренген білімді жүйелеу, оларды жинақтай отыра келер ұрпаққа ақпарат беру ауқымды уақыт кезеңін керек етті. Бұл практикадағы негізгі қажеттілік болмаса, мұндай күрделі күнтізбе жұмыс істемейді. Онсыз көшпелілердің ұзақ қашықтыққа қозғалуы, көшпелі экономиканың өзі, тіршілік ету ортасының қолайсыз жағдайларын – климаты күрт континенталды кеңістікті болжау және есепке алу қауіпті, тіпті мүмкін болмайтыны анық. Көне түркі танымдары да кеңістік пен уақыт туралы түсініктерді қалыптастырды: «Халқымыз уақыт ұғымын, оның  ұзақтығын,  уақыттың  өтуін  күнделікті өмірдегі адамға таныс болып көрінетін өзгерістерді көз алдына елестете отырып түсіндіруге, түсінуге тырысқан». Уақыт пен кеңістікті байланыстыру қабілеті көшпелі өркениеттің сақталуына мүмкіндік берді [151, б. 103]. 
Тәңіршілдік күнтізбесінің циклдік қағидаты уақыттың шексіздігін ғана емес, сонымен қатар жұлдыздардың қозғалысының қайталануына, жыл мезгілдерінің өзгеруіне байланысты оның тұрақты қайталануын көрсетуге мүмкіндік берді. Уақыттың жаңа кезеңі, қайталану негізін де, өзгеріс негізін де көрсетті. Қайта орын алу үнемі аспан астындағы нәрсеге үйлесімді келді, ал вариациялар, спиральдың жаңа белгілері эволюциядағы, тарихтағы алға жылжумен қоғам дамуын білдірді. Уақыттың циклі оның маңызды қасиетін білдіреді, бұл – аяқталмағандық, жаңа айналымға, өмірдің жаңа шеңберіне, тарихқа үнемі көшу. Жаңа мен көненің, өлі мен туғанның бұл ажырамас байланысы көшпелінің өмірінің ерекшелігі, негізі алдын ала анықтады.
Далада уақыт пен кеңістік категориясының бірлігі сезіледі. Уақыт біз байқайтын және бізге әсер ететін өзгерістердің кеңістіктік көрінісінде болады, ал кеңістік уақыттың өзгеруіне бірден және жанды түрде жауап береді. Осылайша уақыт талабына сай болу, оған ілесу қабілеті көшпеліліктің мәнін анықтап, кеңістікті сақтауға мүмкіндік берді. Дала уақыт ырғағымен және кеңістіктегі өзгерістермен бірге өмір сүруге үйретеді.
Қазақтар ежелден мал шаруашылығымен айналысқандықтан, олар белгілі бір жерде және белгілі бір уақытта өсірілетін малға күтім жасаудың қыр-сырын жақсы білетін. Малдың дұрыс өсуі, салмақ қосуы үшін оған ыңғайлы жайылымды таңдау жеткіліксіз, жайылым уақытын дәл білу керек және маусымға сәйкес оған күтім жасау әдісін дұрыс анықтау керек. Бұл дегеніміз, жердің табиғи ерекшеліктері мен сапасы уақытқа байланысты, яғни мал шаруашылығының өндіріс саласындағы циклінде уақыт пен кеңістік тұтас процестің көрсеткіштері ретінде жүйелі түрде әрекет етеді, мысал ретінде, жайлауда көшу кезінде көшу уақыты (бұл көктем, қар еріген кезде) және адамдар баратын жер көрсетіледі.
Қазақ халқының шаруашылық қызметінің барлық осы сәттері бір-бірімен етене байланысты болды және оларды аспан шамдары – Күн, Ай, жұлдыздар айқындалды [152, б. 17]. Ресей тарихшысы, жазушы А.И. Левшиннің «Қырғыз-қазақтардың ордалары мен даланың сипаттамасы» еңбегінде: «Аспан әлемінің көп бөлігінің жағдайы мен ағымын біле отырып, қырғыз (қазақ) түнде дала бойымен жүруге қорықпайды, жолдары, соқпақтары жоқ жерлермен жүре отырып, қалаған мақсатқа жетіп қана қоймайды, сонымен қатар әр қадамда өткен сағатты немесе уақытты және таңның қашан ататынын анықтайды. Сол сияқты, күнге қарап, ол көкжиекте қанша уақыт көрінгенін және қашан жасырылғанын белгілейді» [153]. 
Аспандағы жұлдыздардың қозғалыс жолдарын білместен, көшпелілер ешқандай анықтамалық нүктелері жоқ шөлді жерлерде өздігінен жүре алмас еді. Сондықтан Б. Қайырбековтың пікірінше, теңіз саяхатшыларынан әлдеқайда бұрын керуен жүргізушілері Күнді, Айды және жұлдыздарды шарлауды үйренді. Мысалы, көшпелілер поляр жұлдызын Темірқазық деп атайды, өйткені ол үнемі аспанның солтүстік жартысында орналасқан және оны түнгі аспандағы ең сенімді бағдар деп санайды. Күздің басында Үркер аспанның шығыс жартысында айқын көрінеді және суық ауа райының басталғаны туралы хабар береді, ал көктемгі күн мен түннің теңелуі күнбатыста айқын көрінеді, бұл жылудың басталуын білдіреді, демек, көшуге болады. Қазақтар Шолпан жұлдызын екі түрлі атайды: Таңғы жұлдыз (Таңшолпан) және Шопан жұлдызы, өйткені оның аспанда пайда болуында шопандар табындарды жайылымға шығарады, ал керуеншілер түйелерді тұрғызып, жолға шығады.
Көшпелілер үшін дала кеңістігінде өмір сүру – бұл саналы таңдау болды. Көшпелілер жинаушылардан, аңшылардан, адам өміріне қажетсіз болып саналатын жаңа аймақты игеруге көшті. Олар шетінен игеріп алған және онда өмір сүруді үйреніп алған кеңістікті таңдауы олардың өмір сүру дәстүріне емес,  өмір салтын, алдағы болжамдық тағдырын да айқындады. Табиғатты тану, онымен етене байланыс, үйлесім табу, өмір сүру оның уақыттың циклдеріне толық көшпелілер өмірінің негізі болды. Дала мәдениеті көшпелілер кеңістігінің түрлі бөліктерін нақты көрсеткен уақытта пайдалануға жағдай жасады. Осы негізде адамдардың көшпелі дәстүріне негіз болды, жыл мезгілдерінің  ауысуы табиғи процесс негізінің өзі адамның өмір сүруі мен малды азықтандыру үшін оңтайлы жағдайлар жасалған жерге байланысты болу орнын өзгертті.
Әр қазақтың өмірі тең, өте маңызды уақыт бөліктеріне бөлінеді, олар мүшел деп аталады және Юпитердің Күнді айналу уақыты 12 жылға тең. Б. Қайырбеков А. Әлпейісовтің «Қашқын суыр» әңгімесін аударған кезде мүшел туралы былай деп жазады: қазақтардың сенімі бойынша әр он екі жыл сайын адам рухани және физикалық жағынан өзгереді. Бұл өтпелі кезең «мүшел жас» деп аталады,13 жыл – алғашқы мүшел. Әрі қарай тиісінше: 25, 37, 49 және т.б.  «Көшпелілер әлемі» кітабында Б. Қайырбеков осы кезеңге егжей-тегжейлі түсініктеме береді: «мүшелдердің есебі байырғы заманнан бері көктемдегі күн мен түннің теңесуінен, жаңа жылдың келуімен басталды. Адам өміріндегі алғашқы мүшел (1-12 жас) оның балалық шағына сәйкес келді, екіншісі – жастық шақ (12-24 жас), үшінші (24-36) және төртінші (36-48) мүшелдер – азамат – жетілу. Бесінші (48-60) – қарасақалдық – даналық, ұстаздық жасы. Алтыншы және одан кейінгі – ақсақалдық-кәрілік». Осы кезеңде адам өмірінде жақсы, маңызды немесе, керісінше, күрделі, қайғылы оқиғалар болуы мүмкін. Мүшелден басқа, қазақтарда өмір сүру кезеңдерінің мынадай жіктелуі бар, мысалы, әрбір белгілі бір жастағы ер адамның өз белгісі бар: жаңа туған бала – нәресте, бір жастан жеті жасқа дейін – сәби, бір жас пен екі жас арасындағы қыз – бөпе, сол жастағы ұл – бөбек, екі жастан үш жасқа дейін – бүлдіршін, үш жастан бес жасқа дейін – балдырған, сегізден он екі жасқа дейін – ойын баласы, он екіден он беске дейін – сығыр, он бестен он алтыға дейін – ересек бала, он алтыдан он тоғызға дейін – бозбала, жиырмадан отызға дейін – жас жігіт. Отыз жастан қырыққа дейінгі ер адам – құр жігіт, қырықтан елуге дейінгі ер түлегі, елуден алпысқа дейінгі адам – жігіт ағасы [154]. 
 Белгілі бір оқиғаның құрылымдық негізін уақыт пен кеңістік категориялары құрайды. Бұл екі ұғым өзара тығыз байланыста болып, бірін-бірі толықтыра отырып, туындының мазмұндық-мағыналық өзегін айқындайды. Уақыт пен кеңістік көркем мәтінде оқиғалар мен тарихи кезеңдерді бейнелі түрде ұйымдастырудың негізгі тәсілі қызметін атқарады. Осыған байланысты әдебиеттану ғылымында «хронотоп» ұғымы кеңінен қолданылады.
Хронотоп терминін алғаш рет М. Бахтин «Формы времени и хронотопа в романе» атты еңбегінде ғылыми айналымға енгізді. Ғалым хронотопты уақыт пен кеңістіктің өзара ажырамас, мәнді байланысы ретінде қарастырады. Қазақ ғылымында бұл ұғым профессор Б. Майтановтың еңбектерінде «мекеншақ» атауымен баламаланып қолданылады.
М. Бахтиннің түсіндіруінше, көркем шығармадағы хронотоп – уақыт пен кеңістіктің белгілі бір тұтас көркемдік жүйе аясында бірлікте көріну формасы. Мұнда уақыт жинақталып, қоюланып, көркемдік тұрғыдан айқын сипатқа ие болады, ал кеңістік сюжет пен тарихи дамудың, уақыт қозғалысының ырғағына бағынады. Уақыт белгілері кеңістік арқылы нақтыланса, кеңістік уақыт өлшемдері арқылы танылады. Осылайша көркем хронотоп уақыт пен кеңістік қабаттарының өзара тоғысуы мен тұтастануы арқылы сипатталады [155, б. 200]. 
Аталған ұғым бастапқыда жаратылыстану ғылымдары аясында қалыптасқанымен, М. Бахтин оны әдеби-көркем туындыны талдаудың маңызды категориясы ретінде енгізді. Ғалымның пайымдауынша: «Көркем шығармадағы хронотоп – уақыт пен кеңістік өлшемдерінің өзара ажырамас тұтастықта, нақты бір көркемдік құрылым шеңберінде тоғысып көрінуі. Бұл үдерісте уақыт тығыздалып, жинақталып, эстетикалық мәнге ие болады, ал кеңістік керісінше, шоғырланып, тарихи әрі сюжеттік дамудың, уақыттық қозғалыстың заңдылықтарына тәуелді түрде ұйымдастырылады. Нәтижесінде уақыт кеңістік арқылы айқындалып, кеңістік уақыттың өлшемі мен мағынасы арқылы танылатын көркемдік бірлікке айналады» [156, б. 302]. 
[bookmark: _Hlk219976523]Қазақ тіліндегі осындай жас саралануы адамның жасын ғана емес, сонымен қатар жануарларды, мысалы, жылқыны (шамамен 25 атау), бүркітті (шамамен 10 лексема) және т.б. көрсету үшін де бар. Қазақтардың осы ерекшелігінің тағы бір мысалдары (кез келген құбылысты белгілеу, жіктеу және жүйенің әр пәніне, элементіне нақты атау беру) кеңістік пен уақытты белгілеу болып табылады. Мысалы, егер орыс тілінде тәуліктің уақыт бөліктерін белгілеу үшін тек 7-8 сөз қолданылса, қазақ тілінде мұндай сөздер отызға жуық: таңды белгілеу үшін елең-алаң (таң алдында; әлі белгісіз, түсініксіз); құланиек, құлансары (жарқырай бастайды және заттардың сипатын ажыратуға болады); таңсәрі (жерге жарық түскенде, бірақ күн әлі шықпаған кезде), таң (күн шыққанда); күнді белгілеу үшін (күн) – сәске (күн көкжиектен жоғары көтерілген уақыт), сәске сиыры (күн арқанның ұзындығына көтерілген кезде), сәске түс (шамамен сағат 12), ұлы сәске (түстен кейін, түскі ас алдында), түс (түскі ас), тал түс, талма түс, тапа-тал түс (тәуліктің шамамен бір сағаты, күннің шыңы), шанқай түс (көлеңке ең қысқа болатын күн уақыты, шамамен 2 сағат), бесін (түстен кейін), ұлы бесін, кіші бесін, құлама бесін (күн батуға көбірек сүйенеді), екінді (кеш жақындап келеді, күн өте төмен), намаздыгер (күн батуға дайындалып жатыр, өзінің «ұясына» еңкейді); кешті белгілеу үшін (кеш) – ақшам (кеш), алагеуім (күн бататын), кеугім, кеуім, ымырт (күн батып, қараңғылайды), кешқұрым, намазшам (кешкі намаз уақыты), кеш (түннің басы). Түнді  белгілеу үшін – іңір (түн басталар алдындағы уақыт), қызыл іңір (түннің басы), жарым түн, таң қараңғысы (қалың тұман, таң алдындағы уақыт, таң жақындайды). 
Қазақтарда уақытты өлшеудің тағы бір бірлігі бар: бие сауым – бұл екі бие сауу арасындағы уақыт кезеңі (жаңа ғана құлындаған бие әр сағат сайын, ал бір жарым-екі айдан кейін – бір жарым сағаттан кейін сауылады). Уақыттың осындай егжей-тегжейлі белгіленуі қазақтар үшін өмірлік қажеттілік болды, өйткені уақытты (сағатты) анықтауға арналған құрал болмаған кезде көшпелілер күннің аспанда (кеңістікте) орналасуы бойынша нақты уақытты анықтады, сондықтан оның әр орынның өз атауы болды.
Белгілі Қазақстандық жазушы және аудармашы Герольд Бельгер бұл туралы былай деп жазады: «Әрине, бұл көшпелінің қыңырлығы, көшпелінің қызығы емес, ол қажеттілігі. Көшпелі малшылар уақытты дәл сезінді». Күннің қазақтар арасында уақытты белгілеуде үлкен рөл атқарғаны күн ұғымдары үшін қазақ тілінде бір лексема – күн қолданылатындығын да дәлелдейді. Көшпеліге арналған күн қуанышты, үміт пен бақытты, яғни жердегі өмір адамға бере алатын барлық нәрсені бейнелейді.  «Өмір сүру» – қазақ тілінде «күн көру» деп те аталады, яғни күн сайын күнді көруді білдіреді [157, б. 155]. 
Қазақтар жолдың ұзақтығын өлшеу туралы былай дейді: бір күншілік жер – бір күндік жол, екі күншілік жер – екі күндік жол, ара қонып жететін жер – бір рет қонатын жол; қандай да бір оқиғаның ұзақтығын сипаттау үшін қазақтар мынадай сөздерді қолданады: атты ер-тоқымдап жатқанда, сүт қайнап жатқанда, шай қайнап жатқанда, ет пісіп жатқанда, қошқардың терісі алынып тасталғанша және т.б. Уақыт пен кеңістіктің өзара байланысының дәлелі ретінде жазушы Ә. Кекілбаевтың очеркінен мысалдар келтіруге болады, онда ақпарат орыс тілінде беріледі, бірақ ана (қазақ) тілінің әсері айқын сезіледі. Мысалы, көшпелілер үшін даладағы жолдардың маңыздылығы туралы айта отырып, ол былай деп жазады: «Көшпелі ауыл 25 түнде 600 шақырымдық жолды жүріп өтеді, екі атқа мінген саяхатшы бұл қашықтықты 110 түнде жүріп өтеді, ал адай тұқымының арғымағы үшін сегіз күн жеткілікті. Қашықтық – 581 шақырым. Керуен 15-23 күн бойы жүреді, ал атпен 10 күнде жүруге болады». Жоғарыда келтірілген мысалдарда орыс оқырманы үшін жолды күндермен (8 күн, 15-23 күн) еңсеру уақытын өлшеу әдетке айналған, бірақ жолдың ұзындығын түнеу санымен (110 түн, 25 түн) өлшеу әдеттен тыс – бұл ежелгі заманнан бері жолда өткізілген уақытты өлшеу ерекшелігі. Ә. Кекілбаев алдымен қазақтар үшін үйреншікті өлшемдерді (25 және 110 түн) атайды, содан кейін мұның қазақ емес оқырмандар үшін қолайсыздығын түсініп, алғашқы сөйлемнің соңында күндердегі әдеттегі өлшемге көшеді [158, б. 2].
	Қазақ халқының уақыт пен кеңістікті тану жүйесін шартты түрде ұзындық өлшемдері мен уақыт өлшемдері деп жеткізуге болады. Кеңістікке қатысты өлшемдер көбіне адамның дене мүшелеріне, қозғалысқа және табиғи бағдарларға негізделген. Олардың қатарына бір елі, бір сүйем, бір қарыс, кере қарыс, бір құлаш сияқты нақты өлшемдермен қатар,  кеңістікті сипаттайтын әудем жер, айғай жетер жер, көз көрім жер, бір шақырым жер, қозы көш жер секілді салыстырмалы әрі бейнелі ұғымдарды жатқызамыз. 
Ал уақытты өлшеу жүйесі тұрмыстық әрекеттермен, тәуліктің табиғи кезеңдерімен және астрономиялық белгілерімен сабақтасып қалыптасқан. Бұл қатарға қас-қағым, көзді ашып-жұмғанша, айтып ауыз жиғанша, бие сауым, сүт пісірім, шай қайнатым, екінті, ақшам, ел орынға отыра, ел жата, жұлдыз шыға, Үркер жамбасқа түсе сияқты тәуліктік уақыт межелері де қамтылады. Сондай-ақ, жарты күн, бір күн, бір тәулік ұғымдары уақыттың кең ауқымды өлшемдерін сипаттайды.
Ұсынылған мәліметтерден уақыт пен кеңістікке байланысты барлық өлшемдер біздің халқымыздың көптеген ғасырлар бойғы негізгі қызметі – мал шаруашылығымен де тығыз байланысты екендігі анықталды. Бұл пікір Е.С. Аққошқаров, Г.К. Каусова және осы тақырыпта терең зерттеулер жүргізген басқа ғалымдардың еңбектерінде расталады. Бұл зерттеушілер уақыт пен кеңістікті өлшеудің халықтық әдістерін олардың ерекшеліктеріне қарай әртүрлі топтарға жіктейді.
- уақыт өлшемдері;
- ұзындық өлшемдері;
- көлем өлшемдері.
Қазақ халқы пайдаланатын шаруашылық уақыт өлшемдерінің мысалдары ретінде мынадай терминдерді атауға болады: жазғытұрым, жайлау, көк қылтиған, бие байлағанда, қозы күземде, шөп буыны қата, соғым кезінде және т.б. Әлеуметтік өмірдегі уақыт, әрқилы жағдайларға қарамастан белгілі бір ортадағы адамдар үшін түсінікті болады. Мысалы, түн ортасы, таң атқанға дейінгі уақыт, мал жайылымға шыққан сәт, бие байланған кезде және т.б. Адамдар уақыттың салыстырмалылық принциптерін де тиімді қолданды. Халқымыздың уақыт пен кеңістік және өлшемге қатысты фразеологизмдеріне көбінесе соматизмдер (адамның дене мүшелері), сан есімдер (үш, жеті, тоғыз, қырық секілді «қасиетті» сандар), жан-жануарлар атаулары негіз болатынын атап өтуімізге болады (Кесте 1).







Кесте 1 – Қазақ халқының уақыт пен кеңістікке қатысты фразеологизмдері

	Соматизмдер
	Сан есімдер

	Жан-жануарлар атаулары

	иек тастам
	жеті қырдың асты
	ит өлген жер

	кірпік қаққанша
	бір тұтам
	түйенің тұяғы түсетін жер

	көз байланған кез
	жеті қараңғы түн
	құлан жортпас қу дала

	соматизмдер
	сан есімдер
	жан-жануарлар атаулары

	қол созым
	қырық күн шілде
	ит арқасы қиянда

	көзге түртсе көргісіз
	қырық қадам жер
	қозы көш жер


Ескерту: автор құрастырған

Ж.К. Қарақөзова мен М.Ш. Хасановтың еңбектерінен біз даланың қызықты бейнесін табамыз. Көшпелі қазақ үшін айналадағы барлық жер өз осінің айналасында айналатын үлкен шар болды. Дала тұрғындарының көшпелі өмір салты әлем туралы кеңістіктік идеяларды қалыптастырды. Кез келген көшпелілер үшін ең маңызды кәсіп мал шаруашылығы, олардың жануарлармен ерекше байланысы болды. Көшпелілер ғасырлар бойы ұстанған нақты жоспар бойынша жүрді және төрт түрге бөлінді [159, б. 88]. 
Қазақ тіліндегі дала сөзі «тұрғын үйден тыс орналасқан барлық кеңістікті» білдіреді, ол – шексіз, көрінбейтін, кең. «Қазақ-орыс сөздігінде» дала – «ашық жер», «жазық дала», «кең дала», «шексіз дала»  деген мағынаны білдіреді [26]. 
Егер біз қазіргі заманмен салыстыратын болсақ, бүгінде көшпелілердің ұрпақтары кеңістікті техниканың көмегімен игерді, оны қоныстандырды және жабдықтады, өсірді. Сондықтан кеңістікті жаулап алу проблема болып қалмай, топохрон хронотопқа айналды, өйткені қазақ өркениеті әлемдік кеңістікке қатыса отырып, ол кеңістікті де, уақытты да бірдей бағалайды, бірақ бірте-бірте уақыт кеңістікте үстемдік ете бастайды. 
Кастельс ақпараттық желілердің уақытты жою әрекеттерінен туындаған «Мәңгілік уақыт» деп аталатын жаңа уақытша жағдайды жасайды. Бұл желілік қоғамның сипаттамалары құбылыстардың ретімен жүйелі пертрубция туындаған кезде пайда болады. Осыған сәйкес, қазақ мәдениетінің темпоралдылығын үш деңгейде қарастыруға болады: жеке, өркениеттік, жалпыадамзаттық.
1. Қазақ өркениетінің дамуының алғашқы кезеңдерінде хронотопты топохрон деп санауға болады, өйткені кеңістіктің аратропизмі уақытты сіңірді және көшпелілер үшін кеңістік үлкен маңызға ие болды. Кеңістіктің аратропизмі тұрмыстық мәдениетті және киіз үй сияқты тұрмыстық мәдениеттің маңызды жетістігін жақсы тіркеді, уақыт циклдік сипатта болды.
2. Исламның қабылдануымен кеңістіктің аратропиясы сақталады, бірақ уақыттың циклдік сипаты жойылады, уақыт сызықты болады. 
3. Заманауи технологиялардың дамуымен кеңістік өзгереді, оның анизатропиясы жеңіледі. Кеңістік қасиетті-символдық сипатқа ие болуды тоқтатады, ол көбірек саяси сипатқа ие болады, өйткені геосаяси жағдайдың ерекшелігі Егемен Қазақстанның сыртқы және ішкі саясатын айқындайды. Қазақстан Азияның орталығында бола отырып, өзінің жақын көршілерімен іскерлік ынтымақтастыққа ұмтылады. Ойластырылған және жаңа сыртқы саясат елімізді Еуразия өңірінің экономикалық және саяси орталығына айналдырады.
4. Уақыт қазақ өркениетінің дамуындағы маңызды факторға айналуда. Қазіргі ғалымдар дұрыс атап өткендей, әр адам үшін уақыт қысылып, созылуы мүмкін, яғни қазіргі адам уақыттың иесіне айналады, бірақ уақыт қазіргі адам үшін өте маңызды.
5. Барлық қазақ өркениеті үшін уақыт болашаққа бағытталған, өйткені өркениеттің берік негізі бар және халық жаңа технологиялармен байланыстыратын жарқын болашаққа сенеді. Сондықтан Қазақстан Республикасы болашаққа ұмтылып қана қоймай, қазіргі уақытты басып озуға ұмтылады. Қазақ мәдениетінде уақыт жеделдейді.
6. Қазақстан дүниежүзілік ақпараттық желіге тартылғандықтан, кезектілік, уақыттың саралануы жойылған кезде «уақытсыз уақыт» пайда болады. 
Осылайша қазақ мәдениетінің хронотопы қатып қалған уақыттан тұрақты үдемелі хронотопқа өтті.
Мәдениет адам баласының  болмыстық деңгейін, ойлау жүйесін, сезімін, мінез-құлқын айқындайды. Кеңістік пен уақытты ұғынуда, адамның ғаламның құрылымына, өмір мен өлім мәселелеріне, өзін-өзі танып, білуге деген көзқарасында бейнеленеді. Кеңістік пен уақыт адам баласының дүниені тану мақсатында негіз болып табылады. Бұл оның табиғат пен қоғамға, нақты өмір сүру аймағы ретінде әсер етеді. Адамның қоршаған әлем туралы ойлары, идеялары өзін қоршап тұрған кеңістік пен уақытты көруіне негіз болады. 
Кеңістік төменде көрсетілгендерді қамтиды: 
1) сезім мүшелері қабылдайтын визуалды кеңістік; 
2) адамның санасында бар қиялдағы кеңістік.
Тарихи қалыптасқан дәстүрлер мен кеңістікті қабылдау ерекшеліктері халық мәдениетінің қалыптасуында маңызды роль атқарады. Сонымен қатар мәдениеттің өзін-өзі дамыту процесінде өзге мәдени құрылымдармен үздіксіз шиеленіс болады. Адамдар әр түрлі жағдайларға байланысты тұрғылықты жерін өзгертеді, көршілерімен аумақтық келіспеушілікке түседі. Кеңістікті анықтау нақты шешімге дейін қашықтық әртүрлі әдістермен өлшенді (шынтақтарда, қадамдарда, жебенің немесе найзаның ұшы арқылы, тәулік уақытының өзгеруіне бағдарлана отырып және т.б.).
Адамдар кеңістіктік критерийлердің дәлдігі, біркелкілігі және абсолюттенуі туралы ойлаған жоқ, өйткені бұл қажет емес еді. Бір қызығы, субъективті қабылдау қашықтықты өлшеуде де көрінуі мүмкін. Сонымен туыстары тұратын ауыл әрқашан бөтен ауылға қарағанда жақын болып көрінеді. Олардың кеңістігі, ауылы немесе қаласы ғаламның орталығы ретінде қабылданады. Екіншісі уақытты қабылдау болды, оның әмбебап өлшем бірліктері де болмады. Уақыт өлшемі ретінде тәуліктер, ай фазалары, жыл мезгілдері, бастамалар мен ұрпақтар қолданылды. Ежелгі дәуірдегі орташа өмір сүру ұзақтығы төмен болғандықтан (30-35 жас), ата-баба туралы естелік үшінші ұрпақтан сирек таралды, ал бұрынғы оқиғалар ежелгі дәстүрлер ретінде қарастырылды [160, б. 564]. 
Бұл кеңістіктер Тәңір жағынан аталарына берілген мұра болғандықтан да қасиетті, киелі болатыны анық. Бұл кеңістіктер ата-бабалардың сүйегі қойылған, қасиет дарыған «Жерұйық» ретінде қабылданған. Көшпелілер жер мен кеңістікті «алғашқы уақытпен» ритуалдық байланыс орнату арқылы сакральды мәнге ие етті. Философиялық тұрғыдан алғанда, уақыт ұғымы қозғалыспен тығыз байланысты. Ал қозғалыс өз кезегінде кеңістік аясында белгілі бір заңдылықпен үздіксіз қайталанып отыратын үдеріс болып табылады. Көшпелі адамның санасы мен тарихи жады тұрақты қозғалыс пен жаңғыру жағдайында қалыптасты. Өйткені оның өмір салты уақыт пен кеңістікті қозғалыс арқылы игеруге, маусымдық қоныстарды үздіксіз аралауға негізделеді. Бұл мекендер адам ғұмырының барлық кезеңдерінің куәсі болды. Сондықтан көшпелілер үшін қозғалыс кеңістігі тек сыртқы әрекет емес, ол өз тарихын қайта шолып, өткенді еске түсіру арқылы тарихи жадты жандандыратын мәдени тетік қызметін атқарды.
Осы контексте қазіргі қазақ дүниетанымында кеңістік пен уақытты әлеуметтік-мәдени тұрғыда талдаған зерттеулердің ішінде Күлшат Медеуованың еңбектері ерекше орын алады. Зерттеушілер кеңістік пен уақытты тек метафизикалық категориялар емес, тарихи жады, қоғамдық тәжірибе және мәдени мағына арқылы қалыптасатын әлеуметтік құрылымдар ретінде қарастырады [39]. Негізгі тұжырым: кеңістік – қоғамның тарихи тәжірибесі жинақталатын орта, ал уақыт – сол тәжірибені іріктеп, мағыналандыратын үрдіс. Бұл көзқарас қазақ дүниетанымындағы тарихи сабақтастық пен ұрпақ жалғастығы идеясымен үндеседі.
Кеңістік пен уақытты түсіну адамның, қоғамның даму көрсетікішіне байланысты. Оны толық қабылдау үшін өзінің өмір сүру салты өз әсерін тигізеді. Бұл өз тәртібінде табиғи-климаттық жағдайларда қалыптасады, әрине жаңару жолында, уақыт өткен сайын жаңа технологиялар пайда болған кезде өзгеріп отырады. Мысалы, үлкен елдер немқұрайлы, ысырапшыл көзқараспен сипатталады, ал кішігірім елдерде тұратын халықтар табиғи ресурстарды ұқыпты басқаруға бейім.
Қазақ фәлсафасын қазақтың дәстүрлі мәдениетінің хронотопымен байланыстыра отырып, кеңістік пен уақытты қабылдау бойынша бірнеше деңгейлерге бөлдік (Кесте 2).

Кесте 2 – Қазақ дүниетанымындағы кеңістік пен уақытты қабылдау деңгейлері

	Деңгейі
	Атауы
	Сипаттамасы


	Бірінші деңгей
	Антропологиялық
	Болмыс пен тіршілік әрекетін ұйымдастырудың жалпыадамзаттық сипаттамаларына сәйкес келеді, оның шарттары – белгілері концептуалды кеңістік пен уақытты құру, сондай-ақ табиғи объектілерді мәдени заттарға айналдыру, қоршаған кеңістікті игеру және уақытты құру. Дәл осы деңгей физикалық кеңістік пен уақыттың психикалық аналогтарын (психикалық суреттерін) құру қабілетіне, оларға ерекше мән беру қабілетіне сәйкес келеді.

	Екінші деңгей
	Дәстүрлі мәдениетке қатысты
	Бұл деңгейдегі шарт-белгі – бұл құрылымдалған кеңістікті тек өзінің қоғамдық тобының мүшелері игерген аумақты тану. Кеңістікке игерілгеннен (өзінен) игерілмегенге (бөтенге) ауысудың әртүрлі сегменттерін қамтитын шекаралар ұсынылады.

	Үшінші деңгей
	Дәстүрлі мәдениеттің кеңістіктік-уақыттық континуумды құрылымдаудың өзіндік механизмі
	Мәдениеттегі құбылыстардың (заттар мен үдерістердің) өлшемдері оларды кеңістік пен уақыт бөліктерімен салыстыру үшін қолданылады. Кеңістікті бейімдеу кезінде қозғалысқа үлкен рөл беріледі, табиғи уақытты бағалау көрсеткіші кезінде кез келген атқаратын қызмет ұзақтығының уақыт бөліктері қолданыс табады.

	Төртінші деңгей
	Тарихи-этнографиялық
	Мұнда табиғи-ландшафттық, экономикалық-мәдени, әлеуметтік-тарихи жағдайлар маңызды рөл атқарады.

	Бесінші деңгей
	Белгілі бір тарихи-этнографиялық қауымдастықтың жекелеген бөліктерінің этномәдени ерекшеліктері
	Мысалы, жергілікті ерекшелік бір халықтың ішіндегі кеңістік пен уақытты қабылдаудың өзгеруінен көрінеді.

Қазақтың халқының дүниетанымында уақыт адам болмысынан ажыратылмайды, сондықтан «уақытты текке өткізу» немесе «жоғалту» деген оған жат. Уақыт табиғатпен, тіршілікпен және адамның ішкі әлемімен өзара тығыз байланысты қарастырылады. Уақыт өте келе дәстүрлі дүниетаным уақыттың үстемдігін әлсіретіп, жаңа құндылықтар мен сенімдерге бейімделе бастады. Мысалы, көшпелілердің ежелгі сеніміндегі Тәңір ұғымы біртіндеп ислам дініндегі Алла бейнесімен сабақтасып, синкреттік сипат алды. Қазақ халқының ата-тегінің болмысқа жақындығы – олардың дүниені тікелей бақылау, сезімдік қабылдау арқылы тануында көрініс тапты. Бұл ерекшелік уақытты, кеңістікті, адамның ішкі рухани әлемін, тіршілік формаларын, болмыстың мәнін және ар-ұят бастауларын өзінше түсінуге негіз болды. Осындай түсініктердің жиынтығы ұлттық дүниетанымның қалыптасуына жол ашты. 
Құндылықтарды жүйелеп, тұтастандырып отыратын негізгі тетік ретінде сенімдік-діни институттар қызмет атқарады. Осы тұрғыдан алғанда қазақ дүниетанымының тарихи, мәдени және ділдік қабаттарын шартты түрде «исламға дейінгі» және «исламнан кейінгі» кезеңдерге бөлуге болады. Исламға дейінгі кезеңнің дүниетанымдық негізін Тәңірлік сенім құрады. Бұл мәселені Д. Кішібеков «Қазақ менталитеті: кеше, бүгін, ертең» деген еңбегінде мәдени-тілдік қырынан талдайды. Оның пікірінше, қазақ тілінің қалыптасуының алғашқы кезеңі рулық санаға, тәңірлік дүниетанымға, тайпалық қатынастарға, әдет-ғұрыпқа негізделген әдебиетпен тығыз байланысты болса, екінші кезең ислам дінінің  енуімен байланысты Ақ Орда мен Алтын Орда дәуірлеріндегі Қорқыт ата, Жүсіп Баласағұн, Махмұт Қашқари, Қожа Ахмет Яссауи, Мұхаммед Хайдар Дулати сияқты ойшылдар шығармашылығымен сипатталады [23]. 
Дәстүрлі қоғам өкілі үшін Тәңірмен байланыс орнату тікелей рухани тәжірибе арқылы емес, жерұйық ұғымымен байланысты кеңістік арқылы жүзеге асады деп түсіндірген. Түркітанушы ғалымдар А. Иман мен Б. Өгел «Жерұйық» ұғымын «бақыт» пен «тыныштық» категорияларымен өзара сабақтастықта қарастырып, оны түркі дүниетанымындағы киелі кеңістіктің бейнесі ретінде сипаттайды [161, б. 349]. 
Зерттеу аясында кеңістік пен уақыт ұғымдарын қолдануды көрсететін қазақ халық шығармашылығы талданды. Кеңістік пен уақыт категорияларын пайдалануға баса назар аудара отырып, қазақ халық шығармашылығын, жырларын талдау бірегей мәдени және фәлсафалық түсініктерді аша алады. Кеңістік пен уақыт көптеген мәдениеттердің орталық категориялары болып табылады. Қазақ халық шығармашылығында қасиетті немесе ерекше қасиеттерге ие деп саналатын нақты орындар туралы айтуға болады, бұл таулар, далалар, өзендер немесе басқа табиғи нысандар болуы мүмкін.
Қазақ мәдениетінде таулар көбінесе қасиетті орындар ретінде қабылданады. Мысалы, қазақ аңыздарындағы Хан тәңірі тауы – ата-баба рухтары мекендейтін және салт-жоралар өткізілетін орын. Таулар төзімділік пен мәңгілікті де бейнелей алады. Шексіз дала – қазақ болмысының басты элементі, еркіндік пен кеңдіктің бейнесі. Дала көптеген әндер мен өлеңдерде, көбінесе кездесу, шайқас орны ретінде айтылады. Көші-қон тақырыбы қазақтардың көшпелі өмір салтын бейнелейтін халық әндері мен эпостарында жиі кездеседі. Мысалы, «Қобыланды батыр» эпосында батырдың физикалық және рухани саяхатын бейнелейтін дала арқылы ұзақ жорықтар жасайтын саяхаттары баяндалады. Бұл саяхаттар кейіпкерді өзгертетін ізденістер мен сынақтарды көрсетеді. Халық әндері мен эпостары уақыттың әртүрлі қабылдауын көрсете алады: циклдік (жыл мезгілдерінің, ұрпақтардың қайталануы) немесе сызықтық (тарихи оқиғалар, шығу тегі туралы аңыздар). Қазақ фольклорында саяхат адамның өмір жолының, оның өсуінің, дамуы мен өзгеруінің метафорасы ретінде жиі қолданылады. Әртүрлі кеңістіктер арқылы қозғалу өмірдің әртүрлі кезеңдері немесе сана күйлері арасындағы ауысуларды білдіруі мүмкін. 
Осы тұрғыдан алғанда қазақ дүниетанымын бірнеше жіктемелік белгілер ге бөлуге болады: 
- қазақ дүниетанымы классикалық философиялық жүйеге қарағанда даналыққа негізделген; 
- қазақ даналығы табиғатпен үйлесімде өмір сүруді және оны киелі құндылық негізде қабылдайды;
- қазақ дүниетанымының қалыптасу негіздері көшпелі мәдениетпен ажырамас байланыста;
- қазақ фәлсафасында онтологиялық, гносеологиялық проблемаларға қарағанда этикалық, антропологиялық бағыттар басымдырақ;
-  қазақ фәлсафасының бастауы әлеммен, ғарышпен үндес;
- философиядағы мәселелер экзистенциалдық, дидактикалық, прагматикалық  сипатта қарастырылады;
- қазақ фәлсафасында материалдық құндылықтарға қарағанда  рухани-адамгершілік, ар-намыс, әділеттілік, ұжымдық мүдде жоғары саналады.
Дәстүрлі түркілік дүниетаным – мәдениетіміздің исламнан бұрынғы ең маңызды кезеңі ретінде зерттеуді, тануды қажет ететін әлем. 
Зерттеуде лингвомәдени әдіс қолданылып, «кеңістік» және «уақыт» ұғымдарының тілдік және мәдени мазмұны кешенді түрде қарастырылды. Негізге алынған әдіс арқылы бұл ұғымдардың әртүрлі мәдени-өркениеттік контекстерде қалыптасу ерекшеліктері, олардың семантикалық өрісі, дүниетанымдық мәні айқындалды. 

Бірінші бөлім бойынша тұжырым

Қазақ фәлсафасы қалыптасқан философиялық бағыттағы емес даналық дағдысы анық; қазақтың даналығын табиғат байланысында өмір сүрумен, оны қасиетті, құндылық ретінде көрсетеді; қазақ фәлсафасының бастауы көшпелілік дәстүрмен тығыз байланысты; қазақ фәлсафасы рухани құнды мәселелерге назар аударады; оның ғарыштық әлемі прагматикалық, экзистенциалдық түрде қарастырылады. Қазақ дүниетанымындағы ерекшеліктің бірі: байлық, барлық, табыс мәселелеріне қарағанда ар, намыс, ұят, тәубе, сабыр, қанағат, әділдік сияқты құнды мәселелерді жоғары бағалады. 
Кеңістік пен уақыт – болмыстың іргетасын құрайтын онтологиялық категориялар. Бұл бөлімде біз олардың табиғатын ғылыми тұрғыдан жан-жақты талдап, тарихи-теориялық көзқарастардың даму логикасын анықтауға тырыстық. Ежелгі грек философиясынан бастап қазіргі жаратылыстану ғылымдарына дейін кеңістік пен уақыт мәселесі әрқашан ойлаудың терең философиялық қабаты ретінде көрініс тапқан. Бұл категориялар болмысты ұйымдастырудың әмбебап формалары ретінде қарастырылады: кеңістік – қатар өмір сүрудің, ал уақыт – қозғалыс пен өзгерістің өлшемі.
Зерттеу барысында кеңістік пен уақыт ұғымдарының релятивтік және абсолюттік тұжырымдамалары, олардың объективтілік пен субъективтілік сипаты, үздіксіздік пен дискреттілік мәселелері, сондай-ақ оларды ғылымда қолданудың әдіснамалық негіздері қарастырылды. Аристотель, Платон, Лейбниц, Ньютон, Кант, Гегель, Декарт, Бергсон, Мах, Ухтомский, Флоренский сынды ойшылдардың еңбектері арқылы бұл ұғымдардың әртүрлі интерпретацияларын зерделедік. Әр кезеңдегі көзқарастарда кеңістік пен уақыт болмыстың мәнін бейнелейтін категориялар ретінде дамып отырды.
XX ғасырда салыстырмалылық теориясы, кванттық механика және космология саласындағы жетістіктер бұл категориялардың бұрынғы анықтамаларын қайта қарауға мәжбүр етті. Ғылым мен философияның өзара байланысы артты, нәтижесінде кеңістік пен уақыт тек физикалық емес, онтологиялық, эпистемиологиялық, аксиологиялық сипатқа ие күрделі құрылым ретінде ұғыныла бастады. Сонымен бірге діни және метафизикалық дәстүрлер кеңістік пен уақытты мәңгілік пен өткіншіліктің, шектеулілік пен шексіздіктің, жаратылыс пен Құдайдың қатынасы ретінде пайымдады. Оған қоса ислам дінінің пайда болуына дейінгі және пайда болғаннан кейінгі негізгі көзқарастар кеңістік пен уақыт контекстінде қарастырылды. Қазақ халқының дүниетанымдық, фәлсафалық, философиялық негіздерінде ерекшелік танытатынын айқын көрсеттік.
	- Қазақ дүниетанымындағы негізгі құнды көзқарастарды айтсақ, қазақ халқы, өзге де Шығыс халықтары сияқты, табиғатқа үстемдік етуге немесе оны өз қалауынша қайта өзгертуге ұмтылмаған. Керісінше, табиғатқа құрметпен қарау, оны қастерлеу мен оған мойынсыну дәстүрлі дүниетанымның басты қағидаларының бірі болды;
- Қазақ дүниетанымында онтологиялық немесе гносеологиялық мәселелерден гөрі адам мәселесіне басымдық берілді; 
- Адам баласы көбінесе экзистенциалдық тұрғыдан қарастырылып, көшпелі өмір салты жағдайында туған жердің уақыт пен кеңістік аясында жалпы әлемдік болмыспен терең байланыста екеніне сенім көркемдік танымның маңызды негізі ретінде бағаланды;
- Көшпелі қоғамды әлеуметтік жіктелудің айқын болмауы теңдікке негізделген әділдік ұстанымының жетекші құндылыққа айналуына ықпал етті;
-  Қоғамдағы адами құндылыққа негізделген материалдық байлыққа ұмтылуға қарағанда ар-намысты жоғары қою қазақ халқының рухани болмысына терең орныққан тұрақты құндылық ретінде көрініс тапты;
	- Ұжымдық мүддені жеке бас мүддесіне қарағанда жоғары ұстау да көшпелілік салтына қатысты болды;
- Көшпелілердің негізгі құндылықтарының бірі – ата-ананы, үлкендерді сыйлау.



















2 ҚАЗАҚ ФӘЛСАФАСЫНДАҒЫ УАҚЫТ ПЕН КЕҢІСТІКТІҢ РУХАНИ-ЭКЗИСТЕНЦИАЛДЫҚ ИНТЕРПРЕТАЦИЯСЫ

2.1 Қазақ ойшылдарының уақыт пен кеңістік контексіндегі тұжырымдары

Қазақ халқының фәлсафалық ойлау жүйесі оның туғаннан, табиғи болмысынан даналыққа негізделген. Осы тұрғыдан алғанда, тұтас болмысы фәлсафалық пайымға бейім халық екендігі басшылыққа алынып отыр. Ұлттың табиғи-биологиялық, мәдени-экономикалық, әлеуметтік-рухани болмысының ғылыми-фәлсафалық ой-толғаммен сабақтас қырлары қарастырылып, жан-жақты сарапталады.
Бұл тұжырым түркі-қазақ ұлысының тумысынан фәлсафалық дүниетанымға ие екендігін дәлелдеудің негізі бола алады. Басқаша айтқанда, қазақ болмысы фәлсафалық ойлауға тек бейім ғана емес, керісінше фәлсафалық пайымнан тыс бола алмайтын жағдайға жетелейтін баламасы болмайтын ерекшеліктерге ие екені сөзсіз. Осы үдерістің табиғи, шынайы әрі ішкі психологиялық алғышарттары айқындалып, жіктеледі. Қазақ ойшылдары Шығыс және Батыс мәдениеттерінің қиылысында бола отырып, кеңістік пен уақыт ұғымдарын түсінуге ерекше үлес қосты. Олардың фәлсафалық терең ойларын зерттеу, сонымен қатар өз еңбектеріндегі кеңістік пен уақыт ұғымдарының көрінісі қазақ мәдениетінің тарихи мұрасын да, қазіргі жағдайын да тереңірек түсінуге көмектеседі. Уақыт дегеніміз – мәдениеттердің пайда болуы, қалыптасуы, гүлденуі, өсуі, сондай-ақ дағдарысқа ұшырауы. 
Қазақ мәдениеті Орта Азияның кең даласында дамыды, онда шексіз ашық кеңістіктер мен көшпелі өмір салты әлемді ерекше қабылдауды қалыптастырды. Қазақ ойшылдары мен ақындары Абай Құнанбайұлы, Шәкәрім Құдайбердіұлы, Мұхтар Әуезов, Олжас Сүлейменов, Мағжан Жұмабаев, т.б осы табиғи ерекшеліктерді кеңістік пен уақыттың терең фәлсафалық тақырыптарын зерттеу үшін өз еңбектерінде метафора ретінде пайдаланды. Уақыт қазақ фәлсафасында көбінесе көшпелілердің табиғи циклдері мен маусымдық қозғалыстарымен байланысты оқиғалардың циклдік тізбегі ретінде ұсынылады. Уақыттың мәңгілік цикл ретіндегі бұл тұжырымдамасы қайта өрлеу, өлім және қайта тірілу тақырыптары туралы айтылатын көптеген халық ертегілері мен поэзиясында көрінеді. Уақыт өткеннен болашаққа сызықтық қозғалыс ретінде емес, өткен мен болашақ қиылысатын және өзара әрекеттесетін тұрақты қайталау ретінде түсініледі.
Абай Құнанбайұлының шығармашылығы – әлемдік көркем мәдениеттің жарқын бейнелерінің бірі. Оның көп қырлы таланты үздіксіз зерттеу нысаны болып табылады. Философтар, әдебиеттанушылар, мәдениеттанушылар, сыншылар ақын мен ойшылдың дарындылығының бастауын, оның дүниетанымының ерекшеліктерін түсінуге тырысып, Абай мұрасын зерттейді. Ғалымдардың көзқарасы бойынша Абай шығармашылығының жанрлық, стилистикалық және тілдік ерекшеліктері, идеялық-тақырыптық мазмұны, сондай-ақ оның поэзиялық және прозалық туындыларын аудару мәселелерін зерделеу керек. Ақын адам баласының мәнін «дүние» және «жалған» ұғымдарын қарама-қарсы  қою арқылы терең пайымдауға ұмтылады. Абай танымында дүние – мәңгілік сипатқа ие болса, жалған – уақытша әрі өткінші құбылыс. Осы тұрғыдан алғанда, адам мәңгіліктің жемісі ретінде сипатталса, пенде күнделікті тіршіліктің, жалғандықтың көрінісі болып табылады. Сондықтан адам болмысының негізінде адамгершілік, ізгілік, қайырымдылық пен ақиқат сияқты рухани қағидалар жатуы тиіс, ал пенде деңгейінде қалған тұлға тұрмыстық қажеттіліктер аясынан аса алмайды. Абайдың 38-ші қара сөзінде пенденің «толық адам» болуына Алла ерік берген. Бірақ, адам әр уақытта да Алланың берген еркін дұрыс пайдалана алмаған, көп жағдайда пендешілік жасап, шайтанның торына түсіп отырған.
Абай шығармаларындағы кеңістік көбінесе табиғатпен байланысты, олар шабыт пен даналық көзі болып табылады. Дала, таулар мен өзендердің кеңістігі адамның ішкі әлемі үшін қолданылады. Оның өлеңдеріндегі кеңістік көбінесе жалғыздықтың, шындықты іздеудің белгісі. Бұл адам табиғатпен жалғыз өзі және қоршаған әлеммен үйлесімділік таба алатын орындар. 
Абайдың «Ескендір» поэмасындағы баяндау үшінші жақта жүргізіледі. Автор негізгі оқиғаларды баяндайды, бүкіл әлемді жаулап алған патша туралы айтады. Поэмада бейнеленген әрекет болашақ шақ тұрғысынан сипатталады. Осылайша автор оның хронотопы поэмадағы оқиғалардың хронотопымен сәйкес келмейтінін баса айтады. Бұл ұстаным баяндаушыға не болып жатқанын объективті бағалауға, Ескендір әрекеттерінің себептерін түсіндіруге, өз көзқарасын білдіруге және патша диалогқа түсетін адамдардың пікірін көрсетуге мүмкіндік береді. Жұмыстың хронотопы белгісіздікпен сипатталады. Поэмада нақты уақыт шеңбері мен кеңістіктік шекаралар көрсетілмеген.
Поэманың кеңістіктік-уақыттық ерекшеліктері басты кейіпкердің бейнесіне байланысты. Патша жаулап алушы бола отырып, айналасындағылардан жоғары болып, адамдардың, мемлекеттердің тағдырын шешеді. Ескендір өз жерін кеңейте отырып, әртүрлі елдерді бағындырады. Тиісінше, оның хронотопы жаулап алған халықтар мен мемлекеттердің хронотоптарымен тығыз байланысты. Поэмада кеңістіктік-уақыттық мәселелердің екі жүйесі айқын көрінеді. Олардың бірі Ескендірдің жорықтарын көрсетеді. Екіншісі патшаның шөлде болуымен және данышпанмен кездесуімен байланысты. 
Екі жүйе де бір-біріне қарсы тұрады. Бірінші жағдайда патшаның жаулап алуы, оның қатыгездігі, ашкөздігі, байлыққа деген ұмтылысы сипатталады. Ол материалдық әлемді бейнелейді. Екінші жағдайда Ескендірдің психикалық жағдайы сипатталады. Автор батырдың шөл далада болған кезіндегі азаптарын сипаттайды. Алайда Македония патшасының тағдырында шешуші рөлді данышпанмен кездесу атқарады. Шөлден аман-есен шыққаннан кейін Ескендір тағы да жорыққа аттанады. Тек данышпан патшаны түсініп, оның билікке деген шөлін басады.
Оқиғалардың мұндай дамуы терең мағынаға ие. Шөлдегі жағдай Ескендірге оның жорықтарының мағынасыздығын, барлық материалдық заттардың салыстырмалылығы мен өтпелілігін айқын көрсетеді. Бұл патшаға өзінің болмысын қайта қарау қажеттілігі туралы ескерту түрі. Поэмада өткен мен қазіргі арасындағы қарама-қайшылықты көрсетеді. Бұл, ең алдымен, «бар» және «болды» етістіктерінің деңгейінде көрінеді. Осылайша автор адамдардың болмысының салыстырмалылығын, «бақыт», «даңқ» арқылы адам өмірінің өтпелі сипатын атап көрсетеді [162, б. 93].
Сонымен бірінші оқиға өткен шақта сипатталған. Автор сыртқы бақылаушы ретінде әрекет етеді. Ол Ескендірдің істерін тізімдейді. Екінші бөлімнің негізі – патша мен данышпанның диалогы. Нәтижесінде автордың хронотопы кейіпкерлердің хронотопына қойылады. Үшінші бөлімде автор оқырманға тікелей жүгінеді, осылайша кеңістіктік-уақыттық қашықтықты қысқартады. Жинақтау және жалпылау арқылы ол қабылдаушы субъектіні онымен өзіндік диалогқа түсуге және сипатталған құбылыстар мен оқиғаларды түсінуге мәжбүр етеді.
Автордың түсінігіндегі өлім адамды басқа өлшемге апарады, онда даңқ, байлық, жағымпаздық маңызды емес, өйткені уақыт пен кеңістік шексіз. Өмір поэмада өткінші және өтпелі болып көрінеді. Өйткені адамның болуы нақты уақыт шеңберінде және нақты кеңістіктік шекараларда жүреді. 
	Абайдың даналық ойларынан кейін, Шәкәрім данышпанның терең ойлары, кеңістік пен уақытқа қатысты айтылған негізгі көзқарастары, сол кездегі этикалық негізде көзделген көзқарастары ерекше.
[bookmark: _Hlk219985289]Шәкәрім Құдайбердіұлының фәлсафалық толғаныстарының басты ерекшелігі – фәлсафалық білімнің әртүрлі салаларының өзара тығыз астасып, бөлінбес бірлікте қарастырылуы. Адамның танымдық қабілеттері туралы пайымдаулар (гносеология) дүниенің пайда болуы мен болмысы жөніндегі көзқарастармен (онтология) және адамның өмірдегі мұраты мен мақсатын айқындайтын этикалық ұстанымдармен өзара сабақтасып жатыр [163, б. 150].
[bookmark: _Hlk231298831] Ойшылдың  негізгі терең ойлары оның шығармаларында көрініс табады. «Үш анық» шығармасында өзінің дүниетанымындағы ең негізгі адам мәселесіне байланысты ақиқатты іздейді. Ол дүниені тану барысында адамзаттың қалыптастырған екі жолы бар екенін көрсеткен болатын: бірі – ғылыми негіздегі дүниетаным, екіншісі – діни-метафизикалық жол. Тарихтағы сана дегеніміз – адам шығармашылығының уақытты жеңуі арқылы мәңгілікке өтуі, бұл ажалсыздық. Осы тұрғыда Қорқыт ата фәлсафасында ерекше маңызды орынға қойылып, шешімін табады. Шәкәрім данышпан шығармашылықпен өлімді жеңу мақсатында айналыспады. Керісінше, кәрілік, өлім арқылы ол адам ғұмырының қамшының сабындай өте қысқа екенін түсінді және түсіндірді:
Кіндікті кесіп тастамағы,
Жас өмір сүйтіп қиылған.
Ақ бұйымға орай бастамағы,
Кебінің сондай бұйымнан...
Қуыстап салса құндағына, 
Кіретін көрге ұқсамақ,
Тағдыр жоқ өлмей тұрмағына,
Өмірді өлім тұсамақ... [164, б. 188].
Данышпан әр нәрсенің себебі барына үңілген ойын, себептердің соңы әуелі бастапқы түпкі негізді айтады. Оны мына өлеңінен айқын көруге болады. Мұнда уақыт пен кеңістік категорияларының айқын көрінісі қозғалыс ұғымы да айқын көрінеді:
«Жаралыс басы қозғалыс,
Қозғауға керек қолғабыс.
Жан де мейлі бір мән де,
Сол қуатпен бол таныс.
Әлемді сол мән жаратқан» [164, б. 189]. 
Жалпы дүние жаратылысында жаратушы күштің барын толық қабылдар болсақ, ол барлық тіршілік көзінің ең алғашқы себебі – оның басты көрінісі болып табылады. Ол өзі жаратқан әлемге қозғалыс беріп, өмірді жүзеге асыратын бастау. Қалған барша болмыс соның нәтижесі әрі туындысы ретінде көрінеді.
Шәкәрім дүниенің мақсатпен жаратылғанын және оған бағыт-бағдар беріп тұрған түп негіздің бар екенін ашық айтады. Ойшылдың «Мақсатсыз біткен тән бар ма?», - деген тұжырымы осы ойды білдіреді. Ойшыл бұл арқылы болмыстың кездейсоқ емес, белгілі бір мән мен мақсатқа негізделгенін дәлелдеуге ұмтылады.
Бұл идеяның негізі «Үш анық» атты құнды еңбегінде терең түсіндіріледі: ...Барлық болмыс атаулының түпкі негізі жаратушының білімін, құдірет шеберлігін өлшеу мүмкін емес. Ғылыми тұрғыдан қарастырсақ, ешқандай құбылыс өздігінен пайда болмайтыны анық. Әр нәрсенің өз себебеі бар. Егер сол себептің пайда болу жолында бағы бір себеп керек болса, ол анық себепсіз бар болуды жаратқан күш Жаратушы болады. Кейбір көзқарастарда бұл себепсіз бастаманы атом, нұр секілді мәндермен ұсынылса да, олардың өздігінен пайда болмасы анық. Барлық жерге қозғалыс қажет. Қозғалыстың болуына да себеп керек. Қозғалыстың өзі де белгілі бір заңдылыққа бағынары анық, сондықтан ол да себепсіз, кездейсоқ емес. Ол әрине белгілі заңдылықтарға сүйенеді. Ол заңды салушы қажет... Сондықтан олардың түп себебі себепсіз бар болатын, ол түп жаратушы. 
Әрі қарай: «Ол түп себептің білім құдірет айналасында өлшеу жоқтығы мынадан анықталады. Бар болғанның қандай нәрсесіне қарасаң да мақсұтсыз, керексіз жаралған емес. Бәрін айтпай-ақ өз көзіңізде ойлаңыз: құлақ, мұрын, ауыз сияқты мүшеңіз мақсұтпен жаралғанын көресіз. Ғылым жолымен өсімдік ағаштардың тамыры, өзегі, қабығы, жапырағы, гүлі сияқтылардың бір де бірі бұл мақсұтсыз деп айта алмайсыз. Бұлар нені көрсетеді? Түп себептің бүйтіп салған жолына қарағанда, оның білім, құдірет шеберлігінде өлшеу жоқтығын анықтайды. Егер осының бәрін істеп шығарып тұрған түк сезбейтін соқыр табиғат болса, онан мұндай мақсұт, білім, ерік, гармония (үйлесім) табу, жоғарыға шыға алмайды» [165, б. 35]. 
[bookmark: _Hlk220422985]Шәкәрім ұжданды екі өмірге де ортақ азық деп қарастырады. Жан жойылмайды, ал оның мәңгілік тағдыры ар мен ынсапқа, адал ниет пен таза жүрекке байланысты. Ұждан – тек сыртқы әдептілік өлшемі емес, ол жан мен ой тазалығын сақтайтын ішкі рухани күш. Ар ілімі адамды ниет, көңіл және жүрек тазалығы арқылы Хақты тануға жетелейді. Оның «Үш анық» еңбегіндегі негізгі тұжырымдар жаратушыны жоққа шағармағандығы, жанның өлгеннен кейін де белгілі бір тіршілікке ие болатыны және екі өмір үшін де қажетті басты құндылық – ұждан екендігіне келеді. «Адам өзін тану жолына бет бұрмай, ішкі рухани әлемін терең ұғынбай және мәңгілік құндылықтарды меңгермейінше, өмірлік үйлесім мен тыныштыққа қол жеткізе алмайды. Шынайы өмір мәні эгоцентрлік «Меннен» рухани кемел «менге» өту арқылы ашылады. Мұндай рухани өзгеріс тек жеке адамның рухани дамуы оның өмірлік бағдарын айқындайтын негізгі мазмұнға айналған жағдайда ғана жүзеге асады. Бұл қағида қоғамдағы мәртебесіне қарамастан, ханға да, қараға да бірдей ортақ, өзгермейтін заңдылық болып табылады. Себебі мәселе адамның иеленген билігінде немесе лауазымында емес, оның ар-ұяты, адамгершілік қасиеттері мен рухани кемелдігінде жатыр» [38], - дейді.
Абай мен Шәкәрім дүниетанымында адам – Жаратушы жаратқан болмыстың ең жоғарғы сатысы, рух пен тән, уақыт пен мәңгілік түйіскен ерекше жаратылыс. Алайда адам жерлік кеңістікте ғұмыр кешіп, уақыттың өткіншілігіне бой алдырған сайын, нәпсі мен қызыққа тәуелді болып, өзінің бастапқы кемел болмысынан алыстай береді. Бұл алыстау – болмыстың ішкі ыдырауы, рухани тұтастықтың бұзылуы.
Осындай күйде Абайдың «адам бол» қағидасы адамды кеңістік пен уақыт шектеуінен жоғары көтеріп, өзінің түпкі, құдайлық мәніне қайта оралуға үндейтін терең философиялық шақыру ретінде көрінеді. Ал Шәкәрім үшін болмысты қайта қалпына келтірудің өзегі – адам жанына әуелден дарыған «ұждан». Ұждан – уақыт тозаңына көмілмейтін, кеңістікке тәуелді емес, адам болмысының мәңгілік өлшемі. Оны ояту арқылы ғана адам өз болмысының тұтастығын сақтап, өткінші дүниеде мәңгілік мағына таба алады [22].
Мәшһүр Жүсіп Көпейұлы – қазақтың көрнекті ақыны және ағартушысы. Оның уақыт пен кеңістікке деген көзқарасы, сол дәуірдің басқа ойшылдары сияқты, қазақ әдебиеті мен фәлсафасына тән мәдени және рухани ізденістермен тығыз байланысты. М.Ж. Көпейұлы көбінесе уақытты жеке тұлғаның рухани өсуі мен дамуына мүмкіндік ретінде қарастырды. Оның өлеңдерінде уақыт тек хронологиялық өлшем емес, сонымен қатар әр адам даналық пен үйлесімділікке ұмтылатын жол деп саналды. Өз өлеңдерінің бірінде М.Ж. Көпейұлы уақыт туралы адамның мәні туралы шынайы түсінікке жету үшін абыроймен және адалдықпен өтуі керек жол ретінде жазады [166, б. 50].
Мәшһүр Жүсіп Көпейұлы өз заманында «Алланы бір, пайғамбарды хақ», - деп таныған.
Исламның бес парызы, біреуі – иман, 
Таппайды бұл бесеуін, дүние жиған.
Ықтият, шын ниетпен жұмыс қылып, 
Ерлерді айт Құдай үшін, жанын қиған, - деп айтқан толғаулары бар және  шариғат жолын берік ұстанған [167, б. 200]. 
Ойшыл жастарға: «Жігіт күніңде жаннан кеш те іс қыл, өлсең өлерсің, өлмесең адам болып шығарсың», - деп тәрбиелік мәні бар сөз айтып рухтандырған. Ол 28 жасына дейін, көшіп-қону, жиын, ас, той, құда түсу, қыз ұзату секілді халықтың күнделікті тіршілігін, тұрмысын сипаттап, өз еңбектерін осы мәселелермен көркемдеді. Алайда осы мәселелерде уақыт пен кеңістік бағыттары кеңінен көрсетілді.
Өнерпаз қара жерге салар қайық,
Жаһаннан алар тағылым, қанат жайып.
Әр жердің тамашасын көзіне көріп,
Жастықта сайран етер болып ғайып
Тұрғанда бойда қуат, жүрген жақсы,
Аяғың бір күн қылдан кетер тайып!
Басыңды тауға да соқ, тасқа да соқ, 
Отырып қалмай үйде қыңырайып [167, б. 230]. 
Уақыт пен кеңістік ұғымдарының айқын көрінісін осы жолдардан анық көруге болады. Ол көп жерінде гуманистік көзқарастарымен көрінеді. Ақын өмірдің шексіз емес, аяқталар уақыты барын айтып, адамның өтпелі уақыт аралығының әрбір сәті бағалы екенін және соны үлкен құндылық ретінде ұстануға шақырады. Адам бойындағы сезімдік құлшыныстың барын қамтып отыра, адамның сыртқа шығара бермейтін ділдік ерекше ұстанымдарды догмаға сүйенген қасиеттен айыруға бағыт береді. Ойшыл дүниенің жаратылыс бастауына  көңіл бөледі. Яғни: «Құдай өзі де мінсіз, жаратқан нәрсесі де мінсіз. Жаратқан мақұлықтарын ерлі-байлы қылып, мұнан байлығының бәрін сол мақұлықтарын жасап шығаратұғын қылды. Жаратуын өзі жаратса да, билігін, ерік-ықтиярын мақұлықтарына берді» [168, б. 24]. 
Ғұламаның пікірінше, «Құдай ешкімге тең келмейтін болғандықтан, жаратылғандардың көбеюіне еркіндік берілген. Жаратқанның мейірімінің шегі жоқ, ол жомарт. Құдайдың ісі мәңгі – дүние де мәңгі... Бұл әлем ұшы жоқ ұзын, түбі жоқ терең, ұшы-қиыры жоқ таусылмайтын, құрымайтын дария дедік. Әуел басы – Адам ата, ақыры – осы отырған өзіміз. Толқында тұрақ бар ма, қалай айдаса, солай кете береді. Бұл дүниенің ағымы – дарияның толқыны» [169, б. 58]. 
 Ойшылдың пікірінше, Алланың жаратқан дүниесінде үздіксіз даму бар, әлем бір қалыпта тұрмақ емес, уақыт өтіп кетеді және жылдам. Уақыттың үнемі өзгерісте жаңарып отыратынын айтады.
Табиғаттағы даратылған жаны бар, жаны жоқ заттар да үнемі өзгерісте, қозғалыс және жаңару үстіндегі өзгеріс қажеттілік. Бұл өзгеріс толқын тәрізді деп, диалектикаға сүйенген түсініктің басымдығы бар. Бұл көзқарас ойшылдың өлеңдері мен қара сөздерінде анық көрінеді. «Қазақ фәлсафасында» «өмір» ұғымын дүние деген ағып жатқан су екен деп келтіреді.  «Қазақ фәлсафасында» «терме» жанры осы «өмір», дүние дегенді  ағып Бұл – қазақ фәлсафасындағы көне заманнан бар түсінік. 
Бұл жерде де уақыт ұғымы айқын көрінгендігі теңеулерден байқалады. М.Ж. Көпейұлының шығармаларында кеңістік көбінесе кең фәлсафалық және рухани идеяларды бейнелейді. Ол уақыт жау да, дос та болуы мүмкін екенін баса айтады. Егер біз оның назардан тыс қалуына жол берсек, ол бізді маңызды өмірлік мақсаттардан алшақтатуы мүмкін, бірақ сонымен бірге оны ақылмен қолданған кезде терең рухани және жеке өзгерістерге жетудің күшті құралы бола алады. Мәшһүр Жүсіп болашаққа мол мұра қалдыруды көздеген өз ғұмырын өнегелі, адамгершілікті дүниеге арнады. Кеңістік пен уақыт категориялары Олжас Сүлейменовтің поэтикалық тіл жүйесінде үлкен орын алады. Ол көшпелілер өмірінің нақты тарихи факторларына байланысты тұжырымдаманың нақты ұлттық көлеміне сүйенеді. Кеңістік пен уақыт категориялары кеңістіктегі және уақыттағы қозғалыс ретінде «жол» терминімен байланысты. Жол сезімі «бұл жазушы кездейсоқ және уақытша мән емес» деген алғашқы және негізгі белгі деп санады. О. Сүлейменовтің поэтикалық тіліндегі жолдың көркемдік идеясы жол, көшпелілік, көше, кезбе, жүру, бару, ұшу, қаңғыбастық, айналу, жүзу, жорғалау, ағу, доңғалақтау, атқа міну және т.б. сөздерінде көрсетілген. 
О. Сүлейменов поэзиясындағы «жол» сөзінің мағынасы екіұшты. «Жер, Адамға тағзым ет» поэмасында «қозғалыс жүргізілетін кеңістіктегі орын, сызық»  узуалдық мағынасы «моральдық ұстаным» (жүрегінде не болған жол) және «өмір жолы, адамзаттың дамуы». Ақын адамның ғарышқа шығуын адамзаттың ұзақ, қиын дамуының табиғи нәтижесі, ғасырлар бойғы жиынтық іс-әрекеттің нәтижесі ретінде түсінуге тырысады. Басқа коннотациялар 1963 жылы жазылған «Қаңтардан сәуірге дейін» поэмасындағы жолдың бейнесін сүйемелдейді және тек 1989 жылы сол аттас жинақ құрамында басылып шықты [170, б. 50]. 
«Жол» сөзінің мағыналарының бірі «қозғалыс бағыты, тағдыр және өлім бейнесімен байланысты өсулермен күрделене түседі». Алайда осы тілдік бірліктің екінші семантикалық жоспары еркін тіркесім ретінде өзектендіріледі: соңғы жол – «таңдаудың болмауы, тығырыққа тірелу». Осылайша О. Сүлейменовтің поэзиясы аясында «жол» лексемасының узуалдық мағыналары жүзеге асырылады – жол, қозғалуға арналған жер белдеуі; қозғалыс бағыты, өмір жолы, рухани даму, моральдық ұстаным,  өлімге апаратын жол, адамзат тағдыры және т.б.
Ақынның «Бетпақдала» өлеңіндегі жол бейнесінің семантикалық көлемі жүру үшін қызмет ететін жер белдеуі, бағыт,  даму жолы, сондай-ақ «шөлде өмір сүруге мәжбүр болған бүкіл халықтың тағдыры; болмыстың үмітсіздігі, дамудың болмауы»  деген мағынаны білдіреді.
Ал «Құман әні» өлеңінде «жол» тікелей мағынада жүзеге асырылады: «жүру мен жүруге қызмет ететін жер белдеуі, бағыт, жол». Жол бейнесін нақтылау жолдың ауызша бейнесінің этикалық-философиялық мазмұны аясында айқын сезіледі: «мұндай іздерді қалдыру жауға да пайдалы болуы мүмкін». Алайда егер құмандар ежелгі дала тайпасы екенін ескерсек, тағдыр оның мүшелерін кең кеңістікке таратты, кейінірек олар әртүрлі этникалық қауымдастықтарға, соның ішінде венгр халқының құрамына кірді, онда жол бейнесінің семантикалық көлемі біз білетін мағынаға дейін кеңейеді, бұл «халықтың тағдыры, тарихи тағдыр».
«Баллада» поэмасындағы жол бейнесі мыңжылдық өмір тарихында және құлдырауды бастан өткерген халықтың тарихи тағдырын (дала жолдары – шежірелік жолдар) бейнелейді. Бір жағынан, біздің алдымызда қазіргі заманның белгілері бар, екінші жағынан – ежелгі Шар-Таг елді мекенінің қирандылары, керамика сынықтары, қираған кірпіш қабырғалар – өткеннің іздері. 
Сонымен «жол» сөздерінде көрсетілген жол бейнесінің жеке поэтикалық мағынасы қозғалыс бағыты, өмір, рухани даму, гүлдену, моральдық ұстаным, тағдыр, оның ішінде халықтар мен жалпы адамзаттың тағдыры, сондай-ақ кейбір жағдайда үмітсіздік, өлім негізінде қалыптасады.
Жолдың көркемдік идеясы оның кеңістіктік көрінісінде О. Сүлейменовтің поэтикалық санасында және көшпелілік тұжырымдамасымен байланысты және бұл ерекшелік оның поэзиясының бүкіл көркемдік-эстетикалық жүйесінде із қалдырды. Көшпелілік көптеген тайпалардың өмір сүруінің негізгі тәсілі ретінде ежелден қазақ халқы қалыптасқанға дейін өзінің кейбір нысандарында бүгінгі күнге дейін сақталған. Бірақ тіршілік ету ортасының арқасында тіршілік етудің бұл формасы халықтың дүниетанымы жүйесінде қалып, әлемнің біртұтас тұжырымдамалық бейнесінің құрылымына енгені өте маңызды.
Көшпелілік бейнесіне байланысты жеке-поэтикалық коннотацияларды «Айналайын» өлеңі көп жағдайда нақтылайды. Бұл өлеңде ирониялық және байсалды, көшпелі жол тұжырымдамасын бейнелі түрде түсіну семантикалық жан-жақтылықтың негізіне айналады. Көшпелілік жол бойындағы кеңістіктегі қозғалыс ретінде, айналмалы түрде, жол бейнесінің көркемдік және эстетикалық мазмұнында кездейсоқ мағыналардың пайда болуын анықтайды.
Демек, О. Сүлейменовтің поэтикалық тіліндегі көшпелі жол тұжырымдамасымен байланысты жол бейнесінің семантикалық көлемі жалпыға белгілі мазмұннан асып түседі. Саяхаттау, планетаны әлеуметтік, экологиялық «аурулардан» «емдеуге» қатысу, бұл жолдың көркемдік-эстетикалық мәні – көшпелілік, жол-айналу, оған Сүлейменов поэзиясының лирикалық субъектісімен бірге жүретін эмоционалды жағдай кіреді. Көшпелілік бейнесінің жеке поэтикалық мағынасын ескере отырып, «көшпелінің»   бейнесінде, бір жағынан, әлемді, адамдарды, екінші жағынан, тайпа, туыстық идеяны түсінуге бағытталған тұрақты рухани қозғалыс идеясы бейнеленген деп айтуға болады. Бірақ бұл қозғалыс сызықтық емес, циклдік, басқа деңгейде басына оралу. Сондықтан О. Сүлейменов поэзиясындағы шеңбер бойымен қозғалыс ретіндегі жол тұжырымдамасының көркемдік-эстетикалық мазмұны басқа поэтикалық жүйелердегі шеңбер жолының бейнесінен айтарлықтай ерекшеленеді. 
Жамбыл Жабаев – қазақ әдебиетінің классигі. Оның шығармалары тек Қазақстанда ғана емес, шетелде де оқырмандарға кеңінен танымал. Ол өз шығармаларында жалпыадамзаттық және мәңгілік мәселелерді қозғайды. Ж. Жабаев болмыстың мәні, уақыт, дәуір туралы ой қозғайды. Оның поэзиясында туған жерге деген сүйіспеншілік тақырыбы ерекше мәнге ие. Ж. Жабаевтың әрбір шығармасы азаматтық және патриоттық сезімдерге толы. Оның поэзиясында ХІХ ғасырдың аяғы мен ХХ ғасырдың бірінші жартысында Қазақстанда болып жатқан оқиғаларға көп көңіл бөлінеді. Ж. Жабаев өз уақытында елімізде болып жатқан әлеуметтік және экономикалық өзгерістерді түсінді және сипаттады.
Уақыт пен кеңістік – жазушы әлемінің негізгі категориялары. Олар оның жаратылыс пен тұлға туралы авторлық тұжырымдамасына еніп, оның жұмысының ұлттық ерекшелігін ашады. Ж. Жабаевтың «Өтеген батыр» поэмасын талдау негізінде көркем шығармадағы хронотоп категориясының функционалдық маңыздылығы ашылады. Қазақ әдебиеті классигінің дүниетанымының ерекшеліктері анықталды.
«Өтеген батыр» поэмасында сипатталған оқиғалар бірнеше кеңістіктік-уақыттық жағдайларда өрбиді. Олардың үйлесімі біртұтас тұтастықты құрайды және орталық кейіпкердің бейнесін терең ашуға ықпал етеді. Әңгіме барысында автор табиғатты сипаттауға көп көңіл бөледі. Ол поэмада болып жатқан оқиғалардың ажырамас бөлігі ретінде әрекет етеді. Автор әлемді қоршаған кейіпкерлерді егжей-тегжейлі сипаттайды. Жұмыста жыл, күн және түн мезгілдерінің өзгеруі көрсетілген. Автор адамдар әлемі мен оларды қоршаған шындық арасында үнемі параллельдер жасайды. Өтеген батырдың бейнесі табиғат бейнесімен үйлесетін салыстыруларға толы. Осылайша автор табиғат пен адамның хронотоптарының бірлігін көрсетеді. Ж. Жабаевтың ойынша, адамдардың жеке уақыттары мен кеңістігі оларды қоршаған әлемнің уақыт кеңістігімен тығыз байланысты. Табиғат бейнесіне жүгіну ақынның ұлттық ойлау ерекшеліктерімен де анықталады. Қазақ халқының түсінігінде адам –табиғаттың бір бөлігі. Ол – оның анасы. Табиғат өткеннің, бүгіннің және болашақтың бірлігін бейнелейді. Оның бейнесі адамдардың ұрпақтарын байланыстыратын буын ретінде әрекет етеді.
Поэма тарихи оқиғаларды сипаттайды. Автор оқиғаның хронологиялық шеңберін көрсетеді. Халыққа XVIII ғасырдағы Қазақстан аумағына кіру туралы патша жарлығы айтылады. Поэмада батырдың өмірі туралы өткен дәуірге сипаттама берілген. Автор XVIII ғасырда Жетісуда болған оқиғалар туралы баяндайды. Шығармада ХХ ғасырдың бірінші жартысындағы елдің дамуы туралы айтылады. Ж. Жабаев Өтеген батырға арнаған сөзінде Қазақстанда болып жатқан өзгерістер туралы баяндайды. Осылайша ол шығарманың басты кейіпкері және ақынның өзі өмір сүрген тарихи дәуірлердің келбетін қайта жасайды.
Өткенге және бүгінге үндеу бейнеленген оқиғаларға шынайылық береді, шығарманың психологизмі мен драмасын тереңдетуге ықпал етеді. Бір қызығы, Жетісуда болған оқиғаларды сипаттай отырып, автор олар туралы уақытты нақтыламай-ақ жалпылама айтады. Бұл ақынның қазақ даласында тек XVIII ғасырда ғана емес, сонымен бірге Қазақ хандығының бүкіл өмірінде жанжалдар жиі болғанын көрсетуге деген ұмтылысына байланысты.
Өтеген батырдың жорығы туралы баяндай отырып, автор ертегі бейнелері туралы айтады. Батырдың жолында Айдаһар, жезтырнақтар, жылан, ақжылан кездеседі. Олардың пайда болуы кейіпкердің тағдырына әсер етеді. Ертегі кейіпкерлері Өтеген батырдың батылдығын, оның рухани және адами қасиеттерін тексеру құралы ретінде қызмет етеді. Сонымен қатар олардың арқасында нақты және ертегі әлемдерінің үйлесімі орын алады, ал басты кейіпкердің бейнесі жалпыадамзаттық мәнге ие болады. Екі айдаһардың – қарт пен жастың – үңгірге ие болу құқығы үшін шайқасының сипаттамасы қызықты. Олардың шайқасының нәтижесі Өтеген батырдың араласуының арқасында шешіледі. Ол қарт айдаһарды құтқарады.  Ертегі кейіпкерлерінің шайқасының мұндай аяқталуы ақынның дәстүрлерді сақтау қажеттілігін еске түсіруге деген ұмтылысымен анықталады, оған сәйкес үлкендерге құрметпен қарау керек, өткенді қазіргі және болашақ үшін сақтау керек. Тиісінше, ертегінің хронотопын қосу, бір жағынан, шығармада бейнеленген әлемнің шекараларын итермелейді, екінші жағынан, батырдың сипаттамасын тереңдетуге, ондағы жаңа қырларды ашуға ықпал етеді.
Осылайша, Ж. Жабаев ұрпақтар сабақтастығын, өткеннің, бүгіннің және болашақтың бірлігін көрсетеді, ол көтерген проблемалардың мәңгілік сипатын атап көрсетеді. Жұмыста аспан мен жер әлемі сипатталған. Автор түннің, жұлдыздардың, айдың суреттерін қайта жасайды. Сонымен қатар өлеңде даланың егжей-тегжейлі сипаттамасы берілген. Жұлдыздармен көмкерілген түнгі аспан шығармада жайлаумен байланысты. Ж. Жабаев аспан мен жер әлемін байланыстыра отырып, ғаламның хронотоптарының тұтастығы мен бірлігі туралы ой қозғайды. Ақынның көзқарасы бойынша жеке уақыт – адамның кеңістігі, уақыттың ажырамас бөлігі – табиғат, жер, аспан кеңістігі.
Сонымен қатар екі әлем көрінісінің арақатынасы бейнеленген құбылыстарға айқындық береді. Кеңістіктік-уақыттық қашықтықты қысқарту елесі жасалады. Аспан әлемі жерге жақындай түседі. Баяндау барысында автор қазақ халқының тұрмысын сипаттайды. Поэма адамдардың өмір салтын сипаттайды, ұлттық дәстүрлер туралы айтады. Автор өзінің баяндауында «жайлау», «көшпелі», «бәйге» сияқты сөздерді қамтиды. Өтеген батырдың саяхаттары туралы айта отырып, автор қытай халқының өмірінің суреттерін жасайды. Олар Еділ өзенінің, Ақтөбе және Пекин қалаларының маңындағы жерлерді сипаттайды. Мұндай баяндау бейнеленген оқиғаларға шынайылық береді, көркемдік шекараларды нақтылауға ықпал етеді.
Автордың мұндай ерекше назары Өтеген батырдың бейнесін барынша толық ашуға ұмтылумен ғана емес, сонымен бірге оның жеке басының бірегейлігін көрсетуге де негізделген. Ақын атап өткендей, батыр, бір жағынан, оны айналасындағылардан ерекшелендіретін ерекше қасиеттерге ие болды, ал екінші жағынан, ол көрегендік сыйлыққа ие болды.
Жеке уақыт деңгейінде шығарманың басты кейіпкерінің кеңістігі өткенді, бүгінді және болашақты байланыстырады. Өйткені батыр, бір жағынан, өз халқының дәстүрлерін бағалайды. Ол өз Отанын адал және жанқиярлықпен жақсы көреді, ата-бабаларының әдет-ғұрыптарына мұқият қарайды. Екінші жағынан, кейіпкер алдағы оқиғаларды болжай алады. Қазақ халқы үшін берекелі жер табуға ұмтылып, бақытты және үйлесімді өмір сүруді армандап, сол арқылы болашаққа ұмтылады. Поэманың орталық кейіпкерінің жеке хронотопы деңгейіндегі үш кеңістіктік-уақыттық жоспардың үйлесуі, ең алдымен, Ж. Жабаевтың өзі сипаттайтын адам – адамдардың ең жақсы қасиеттерін бейнелейтін идеал, тұлға екенін көрсетуге деген ұмтылысымен анықталады [171, б. 52].
Өтеген батырдың бейнесі орталық болып табылады. Оның жеке уақыты мен кеңістігі деңгейінде бірнеше кеңістіктік-уақыттық жоспарлар біріктіріліп, қиылысады, бұлар: нақты, ойдан шығарылған, ертегі-мифологиялық, тарихи. Осылайша поэманың басты кейіпкерінің хронотопының шекаралары жалпыадамзаттық пропорцияларға ауысады.
Олжас Сүлейменов поэзиясында «жол» ұғымы кеңістік пен уақыттың түйіні ретінде көрініп, көшпелі қозғалыстың циклдік сипатын, адамзат пен халық тағдырының динамикасын бейнелейді. Ал Жамбыл Жабаевтың эпикалық дүниетанымында табиғат пен адам хронотоптарының бірлігі, өткен – бүгін – болашақтың сабақтастығы ұлттық тарихи сананы тереңдетеді. Бұл туралы ғалым Д.С. Раев: …Қазақ даласындағы әлеуметтік иерархияның түрлі кезеңдерінде сақталған топтардың бір-бірімен азаматтық ауызбіршілігі мен әлеуметтік бірлігі, жарасымдылығы жағынан қарауға болады. Бұл жердегі ұлттық философия қай жерінде десек, сөз қадірімен өз қадірін анықтаған қазақ халқы өзін барлық табиғат әлемінің негізгі бөлігі ретінде мойындап, барлық макроәлем мен микроәлем арасындағы тұтастықты білген. Әлемдік тұтастықты берік сақтаудың, әлемдік гармонияны табиғатпен тіл табысу арқылы ұлықтаған және оны аса ұқыптылықпен сақтауға тырысқан. Егер ол бұзылса үлкен қасірет деп есептеп, оны сақтаудың негізі адамзаттың ауызбіршілігінде, бірлігінде, татулығында деп білген - деп түйіндейді [36].  
Зерттеп отырған тақырыбымыздың нысаны қазақ фәлсафасы болғандықтан, бұл ойлау жүйесінің қалай пайда болғанын атап кеткен жөн. Қазақ елі тәуелсіздік алғаннан кейін қазақтың дәстүрлі құндылықтар жүйесін жаңғырту мәселесі алдыңғы қатарға шыққанын көптеген зерттеулерден білеміз.
Қазақ елінің даналық ойы мен сөздері жайлы тәуелсіздік алғаннан кейін толық сипатта зерттелу үстінде. Қазіргі уақытта қазақ ғалымдарының зерттеу еңбектері көп. Қазақ философиясы, фәлсафа тарихы, қазақ философиясының тарихы, қазақ халқының өмір сүру, даму, бірігу мәселелері зерттеудің негізі.  Қазақ фәлсафасы еліміздің рухани-мәдени тәуелсіздігінің негізгі көрінісі. Бұл қазақ халқының ішкі рухани біріккен негізі болып табылады. Қазақ ойшылдарының кеңістік пен уақыт туралы түсініктері Шығыс руханияты мен Батыс рационалдылығы тоғысқан аймақта қалыптасып, көшпелі дүниетанымның терең философиялық концепциясын ұсынады. Қазақ фәлсафасында кеңістік – тек  географиялық орта емес, рухани кемелденудің, адам мен табиғат үйлесімінің алаңы; ал уақыт – сызықтық  қозғалыстан гөрі циклдік, қайта оралу мен жаңғыруға негізделген мән. Бұл концепцияда адам болмысы табиғи ырғақтармен, тарихи жадымен және моральдық жауапкершілікпен тығыз байланыста қарастырылады. 
Қожа Ахмет Яссауи кеңістік пен уақытты Құдайға жетудің сопылық жолы ретінде түсіндіріп, мәңгілікке бағытталған рухани хронотопты қалыптастырса, Қорқыт аңыздары уақыттың циклдік табиғатын, мәңгілікке ұмтылыс пен өлімнің фәлсафалық мәнін ашады. Мәшһүр Жүсіп Көпеев уақытты тұлғалық кемелденудің мүмкіндігі ретінде пайымдап, оны саналы қолданудың этикалық маңызын айқындайды. Абай Құнанбайұлы шығармаларында уақыт – сын да, ресурс та; кеңістік – адамның ішкі әлемін тануға жетелейтін табиғи орта. Оның поэмаларындағы хронотоп материалдық пен руханилықтың қарама-қарсылығын ашып, адамгершілік пен даналықты мәңгілік құндылық ретінде орнықтырады.
Қазақ философиясы, фәлсафа тарихы, қазақ философиясының тарихы мен мәдениеті тарихы бойынша А.Х. Қасымжанов, Ә. Нысанбаев, А. Қасабек, Ғарифолла Есім, М.С. Орынбеков, О.А. Сегізбаев, Б.М. Сатершинов, Т.Х. Рысқалиев, Д.Х. Кішібеков, Ж.А. Алтаев, С. Ақатай, С. Нұрмұратов, Д. Раев және басқа да ғалымдар зерттеулер жүргізді. Зерттеу аясында аталған ғалымдардың кеңістік пен уақыт туралы ойлары негізге алынды. Ғалымдардың пікірлері терең ойлануды талап етеді. Ғарифолла Есім «Қазақ философиясы» - «Өмір сүру философиясы», философия пәні рухы жағынан қазіргі экзистенциализмге жақындау, - деді [172, б. 50]. Ғалымның тұжырымы бойынша, халқымыз бойкүйездікке салынбай, белсенді әрекетті қолданған, қазақша ойлау сөз құдіреттілігіне негізделген. 	                   
Қазақ философиясын мойындалық делік, тілі бар, діні бар, ділі бар, мәдениеті мен тарихы бар, билер мен даналары бар халықта философия болмады дегенге сену қиын. Сонда: «қазақ философиясы қандай философия?» деген сұрақ туындайды. Ғұмар Қараштың сөзімен «өмір фәлсафасы» деп қысқа жауап беруге болады. ХХ ғасырда «экзистенциализм», «экзистенциалдық философия» деген ұғымдар кең тарады. Көпшілік мұны тек біздің заманымыздың туындысы деген пікірге апарады. Негізінде экзистенциалдық мәселелер философтарды сонау грек заманынан бері толғандырып келеді [35]. 
Қазіргі тарихи-философиялық ғылымда әртүрлі халықтардың философиялық мұраларын зерттеу барысында жинақталған тәжірибе ұлттық философияның қалыптасу жолдары, даму ерекшеліктері мен негізгі бағыттары жөнінде, сондай-ақ оларды зерттеудің теориялық және әдістемелік мәселелері туралы жалпылама тұжырымдар жасауға мүмкіндік беріп отыр. Осы тұрғыда А. Қасабек қазақ философиясының тарихын халық тарихының аса маңызды құрамдас бөлігі ретінде қарастырады. Оның пікірінше, бұл салада ғылыми таным үдерісі, халықтың идеялық ізденістері, бай тарихи тәжірибесі мен ұлттық ойлау ерекшеліктері айқын көрініс табады. Қазақ филососфиясы халқымыздың тарихи болмысын жан-жақты ұғынудың берік негізін құрайды. Онсыз қазақ ғылымының даму тарихын, саяси идеологиясын, өнерін, адамгершілік құндылықтарын, діни дүниетанымын және басқа да рухани салаларын терең пайымдау мүмкін емес, жоғары азаматтық ұстанымымен, әлеуметтік әділеттілікке қол жеткізу жолдарын белсенді іздеумен және мазмұнды жетістіктерімен ерекшеленеді [30]. 
Қазіргі таңдағы уақыт пен кеңістік ұғымдарының діни, ғылыми, әлеуметтік, тарихи тұрғыдағы қайта оралулар, өткенді ысырмай жаңаша үлгіге жетілдіру ойлары бар. Оның терең негізі өткен уақыттағы ақылдың, парасаттың, әдет-ғұрыптың, тәрбиенің, т.с.с материалы реалды айналымының көрсеткіші болып келеді. Уақыттың өткені – болған нәрсенің мүлдем келмеске кетіп, жойылған нәрсенің бар тіршілік үшін қабылдай білуі. Өзіңе дейінгі болған мәдениетті түсіну үшін уақыттан тыс берілген күйінде емес, тарихи дамудағы өз мәдениетін терең түсініп, ұғу, естен шығармау, жадыда сақтау үшін қажет. Дәл қазіргі уақытта біржақтылық, бірізділік жоқтың қасы. Себебі, уақыт өткен сайын барлық адамзатқа қажет нәрсе өздігінен өзгеріп жатқандығын білеміз. Сондықтан бұл айтып отырған қазіргі заман біртекті, біркелкі емес. Қазіргі заманғы әлем әртүрлі тұрмыс салтын, шаруашылық жүйелерін, әртүрлі дәстүрлерді жиып алған, олардың бір-бірімен нақты түрдегі байланысы тұтастықтың бір-біріне қарама-қарсылық күшін өлшеп, дұрысын таңдап, жасап алу. 
Уақыт мәселесіне қатысты ғалымдар арасында ортақ тұжырым жоқ. Бірқатар ойшылдар уақытты қозғалыстың өзі деп есептесе, енді біреулері уақытты қозғалыспен теңестіруге болмайды деп санайды. Осы екі көзқарастың қайсысы дұрыс? қайсысы жаңсақ?  Осыны айқындау қажеттігі туындайды. Кез келген заттың қозғалысы тек сол нақты затқа ғана тән құбылыс болып табылады және  ол барлық нәрселерге бірдей ортақ емес. 
Ал уақыт туралы айтсақ, ол әрбір нәрсенің белгілі түріне немесе белгілі бір топқа қатысты бола тұра, оның ерекшелігі емес (яғни қозғалыс тек нақтылы нәрсеге қатысты болса, уақыт қозғалыстың барлық түріне ортақ шешім) [173, б. 18].
Осы тұрғыдан алғанда, уақытты қозғалыстың өзі деп түсіндіру дұрыс емес деген қорытынды жасалады. Мұны қозғалыстың жылдамдығы мен баяулығын уақыт арқылы ғана анықтайтынымыз айқын дәлелдейді: біз ұзақ уақыт аралығында жүзеге асатын қозғалысты баяу, ал қысқа уақыт ішінде орын алатын қозғалысты жылдам деп сипаттаймыз.
Оны былай етуге болады. «Қазір» өткенді болашақпен жалғастырады. Алайда осы екеуінің арасындағы «қазірдің» ұзақтығы жоқ, біз ойлап үлгергенше өтіп кетеді. Демек, осы «қазір» уақыт емес.  Дегенмен, біз екі «қазірдің» арасын ойша шолсақ, олардың арасында уақыт бар деп сенеміз. Міне, осы – уақыт, одан өзге ештеңе де емес. Ол «бұрын» және «кейін» дегендердің өзінде, ол – сан, басқа ештеңе емес. Демек, уақыт – қозғалыстардың реттік саны. 
Әлем секілді уақыт та қайталанбайтын үш өлшемнен тұрады: өткен, қазіргі, болашақ. Өткен шақ – қайта оралуы мүмкін емес кезең болса, қазіргі уақыт – дүниенің өткіншілігін сезіндіретін сәт, ал болашақ – келер ұрпақтың алдағы өмірімен, тіршілік кеңістігімен байланысты ұғым. Қазақ халқының дүниетанымында    уақытты қабылдау біркелкі сипатқа ие емес екені байқалады. Қазақ халқының дүниетанымында Бүгінгі күнге дейін ұрпақтар сабақтастығы аясында қазақ қоғамының үш жүзге бөліну идеясы сақталып келеді, әрі олардың мазмұндық тұтастығы мен ішкі мәніндегі жақындығы айқын көрінеді. Осы тұрғыда қазіргі қазақ фәлсафасының дамуына елеулі үлес қосып жүрген ғалымдар С. Нұрмұратов пен Ғ. Құрманғалиева уақыт пен ұлттық сананың өзара байланысына қатысты маңызды ірі құнды тұжырымдар ұсынады: «Мәдениеттің дәстүрлі ерекшеліктерінің тууы әлеуметтік кеңістікте несімен құнды? Бұл үдеріс өткен тарихқа назар аударып, одан сабақ алуға және дамудың келешегі бар жолдарын таңдауға итермелейді. Бірақ мүлдем дәстүрлендіруге де, бұл құндылықтарға бойұсынып, барлық жаңашылдықты жоққа шығаруға болмайды. Архаизм қоғам дамуын тоқтатып, толығымен өткенге арналған. Сондықтан этностың рухани әлемін зерттеуде заманауи жағдайда дамуға өзіндік түрткі болатын үйлестірілген тәсіл қажет, сонымен қатар қазіргі жағдайда прогреске қарай өзіндік түрткі болатын болашаққа қатысты теңдестірілген тактиканы қалыптастырудың маңыздылығы да зор» [32]. 
[bookmark: _Hlk220760848]Белгілі философ Д.К. Кішібековтің пікірінше: «Әрбір адамның ата-анасына, туған үйіне, туған жері және табиғатына деген генетикалық махаббат сезімі болады. Бұл сезім ақыл-парасат арқылы туған жер туралы идеяға ұласады» [174, б. 120].  Ал көрнекті ғалым А.Х. Қасымжанов ойлауындағы негізгі ұстаным: «Өткендердің жолымен жүрме, олардың іздегенін ізде. Әлемдік философияға шынайы өмірде адамды толғандыратын мәселелерге жауап табу құралы ретінде қараса, қазақ философиясына деген бетбұрыс көшпелілерге тән дүниетаным кеңдігі мен ойлау көлемін анықтау қажеттілігі туындаған. Көшпелі үшін философия жеке зерттеу, қарастыру саласы емес, өмір салты болып табылады» [175, б. 4].
Қазақ фәлсафасында кеңістік пен уақыттың болмыстық сипатын талдауда Ғарифолла Есімнің еңбектері маңызды орын алады. Ол уақытты сыртқы өлшем ретінде емес, адам болмысының ішкі мазмұнын айқындайтын рухани категория ретінде қарастырады. Оның пікірінше, уақыт – адамның өмір сүру тәсілі, ал кеңістік – сол болмыстың іске асу алаңы [28]. Ғалым бұл жерде уақытты экзистенциалдық тәжірибемен байланыстырады. Адам уақыттың ішінде емес, уақытты өз іс-әрекеті арқылы жасайды. Бұл тұжырым М. Хайдеггердің уақытты болмыспен байланыстыру идеясымен үндес келеді, алайда қазақ дүниетанымына тән рухани мазмұнмен толықтырылады.
Қазақ халқының рухани қазынасы қазақ фәлсафасының тарихи негізін құрайды және ол өткенді, бүгінді әрі болашақты өзара сабақтастыра қамтиды. А.Х. Қасымжанов қазақ философиясы тарихын жүйелі түрде қалыптастыру бағытын дамыта отырып, оның басты міндеті ретінде даналыққа негізделген ой-толғамдарды жаңа сапалық тұрғыдан жаңа деңгейге көтеру қажеттігін атап көрсетеді. Осы мәселеге қатысты академик Ж.М. Абдилдин де өз еңбектерінде маңызды пікірлер білдірген: «Тұтас әлем, оның негізгі туралы ой толғағанда қандай тәжірибеге сүйенуге болады? Бұл туралы Канттың өзі «философия кез келген тәжірибенің аумағынан шығып кетеді. Оны игерудің бір ғана тәсілі бар, ол – философия тарихы» деп бұрын айтып кеткен болатын... Сырттай қарағанда философиядан жеңіл дүние жоқ сияқты. Шындығында тіптен олай емес. Философия сананың ең күрделі түрі. Ол бүтін болмыстың жұмбағын шешуге ұмтылатын ілім және де ол бұл жұмбақты философия тарихын зерттей отырып қана шеше алады. Сондықтан философия тарихын тек тарих деп емес, жаңаның бастамасы деп ұғыну қажет» [25]. 
Ал ғалым Ақселеу Сейдімбек: «Сөз жоқ, қазақ халқының ғасырлар қойнауынан бастау алатын тек тамыры, мәдени-рухани болмысы жалпы адамзаттық тарих пен жалпы адамзаттық мәдениеттің құрамдас бөлігі болып табылады» [176, б. 6]. Ғалымның пікірінше, қазақ мәдениетіндегі жаңғырудың болуы ұлттық мәдени мұраны сақтап қалу мен қайта қалпқа келтіру маңызды, ал бұл үдерістің құрамдас бөлігі ретінде философиялық мұра да ерекше мәнге ие.
Профессор А.Х Қасымжанов жаһандану жағдайында ұлттық мәдениеттердің өзіндік сипаты әлсіреп, олардың экзотикалық әрі ескірген құбылыс ретінде шеттетілу қаупі бар екеніне назар аударады. Ол қазіргі даму үдерісінде халықтардың тұрмыс-тіршілігіне, салт-дәстүрі мен қоршаған ортасына бейімделген бірыңғай «технократиялық» мәдениетке ұмтылыс байқалатынын айта келе, рухани байлықты әрбір ұлттың өміршеңдігін сақтайтын әрі тарихи болмысын дәлелдейтін негізгі қайнар көз ретінде бағалайды. Ғалымның тұжырымы бойынша, халық тарихында рухани негіз түрлі сынақтарға ұшырауы мүмкін, алайда рух сақталған жерде халық та өз тіршілігін жалғастырады: «Рухани байлық дегеніміз – саналы да, санадан тыс, сезім мен ақыл біріктіретін халық тұрмысының әдептілік тетігі» [177].
Бұл ретте белгілі философ ғалым З.Я. Рахматуллина өзінің «Традиционные ценности башкир: история и современность» атты монографиясында әлеуметтік-мәдени кеңістік пен ұлттық бірегейлік мәселесін қарастырып, отандық рухани-адамгершілік құндылықтар тарихи тағдырдың еркімен біртұтас әлеуметтік-мәдени кеңістікте тоғысқан көптеген халықтардың ізгі әрі бейбіт ниеттерімен табиғи-тарихи негізде қалыптасқан, ұқыптылықпен «өсірілген» мультикультурализмнен бастау алады деп көрсетеді [178, б. 17].
Ғалым А.Х Қасымжанов мынадай тұжырым жасады: «Бүгінгі күн өткен күннің негізінде жасалады, осы сәтте біз адамзат болмысынан бөлектеніп, алыстамауымыз қажет. Өзіндік сана үлен мәнге ие ұғым. Егер сен өзің қаламасаң, өзің және басқалар үшін жауапкершілікті дұрыс түсініп, анықтай білмесең, ата-бабаларымыз үйреткендей ешкім де ешқашан саған көмек бере алмайды. Сен өз тағдырыңды өзің шешуге тиіссің. Бұл ұлттық сана жоғары дәрежеде өскенде ғана шешілетін мәселе» [179, б. 89]. 
Қазақ ойшылдарының кеңістік пен уақыт туралы түсініктері Шығыс руханияты мен Батыс рационалдылығы тоғысқан аймақта қалыптасып, көшпелі дүниетанымның терең фәлсафалық түсінігін ұсынады. Қазақ фәлсафасында кеңістік – тек  географиялық орта емес, рухани кемелденудің, адам мен табиғат үйлесімінің алаңы; ал уақыт – сызықтық  қозғалысқа қарағанда циклдік, қайта оралу мен жаңғыруға негізделген мән. 
Қазақ елінің ежелгі дәуірлерден бастап, қазіргі кезеңге дейін адам мен әлемнің үйлесімді бірлігі, табиғатқа және адамзатқа ізгі әрі жауапкершілікпен қарау қажеттігін негіздейтін ілімдер мен көзқарастар қалыптасып, ұрпақтан ұрпаққа жалғасып келеді. Қорыта айтқанда, қазақ ойшылдары қалыптастырған кеңістік-уақыт тұжырымдамасы – ұлттық мәдениеттің өзегін айқындайтын, адамды табиғатпен, тарихпен, дінмен, ділмен және мәңгілік құндылықтармен тұтастыратын кешенді фәлсафалық тұжырым ұсынады. Бұл концепция қазіргі заманғы мәдени-рухани ізденістер үшін де әдіснамалық бағдар болып қала береді. 
Бұл бөлімде тарихи-философиялық әдіс негізінде қазақ ойшылдарының уақыт пен кеңістік туралы тұжырымдары тарихи даму аясында қарастырылды. Сонымен қатар, лингвомәдени әдіс арқылы аталған ұғымдардың қазақ тіліндегі көрінісі мен мәдени мазмұны талданып, олардың ұлттық дүниетанымдағы орны айқындалды. Мысалы, жол, құт, кең дала сияқты ұғымдарды талдау, түсіндіру барысында қолданылды және герменевтикалық әдіс зерттеу барысында қазақ ойшылдарының кеңістік пен уақыт туралы тұжырымдарын талдау барысында олардың идеялық мазмұнын ашу үшін қолданылды.  

2.2 Заман ұғымындағы кеңістік пен уақыттың бірлігі

Қазақ фәлсафасында да кеңістік тек сыртқы физикалық орта емес, тіршілікке рухани рең беретін, салт-дәстүр мен әлеуметтік қатынастармен мәнге ие болатын кеңістік ретінде көрініс табады. Бұл ұқсастық кеңістік пен уақытты адам мен қоғамның өмір сүру тәсіліне тікелей қатысы бар болмыс формасы ретінде қарастыруға мүмкіндік береді.
	Қазақ дүниетанымындағы «заман» ұғымы кеңістік пен уақыттың ажырамас бірлігін білдіреді. Заман белгілі бір тарихи кезеңмен ғана емес, сол кезеңнің кеңістіктік бейнесімен де айқындалады. 
 «Заман» ұғымы көпқырлы мазмұнға ие болғандықтан оны біржақты анықтап, нақты шекарасын белгілеу оңай емес. Бұл түсінік әртүрлі мағыналық деңгейде қолданылады: ол уақытты, дәуірді, кезеңді, белгілі бір өмір сүру аралығын білірумен қатар, қоғамның мінез-құлқы мен рухани болмысын айқындайтын дүниетанымдық категория ретінде де қарастырылады. Заман сөзінің мағынасы терең мағына беретініне Ғ. Мүсіреповтің «Заман деген бір күнде орнап, сол күні-ақ бар мазмұнын айқындап беретін базар емес, ұлы да ұзақ сұрыпталатын кезең» деген сөзі дәлелдейді [180]. 
Шортанбай ақын «заман» туралы дәстүрлі құндылықтардың орнындағы отарлық нормалардағы өтіріктің, жалған екенін түсінеді. Келтірер болсақ:
Заман қайтып оңалсын?
Адам қайтып қуансын?
Жандарал болды ұлығың,
Майыр қалды сынығың.
Айрылмастай дерт болды,
Нашарға қылған зорлығың, 
Кінәзді көрдің жырыңдай,
Тілмашты көрдің биіңдей.
Дуалды көрдің үйіңдей,
Абақты тұр көріңдей.
Байлар ұрлық қылады,
Көзіне малы көрінбей,
Билер пара жейді екен,
Сақтап қойған сүріндей.
Заманның түрі бұзылды
Текеметтің түріндей [181, б. 159]. 
Бұл жердегі өкініш сол уақыттағы қазақтың дәстүрлі мәдениетінің негіз болып отырған құндылықтарын билеп отырған мемлекет өз мүддесіне пайдалануға әрекет жасаған заманды меңзейді. Осы жерде қазақ халқының әдет-ғұрып жүйесін нақты ұстанып, дәстүрлі нормаларды шеттетіп, босаған кеңістіктік аумағын өз мүдделеріне пайдалану мақсаты көзделгені көрінді. Бұның да қазақ жеріндегі ақын, ойшыл, жыраулардың негізігі еңбектерінде айқын көріністерінен білеміз.  
Абай Құнанбайұлының заман туралы ойы 37-ші қара сөзінде: «Адам баласын заман өсіреді, кімде-кім жаман болса, оның замандасының бәрі виноват» деген тұжырымы заман мен адам арасындағы өзара ықпалды ашып береді [182, б. 86]. 
Абай заманның адам тәрбиесіне және адамгершілік қасиеттердің қалыптасуын тікелей ықпал ететінін мойындай отырып, сонымен қатар заманның сипатын айқындауда адамның өзі де шешуші рөл атқаратынын атап көрсетеді. Бұл ой заманның әлеуметтік әрі мәдени құндылықтарға тәуелді екендігін, сол арқылы қоғам дамуы үдерісінде адам факторының маңызын айқын көрсетеді. Абайдың көзқарасында заман тек белгілі бір уақыт немесе тарихи кезең ретінде ғана емес, адамның өмір сүрген ортасы мен сол ортаның қалыптастырған құндылықтар жүйесі ретінде танылады. 
«Заман» ұғымы мазмұны жағынан кең әрі көпқырлы категория болып табылады. Ол тек әдеби тұрғыда емес, тарихи, саяси, әлеуметтік, мәдени және фәлсафалық қырларынан да қарастыруды қажет етеді. Заманға саяси тұрғыдан үңілгенде, сол дәуірдің құндылықтары мен ойшылдары, қоғам қайраткерлерінің шығармалары арқылы билік жүйесінің сипатын, басқарушы хан мен көшбасшылардың саяси ұстанымдарын аңғаруға болады. Сонымен қатар заманның заңдылықтары, ойлау жүйесінің даму бағыты, биліктің басқару тетіктері мен заң шығарушы құрылымдарының ерекшеліктері де айқындалады.  
Тарих жолында әр халықтың басынан өткен тағдыры да әркелкі, қиын-қыстау, қасіретті кезеңдер де, гүлденген, біркелкі дәуірлер де болғаны белгілі. Осы тұрғыдан алғанда, әрбір адам – өз заманының жемісі. Заман мен адамның өзара байланысы ажырамас сипатқа ие: адам заманды қалыптастырса, заман да адамның болмысын айқындайды. Демек, заманның кемелденуіне немесе дағдарысқа ұшырауына тікелей ықпал ететін негізгі фактор – сол ортаны құраушы адамдардың өздері деген тұжырым жасалды. Конец формы
Адамдар өз дәуірінің талаптарына  бейімделіп әрекет етуі мүмкін, алайда заманның ықпалына толықтай мойынсынып, соның жетегінде ғана өмір сүру қауіпті екені ескертіледі. «Заманың түлкі болса, тазы боп шал» деген халық даналығы уақыт талабын ескеріп, икемді болудың қажеттігін білдіргенімен, мұндай бейімделу жеке тұлғаның ар-ұжданына, азаматтық ұстанымы мен принциптеріне нұқсан келтірмеуі тиіс. Заманға қарсы тұру немесе оған бейімделу – әр адамның саналы таңдауы. Қоғамның ыңғайына толық көндігу тұлғаның қоғамдық дамуға шынайы үлес қосқаны. Бұл азаматтық сана мен жеке жауапкершіліктің айқын көрінісі болып табылады. 
Абай Құнанбайұлы «заман» ұғымының өздігінен қалыптаспайтынын, оның мазмұны сол дәуірде өмір сүріп жатқан адамдардың іс-әрекеті арқылы айқындалатынын түсіндіреді. Заманның бет-бейнесін айқындайтын негізгі күш – қоғам және оны басқарушы тұлғалар. Мемлекет басшылары, ойшылдар, хандар, билер дәуірдің бағытын, рухани басқарушы және саяси мазмұнын қалыптастыратын шешуші субъектілер саналады. Абай заманның сипаты халықтың экономикалық жағдайы мен рухани-мәдени деңгейіне тікелей тәуелді екенін атап өтеді. Тарихи тұрғыдан алғанда, әрбір дәуірдің мазмұны – сол кезеңде өмір сүрген адамдардың әрекеті мен таңдауының нәтижесі. Бұл тұжырым заман мен адамның өзара тығыз байланысын және олардың бір-біріне ықпалын нақтылай түседі. Дүниенің өткіншілігі мен фәнилігін дәлелдейтін негізгі айғақтардың бірі – адамның өлімге тәуелді болуы. 
Дүниенің сыртқы жарқындығы мен алдамшы көрінісі адам санасындағы уақытша перде іспетті, ал ақиқатты тану үшін сол пердені сыпырып, мәнге үңілу қажет. Фәлсафалық-танымдық тұрғыдан өлімнің ерекше мағынасы бар: ол фәни мен бақиды айқындайтын шекара қызметін атқарады. Осы арқылы адам өмірінің рухани мазмұны мен мәңгілікке ұмтылысы ашыла түседі.
«Өлсе өлер табиғат, адам өлмес, 
 Ол бірақ қайтіп келіп, ойнап-күлмес. 
«Мені» мен «менікінің» айырылғанын 
«Өлді» деп ат қойыпты өңкей білмес» [183, б. 300], - деген Абайдың өлең шумағында өлімнің танымдық мәні – жалған мен ақиқатты, фани мен бақиды ажырату қабілетінде, уақыт пен кеңістік тұрғысы да айқын көрінеді. Адам алғашында өлімді осы ажыратушы процесс ретінде қабылдайды. Содан кейін ол жалған мен ақиқатты, нәпсі мен рухты, фәни мен бақиды таниды. Бұл таным ақыл деңгейінде қабылданғаннан соң жүрекке орнығып, іс жүзінде жүзеге асырылады. Мұны Абай «өлім алдындағы өлу» деп сипаттайды. Яғни білім мен ілімді тек сөзде қалдырмай, жүрекпен қабылдап, іс жүзінде іске асыру – кәміл мұсылман мен кемел адамның басты мақсаты. Абай тұжырымында «заман» ұғымының орнын анықтау және оны уақыт пен кеңістік категориялары арқылы түсіндіру үшін кешенді ғылыми әдістер қолданылады.
Ойшылдың көзқарасында уақыт – шексіз, үздіксіз ағым, ал заман – сол уақыттың белгілі бір әлеуметтік, рухани, тарихи, мәдени және діни мәнге ие бөлігін көрсетеді. Ол заманның өзгермелі табиғатын, қоғамдағы құндылықтардың уақыт өте келе қалай құлдырайтынын немесе жаңғыратынын өлеңдері мен қара сөздерінде нақты бейнелеген. Мысалы, «Тоты түсті көбелек» өлеңінде Абай заманның табиғатын терең фәлсафалық тұрғыда сипаттайды:    
«Әркімді заман сүйремек, 
Заманды қай жан билемек? 
Заманға жаман күйлемек, 
Замана оны илемек» [183].
	Бұл жолдарда заманның объективтілігі, адамға бағынбайтын, өз ырқы бойынша әрекет ететін құбылыс екені көрсетіледі. Заман тек адамның ғана емес, бүкіл қоғамның өмірін қалыптастыратын қуатты күш ретінде көрінеді. Абай «Заманды қай жан билемек?» сынды риторикалық сұрақ арқылы заманның билігі мен оны түзету мәселесіне назар аударады, бұл заманның адам қолынан тыс екенін айқындайды. Абай тұжырымында заман объективті болса да, адамның да белгілі бір деңгейде заманды қалыптастыратын қабілеті бар екенін атап өту маңызды. Ол адам мен заманның өзара әректтесуін, өзгерістердің қоғам мен жеке тұлғаның дамуына әсерін көрсетеді. Адамның мінез-құлқы мен өмірлік ұстанымдары заман талабына сәйкес қалыптасады. Соңғы буын өткеннің орнын басып, жаңа идеялар мен құндылықтарды қалыптастыра отырып, қоғамның экономикалық, рухани және мәдени салаларының үздіксіз жаңаруын қамтамасыз етеді.
Кеңістік – уақыт аясында өмір сүру аймағын, яғни белгілі бір географиялық, әлеуметтік және мәдени шарттарды білдіреді. Абай заман мен кеңістіктің байланысын «арғы заман» ұғымы арқылы түсіндіреді, бұл қазақ халқының тарихи жады мен дәуірлердің ерекшеліктерін көрсетеді. Мысалы, оның «Дүние – үлкен көл, заман – соққан жел» деген бейнелі ұғымы кеңістік пен уақыттың өзара әрекетін ашады: көл – кеңістіктің тұрақты элементі, ал жел – уақыттың үздіксіз қозғалысын бейнелейді. Осы метафора арқылы Абай заманның адам өміріне уақыт пен кеңістік аясында әсер ететінін айқын көрінеді. 
Уақыттың объективті сипаты – оның ешкімге тәуелсіз, үздіксіз ағымда болуы. Абай заманды уақытқа тәуелді болса да оның адамның өміріне тікелей әсер ететінін және өзгермелі табиғатын анық көрсетеді. Адам уақытты тоқтата алмаса да, заман ағымына жауап беру арқылы өз рөлін анықтай алады. Бұл тұжырым уақыттың адам өміріндегі шексіздігі мен заманның салыстырмалы шектеулілігін нақты көрсетеді.
	Абай заманның үнемі өзгеріп отыратынын, ескі мен жаманның орнына жаңа идеялар келетінін ерекше атап көрсетеді. Бұл ой қазіргі заман жағдайына сәйкес келеді. Әлемдегі саяси, экономикалық және рухани өзгерістер қоғамның ойлау мәдениеті мен құндылықтарын үздіксіз жаңартып отырады. Ол заман мен адамның байланысын жақсы мен жаман, адал мен арам, ақыл мен қайрат ұғымдары арқылы терең түсіндіреді. Ол заман мен адам мәнін адамгершілік тұрғысынан бағалайды: ақын үшін адалдық пен әділдік – заманның негізгі өлшемі, ал осы өлшемдерді түсіну және ұстану тек ақыл арқылы мүмкін болады. Абай заман мен адамның байланысын жақсы мен жаман, адал мен арам, ақыл мен қайрат ұғымдары арқылы терең түсіндіреді. Ол заман мен адам мәнін адамгершілік тұрғысынан бағалайды: ақын үшін адалдық пен әділдік – заманның негізгі өлшемі, ал осы өлшемдерді түсіну және ұстану тек ақыл арқылы болады [184, б. 49].Конец формы
Бұл ретте ғалым А.Х. Қасымжанов: «Өзін-өзі анықтау және рухани мұра» деген мақаласында: «Өткен уақыт бүгінгі күнге рухани еніп кетеді де, белгілі бір дәрежеде болашақты айқындайды» [179, б. 80], - дейді. Бұдан өтіп кеткен тарихты толық танып білмейінше, болашақта бізді бағыттаушы, келер ұрпаққа таныту қажет екенін айтады. Оның пікірінше өзін-өзі анықтау – уақытты керек етеді, ол күрделі жұмыс. Бұл көзқарас өткен мен қазіргіні байланыстыру үшін, адам қай уақытта да бұрынғыны саралап, қазіргімен жалғап отыру қажет.
Шәкәрім Құдайбердіұлының шығармаларында пайдаланылған аңыз-әңгімелер көбіне ел өмірінде болған маңызды тарихи оқиғаларға негізделедеі. Ақын қолданысындағы географиялық атаулар кеңістік пен уақыт межелері, кейіпкерлер жүйесі нақты әрі айқын сипатта беріледі. Сонымен қатар Шәкәрім қолданған мақал-мәтелдердің басым бөлігі оның заман тақырыбын арқау еткен шығармаларында көрініс табады. Әсіресе белгілі бір тарихи кезеңдердегі саяси және әлеуметтік өзгерістердің адамдардың санасына, күнделікті тұрмыс-тіршілігі мен іс-әрекетіне тигізген ықпалы ақынды терең толғандырады. «Бүлінгеннен бүлдіргі алма», «Ел бұзылса, момын бол қоңыр қойдан» деген сияқты уақыттың тынымсыз ағымын, заманның сипатын көреміз. Бұл тұста оның әлеуметтік көзқарасы анық көрініс береді. Шәкәрім өзгерген заманның қай қыры игі, қай тұсы зиян екенін саралап, ақылмен таңдауға шақырады, ал соқыр еліктеу мен орынсыз асығыстықпен жасама дейді. Заман бұзылса да, адамның ішкі болмысы мен адамгершілік қасиеттері сақталуы тиіс деген ойды алға тартады. Сонымен қатар ақын дүниедегі құбылыстардың тоқтаусыз өзгеріп, үздіксіз жаңарып отыратынын, өмір ағысының дүниедегі құбылыстардың тоқтаусыз өзгеріп, үздіксіз жаңарып отыратынын, өмір ағысының бір қалыпта тұрмайтынын өз ой-толғамдарында терең пайымдайды: 
«Өмір дүние жер мен көк, еткен заман, 
Ажал алмай қоймайды, ешкім аман. 
Өлмей-өшпей, қартаймай жүргің келсе, 
Ол болмай ма тағдырды жамандаған? 
Тумақ, өлмек, қартаймақ, болмай қоймас, 
Қанша қызық көрсе де пенде тоймас» [164, б. 189]. 
Шәкәрімнің негізгі уақыт пен кеңістікте болып жатқан күнделікті өмірдің яғни заманды түзеудің ең бірінші шарты – адамды түзеу деп келтіреді. Ақын жеке адам бойында кездесетін қисық мінездер мен жағымсыз қасиеттерді – салақтықты, жалқаулықты, сауатсыздықты, бос кеуделік пен мақтаншақтықты, араздық пен арамдықты, алауыздықты, көрсеқызарлық пен күншілдікті – тек жеке кемшілік ретінде ғана емес, қоғамның ілгері дамуына кедергі келтіретін, заманның дерті ретінде бағалайды. Оның түсінігінде надандық бұл келеңсіз құбылыстардың бастауы ғана емес, қоғамның артта қалуының негізгі себептерінің бірі болып табылады. Ойшыл ең алдымен адам бойындағы еріншектік пен жалқаулықты, сәнқойлық пен салақтықты, жеңілтектік пен ынсапсыздықты, сондай-ақ, орынсыз мақтаншақтықты қатаң сынайды. «Құмарлық», «Еріншек», «Өткінші өмір», «Сәнқойлар», «Ызақорлар» сияқты өлеңдерінде осы қасиеттерді жеке-жеке сипаттай отырып, олардың өзара тығыз байланысты екенін, бір-бірінен алшақ кетпейтінін көрсетеді.  
Қазақ дүниетанымында баяғыдан келе жатқан идея – жанның мәңгі екені. Әл-Фараби, Қожа Ахмет Яссауи, Абай Құнанбайұлы, Шәкәрім Құдайбердіұлы, жалпы Шығыс ойшылдары бойынша адамның дүниедегі тіршілік ету мағынасы жанның мәңгілігімен айқын көрініс табады. Адам мен әлемге бағыт-бағдар беріп отыратын, жол сілтеуші, мәңгілік, әрі шексіздік ол – Нұр. Жалған, өтпелі, уақытша өмірден мәңгілікке (өмір мен өлім, фәниден бақиға) көшу, яғни мәңгілікке аттану дегеніміз – адам жанының Нұрға бөленуі, жанның тынышталуы.  
Қазақ халқының дүниетанымында «заман» ұғымы әртүрлі мағынада түсіндіріледі: жаңа заман, қой үстіне бозторғай жұмыртқалаған кезең (қуаныш, шаттық, тыныштық, мамыражай, береке, бірлікті білдіретін кезең), зар заман, ақыр заман (торығу, зарығу, түңілуге, бағасыз, қараңғылық, аяқталу сипаттағы заман өзгерді деген түңілу ұғымы бар іспеттес кезең). «Заман» – белгілі бір тарихи-әлеуметтік шындықтың сол дәуірдегі тұрмыс пен өмірмәнділік мазмұнын айқындайтын бір тұтас сипаттама.
Қазақ фәлсафасындағы «заман» ұғымы – қоғамның әлеуметтік ахуалын, болмысын, тарихи кезеңін және сол дәуірде өмір сүрген адамның мақсат-мұраттары мен құндылықтар жүйесін қамтитын терең ұғым болып табылады. Бұл түсінік белгілі бір қоғамдық-тарихи үдерістің нақтылы кезеңін сипаттай отырып, сол уақыттың өмірлік мәнін тұтас күйінде бейнелейді. Сонымен қатар заман ұғымы уақыт ағымындағы тарихи шындықты, ұлттық болмысты және белгілі бір кезеңге тән құндылықтарды танудың маңызды құралы қызметін атқарады. «Заман» ұғымының айрықша қыры – оның белгілі бір дәуірдің өзіндік мазмұнын, маңызын, құндылықтары мен ерекшеліктерін өзге кезеңдермен салыстыру арқылы ашып көрсетуінде. Бұл категория белгілі бір тарихи кезеңдегі ұлттың өмір жолын, тағдырын, тұрмыс-тіршілігін, өмір салты мен әлеуметтік жағдайын, сондай-ақ сол уақыттағы саяси ахуалды кешенді түрде қарастыруға мүмкіндік береді. Қазақ дүниетанымында заман тек уақыт өлшемі ретінде ғана емес, қоғамның рухани, мәдени және тарихи болмысының көрінісі ретінде ұғынылады [185, б. 65]. 
Сайраш Сапарғалиеваның пайымдауынша, заманның өзгеруінен негіз болатын басты фактор халық, ал халықты бір арнаға тоғыстыратын шешуші тетік – мемлекет. Осыдан заманның даму барысы екі негізгі күшке тәуелді екені аңғарылды: бір жағынан – мемлекет, екінші жағынан – халық. Мұндай тұжырым қазақ философиясындағы «Заман адамға қарай қалыптасады» деген түсініктің мазмұнын тереңдете түседі. Адам мен заман бір-біріне өзара ықпал етіп, үздіксіз өзгеріс үстінде болады. Адам заман талабына бейімделсе, заман да адам әрекетінің нәтижесінде қалыптасады. С. Сапарғалиева атап өткендей, заман табиғи құбылыстан гөрі әлеуметтік тұрғыда жасалатын, үнемі құбылып отыратын сипатқа ие. Бұл көзқарас заман мен адамның арасындағы қатынастың серпінді, диалектикалық табиғатын көрсетеді [40].
«Заман» ұғымы уақытпен тығыз байланысты, әрі соның аясында өлшенеді: уақыт жоқ жерде заман да болмайды. Дегенмен, заман – уақыттың әлеуметтік мәнге ие белгілі бір бөлігі ғана. Уақыт өзі шексіз, үздіксіз, қайталанбас әрі абсолютті құбылыс болып, өткеннен келешекке қарай бағытталады. Уақытты кезең, дәуір, мезгіл, мезет сияқты ұғымдар арқылы жіктеуге болғанымен, олардың әрқайсысының өзіндік мазмұндық айырмашылығы бар. Мысалы, кезең – басталуы мен аяқталуы нақты белгіленген уақыт бөлігі болып, белгілі бір тарихи не әлеуметтік оқиғалармен сипатталады. Ал мезгіл ұғымы заманға қарағанда әлдеқайда тар мағынада қолданылып, көбіне табиғи циклдермен (қыс, жаз мезгілі) байланыстырылады. Заман мен кезең бір-біріне қарама-қарсы ұғымдар болмаса да, уақыттың өте қысқа сәттерін білдіретін «сәт», «мезет» секілді түсініктермен толықтырылады. Алайда бұл ұғымдардың барлығы нақты хронологиялық өлшемдермен шектелмейді. «Заман» категориясы уақыттық өлшемнен гөрі, эмоционалдық және мағыналық жүктемесі басым ұғым ретінде көрінеді. Ол белгілі бір уақыт аралығын ғана емес, сол дәуірдің рухани, әлеуметтік және мәдени болмысын сипаттайды.
Отандық ғылымда «заман» ұғымын жүйелі түрде талдап, оның сапалық жіктелуін ұсынған ғалымдардың бірі – дінтанушы, профессор Бақытжан Сатершинов. Ол қазақ дүниетанымындағы заман түсінігін тарихи сана мен өмір сүрген дәуірлерге сәйкес төмендегідей кезеңдерге бөледі: 
1. Алтын заман – Алтын Орда дәуіріндегі қазақ пен ноғай халықтарының бірлігі және Ұлы Дала көшпелі өркениетінің гүлдену кезеңі. Бұл дәуірдің тарихи санасы батырлық эпостардан («Қырымның қырық батыры», «Ер Қосай», «Ер Көкше») көрініс табады.
2. Қилы заман – қазақ пен ноғайдың бөлініп, көшпелі өмір салтын сақтай отырып, дербес мемлекет құруы және оны сыртқы қауіптерден қорғау кезеңі. Бұл дәуірдің рухани бейнесі жыраулар поэзиясы арқылы айқындалады.
3. Зар заман – көшпелі өркениеттің күйзеліске ұшырап, ұлттық тәуелсіздіктен айырылу кезеңі. Бұл уақытта еркіндік пен бодандық, дәстүр мен жаңа қоғамдық тәртіптер арасындағы қайшылықтар күшейіп, ол «зар заман» ақындарының (Шортанбай, Дулат, Мұрат) шығармаларында терең бейнеленді.
4. Жаңа заман – XX ғасыр басындағы ұлттық сананың оянуы, Алаш қозғалысы, ағартушылық идеялар мен ұлттық басылымдардың («Түркістан», «Алаш», «Қазақ») қалыптасу кезеңі. Бұл дәуір жаңашылдық пен реформаторлық үрдістердің белсенділігімен ерекшеленеді.
5. Қазіргі заман – кеңестік тоталитарлық жүйеден кейінгі ұлттық мәдени жаңғыру мен жаһандану үдерісі қатар жүрген кезең. Бұл уақытта қазақ халқының тарихи санасы индустриялық және постиндустриялық қоғамдардың ықпалымен жаңа сипат алды [34].
«Заман» ұғымы кең ауқымды, күрделі ұғым. Ол жәй әдеби тұрғыдан емес, тарихи, саяси, әлеуметтік, мәдени жағынан қарастырылатын кең ауқымды категория. Қазақ фәлсафасындағы кеңістік пен уақыт туралы түсініктерді әлемдік философиялық оймен ұштастыра отырып, осы іргелі категорияларды заманауи тұрғыдан жаңаша пайымдауға жол ашуға болады. Бұл бағытта қазақтың дәстүрлі дүниетанымын Батыс философиясының негізгі бағыттарымен салыстыра отырып, олардың арасында мәнді ұқсастықтар мен терең айырмашылықтарды ашып көрсету – екі философиялық дәстүрді де өзара байытуға мүмкіндік береді.
Қазақ дүниетанымында «заман» ұғымының көптеген түрі бар. Мысалы, жаңа заман, өткен заман, қилы заман, нар заман, тар заман, ақыр заман, зар заман, қу заман, амал заман, келер заман, өзгерістер заманы т.б. атаулар қолданылады. Әрбір тарихи кезеңге сай философиялық көзқарас пен құндылықтар жүйесі де өзгеріп отырады. Заман ауысқан сайын адам санасында «қалай әрекет ету керек, тығырықтан шығудың жолы қандай?», - деген сауалдар туындап, ой сан түрлі бағытта ізденіске түседі. Осы бөлімде «заман» ұғымының бірнеше түріне арнайы тоқталып, салыстырмалы, реконструкция, этнографиялық әдістерді негізге ала атырып, талдау жасалды.
Зерттеу тақырыбының өзектілігі қазақ фәлсафасындағы кеңістік пен уақыт мәселесін ашу болғандықтан, бұл жердегі бастау тарихи деректерге сүйене отырып, аңыздарда, мифологияда, мақал-мәтелдерде және поэзияда терең дүниетанымдық ойлар кеңінен көрініс тапқан. Болмыс пен өмірдің мәні көркем тіл арқылы бейнеленіп, танымдық мазмұнмен айшықталған. Осындай рухани негіздің арқасында жыраулық өнер қазақ фәлсафасында маңызды орын алып, жан-жақты қаралған.
Ақын Дулат Бабатайұлы өз жырларында зұлымдық пен қайырымдылық, сараңдық пен мырзалық, білім мен надандық мәселелеріне көңіл аударады. Ол қазақ еліндегі қиын кезеңнің бірі отарлау саясатының ел болмысының тіршілігіне кері әсер еткенін, көп қиыншылық алып келгенін, сол уақыттағы заманның бұзылғандығына қиналады. Дулат Бабатайұлының әлеуметтік дүниетанымына әсер етіп, қазақ қоғамының болашағы үшін уайымдаған халықтың өміріндегі келеңсіз өзгерістерге өзіндік жанашырлық көзқараспен қарап, халқы үшін уайымдаған, өз заманының жағдайын толғаған. Оның пайымдауынша, өткен өмір бостандық пен молшылыққа толы өмір, ру мен тайпа мүшелері тең құқылы өмір. Оның хандық, патриархалдық заманды көксегенін ақынның «Ата қоныс Арқадан» деген толғауынан көрінеді. Ол: «Заман өзгерді, халыққа басшылық жасайтын, елді билейтін хандар, елді қорғайтын батырлар жоқ. Өмір тұйыққа тірелді, жердің қадірі де кетті, адамдарда береке қалмады», - деп халықтың басына төнген қиыншылық, қайғы-қасіреттің уайымын, торыққанын жырлады.
Дулат Бабатайұлының «Ақтабан шұбырынды, алқа көл сұламаны» еске алуы кездейсоқтық емес. Ол бұл жерде халықтың басына келген ауыр сынақты, сол кездегі қиын уақыттағы жоңғарлар жорығын еске салады. Сол заманның өзінде ел тоналып, жұрт өзінің тұрған жерінен безгенде, халық күш жинап, ата-баба қонысы Сарыарқаға оралды», - дейді [186, б. 79]. 
Дулат Бабатайұлының еңбектеріндегі кеңістік пен уақыт категориялары жай географиялық, хронологиялық өлшем емес, ұлттық болмыстың метафизикалық негізі іспеттес. Кеңістік – «Арқа», «Сарыарқа», «Ата қоныс» ұғымдарымен түсіндіру арқылы тарихи-рухани мәнге ие қасиетті мекенге айналғаны сөзсіз. Уақыт ұғымы ақынның дүниетанымында сызықтық емес, тарихи-салыстырмалы сипатта көрінеді. Ол өткенді (батырлар, хандық кезең) әділдік пен еркіндік орын алған уақыт ретінде көрсетеді. Ал, қазіргі кезең – заманның бұзылған уақыты. Ақын үшін уақыт, этикалық сапамен өлшенеді. «Ақтабан шұбырынды» кезеңін еске алу арқылы халықтың ауыр сынақтарды бастан кешсе де, қайта гүлдену, қайта көтерілу, қайта жаңғыра алуын көрсетеді. Уақыт тек құлдырау емес, тарихи сабақтастық және үміт мүмкіндігі ретінде көрсетіледі.
Асан Қайғының дүниетанымында заман ұғымы көбіне «ақыр заман» формасында көрініс тауып, сарыуайымшыл, алаңдаушылық сипатқа ие болады. Бұл түсінік кейіннен «зар заман» ақындарының шығармаларында жалғасын тауып («Заман ақыр болғанда»), Абай поэзиясында тереңдей түсті («Ақыр заман жастары, қосылмас ешбір бастары»).
Алайда қазақтың дәстүрлі дүниетанымындағы «ақыр заман» түсінігін қазіргі діни танымдағы адамзаттың міндетті түрде жойылуы туралы мүлдем тіршіліктің тоқтауы емес. Бұл ұғым, ең алдымен, көшпелі өркениеттің тарихи-мәдени дағдарысқа ұшырауын, ұлттық құндылықтардың әлсіреп, олардың орнына батыстық мәдениеттің кейбір жағымсыз қырларының енуін, соның салдарынан тұрмыс пен дүниетанымда орын алған жағымсыз өзгерістерді бейнелейтін символдық түсінік ретінде қабылданады. Құран Кәрімде бұл ұғым, философия ғылымындағы «эсхатология» ұғымына қарама-қарсы түсіндіріледі. Оны хадистерден көреміз.
 Асан Қайғының «Жерұйықты» іздеуі туралы аңызда жырау, көріпкел, «қой үстіне бозторғай жұмыртқалайтын» еркін заманды, халық түгел дәулетке кенелген бейбіт қоғамды аңсап, қазақ даласындағы әрбір өңірді аралап, қонысқа лайықтылығына баға бергені баяндалады. Бұл «Жерұйық» ұғымын Томас Мордың «утопия» еңбегімен сәйкестендіруге де болады. Асан Қайғының армандаған мекенін тапты ма, жоқ па – басты мәселе емес, маңыздысы – оның ел кезіп жүруінің мәні мен фәлсафалық мағынасы көрініс табады. Асан Қайғының қазақ даласын еркін аралауы және оның бағалаған жерлерінің, сол кеңістікте ғұмыр кешкен халқына өмір сүретін аймақтарды көрсетіп қана қоймай, «оны көздің қарашығындай сақтаңдар» деген ұлтжандылыққа негізделген тапсырмасы болса керек.
«Қой үстіне бозторғай жұмыртқалаған» заманды іздеу Асан Қайғы үшін жай ғана мақсат емес, өмірлік мұрат деңгейіне көтерілген. ХХ ғасырдың басындағы коммунистік идеология мұндай қоғамды болашақ уақытпен байланыстырса, Асан Қайғы оны кеңістік арқылы іздеді. Осы заманды суреттеу Бұқар жырау барысында өз заманындағы жамандықтың басты себебі ретінде қоғамдық күйзелісті алады. Бұқар жырау өзінің жырларында заманның қиындық тудыратын құбылыстарының негізгі себебін қоғамдық күйзелістен іздегенін оның «Ай, заман-ай, заман-ай», - деп басталатын жыр жолдары сол дәуірдегі қазақ қоғамының бұлыңғыр, болашағы мен ауыр хал-ахуалына деген терең алаңдаушылықты көрсетеді. Жырау қоғамның құлдырау үдерісін бейнелей отырып, құндылықтар жүйесінің өзгеріп, адамдар арасындағы әлеуметтік және моральдық теңсіздіктің күшейгенін ашық көрсетеді. Оның айтуынша, заман өзгерісімен бірге еркіндік пен рухани асқақтық әлсіреп, арғымақ пен жабылар, жақсылар мен жамандар теңескен кезеңдер орын алған. Бұл тұжырымдар қоғамдағы әділетсіздік пен рухани құндылықтардың құлдырауын айқын сипаттайды. Оның сол заманды суреттеу мәтіні мынадай: 
«Ай заман-ай, заман-ай» 
Арғымағын жоғалтып, 
Тай жүгірткен заман-ай.
Азаматын құлатып, 
Жұрт талақ болған заман-ай.
Арғымақтың жалы жоқ,
Жабылар жалымен теңелер.
Жақсылардың малы жоқ,
Жамандар малмен теңелер.
Арғымақ жалсыз, ер малсыз,
Алланың аманаты – жан,
Қай күні алары болжалсыз [187, б. 140].
 «Заман» сөзінің қайталануы үмітсіздік пен идеялардың жоғалуын меңзейтін тәрізді. Бұл – күйреу, жанталасу, моральдық дағдарыс уақыты. Бұл толғаудағы уақыт тарихи және экзистенциалдық категория ретінде суреттеледі.  
«Алланың аманаты – жан, 
Қай күні алары болжалсыз» деген жолдардағы экзистенциялық уақыттың сипаты – ақырзаманды күту.
Бұқар жырау заманының келеңсіз тұстарын сынаумен шектелмей, сол жамандықтың жолын алыстатуға әрекет жасайды. Ол: «Әрекетсіз жақсылық жоқ, жақсы іссіз кісілік жоқ, кісіліксіз адам жоқ, адамсыз махаббат жоқ, махаббатсыз бақыт жоқ», - деп адам болмысының мәнін ізгі іс-әрекетпен тікелей байланыстырады. Осы пайым арқылы жырау «Адам тіршілігінің мәні неде және ол қалай өмір сүруі керек?» [188], - деген іргелі фәлсафалық сұрақтарға жауап іздейді. Оның түсінігінде бұл дүниедегі барша нәрсе өткінші, ал адамның игі істері мен жақсы аты ғана мәңгі сақталады. Сондықтан адамға берілген әрбір уақыт аса құнды екені айқындалады. 
	Адам өмірінің мәнін көрсететін басты құндылыққа – өз бойындағы адамдық қасиеттердің жоғалмай, өмір бойы адамға жарасымды орынды өмір сүру. Бұл жаратылысқа адам болып келгеннен кейін, осы өмірден адам болып кету – әрбір жанның парызы. Адамдық болмысты сақтай білу – жеке адамның өзіне де, қоғам алдындағы да жауапкершілігі, ол белгілі бір ерік-жігер мен рухани беріктілікті талап етеді. Адамзат баласы ежелден-ақ бақытты өмірді, бейбіт тіршілікті, берекелі тұрмысты аңсап, сол мұратқа жетудің жолын іздеген. «Адам қашан және қандай жағдайда өзін бақытты сезінеді?» деген сауалдар әр дәуірдің ойшылдарын да, қарапайым жұртты да толғандырып келген [31].
Асан Қайғы болашақ заманға үмітпен әрі фәлсафалық болжаумен қараса, Бұқар жырау өз заманын алаңдаушылықпен қабылдап, нақты әлеуметтік мәселелерге ерекше назар аударады. Оның жырларында жиі кездесетін «Ай, заман-ай, заман-ай» тіркесі өкініш пен мұңды, заманның құлдырауын және «әттеген-ай» деген ішкі қасіретті білдіреді [189, б. 179]. 
Қоғамдық мәселелерді шынайы әрі ашық жырлаған ойшылдардың бірі – Ғұмар Қараш. Ол қазақ халқының тарихи тағдыры мен заман ағымын дүниетанымдық және фәлсафалық тұрғыдан саралап, өз дәуіріндегі әлеуметтік түйткілдерді терең алаңдаушылықпен бейнелеген тұлға. Араб, парсы, татар және башқұрт тілдерін меңгерген ойшыл жыраулық дәстүр мен зар заман поэзиясын жалғастырып қана қоймай, өткенге ой жүгіртіп, болашақтағы қауіп-қатерлерді алдын ала болжай білді. Оның шығармаларында заманның азуы, құндылықтардың әлсіреуі, әділетсіздік пен алауыздықтың күшеюі өткір сынға алынады. Ол өз заманының әлеуметтік теңсіздігін былай суреттейді: 
«Замана азған шағында,
Түрлі де, түрлі күй болды
Құлдан туған би болды.
Адалдық, ақтық білмейді,
Ары, діні мал болды».
Бұл жолдар сол дәуірдегі қоғамда әділетсіздік пен моральдық құндылықтардың жойылуы айқын бейнелейді. Ғұмар Қараш өз еңбектерінде заманауи қоғамның мәселелерін атап қана қоймай, оларды түзеудің жолдарын да ұсынуға талпынды.  Уақыт – шексіз, үздіксіз әрі қайталанбайтын үдеріс. Ол өткеннен болашаққа қарай бағытталып, қоғам мен адамның дамуының негізін қалайды. Уақыт абсолютті және объективті құбылыс болғанымен, заман – сол уақыттың әлеуметтік мәнге ие, субъективті қабылданатын бөлігі [190, б. 8]. 
Осы тұрғыдан алғанда, «заман» ұғымы уақытты тек хронологиялық өлшеммен емес, эмоционалдық және әлеуметтік мазмұн арқылы да сипаттайды.  Заман уақыттың белгілі бір бөлігін қамтып, тарихи шындықтың көрінісі қызметін атқарады. Уақыттың объективті табиғатына қарамастан, заман адамның рухани, мәдени және қоғамдық болмысына тәуелді қалыптасады. Хакім Абайдың: «Адам баласын заман өсіреді, кімде-кім жаман болса, оның замандасының бәрі виноват» деген тұжырымы заманның қоғамға ықпал етумен қатар, ондағы адамдардың іс-әрекеті арқылы қалыптасатынын да айқын көрсетеді. Бұл – уақыт пен заман арасындағы диалектикалық өзара байланысының айқын дәлелі.
Бұл жыр жолдары сол дәуірдің қоғамдағы әділетсіздік пен моральдық құндылықтардың әлсіреуін бейнелейді. Ғұмар Қараш өз шығармаларында заманауи қоғамдық мәселелерді айтып қоймай, олардың шешілу жолдарын да ұсынады. Уақыт – шексіз, үздіксіз және қайталанбайтын үдеріс. Ол өткеннен болашаққа қарай бағытталып, қоғам мен адамның дамуының негізін құрайды. Уақыт абсолютті және объективті құбылыс болса, заман – уақыттың әлеуметтік мәнге ие бөлігін бейнелейтін субъективті ұғым. Бұл тұрғыда «заман» уақытты тек хронологиялық шеңберде ғана емес, эмоционалдық және әлеуметтік мазмұн арқылы да сипаттайды. 
Бұл теңеулер мен уайымды құбылыстардың көрінісін Мәшһүр Жүсіп Көпеевтен де көре аламыз. Мәшһүр Жүсіп заман ұғымына қатысты «заманның ақыры» жөніндегі, уақыт пен кеңістікке негізделген жырларынан көреміз. Ол  ақыр заманның екі рет болатынын, қиямет-қайымның бір рет болатынын айтқан. 
Ақырзаман – адамның азуы. Ойшылдың бұл жәй жыры емес, оның сол уақытта өмір сүріп жатқан адамдардың жаман пиғылдарына қарап айтқан болжамдары. Кейбір тұстары көріпкелдік ұғымына да сәйкес келеді. Адамдар бір-бірімен өштесіп, аяусыз дұшпан болады, бірге туған туысқандар да тату болып тұрмайды. Бұл жерде уақыт пен кеңістік ұғымдары алдағы уақытты көрсетті:
Бастан тәж, астынан тақ кеткен соң. 
Әкеден бала безетін күн болады,
Қуат кеміп сексенге жас жеткен де.
Үлгісіз Ата менен Ана болар,
Еркекті әйел билеп, дана болар.
Ұлы арсыз, қызы ұятсыз болып,
Бала емес, пәле баққан жайы болар.
Сарыарқа сары жайлау, жер тарылып, 
Өрісі жоқ жырық-жырық дала болар.
Сары қымыз сапырулы қолдан кетіп, 
Сарғайтып ішетұғын шайы болар.
Қоян жылы заман тараң болар, 
Ел аштық жоқшылыққа тап болар.
Қысы жұт, азық қымбат, нарық болар. 
Бұл сөзім өтірік емес шын расы,
Ол заман, қай заман, ыққан заман,
Жақсыны жаман келіп жыққан заман,
Ұры-қары көбейген тақыр заман,
Сол заманның адамы көп білем, - деп Дана болар [191, б. 285].
Берілген жырда алдағы келер заман адамдарының мінез-құлықтары, ішіп-жемі, өзінің өмір сүріп отырған қоғамына деген көзқарасы, ата-ана мен баланың арасындағы қарым-қатынасты айқын болжағаны айтылады. Бұл біз айтып отырған заман ұғымының бір түрі, ондағы адамдардың іс-әрекеті, мінез-құлқы.
Шал ақынның айтысынан көрінетін толғау терең фәлсафалық ойларды жинақтап береді:
Дүние ойлап тұрсам жалғаның-ай,
Шынымен жалған дүние қалғаның ба-ай,
Жауырыным құрысып шаншып отыр,
Келіп сипап жіберші алғаным-ай,
Бұл дүние бәрімізден кетер өтіп.
Қыз күнімнен болдым ғой сізге несіп,
Айыңда да пайдаңды бір көрмеймін
Қайтейін бостан-босқа қызмет етіп. 
Бұл – келіспеушіліктің келісімі, қайшылықтың үйлесімділігі өмірлік – өткенді аңсау, қайтымсыз уақыттың болғанына деген өкіну мен оны құрметтеуден, бағалаудан тұратын өмір философиясының туындылары. Уақыттың санаулы екені, өте қысқа екені, қандай болмасын адам өмірінде болатын әр күн, сәттің уақытша екенін әзілмен болса да өкінішті шындықты суреттейді. Сонымен қатар мәнсіз уақыт, мәнсіз өтпелі кезең көрсетіледі.
Бұқар жырау дүниеде мәңгі ештеңе болмайтынын, қандай да бір жаралғанның өз өлшемі, өз уақыты болатынын, сонымен қатар өмірдің өзі уақытқа байланысты өзгеріске ұшырайтынын атап көрсеткен. Аталған өзгерістер тек тұрмыста емес, адамды қоршаған орта табиғатта да жүріп жатады. Кеңістік пен уақыттың қатар жүретіні бұл жерде де айқын көрініс тапты.  
 Айналасын жер тұтқан,
 Айды батпас демеңіз.
 Айнала ішсе таусылмас, 
 Кел суалмас демеңіз.
 Құрсаты кұшақ байлардан, 
 Дәулет таймас демеңіз. 
 Жарлыны жарлы демеңіз, 
 Жарлы байға теңеліп,
 Жайлауға жарыса көшпес демеңіз.
 Құландар ойнар қу тақыр, 
 Қурай бітпес демеңіз.
Берілген толғауда жыраудың өмірге, өзін қоршаған ортаға деген терең ойлы көзқарасы аңғарылады. Негізгі көзқарас – білімнің толық, күнделікті өмірді байқау, өткенді талдау, келешекті болжау болып табылады. Адамға өлшем ретінде берілген заманның мән-мағынасын тек жеңіл ой, жеңіл сөзбен емес, табиғат құбылыстарымен көркемдеген. 
Қазақ ғалымы Ғарифолла Есімнің көзқарасында «заман» ұғымы кеңістік пен уақыттың бірлігін білдіретін негізгі категория болып табылады. Оның пікірінше, заман – адам мен қоғамның рухани ахуалын көрсететін тұтас болмыс. Уақыт – заманның қозғалысы, ал кеңістік – сол заманның өмір сүру формасы. Бұл көзқарас қазақ дүниетанымындағы «заман түзелмей, адам түзелмейді» деген қағиданы философиялық деңгейде негіздейді. Осы зерттеуде «заман» ұғымы қазақ фәлсафасында уақыттың хронологиялық өлшемі ретінде емес, қоғамның рухани-моральдық деңгейін сипаттайтын сапалық категория ретінде қарастырылады. 
Бұл көзқарас Ғарифолла Есімнің еңбектерінде негізделген. Атап айтқанда, ғалым «Хакім Абай» монографиясында заман ұғымын адамның мінез-құлқы, қоғамдағы әділет пен жауапкершілік деңгейімен байланыстырады. Демек, заман – адам әрекетінің нәтижесінде қалыптасатын тарихи-рухани ахуал. Ғалым «Сана болмысы» еңбегінде заман қоғамдық сана мен мәдени орта арқылы айқындалатыны көрсетіледі. Осыған сүйене отырып, диссертацияда заман ұғымы уақыт пен кеңістіктің бірлігі ретінде қарастырылады. Яғни уақыт абстрактілі түрде емес, нақты тарихи-мәдени кеңістікте (қазақ қоғамы, дала өркениеті, ұлттық сана) ғана мазмұнға ие болады [192, б. 85].
Кеңістік – заманның негізі. Әрбір дәуірге тән заман өз кеңістігінде айрықша мазмұн мен мәнге ие болып, сол кеңістіктің тарихи, географиялық әрі мәдени ерекшеліктері арқылы айқындалады. Мысалы, Б. Сатершиновтың заман туралы тұжырымында «Алтын заман» көшпелілер өркениетінің кеңістіктік тұрғыдан ең жоғарғы кемелденген шағы ретінде сипатталады. Бұл кезеңдегі кеңістік тек қана физикалық аумақпен шектелмей, әлеуметтік және мәдени тұтастықты да қамтыған.  Кеңістік заманға тән оқиғалар мен идеяларды, құндылықтар жүйесін бойында сақтай отырып, белгілі бір тарихи кезеңнің болмысын бейнелейді. Бұқар жырау шығармаларында көрініс тапқан кеңістік ұғымы қазақ қоғамының нақты тұрмыс-тіршілігін, көшпелі мәдениеттің дағдарысқа ұшырауын және отаршылдық дәуірдің ішкі қайшылықтарын айқын көрсетеді. Ал «Арғымақтың жалы жоқ – жабылар жолыменен теңелер» деген жолдар қоғам кеңістігінің әлеуметтік теңсіздік пен рухани құндылықтардың әлсіреуін терең ашып береді.
Қазақ дүниетанымында «заман» категориясы уақытты хронологиялық өлшем ретінде емес, құндылықтық-мағыналық құбылыс ретінде ұғынумен ерекшеленеді. Мұнда уақыттың мәні оның ұзақтығымен емес, сол дәуірде адам мен қоғам қандай рухани жағдайда болғанымен айқындалады. Сондықтан қазақ ойлау жүйесінде «заман» ұғымы көбіне бағалаушы сипат алып, тарихи кезеңдер жақсы, ауыр, қилы, зарлы деп сипатталады. Бұл ерекшелік қазақ фәлсафасында уақыттың құндылықтық және дүниетанымдық сипатта қалыптасқанын көрсетеді. 
Осы мағыналық жүйеде «қой үстінде бозторғай жұмыртқалаған заман» ұғымы нақты тарихи кезеңнен гөрі, халық санасында қалыптасқан идеалдық уақыт бейнесі ретінде көрінеді. Бұл түсінік әлеуметтік әділеттілік, тыныштық,  адам мен табиғат арасындағы үйлесім орнаған дәуірді білдіреді. Мұндай заман өткен шақта орналасқанымен, ол қазіргі мен болашақты бағалауға арналған моральдық өлшем қызметін атқарады. Қазақ поэзиясы мен дүниетанымдық ойында бұл бейне қоғамдағы күйзеліс тереңдеген шақта ерекше өзектене түседі [193, б. 45].
Зар заманнан кейінгі мағыналық саты ретінде «қилы заман» ұғымы пайда болады. Қилы заман тұрақсыздық пен таңдауға толы, ескі құндылықтар ыдырап, жаңа бағдарлар әлі толық қалыптаспаған өтпелі кезеңді білдіреді. Бұл ұғым қазақ фәлсафасында уақытты тек тағдыр ретінде емес, адам мен қоғамның жауапкершілігін, еркіндігін сынайтын экзистенциялық кеңістік ретінде пайымдауға мүмкіндік береді. Қилы заман ұғымы арқылы тарихи процесстегі адам рөлінің маңыздылығы айқындалады [194, б. 112].
Заман, уақыт және кеңістік өзара ажырамас, біртұтас фәлсафалық жүйе ретінде қарастырылады. Уақыт пен кеңістік заман ұғымының негізін құрайтын өзек болса, заман сол уақыт пен кеңістік аясында орын алған құбылыстар мен оқиғалардың мазмұнын ашып көрсетеді. Мысалы, «Қилы заман» атауы XV – XVIII ғасырлар аралығындағы қазақ қоғамында болған әлеуметтік және саяси өзгерістерді, кеңістіктегі қозғалыстар мен тұрақсыздықтарды бейнелейді. Бұл дәуірдің әлеуметтік әрі кеңістіктік болмысы қазақ жырауларының шығармаларында терең көрініс тапқан. Асан Қайғы заман мен кеңістікті үйлесімді байланыста сипаттап, болашақтағы мінсіз кеңістік ретінде «Жерұйықты» іздесе, Бұқар жырау өз заманының нақты кеңістігін шынайы суреттеп, жыр арқылы елге жеткізеді. Ол қоғамдағы құндылықтардың әлсіреуіне алаңдаушылық білдіріп, заман шындығын ашық көрсетті. Осындай көзқарастар заман ұғымының уақыт пен кеңістік арасындағы тығыз әрі ажырамас байланысын айқын дәлелдейді.
Қазақ дүниетанымындағы уақыттың келесі сатысы – «келер заман». Бұл ұғым нақты тарихи жоспардан гөрі, үміт пен сенімге негізделген болашақ идеясын білдіреді. Келер заман – өткендегі күйзелістерді еңсеріп, әділетті қоғам орнатуға бағытталған моральдық бағдар ретінде көрініс табады. Осы тұрғыдан алғанда, келер заман қазақ дүниетанымындағы оптимистік аксиологиялық қызметін атқарады. Осы уақыттық концепциялардың логикалық түйінінде «ақыр заман» ұғымы орналасады. Ақыр заман қазақ дүниетанымында тек діни-эсхатологиялық түсінік емес, сонымен қатар рухани құндылықтардың жойылу шегін білдіретін философиялық категория ретінде қарастырылады. Ақыр заман туралы толғауларда заманның «ақыры» әлемнің жойылуымен емес, адамгершілік нормалардың әлсіреуімен, әділет пен имандылықтың жоғалуымен байланыстырылады. Бұл ұғым арқылы қазақ ойшылдары қоғамды рухани азғындаудан сақтандыруды көздеген [195, б. 39].
 Қазақ фәлсафасындағы «заман» ұғымы сызықтық даму логикасына бағынбайтын, құндылықтық бағалауларға негізделген күрделі уақыт жүйесін қалыптастырады. Мұнда өткен, қазіргі және болашақ тарихи кезеңдер емес, мағыналық ахуалдар ретінде ұғынылады. Бұл ерекшелік қазақ фәлсафасының өзіндік уақыт концепциясын айқындайды. «Заман» ұғымы уақыт категориясының қарапайым өлшемдік түрінен ауқымды терең мазмұнға ие. Ол тек белгілі бір уақыт аралығы білдірмейді, керісінше кеңістік, тарихи жағдай, рухани ахуал және адам болмысының тұтастығын толық қамтитын дүниетанымдық құрылым ретінде көрініс табады. Қазақ дүниетанымында кеңістік бейтарап ұғым емес. Ол уақыт арқылы қасиетке ие болады. «Заман» ұғымы қазақ фәлсафасында кеңістік пен уақыттың механикалық қосындысы емес, олардың мәдени, рухани және экзистенциалдық деңгейде бірігуінен туындайтын күрделі философиялық категория түрінде көрінеді. Бұл ұғым қазақ халқының тұтас қабылдау ерекшелігін айқын көрсетеді. 
 Бұл бөлімді талдау барысында заман ұғымындағы кеңістік пен уақыттың бірлігін талдау барысында тарихи-философиялық әдіс негізгі әдіс ретінде қоданылды. Сонымен қатар, қазақ халқының дүниетанымдық ерекшеліктерін ашу үшін тарихи-мәдени әдіс және берілген ұғымдардың мағыналық құрылымын интерпретациялау мақсатында герменевтикалық әдіс қолданылды. Герменевтикалық әдіс зерттеу барысында «заман», «кеңістік», «уақыт» ұғымдарының мазмұнын ашу үшін, олардың дәстүрлі дүниетанымдағы мағыналық құрылымын түсіндіру мақсатында қолданылды. 

	













2.3 Философия мен фәлсафадағы кеңістік пен уақыт мәселесін салыстырмалы талдау 

«Фәлсафа» және «философия» негізгі түбірлері бір сөз болғанымен, мазмұндық жағынан өзгерістер бар. Фәлсафа ұғымы тарихи тұрғыдан алғанда Пифагорға тиесілі  «философия» атауынан кейін қалыптасқанымен, Батыс Еуропалық философиядан бұрын болып қоймай, оның теориялық негіздерінің бірі қызметін атқарды. Фәлсафа мен философияның ортақ сүйеніш тұғыры – Аристотель ілімі. Фәлсафаның көрнекті өкілдері қатарына әл-Кинди, әл-Фараби, Ибн Сина, Ибн Баджа, әл-Туфейль, Ибн Рушд сияқты ойшылдар бар. Бұл ғалымдар Аристотельдің философиялық мұрасын араб тіліне аударып қана қоймай, оған терең герменевтикалық талдау жасап, жан-жақты түсіндірді. Нәтижесінде олар ұзақ уақыт бойы назардан тыс қалған Аристотель философиясын қайта жаңғыртып, Ренессанс деңгейіне көтерді. Аталған ғұламалар Аристотель ілімін мұсылмандық дүниетаным аясында түсініп, сол негізде дамытты. Демек, Шығыс перипатетиктерін «фәлсафашылар» деп атау ғылыми тұрғыдан орынды әрі негізі болып табылады.
Философия мен фәлсафадағы кеңістік пен уақыт мәселесін салыстырмалы талдау бойынша зеттеу жұмысын екі кезеңге бөлеміз:
- Бірінші кезеңде қазақ дүниетанымындағы кеңістік пен уақыт мәселесін қарастырамыз. Бірінші бөлімде уақыт пен кеңістік ұғымдары шетелдік философия тұрғысынан зерттелген болатын.
- Екінші кезеңде бірнеше зерттеу нысандарын ала отырып, оны философия мен фәлсафа тұрғысынан салыстырмалы зерттейміз. 
Адамдар кеңістік пен уақыт мәселесі туралы ғасырлар бойы ой қозғаған. Себебі олар адам болмысының ең маңызды және объективті детерминанттары. Әр халық өзі тұратын уақыт пен кеңістікке байланысты болып келеді. Бұл хронотоптың қағидаты – уақыт пен кеңістіктің бірлігі, өзара енуі және өзара тәуелділігі – халықтың дүниетанымын анықтауға мүмкіндік береді.
Батыс философиясында кеңістік пен уақыт мәселелері ежелгі дәуірден бері зерттеліп келеді. Аристотель кеңістік пен уақытты физикалық заттар мен үдерістерден бөлінбейтін заттар ретінде қарастырды. Ғылымның дамуымен бұл ұғымдарға көзқарастар айтарлықтай өзгерді. Ньютон физикасы абсолютті кеңістік пен уақыт идеясын материалдық объектілер мен үдерістерге арналған тәуелсіз ұғымдар ретінде енгізді. Алайда Эйнштейннің салыстырмалылық теориясы кеңістік пен уақыт бір-бірімен байланысты және салыстырмалы деген идеяны ұсына отырып, бұл қабылдауды түбегейлі өзгертті. Қазақ фәлсафасында кеңістік пен уақыт ұғымдары табиғатқа деген дәстүрлі көзқарастармен тығыз байланысты. Кеңістік көбінесе тірі, рухани қаныққан өріс ретінде қабылданады, мұнда әр жердің өзіндік қасиетті маңызы бар. Уақыт, керісінше, сызықтық немесе біркелкі емес; ол циклдік, белсенділік пен тыныштық кезеңдерімен, дала мен көшпелі өмірдің табиғи ырғақтарын бейнелейді. Батыс пен қазақ фәлсафасын салыстыра отырып, Батыс дәстүрінде кеңістік пен уақыт көбінесе абстрактілі, математикалық құрылымдар ретінде тұжырымдалатынын байқауға болады. Қазақ фәлсафасында олар неғұрлым нақты және қоршаған ортамен және мәдени дәстүрлермен байланысты. Екі тәсілде кеңістік пен уақыттың өзара байланысын көрсетеді, бірақ мұны әртүрлі тәсілдермен жасайды, бұл мәдени және философиялық дәстүрлердегі айырмашылықтарды көрсетеді.
Альберт Эйнштейннің салыстырмалылық теориясы кеңістік пен уақыттың абсолютті емес, бақылаушының қозғалысына және гравитациялық өрістерге тәуелді екендігін дәлелдеді. Бұл ғылыми парадигма физикадағы кеңістік пен уақыт ұғымын түбегейлі өзгертті. Қазақ фәлсафасында да уақыт тұрақты және біртекті шама ретінде қабылданбайды. Уақыт – табиғи ырғақпен, маусымдық ауысымдармен, өмір кезеңдерімен тығыз байланысты. Уақыттың мұндай циклдік сипаты салыстырмалылық идеяларымен іштей үндеседі. Бұл екі ұстаным да уақыттың бақылаушыдан және ортадан тәуелді түрде көрініс табатындығын көрсетеді. 
Философия мен фәлсафадағы кеңістік пен уақыт ұғымдарының ара-жігін ашу олардың болмысқа, дүниетанымға және мәдениетке қатысты негіздерін түсінуге мүмкіндік береді. Бұл екі көзқарас арасында бірқатар маңызды айырмашылықтар анықталды.
Батыс философиясында кеңістік көбіне бейтарап, пассивті орта ретінде қарастырылады. Ол құбылыстардың өтетін фоны, координаттық жүйе ретінде сипатталады. Ал қазақ фәлсафасында кеңістік – белсенді, тірі қатынас аясы, адамның өмірімен, тіршілігімен тығыз байланысты. Ол тек физикалық орта емес, адамның рухани және әлеуметтік болмысын ұйымдастыратын тірек ретінде қарастырылады.
Уақыттың сипаты да екі дүниетанымда түрліше көрінеді. Батыс философиясында уақыт, негізінен, сызықтық, өткеннен болашаққа қарай бір бағытта дамитын үдеріс ретінде түсіндіріледі. Ал қазақ дүниетанымында уақыттың циклдік сипаты басым: жыл мезгілдерінің, тіршілік кезеңдерінің қайталануы арқылы қайту мен жалғасу идеясы жүзеге асады. Бұл уақытты өмір мен өлім, жаңару мен тұрақтылық арасындағы тербеліс ретінде ұғынуға негіз болады.
Кеңістік пен уақыттың салттық және рухани мәні де айтарлықтай ерекшеленеді. Батыс философиясында бұл категориялар көбіне практикалық, ғылыми және техникалық мақсаттарда қолданылса, қазақ фәлсафасында кеңістік пен уақыт салт-дәстүрлермен, рухани тәжірибемен тығыз байланыста. Кез келген іс-шараның, әрекеттің өз уақыты мен орны бар, бұл ұғымдар әлеуметтік және дүниетанымдық тәртіпті сақтаудың құралына айналады. Табиғатпен байланыс та айқын ерекшеленеді. 
Батыс философиясында кеңістік пен уақыт табиғаттан дербес, одан бөлініп қарастырылатын ұғымдар болса, қазақ дүниетанымында олар табиғатпен тұтастықта, кеңістік – Жер-Ана, уақыт – Тәңірдің ырғағы ретінде қабылданады.
Кеңістіктің қасиеттілігіне келсек, батыс философиясы мұны тек ерекше белгілеген жерлерге – ғибадат орындарына байланысты қарастырады. Ал қазақ фәлсафасында табиғи нысандар, жерлер, өзен-көлдер, таулар – барлығы қасиетті кеңістік ретінде бағаланады.
Уақытты өлшеу тәсілдері де өзгеше. Батыс ғылымында уақыттың дәлдігі мен сандық сипаттамасы маңызды, яғни сағаттық, секундтық өлшемдерге басымдық беріледі. Қазақ дәстүрінде уақыт табиғи циклдерге, маусымдарға, күннің қозғалысына, оқиғаларға байланысты икемді әрі сапалық тұрғыда қабылданады.
Кеңістік пен уақыттың әлеуметтік құрылымға әсері де әртүрлі. Батыс жүйесінде олар әлеуметтік ұйымдасу мен өндіріс тәртібін жүйелеудің құралы болса, қазақ дүниетанымында кеңістік пен уақыт мәдени мұра мен рухани бірлікті сақтау құралына айналады.   
Қай дәуірдегі фәлсафалық ілімді қарастырсақ та, оның өзегінде гуманизм мен қайырымдылық идеялары тұрғанын байқаймыз. Бұл құндылықтар әрдайым ағартушылыққа, білім мен парасатқа ұмтылуды алдыңғы қатарға шығарады. Көшпелі өмір салтының тәжірибесін бойына сіңірген қазақ фәлсафасы ұланғайыр кеңістікте қазақ халқының әлеммен қарым-қатынасын айқындаған ерекше дүниетанымдық жүйені қалыптастырады. Оның негізгі белгілері ретінде жанашырлық пен адамгершілікті, кеңпейілділік пен төзімділікті, қонақжайлықты, дәстүрге адалдық пен жаңашылдыққа ашықтықты, сондай-ақ мәдениетаралық сұхбатқа бейімділікті атауға болады. Осы құндылықтар жүйесіне сәйкес қазақ даласында туысқа, досқа, көршіге, айналаңдағы адамға деген құрмет пен сыйластық жоғары бағаланады. 
Батыс философиялық ойында жеке тұлғаның жалғыздығы мен  адам мен қоғам арасындағы қатынас мәселесіне басымдық берілсе, қазақ дүниетанымы қауымдастық, өзара бірлік пен ынтымақтастық қағидаларын жетекші ұстаным ретінде қалыптастырады.  
Қазақ фәлсафасының өзіндік ерекшелігі – ақын-жыраулардың терең фәлсафалық мазмұнды ойларын поэтикалық формада жеткізуінде. Бұл құбылысқа қазақ халқының дүниетанымына, ділі мен рухани болмысына тән айрықша сипат болып табылады. Қазақ фәлсафасындағы гуманистік қағидалардың тарихи тамыры тереңде жатыр және олар адамзат болмысының мәнін ашатын мейірімділік пен қайырымдылыққа негізделген жалпы адамзаттық идеяларымен астасқандығы. 
Зерттеу әдістемесі тұрғысынан да айырмашылық бар: батыс философиясы кеңістік пен уақытты ғылыми әдіспен, абстракция және рационалдылық арқылы талдайды. Ал қазақ фәлсафасында олар жеке тәжірибе, дәстүрлі білім, ауызша тарих, әдебиет, фольклор арқылы ұғынылады.
Батыста уақыт жеке тұлғаның дамуымен, оның өмірлік кезеңдерімен ұштасса, қазақ дүниетанымында уақыт ұжымдық бірегейлікпен, ұрпақтар сабақтастығымен, дәстүрді сақтау және жалғастырумен байланысты.
Кеңістік пен уақыттың онтологиялық мәртебесі де ерекше: батыс философиясында олар болмыстың негізгі құрылымдары ретінде қарастырылса, қазақ фәлсафасында кеңістік пен уақыт рухани шындықтың көрінісі, қасиеттілік пен тіршілік ырғағының формасы ретінде сипатталады.
Батыс философиясы және қазақ фәлсафасындағы кеңістік пен уақыт ұғымдарын егжей-тегжейлі салыстыру үшін үш нақты нысанды қарастырайық: сағат, күнтізбе және қасиетті орындар. Бұл нысандар мәдениет пен ғылымдағы кеңістік пен уақыттың символдық және практикалық көріністері болғандықтан таңдалады.
Кеңістік пен уақыт ұғымдарын зерттеу барысында олардың мәдени контексі мен практикалық көріністері арқылы да маңызды айырмашылықтар байқалады. Бұл айырмашылықтар күнделікті өмірде қолданылатын нақты нысандар – сағат, күнтізбе және қасиетті орындар арқылы айқын көрінеді. Осы элементтерді талдау арқылы батыс философиясы мен қазақ фәлсафасының кеңістік пен уақытқа деген көзқарастарының өзгешелігі айқындалады.
Сағат – батыс философиясында уақыттың дәлдігін, бақылау мен реттілікке ұмтылысты білдіретін негізгі құралдардың бірі. Ньютон физикасында сағат – сыртқы жағдайларға тәуелсіз біркелкі өтетін абсолютті уақыттың символы. Ол уақытты өлшеудің математикалық, физикалық және техникалық дәлдігіне негізделген. Бұл ретте уақыт – шынайылықты  жүйелеудің, болмысты сандық құрылымға салудың құралына айналған.
Ал дәстүрлі қазақ қоғамында сағаттың маңызы мүлде өзгеше сипатта болды. Уақыт қатал өлшемге емес, табиғи ырғаққа, маусымдық өзгерістерге сүйеніп анықталды. Көшпелі өмір салтында уақыт күннің шығуы мен батуы, жыл мезгілдерінің алмасуы, жануарлардың тіршілік циклі сияқты табиғи белгілер арқылы реттелді. Қазақ фәлсафасында уақыттың «қатты» емес, икемді және сезімге жақын сипаты басым болды. Сағат – таза механизм емес, күннің табиғи ырғағын аңғартатын бейнелік өлшем ретінде ғана маңызға ие.
Күнтізбе де екі мәдени жүйеде әртүрлі қызмет атқарады. Батыс өркениетінде күнтізбе – уақытты ұзақ мерзімді құрылымдаудың, жоспарлаудың, ұйымдастырудың құралы. Григориан күнтізбесі күн циклдеріне негізделіп, экономикалық және әлеуметтік өмірді нақты реттеуге бағытталған. Ол уақытты бірізділікке салып, болашақ әрекеттерді нақты мерзімге жоспарлауға мүмкіндік береді.
Қасиетті орындар мәселесінде де терең айырмашылықтар байқалады. Батыс философиясында кеңістік, оның ішінде қасиетті кеңістік, көбінесе дін мен космологиядан бөлініп, функционалды сипатта қарастырылады. Дегенмен христиан дәстүрінде шіркеулер, соборлар, басқа да ғибадат орындары рухани қарым-қатынас ордасы ретінде ерекше мәнге ие. Бірақ бұл қасиетті кеңістіктер көбінесе құдаймен байланысты институционалдық орындармен шектеледі. Қазақ фәлсафасында қасиетті орын ұғымы әлдеқайда кең. Мазарлар, кесенелер, киелі табиғи нысандар – бұлардың барлығы рухани, тарихи және символдық мәнге ие. Бұл кеңістіктер тек діни рәсімдер өтетін орындар ғана емес, сонымен бірге ата-баба рухымен байланысатын, табиғатпен үндесетін, шаманизм мен исламның синтезін бейнелейтін киелі мекендер. Мұндай кеңістіктер адамның болмыспен терең байланысын, оның уақыт пен кеңістікпен тұтастығын көрсетеді. 
Қазақ мәдениетіндегі күнтізбе ай мен табиғи маусымдарға, шаруашылық қажеттіліктерге негізделді. Уақытты күнтізбелік тұрғыда емес, өмір салтына бейімделген формада түсіну басым болды. Исламдық ай күнтізбесі діни рәсімдер мен мейрамдарды ұйымдастыруда ерекше рөл атқарса, табиғи циклдер мал шаруашылығы көктемгі, күзгі көшу кезеңдерін анықтады. Бұл күнтізбе табиғатпен үйлесімде өмір сүрудің айғағы ретінде қызмет етті.
Қазақ дүниетанымындағы кеңістік пен уақыт мәселесін талдауда философия мен фәлсафаның салыстырмалы әдісі маңызды. Батыс философиясында кеңістік пен уақыт көбіне абстрактілі категориялар ретінде қарастырылса, шығыс және қазақ дүниетанымында олар өмір салтымен, мәдени тәжірибемен тығыз байланыста көрінеді. 
Қазақ халқының болмыс шындығына етене жақындығы, қоршаған ортаны тікелей бақылап, қабылдауға негізделген дүниетанымы уақыт пен кеңістікті, адамның ішкі рухани әлемін, тіршіліктің өзге қырларын, болмыстың мәнін және ар-ождан бастауларын терең түсінуіне айқын көрініс табады. Осы ерекшеліктер дүниенің түпкі шындығын пайымдауға жетелеп, нәтижесінде өзге халықтардың дүниетанымына өзгеше, әлемнің ұлттық бейнесін қалыптастырады. Кеңістік пен уақыттың әлеуметтік құрылымға әсері де әртүрлі. Батыс жүйесінде олар әлеуметтік ұйымдасу мен өндіріс тәртібін жүйелеудің құралы болса, қазақ дүниетанымында кеңістік пен уақыт мәдени мұра мен рухани бірлікті сақтау құралына айналады.
Осылайша сағат, күнтізбе және қасиетті орындар арқылы кеңістік пен уақытқа деген көзқарастардың онтологиялық, мәдени, әлеуметтік және рухани негіздері айқын ажыратылады. Батыс философиясы бұл ұғымдарды абстрактілі-ғылыми жүйеде түсіндірсе, қазақ фәлсафасы оларды жанды өмір тәжірибесімен, табиғатпен және руханиятпен тұтастықта қарастырады. 
Батыс философиясында кеңістік көп жағдайда объективті, өлшенетін, ғылыми құрылым ретінде түсіндіріледі. Ал қазақ фәлсафасында кеңістік «мекен», «атамекен», «қоныс» ұғымдары арқылы көрсетіліп, адамның рухани тәжірибесімен сонымен қатар, өмір сүру салтымен тығыз байланыста қарастырылады. Уақытты түсінуде де негізгі айырмашылықтар бар. Философияда уақыт көп жағдайда сызықтық бағытта қарастырылса, қазақ фәлсафасында уақыт циклдік сипатта қарастырылады. Зерттеу жұмысының барысында уақыт табиғаттың айналымымен, маусымдық өзгерістермен, сонымен қатар өмірдің қайталанбалы құрылымымен байланыстырылады.
Жүргізілген салыстырмалы талдау философия мен қазақ фәлсафасындағы кеңістік пен уақыт ұғымдарының дүниетанымдық, онтологиялық және мәдени негіздерінің айқын айырмашылықтары мен ұқсастықтарын көрсетуге мүмкіндік берді. Кеңістік пен уақыт категориялары екі дәстүрде де болмысты түсіндірудің іргелі ұғымдары ретінде қарастырылғанымен, олардың мазмұндық жүктемесі мен қолданылу тәсілдері әртүрлі мәдени-тарихи контекске тәуелді екені анықталды. 
Кеңістік пен уақыт ұғымдарын зерттеу барысында олардың мәдени контексті мен практикалық көріністері арқылы да маңызды айырмашылықтар байқалады. Бұл айырмашылықтар күнделікті өмірде қолданылатын нақты нысандар – сағат, күнтізбе және қасиетті орындар – арқылы айқын көрінеді. Осы элементтерді талдау арқылы батыс философиясы мен қазақ фәлсафасының кеңістік пен уақытқа деген көзқарастарының өзгешелігі айқындалады. 
Жоғарыда аталған идеяларды біріктіру кеңістік пен уақытты қазіргі философиялық және әлеуметтік кеңістікте жаңаша пайымдауға мүмкіндік береді. Бұл пайымдаудың мәні – кеңістік пен уақытты тек физика мен метафизика шеңберінде қарастырумен шектелмей, оларды адам өмірінің мәдени, экологиялық және әлеуметтік құрылымымен тығыз байланыста динамикалық, өзара тәуелді болмыс формалары ретінде тану. Бұл жаңа көзқарас үш негізгі бағытта іске асады: өзара байланысты болу теориясы, мәдениетаралық талдау әдістемесі және практикалық қолдану жолдары.
Біріншіден, кеңістік пен уақытты өзара байланысты болу теориясы тұрғысынан қарастыру – бұл ұғымдардың мәнін тек жеке дара немесе дербес субстанциялар ретінде емес, әлемдегі барлық құбылыстар мен тіршілік иелері арасындағы тұрақты өзара әрекеттестік құрылымы ретінде тану. Кеңістік пен уақыттың бірлігі бұл жерде абсолютті немесе математикалық емес, қатынастылық, ырғақтылық, байланыстылық арқылы сипатталады. Қазақ дүниетанымында кеңістік – жай ғана географиялық өлшем емес, өмір сүрудің рухани кеңістігі, ал уақыт – тек өлшенетін интервал ғана емес, тіршілік ырғағы, маусым мен мезгілге бағынышты өмір формасы. Бұл дүниетанымда уақыт пен кеңістік үнемі қозғалыста, қоғам мен табиғаттың арасындағы тепе-теңдікті сақтайтын тірі құрылым ретінде көрінеді. Осы тұрғыдан алғанда, кеңістік пен уақыт – онтологиялық өзара тәуелділік жүйесінің көрінісі.
Екіншіден, мәдениетаралық талдау әдістемесі кеңістік пен уақытты түсіну мен пайымдаудың түрлі мәдени контекстердегі ерекшеліктері мен ұқсастықтарын салыстыра зерттеуге мүмкіндік береді. Батыс философиясындағы кеңістік пен уақыттың сызықтық, абстрактілік, өлшемдік сипаты қазақ фәлсафасындағы циклдік, ритуалдық, қатынастық тәсілмен салыстырылғанда, олардың әрқайсысының онтологиялық және эпистемиологиялық құндылығы ашылады. Мұндай салыстырмалы тәсіл бір мәдениетті екіншісінен жоғары қою емес, керісінше, әрқайсысының болмыстық логикасын тануға бағытталады. Қазақ мәдениетінде уақыт пен кеңістік – тек сана құбылысы емес, тәжірибе мен салтқа негізделген ортақ болмыс формасы. Осы ұғымдарды мәдениетаралық салыстыру арқылы біз кеңістік пен уақытты танудың әмбебап жолдарын ғана емес, сонымен қатар локальды философиялық тереңдіктерді де анықтай аламыз.
Үшіншіден, бұл философиялық тәсілдің практикалық қолдану мүмкіндіктері де маңызды. Кеңістік пен уақытқа дәстүрлі қазақ көзқарастары урбанистік, әлеуметтік, экологиялық тепе-теңдік салаларында жаңаша бағыттар ұсынуы мүмкін. Мысалы, қазіргі қалалық өмірдің жоғары қарқындылығы мен үзіліссіз уақыт қысымына балама ретінде маусымдық ырғақтарға негізделген өмір салтын ұсынуға болады. Уақытты механикалық емес, адам мен табиғаттың үйлесімімен реттеу қазіргі қоғамдағы күйзеліс, әлеуметтік оқшаулану және экологиялық бұзылу сияқты проблемаларға қарсы тұрудың бір жолы болуы мүмкін. Сол сияқты кеңістікті жоспарлау кезінде оны тек функционалдық бірлік ретінде емес, рухани және мәдени құндылықтармен байытылған кеңістік ретінде тану қоғамдағы байланыстар мен тұрақтылықты нығайтуға ықпал етеді.
Зерттеу барысында қазақ дүниетанымында кеңістік пен уақыттың өзара ажырамас бірлігі – хронотоп қағидаты ерекше маңызға ие екені дәлелденді. Көшпелі мәдениетте уақыт кеңістіктегі қозғалыс арқылы өлшенсе, кеңістік уақыттық өзгерістердің тікелей көрінісі ретінде қабылданады. Мұндай түсінік табиғи ортаға бейімделудің, өмір сүрудің тұрақты әрі тиімді моделін қалыптастырған. Сағат, күнтізбе және қасиетті орындар сияқты нақты нысандарды салыстырмалы талдау кеңістік пен уақытқа деген көзқарастардың практикалық және символдық айырмашылықтарын айқындады. Батыс дәстүрінде бұл нысандар уақытты бақылау мен реттеудің техникалық құралдары ретінде қарастырылса, қазақ фәлсафасында олар табиғи, рухани және мәдени мағынамен толықтырылған. Уақытты өлшеудің икемділігі, кеңістіктің қасиеттілігі және табиғи циклдерге бейімделу қазақ мәдениетінің басты ерекшеліктері ретінде анықталды.
Негізгі тұжырым философия мен қазақ фәлсафасындағы кеңістік пен уақыт ұғымдарын салыстыру олардың мәдени болмысты ұйымдастырудағы рөлін тереңірек түсінуге мүмкіндік береді. Қазақ дүниетанымындағы кеңістік пен уақытты қабылдау үлгісі адам мен табиғат арасындағы үйлесімділікті, тарихи сабақтастықты және рухани тұтастықты қамтамасыз ететін маңызды фәлсафалық негіз болып табылады. Бұл тұжырымдар кеңістік пен уақыт мәселесін тек теориялық деңгейде ғана емес, мәдени-өркениеттік феномен ретінде қарастырудың маңыздылығын көрсетеді.  Жүргізілген салыстырмалы талдау философия мен қазақ фәлсафасындағы кеңістік пен уақыт ұғымдарының дүниетанымдық, онтологиялық және мәдени негіздерінің айқын айырмашылықтары мен ұқсастықтарын көрсетуге мүмкіндік берді. Кеңістік пен уақыт категориялары екі дәстүрде де болмысты түсіндірудің іргелі ұғымдары ретінде қарастырылғанымен, олардың мазмұндық жүктемесі мен қолданылу тәсілдері әртүрлі мәдени-тарихи контекске тәуелді екені анықталды. 



Екінші бөлім бойынша тұжырым

Зерттеудің екінші бөлімінде қазақ дүниетанымындағы кеңістік пен уақыт ұғымдарының өзіндік ерекшеліктері мен олардың әлемдік философиялық ілімдермен арақатынасы кешенді түрде қарастырылды. Кеңістік пен уақыт тек физикалық немесе метафизикалық категориялар ретінде ғана емес, сонымен бірге мәдени, рухани, тәжірибелік және тарихи құрылымдармен тығыз байланысты екені анықталды. Қазақ фәлсафасында бұл ұғымдар халықтың өмір салтымен, салт-дәстүрлерімен, табиғатпен қарым-қатынасымен, ұжымдық жадымен және болмысты түсінуімен тікелей байланыста көрініс табады. Зерттеудің теориялық бөлімінде берілген концепциялардың нәтижелері терең талданып, басқа ғалымдардың қорытындыларымен салыстырылды. Эмпирикалық деректерді талдау негізгі тақырыптар мен үрдістерді анықтауға, бастапқыға қарағанда байқалмайтын өзара байланыстар мен үлгілерді табуға, түрлі көзқарастардың ұқсастықтары мен айырмашылықтарын айқындауға көмектесті. Бұл қорытынды мен келешектегі зерттеулерге, білім беру бағдарламаларына және басқа да іс-әрекеттерге ұсыным әзірлеуге негіз болды.
Алынған деректерді салыстыру әдісі пікірлер мен көзқарастарды жүйелі түрде салыстыру арқылы тақырыпты неғұрлым толық әрі объективті түсінуге мүмкіндік беретін қуатты құрал ретінде пайдаланылды.
Заман ұғымы аясында кеңістік пен уақыттың бірлігіне ерекше назар аударылды. Кеңістік – адамның мекен етіп, тіршілік ететін ортасы ретінде қабылданса, уақыт – сол кеңістікте болатын үдерістердің ырғағы, өзгерісі, қайталануы мен жалғасуы ретінде қарастырылады. Бұл тұтастық қазақ дүниетанымында тұтас тіршілік формасы ретінде көрініс тапқан. Осы контексте феноменология мен салыстырмалылық теориясының кейбір идеялары қазақ фәлсафасының интуитивті, тәжірибелік ерекшеліктерімен үндесетіні көрсетілді.
Кеңістік қасиеттілікпен, тұрғылықтылықпен, ата-баба жерімен байланыстырылса, уақыт – маусымдық ырғақтар, салттық кезеңдер, діни және мәдени циклдер арқылы сипатталды.
Зерттеуде кеңістік пен уақытты заманауи философиялық, урбанистік және экологиялық концепциялармен ұштастыру мүмкіндігі де талданды. Дәстүрлі қазақ тәсілдерін қазіргі қала өміріне, білім беру мен мәдени жоспарлауға енгізу идеясы ұсынылды. Бұл бағыт қазақ фәлсафасының практикалық әлеуетін көрсетіп, оны жаңаша пайымдауға мүмкіндік береді.
Философиядағы кеңістік пен уақытты талдау адам мен әлемнің өзара байланысын, болмыс пен сана қатынасын түсіндіруге арналған маңызды қадам болып табылады. Кеңістік пен уақыттың мәнін ұғыну – болмысты, қозғалысты, тарихты және сананы тұтас түсінудің кілті. Қазақ фәлсафасындағы кеңістік пен уақыт ұғымдарын талдау тек логикалық емес, сонымен қатар экзистенциалды, мәдени және тарихи мазмұнмен де байытылған.  Ал бұған дейінгі философиялық ілімдер бұл мәселені терең әрі жан-жақты ұғынуға мүмкіндік береді. Жүргізілген салыстырмалы талдау философия мен қазақ фәлсафасындағы кеңістік пен уақыт ұғымдарының дүниетанымдық, онтологиялық және мәдени негіздерінің айқын айырмашылықтары мен ұқсастықтарын көрсетуге мүмкіндік берді. Кеңістік пен уақыт категориялары екі дәстүрде де болмысты түсіндірудің іргелі ұғымдары ретінде қарастырылғанымен, олардың мазмұндық жүктемесі мен қолданылу тәсілдері әртүрлі мәдени-тарихи контекске тәуелді екені анықталды. 
Батыс философиясында кеңістік пен уақыт көбіне абстрактілі, формалды және әмбебап категориялар ретінде сипатталады. Кеңістік бейтарап, пассивті орта, ал уақыт сызықтық, бір бағытты үдеріс ретінде түсіндіріледі. Бұл көзқарас ғылыми рационализмге, математикалық және табиғатты танудағы объектілендіруге негізделген. Мұндай ұстаным әлеуметтік өмірді жүйелеуге, өндірістік үдерістерді ұйымдастыруға және болмысты өлшемдік тұрғыдан игеруге мүмкіндік берді. 
Ал қазақ фәлсафасында кеңістік пен уақыт тірі, динамикалық және рухани мәнге ие тұтас жүйе ретінде ұғынылады. Кеңістік адам болмысынан бөлінбейтін өмір сүру ортасы, қасиетті және мағыналық құрылым ретінде көрінеді. Уақыт табиғи ырғақтарға, маусымдық циклдерге, тіршілік пен ұрпақтар сабақтастығына негізделген циклдік сипатта қабылданады. Бұл көшпелі өмір салтына, табиғатпен үйлесімді қарым-қатынасқа және шаруашылық тәжірибеге тікелей байланысты қалыптасты.
Қазақ ойшылдарының фәлсафалық идеялары өз дәуірінің шеңберімен ғана шектелмей, тарихи уақыт аясын кеңейте түсетіні анық. Бұл идеялар қазіргі Қазақстанның рухани жаңғыру кезеңінде халықтың негізгі рухани құндылықтарын айқындау тұрғысынан ерекше маңызға ие. Осыған байланысты қазақ зиялыларының дүниетанымында, сондай-ақ тәуелсіздік дәуірі көрініс тапқан қазақ фәлсафалық ойының жаңа теориялық және әдіснамалық мәселелері жан-жақты пайымдалды. Бұл жердегі айрықша белгі болып табылатын әлем мен адам арасындағы қарым-қатынас, адамның өзіндік тануы, өмірдегі негізгі орны мен рөлі философиялық тұрғыдан және аксиологиялық, этикалық жағынан кешенді түрде зерделенді. Осы тұрғыдан алғанда, қазақ фәлсафасы шығыс фәлсафасының  дәстүрге тән рухани икемделген, толыққанды адам болу идеясын жалғастыра отырып, оны ұлттық дүниетанымға сай өзіндік мазмұнмен байытқан даналық ретінде сипатталады.
Қазақ фәлсафасы – қазақ халқының мәдени жетістіктерінің ажырамас бөлігі әрі тарихи дамуының заңды жалғасы. Қазақ мәдениеті әртүрлі тарихи кезеңдерде өзге өркениеттердің мәдениеті мен тығыз байланыста дамып, олардан тікелей немесе жанама түрде ықпал алып отырды. Алайда бұл ықпалдар қазақ мәдениетінің ішкі сұраныстары мен тарихи қажеттіліктеріне сәйкес қабылданып, оның рухани дамуына қызмет етті. Осы іспетті үдерістер қазақ фәлсафалық ойлау жүйесінің қалыптасуына негіз болып, ұлттық дәстүрлер мен дүниетанымдық бағдарлардың орнығуына ықпал етті. Сонымен қатар қазақ фәлсафасы әлемдік философияның құрамдас бөлігі болып табылады. 

Бұл диссертациялық зерттеуде кеңістік пен уақыт ұғымдарының философиялық, фәлсафалық, дүниетанымдық мәні, олардың тарихи-теориялық эволюциясы, әртүрлі мәдени-философиялық жүйелердегі интерпретациясы мен қабылдануы кешенді түрде қарастырылды. Әсіресе қазақ фәлсафасындағы кеңістік пен уақытты түсіну ерекшеліктері мен олардың болмыстық, мәдени және рухани өлшемдері терең сарапталды.
Зерттеудің алғашқы бөлімінде кеңістік пен уақыт ұғымдарының батыс философиясындағы онтологиялық және эпистемологиялық негіздері, олардың антикалық философиядан бастап қазіргі заманғы ғылымға дейінгі және қазақ халқының фәлсафалық, дүниетанымдық кезеңдері, ислам дініне дейінгі көшпелі мәдениет пен ислам діні пайда болған кезеңдегі даму логикасы баяндалды. Бұл ұғымдардың әртүрлі философиялық мектептердегі (антикалық, классикалық, феноменологиялық, постмодерндік және т.б.) түсіндірілуі олардың әмбебап әрі күрделі сипатқа ие екенін көрсетті.
Екінші бөлімде қазақ дүниетанымындағы кеңістік пен уақыт түсінігінің ерекшеліктері қарастырылып, оған батыстық түсінікпен салыстырмалы-мәдениетарлық, салыстырмалы және герменевтикалық талдау жүргізілді. Қазақ фәлсафасында кеңістік пен уақыт – адамның табиғатпен, қауыммен және ата-баба рухымен өзара әрекетінің негізі, тіршіліктің рухани-мәдени құрылымы ретінде көрініс табатыны анықталды. Уақыт маусымдық ырғақпен, кеңістік қасиеттілік, мекен және көш үдерістерімен байланысты. Бұл ұғымдар ұжымдық жадыны, салт-дәстүр мен өмір салтын сақтаудың және берудің тірек жүйесі қызметін атқарады. 
Зерттеудің үшінші кезеңінде қазақ фәлсафасындағы кеңістік пен уақыттың бірлігіне негізделген заман ұғымы талданып, оны қазіргі философиялық теориялармен (феноменология, салыстырмалық теориясы) ұштастыру жолдары ұсынылды. Сонымен қатар кеңістік пен уақытты қабылдауға ықпал ететін тарихи, саяси, әлеуметтік факторлар мен олардың қазіргі кезеңдегі трансформациясы зерделенді.
Қазақ фәлсафасындағы кеңістік пен уақыт мәселесін зерттеудің мақсаты қазақ мәдениеті, дүниетанымы контексіндегі кеңістік пен уақытқа қатысты фәлсафалық қырларды ұғыну, талдау және пайымдау болды. 
Сонымен қатар философия ғылымындағы уақыт пен кеңістік категорияларын талдау әлем мен адамзаттың арасындағы байланысын, болмыс пен сана арақатынасын түсінуге мүмкіндік береді. Уақыт пен кеңістік ұғымдарын түсіну – бұл күрделі, мазмұны терең, бір жақты қарастырылмайтын түсініктің маңызды қызметі. Қазақ фәлсафасындағы кеңістік пен уақыт категорияларын талқылау шектелген түрде логикалық емес, сондай-ақ, тарихи тұрғыдан, мәдени жағынан және экзистенциалистік мазмұнмен де көрсетілген. Философия мен фәлсафадағы кеңістік пен уақыт ұғымдарын салыстырмалы талдау кеңістік пен уақыт категорияларының дүниетанымдық, онтологиялық және мәдени негіздерінің негізгі айырмашылықтары мен ұқсастықтарын көрсетуге мүмкіндік берді. Кеңістік пен уақыт категориялары бұл ұғымдарда болмысты түсіндірудің негізгі және іргелі ұғымдары ретінде қарастырылса да, олардың мазмұны, қолданылу тәсілдері әртүрлі мәдени-тарихи контексте болғаны анықталды. 
Зерттеудің практикалық және теориялық маңызы – философия бойынша білім беру бағдарламаларын байыту, кеңістік пен уақыт туралы қазақ дүниетанымдық, фәлсафалық түсініктерін әлемдік контексте таныту. Зерттеу нәтижелері мәдени жобалар, көрмелер, дәрістер құруға негіз бола алады және философтар, мәдениеттанушылар, тарихшылар, саясаттанушылар үшін пайдасы бар. Болашақ зерттеулер кеңістік пен уақыт мәселесін қазақ фәлсафасында тереңдетіп, жаңа қырларын ашуға мүмкіндік береді. Мысалы, кеңістік пен уақыттың өнермен, дінмен байланысын зерттеу, көне дәуірден бүгінге дейінгі түсініктер эволюциясын талдау өзекті бағыттар бола алады. Зерттеу нәтижесі қазақ халқының дәстүрлі мәдениетінің ұлттық сана мен қазақстандық бірегейлікті қалыптастырудағы жетекші рөлін дәлелдеді. Ұлттық сана-сезімнің қалыптасуы қазақ тіліне, салт-дәстүріне, құндылықтарына, сенімі мен жаңашылдықтың, көшпелі және отырықшы өмір салтының, еркіндік пен төзімділік құндылықтарының үйлесімінен көрінеді. Нәтижелер кеңістік пен уақытқа қатысты көпқырлы концепциялардың бар екенін және олардың мәдениет, саясат, тарих сияқты факторлармен тығыз байланысын көрсетеді. 
	Жүргізілген зерттеу нәтижесінде бірқатар маңызды ғылыми қорытындылар жасалды:
1. Қазақ халқының фәлсафалық ойының қалыптасуы мен дамуы, тарихи-мәдени ерекшеліктері мен көшпелі өмір салтының кеңістік пен уақыт түсініктерін қалыптастырудағы дүниетанымдық, онтологиялық және гносеологиялық ықпалы фәлсафалық тұрғыда дәлелденді. Қазақ фәлсафалық ойы мен түркілік кезең эволюциясына тарихи-философиялық, тарихи-мәдени, герменевтикалық талдау жасау арқылы кеңістік пен уақыт категорияларының қоғамдық маңызы айқындалды. 
2. Қазақ мифологиясын түркі мәдениетімен бірлікте қарастыра келіп, көшпелілік, жалпы түркі мәдениетімен байланысы жан-жақты зерттеліп, космологиялық, космогониялық мифтердің жаратылысы ашылды. Қазақ мифологиясының зерттеп отырған жұмысымызға байланысты материалдары кең көлемде жинақталып, мағыздылығы сараланды.
3. Негіз ретінде таңдалған зерттеу тақырыбымыздағы қазақ халқының  фәлсафалық ойының дамуы мен қалыптасуы және батыс философиясы, шығыс және мұсылман дүниетанымындағы негізгі көзқарастар мен ұғымдар тарихи-мәдени, лингвомәдени, тарихи-философиялық, салыстырмалы және герменевтикалық талдау арқылы зерттеліп, олардың этникалық дүниетанымдағы ерекшеліктері мен қоғамдық мәні ғылыми тұрғыдан дәлелденді.
4. Қазақ дүниетанымы көшпелілік, жалпы түркі мәдениетімен тікелей  байланыста екені жүйелі түрде зерттеліп, негізгі сипаттамалары анықталып, әр халықтың рухани мұрасы әлемдік мәдениеттің байлығын ұлғайтатын негізі болатыны анық. Қазақ фәлсафасындағы кеңістік пен уақытқа қатысты дамудың ерекше түрі ретінде қазақ мәдениеті мен озық ойының қалыптасуын қарастыру арқылы халықтың рухани құндылықтары зерделенді.
5. Қазақ фәлсафасындағы кеңістік пен уақыт мәселесі «заман» категориясы арқылы тұтас философиялық жүйе ретінде қарастырылды. Заман ұғымының тек уақыттық емес, кеңістіктік, рухани және моральдық, ізгіліктік өлшемдерді біріктіретін негізгі сипатқа ие екендігі негізделді.
6.  Философия мен фәлсафадағы кеңістік пен уақыт ұғымдарының ұқсастықтары мен айырмашылықтары салыстырмалы-философиялық әдіс арқылы талданып, айырмашылықтары жүйелі түрде айқындалды. Қазақ дүниетанымындағы, фәлсафасындағы кеңістік пен уақыт туралы ойлар кешенді негізде жүйеленіп, әлемдік философиялық дискурста қарастырылатын концептуалдық көзқарас негізделді.
Ғылыми зерттеу жұмысының нәтижесінде төмендегідей ұсыныстар берілді:
- Философиялық білім беру жүйесінде қазақ фәлсафасындағы кеңістік пен уақыт ұғымдарын арнайы курс немесе модуль түрінде енгізу ұсынылады. Бұл ұлттық дүниетанымды философиялық тұрғыдан жүйелеуге және жастардың мәдени-рухани сана-сезімін нығайтуға ықпал етеді.
- Мәдени саясат пен стратегиялық жоспарлауда кеңістік пен уақыттың дәстүрлі қазақ ұғымдарын ескеру маңызды болып табылады. Бұл ұстаным әсіресе мәдени іс-шараларды ұйымдастыруда, ұлттық мерекелерді өткізу барысында және киелі орындарды сақтау мен дамыту стратегияларын әзірлеуде әдіснамалық тұрғыдан қолдануға лайықты тәсіл.
- Кеңістік пен уақыт ұғымдарының қазақ дәстүріндегі көріністерін әдебиетте, фольклорда, мақал-мәтелдерде, күнтізбелік дәстүрлерде қолдану ұлттық мәдени-танымдық бағдарламалар мен оқулықтардың мазмұнын байытып, ұлттық мәдениетті жаңғыртудың тиімді құралы бола алады.
- Кеңістік пен уақыт проблематикасын жан-жақты зерттеу, бірегей философиялық мәтіндер мен көркем мұраларды жинақтау және сақтау, пәнаралық ынтымақтастықты дамыту болмыс пен таным құрылымдарын терең түсінуге мүмкіндік береді.
- Қазақ фәлсафасындағы кеңістік пен уақыт мәселелеріне арналған арнайы академиялық курстар мен білім беру бағдарламаларын әзірлеу және қолдау осы саладағы ғылыми сараптама мен кәсіби даярлықты дамытуға ықпал етеді. 
- Философтар, тарихшылар, мәдениеттанушылар, әлеуметтанушылар, әдебиетшілер және басқа да білім салаларының өкілдерінің өзара әрекеттестігін күшейту кеңістік пен уақыт феноменін кешенді тұрғыда түсіндіруге жағдай жасайды.
- Конференциялар, семинарлар, пікірталас алаңдарын ұйымдастыру және зерттеу нәтижелерін жариялау ғылыми тәжірибе алмасуды жандандырып, жаңа зерттеулерге негіз болады. 
- Дәстүрлі қазақ идеялары мен қазіргі философиялық тұжырымдамалар арасындағы байланысты зерттеу қазақ фәлсафасының бірегейлігін сақтай отырып, жаңа теориялық тәсілдемелерді дамытуға мүмкіндік береді.
- Қазақ жазушыларының, суретшілерінің шығармаларын зерттеу қазақ мәдениеті мен философиясы контексіндегі кеңістік пен уақыт проблемасының өзгешелігін ашуға көмектеседі. 
- Шетелдік ғалымдармен және ғылыми-зерттеу институттарымен өзара іс-қимыл зерттеуді байытуға және кеңістік пен уақыт мәселесін зерттеуде тәжірибе алмасуға мүмкіндік береді. 
- Кеңістік пен уақытты зерттеуге арналған орталықтарды, сондай-ақ осы тақырып бойынша материалдары мен зерттеулері бар орталықтандырылған дерекқорларды құру ақпаратқа қол жеткізуді жеңілдетеді және қосымша зерттеулерді ынталандырады.   
Беріліп отырған ұсыныстар зерттеу тақырыбына байланысты проблемаларды шешуге ықпал ете алады және Қазақстанда ғылым мен мәдениеттің осы саласының дамуына үлес қоса алады. Тәуелсіздік алғаннан бері қазақ елінің фәлсафалық құндылығы жан-жақты зерделеніп, көптеген ғылыми еңбектер жарық көрді. Қазақ фәлсафасы халықтың өмір сүру салтының, тарихи дамуының, қоғамдық бірігуі мен рухани кемелденуінің негізгі көрінісі болып табылады. Қазақ халқының ұлттық ойлау негізі мен фәлсафалық мәдениетінің бар екендігіне еліміздегі танымал ғалымдар өткен ғасырдың екінші жартысынан бастап жүйелі түрде назар аудара бастады, ал философиялық және фәлсафалық мәселелер кәсіби деңгейде зерттелу үстінде.
Осы тұрғыдан қарастырғанда адамзат тарихындағы әрбір халықтың дүниетанымында терең әрі жүйелі ғылыми құрылымдармен қатар, жекелеген ой-тұжырымдар мен түсініктерге негізделген өзіндік мәдени қабаттардың бар екенін байқауға болады. Бұл мәдени алуандықты пайымдауда түрлі ғылыми әдістердің маңызы ерекше. Әртүрлі философиялық және фәлсафалық көзқарастарды салыстырып, сан алуан өлшемдер арқылы талдау жасау – гуманитарлық және әлеуметтік ғылымдардың маңызды міндеттерінің бірі. Сонымен бірге адамзаттың ойлау жүйесіне ортақ іргелі негіздердің ұқсастығын мойындай отырып, әрбір мәдениеттің өзіне тән ерекшеліктері мен жеке сипаттарын да ескерген жөн.
Осы ұстанымдарға сәйкес халқымыздың ұлттық ойлаудың негізгі жүйесі мен фәлсафа мәдениетінің бар екендігін мойындаған еліміздегі алдыңғы қатарлы ғалымдар өткен ғасырдың екінші жартысынан бастап жүйелі түрде назар аудара бастады, ал философиялық және фәлсафалық мәселелер кәсіби деңгейде зерттелу үстінде.

ҚОСЫМША А

Кеңістік пен уақыт ұғымдарының 
қазақ тіліндегі метафоралық бейнелері

Бұл кестеде қазақ халқының тілдік қорындағы кеңістік пен уақытқа қатысты метафоралар жинақталып, олардың мазмұндық-философиялық мәні талданған. Қазақ дүниетанымында бұл категориялар тек физикалық ұғым емес, өмір сүру салтына, дүниеге көзқарасына, құндылық жүйесіне терең енген.

Кесте А1 – Кеңістік пен уақыт ұғымдарының қазақ тіліндегі метафоралық бейнелері

	Ұғым
	Метафоралық бейнелер
	Мазмұндық мәні


	Кеңістік
	«Қу медиен дала», «Жолдың торабы», «Ат шаптырым жер», «Қол созым», «Қырық қадам», «Ит өлген жер», «Жердің шеті», «Түйенің тұяғы жетпес жер».
	Кеңістік ұғымы қазақ танымында өлшенбейтін, кейде шексіз, кейде жақын, ал кейде қасиетті мекен ретінде бейнеленеді. Ол физикалық мекенмен қатар, адамның өмірлік кеңістігі мен тағдыр өрісін де білдіреді.

	Уақыт
	«Шай қайнатым уақыт», «Көзді ашып-жұмғанша», «Жеті қараңғы түн», «Бие сауым уақыт», «Қырық күн шілде», «Күн ұзақ», «Ет пісірім уақыт», «Бір сәттік мезгіл», «Жарты айдың жүзі».
	Уақыт адамның іс-әрекеті мен табиғи ырғақ арқылы өлшенеді. Қазақ дүниетанымында уақыт тіршіліктің ырғағы, өмір кезеңдерінің реті мен ымыралы қозғалысы ретінде қабылданады.

	Кеңістік-Уақыт
	«Қозы көш жер», «Бір көш жер», «Ат шаптырым уақыт», «Ит жеккен жер», «Күншілік жол», «Түн жорық», «Таң ата», «Күн бата», «Бір айналым жыл»
	Кеңістік пен уақыт қазақ мәдениетінде өзара тығыз байланыста қаралады. Бұл тіркестер жол жүру, көшу, табиғат циклі мен маусымдық өмір ырғағын бірлікте бейнелейді. Уақыт – қозғалыстың көрінісі, ал кеңістік – сол қозғалыстың өрісі.

	Ескерту – Кестеде берілген метафоралық бірліктер «Қазақ тілінің фразеологиялық сөздігінен» (І. Кеңесбаев), «Қазақ тілінің түсіндірме сөздігінен» (10 томдық), Ә. Қайдар, Р.Сыздық, Е. Жанпейісов еңбектеріндегі этнолингвистикалық деректерден, сондай-ақ қазақ фольклорлық мәтіндерінен (мақал-мәтелдер, жыраулар поэзиясы) іріктелді. Олардың кеңістік пен уақыт ұғымдарын бейнелеуі дереккөздерге сүйене отырып, автор тарапынан концептуалдық және мазмұндық тұрғыдан талданды.










ҚОСЫМША В

Ислам философиясындағы уақыт түсінігі 
және оның қазақ фәлсафасымен үндестігі

Ислам философиясында уақыт – Алланың жаратылыстарының бірі, жаратылыс пен тағдырды, өткінші мен мәңгілікті, сынақ пен жазаны анықтайтын қасиетті категория ретінде қарастырылады. Уақыт ұғымы тек хронологиялық рет емес, адамның рухани кемелдену жолы мен Жаратушыға жақындауының өлшемі болып саналады. Бұл түсінік қазақ халқының дәстүрлі дүниетанымымен терең астасып жатыр. Заман, тағдыр, ғұмыр, сабыр, ахирет секілді ұғымдар тек діни категориялар ғана емес, қазақ мәдениетінде терең мәнге ие өмірлік бағдарлар ретінде қалыптасқан. Төмендегі кестеде ислам философиясындағы уақытқа қатысты негізгі ұғымдардың мазмұны мен олардың қазақ фәлсафасындағы тілдік және мәдени көріністері салыстырыла ұсынылған.
 
Кесте В1 – Ислам философиясындағы уақыт түсінігі және оның қазақ фәлсафасымен үндестігі

	Ұғым
	Ислам философиясындағы мәні
	Қазақ фәлсафасындағы көрінісі
	Дереккөз

	Заман
	Алланың жаратқан уақыты, өлшеулі, қасиетті
	«Заманына қарай адамы», «Өмірдің өз заңы бар», «Жақсыдан заман қалады»
	Құран аяттары, әл-Ғазали философиясы; қазақ мақал-мәтелдері

	Тағдыр
	Уақыт ішінде Алланың жазғаны, өзгермейтін Құдай еркімен бекітілген
	«Маңдайға жазылған», «Бұйырған кетпейді, қуған жетпейді», «Тағдырдан озар жан жоқ»
	Ислам ақидасы (қадар мәселесі), әл-Ашғари; фольклорлық мәтіндер

	Ахирет
	Мәңгілік өмір, уақыттан тыс болмыс, бұл дүниеден кейінгі шексіз рухани өмір
	«О дүниелік цикл», «Аруақ риза болмай тірі байымас», «Бақилық болу», «Жан – мәңгілік», «О дүниеде жауап береді»
	Құран, хадистер; жыраулар поэзиясы

	Сағат
	Қиямет күні, уақыттың соңы, пенде істері үшін есепке тартылатын сәт
	«Сағаты соқты», «Қияметтің күні туды», «Әр істің өз есебі бар»
	Ислам эсхатологиясы; қазақ дүниетанымындағы эсхатологиялық түсініктер

	Сабыр
	Уақытқа тәуелді рухани сынақ, сабыр – иман белгісі
	«Сабыр түбі – сары алтын», «Сабыр еткен мұратқа жетер», «Күтпегеннің күні жоқ»
	Құран (сабыр аяттары), сопылық ілім; мақал-мәтелдер

	Ғұмыр
	Адамға берілген уақыт – аманат, уақыт пен парыз бірлігі
	«Өмір – өзен», «Ғұмыр бір күндік қонақ», «Бір күндік жалған»
	Ислам антропологиясы; қазақ философиялық поэзиясы

	Дәуір
	Тарихи уақыт, рухани-әлеуметтік даму кезеңі
	«Жаңа дәуір келді», «Ескіше ойлау заманы өтті», «Замана заңы басқа»
	Ислам тарих философиясы (Ибн Халдун); қазақ тарихи санасы



ҚОСЫМША С

Қазақ күнтізбесі мен уақыт бірліктері

Қазақ халқының дәстүрлі дүниетанымында уақыт ұғымы тек физикалық өлшем емес, тіршілік ырғағының, табиғат пен адамның өзара үйлесімінің көрінісі ретінде қабылданған. Сағаттық өлшемдерге дейінгі кезеңде халқымыз уақытты күнделікті өмір мен табиғат белгілеріне, шаруашылық әрекеттеріне қарай бөлген. Бұл уақыт бірліктері шынайы өмірдің ырғағына сәйкестеніп, нақты іс-әрекеттермен өлшенген, мысалы, «ет пісірім», «бие сауым», «шай қайнатым» сияқты тіркестер соның айғағы.
Қазақ күнтізбесі тек уақыт өлшеу құралы ғана емес, маусымдық көшу, еңбек әрекеттері, ауа райын болжау мен адам өмірінің әлеуметтік-мәдени құрылымын ұйымдастыру жүйесі ретінде де маңызды қызмет атқарған. Төмендегі кестеде қазақ халқы қолданған дәстүрлі уақыт өлшемдері мен маусымдық кезеңдер жүйеленіп көрсетілген.

Кесте С1 – Қазақ күнтізбесі мен уақыт бірліктері

	Атауы
	Мәні
	Қазіргі өлшемі


	Сүт пісірім
	Сүт қайнағанша өтетін қысқа уақыт
	10-15 минут


	Ет пісірім
	Еттің толық пісу уақыты
	1,5-2 сағат


	Бие сауым
	Бір бие сауып үлгеретін уақыт
	25-30 минут


	Шай қайнатым
	Бір шәйнек шайдың қайнауына кететін уақыт
	10-12 минут

	Қас-қағым сәт
	Көзді ашып-жұмғандай өте қысқа мезет
	1-2 секунд

	Таң сарғы
	Таң атуға таяу уақыт, жарық енді білінетін шақ
	05:00-06:00

	Күн шаңыраққа мінді
	Күннің көкжиектен көтеріліп, күндізгі уақыттың басталуы
	07:00-08:00 шамасы

	Кешқұрым
	Күн батқаннан кейінгі уақыт, ымырт
	19:00-21:00


	Қараңғы түн
	Түн ортасы, толық қараңғылық уақыты
	23:00-03:00

	Шілде
	Жаздың аптап ыстық кезеңі, табиғи сынақ уақыты
	40 күн (шілде айы)

	Қоңыр күз
	Жаздан кейінгі салқын түсе бастаған кезең
	Қыркүйек-қазан

	Қыс тоқсан
	Қыстың үш айлық мерзімі
	Желтоқсан-ақпан


	Наурыз
	Күн мен түннің теңелуі, көктем мен жаңа жылдың бастауы
	21-22 наурыз

	Жаз тоқсан
	Жазғы маусым, тіршіліктің қызатын кезеңі
	Маусым-тамыз

	Күзек, жайлау, қыстау, көктеу
	Маусымдық көш кезеңдері мен уақытты бөлу
	Жылдың төрт маусымына сай бөлінеді

	Ескерту – Кестеде берілген дәстүрлі уақыт бірліктері мен күнтізбелік атаулар І. Кеңесбаевтың «Қазақ тілінің фразеологиялық сөздігі», «Қазақ тілінің түсіндірме сөздігі» (10 томдық), Ә. Қайдардың этнолингвистикалық еңбектері, С. Қасқабасов пен Н. Уәлидің халықтық дүниетанымға арналған зерттеулері, сондай-ақ қазақ этнографиясы мен халық күнтізбесіне қатысты дереккөздер негізінде іріктелді. Уақыт бірліктерінің мағыналық сипаттамасы мен қазіргі өлшемдермен сәйкестендірілуі дереккөздерге сүйенген авторлық жүйелеу нәтижесінде ұсынылды.

Абсолютті, есептелген математикалық уақыт, табиғаты бойынша, сыртқы әлеммен ешқандай өзара әрекеттесусіз, біркелкі жүреді және ұзақтық деп аталады


Белгілі бір объект түріндегі уақыт, атап айтқанда сағат, күн, ай немесе жыл барлық тіршілік иелерінің өмір сүру мағынасын сипаттайды, сондықтан ерекше ұзындық немесе ұзақтық элементі болып табылады


Қозғалыстың жылдамдығына (уақыт өлшенетін), оның баяулауына немесе оның толық болмауына қарамастан, заттардың өмір сүру кезеңі 


Уақыт-бұл өзінің және айналасындағылардың белгілі бір орналасуы









Кеңістік


Кеңістік (метафизикалық түсіндіру)

Кеңістік – сыртқы тәжірибенің мүмкін болу шарты
Кеңістік – барлық сыртқы құбылыстардың негізі
Кеңістік – априорлық таза созерцание
(эмпирикалық ұғым емес)
Кеңістік – шексіз берілген тұтастық
(оның бөліктері бір мезгілде қатар өмір сүреді)


Кеңістік (трансценденталды түсіндіру)

Кеңістік – геометриялық танымның мүмкін болу шарты
және сыртқы сезімталдықтың формасы











Уақыттың "ішінде" болатын материалдық әлемде болу


Метауақыт әлемінде болу, ол уақыттың "ішінде" емес, "уақытпен" болуды білдіреді


Мәңгілік әлемінде болу, ол өзгермейді, уақытпен байланысты емес

